
Szabályerősítő 

(Váloga tott novellák) 

Boér Péter Pál 

2018 

Harmincnyolc novella. Ennyi írást tartalmaz Boér Péter Pál leg¬ 
újabb válogatása, amelyet ebben az e-könyvben nyújtunk át olvasó¬ 
inknak. Az elbeszélések mindegyike az életből ellesett, szerkesztésé¬ 
ben találékony, szürrealisztikus hangvételű, tanulságos írás. Hogy 
milyen gazdag realisztikus kifejezéssel él, lebilincselő lendülettel, tör¬ 
ténetfonással alkot az író, már az első elbeszélés is jelzi. 

Ragadjunk ki egy szilánknyit a bombázás elől óvóhelyre menekül¬ 
tek párbeszédéből: „Márpainé üldögélt vele szemben, eléggé gond¬ 
terhelt arccal. 

- Mondja, szomszédasszony, maga mit kezd ilyenkor az értéktár¬ 
gyakkal? Bezárja egyáltalán a lakást? 

- Soha, szomszéd úr. Az egész vagyonom itt van a zsebemben. 
Kifizetem a számlákat, megveszem Gyurkám gyógyszereit, ami ma¬ 
rad, az a kosztpénz. Egyébként öltözködni sem tudnánk, ha az én 
drága uram nem lenne három úriember cipőkitaposója. Ezért van 
mindig feltörve szegénykémnek a lába, viszont az összes használt 
ruhát nekünk adják. El sem tudja képzelni, milyen jó holmit vetnek 
le! Mindenki azt hiszi, hogy üzletből öltözködünk. 

- Szerencséje van, szomszédasszony! Maga nem fél ilyenkor? 
Klárikám, bújj hozzám, fektesd fejedet a vállamra!” (Légó) 

Vagy vegyük a Megkönnyebbülés bekezdését: „Errefelé szép az élet, 
ismételgette magában Répa főtörzsőrmester, pedig falak között élt ő 
is, de tizenöt évvel a szolgálatkezdés után kivívta a legrettegettebb’ 
smasszer címét. Őrtársai egyszerre utálták és sajnálták. Ez az ember, 
vagy emberszerű lény... hízott. A hatalomnak értelmet kell adni, te¬ 
hát öt reggelit, öt ebédet és öt vacsorát fogyasztott, néha repetákkal. 
Az ütleg mesterének érezte magát, és rendkívüli technikákat talált 

fel, az amúgy is értelmetlen fogolyéletek teljes elértelmetlenítésére. 
Ha lehet, kerülte az őserdőben császkálást, ott, mindenféle fertőző 
bogarak, pókok, ragadozók és kígyók között dagonyázva mások is 
elboldogulnak. Hadd vágják a fegyencek a fát, kell a konyhára, kü¬ 
lönben éhen maradna.” 

Aki szereti az ízes beszédet, fordulatosnál fordulatosabb sztori¬ 
kat, annak jó szívvel ajánlom Boér Péter Pál válogatott írásait. (Du¬ 
dás Sándor) 

Boér Péter Pál, író, költő 


„Nagyváradon születtem, 1959-ben. Nem mond¬ 
hatnám, hogy kesztyűs kézzel bánt volna velem az 
élet, de még a szorítóban vagyok! Családtagjaim 
hiperoptimistának tartanak, azt hiszem nem véletle- 
nül. A humort — ezen belül a szatírát, abszurdot — 
és a romantikát egyaránt kedvelem. Empatikusnak, 
toleránsnak gondolom magamat. Egész életemet 
Erdélyben éltem, élem. Anyám révén erősen kötő¬ 
döm a székelységhez, de Ok már csillagösvényen járnak Apámmal. Nagyon 
érdekel a teológia, filozófia, nyelvek, irodalom, és sok egyéb. Fiatalon kezd¬ 
tem verseket írni, ám a rövid próza vált a nagy kedvenccé. 

Köteteim: 

• 2010 - „Nagyító alatt” (novelláskötet) 

• 2011 - „Le a láncokkal” (novelláskötet) 

• 2012 — „A nonkonformista” (,novelláskötet) 

• 2013 - „Engedélykérés” (novelláskötet) 

• 2013 — „Megtisztult ablakok” (regény) 

• 2016 — Fenyőágon füstifecske (regény) 

• 2017 - Ködös idill (két kisregény) 

írásaim jelentek meg a Bihari Naplóban, a Reviste Familiaban, a Comitatus 
folyóiratban, a Várad folyóiratban, a Brassói Lapokban, a Reggeli Újságban, 
a „7torony” irodalmi magazin antológiáiban (2010-2016), a Holnap Magazin 
antológiájában, a Holnap Magazin nyomtatott mellékletében, az Irodalmi 
Jelenben, a kolozsvári Tribunaban, a bukaresti rádióban és máshol.” 

A világháló adta lehetőségekkel is élek: 

• Lenolaj irodalmi és kulturális műhely 

• A Hetedik 

• Héttorony irodalmi magazin 

• MagyarulBabelben 

• CINKE 

• Holnap Magazin 

• PIPAFÜST 

• Szabad szalon 

• Penna magazin 

• Bukaresti rádió 

• AlkoTÓház 

Légó 


GÁBORKA ugyan tudta, hogy apuka az ilyesmit nem szokta elnézni, 
mégis megette Jocó süteményadagját. Annyira megkívánta, hogy úgy 
gondolta, inkább letölti a rárótt büntetést. Meg is kapta a magáét, a 
belső szoba sötét sarkában kellett térdelnie, és ezernégyszázig szá¬ 
molni magában. 

Kicsit soknak találta, nyolc évesen még elég nehezen ment neki az 
olyan nagy számok értelmezése, de hozzálátott. Száznegyvenhatnál 
tartott, amikor búgásszerű hangot hallott. Előbb azt gondolta, mo¬ 
torok vagy páncélos járművek, de már átélt néhány légiriadót, hamar 
rájött, hogy csak idő kérdése és felordít a sziréna. Meg is történt, 
velőtrázó hangjával belerepesztett az emberek szívébe. 

Az otthoniak, ahogyan senki más sem, nem mérlegeltek, ismerték 
a teendőket. Sarkon fordultak, és rohantak a ház alatti pincébe, az 
óvóhelyre. A gyakorlatok mindig nehézkesek, de amikor a valóság 
lóg az ember feje fölött bomba formájában, minden kapott tanács és 
parancs azonnal előjön. 

A szirénák hangja belemart a csontvelőbe is, az emberek úgy 
szedték a lépcsőfokokat, mintha mindenki futóbajnok akarna lenni. 

Az alagsorban már megvoltak a törzshelyek, leültek és beszélget¬ 
tek. Gábor édesapja, Sarkadi úr jó modorú úriemberként viselkedett, 
bár szomszédjait bizonyos mértékben lenézte. Állami köztisztvise¬ 
lőként dolgozott, cselédlányuk is volt. Az élet ugyan kényelmesebb 
egy magánházban, csupán a megszokás tartotta a bérház második 
emeletén. Nem költözött el, amikor meglódult a szekere. 

Márpainé üldögélt vele szemben, eléggé gondterhelt arccal. 

- Mondja, szomszédasszony, maga mit kezd ilyenkor az értéktár¬ 
gyakkal? Bezárja egyáltalán a lakást? 

- Soha, szomszéd úr. Az egész vagyonom itt van a zsebemben. 
Kifizetem a számlákat, megveszem Gyurkám gyógyszereit, ami ma¬ 
rad, az a kosztpénz. Egyébként öltözködni sem tudnánk, ha az én 
drága uram nem lenne három úriember cipőkitaposója. Ezért van 
mindig feltörve szegénykémnek a lába, viszont az összes használt 

ruhát nekünk adják. El sem tudja képzelni, milyen jó holmit vetnek 
le! Mindenki azt hiszi, hogy üzletből öltözködünk. 

— Szerencséje van, szomszédasszony! Maga nem fél ilyenkor? 
Klárikám, büjj hozzám, fektesd fejedet a vállamra! 

Egy iszonyú durranásba beleremegett a pince, nagyon közeli lehe¬ 
tett. Közben Gáborka odafent számolt. Már az ájulás környékezte, 
annyira félt, hogy legszívesebben kivetette volna magát az ablakon, 
de apuka sosem szerette a gyávákat, ő maga is nagyon bátor volt. 

Egy becsapódástól kitárult az ebédlő ajtaja, a szekrény üvegei csö¬ 
römpöltek, de talán azt is mondhatnánk, hogy hátborzongató zenét 
csilingeltek. Idegtépő dallammal töltötték be a lakást. 

A gyermek a besötétített ablakokat figyelte, úgy villogtak a ledo¬ 
bált bombák, ahogyan nyaranta a vihar közben cikázó villámok. 
Egyik a másik után fütyült, a fiú a hangerőből már tudta, nagyjából 
mikor repíti a dörrenés a gerincébe a rettenetét. 

Anyuka és apuka, most kényszerből Imolával és Leventével be¬ 
szélgettek. Már nem derogált olyan nagyon lesüllyedni, mert ha nem 
is vallották be még maguknak sem, akkor is féltek. 

Jocó elvegyült a többi gyerek társaságában, megpróbált úgy tenni, 
mintha játszana. Minden csattanáskor fel-felugrott a magasba, hogy 
ne látszódjon ijedtsége, az nem igazi férfira utal, s ő bizony már el¬ 
múlt öt éves is. Nem viselkedhet úgy, mint egy pici baba. 

Gáborka fogvacogva számolt. „Nyolcezer-hatszáztizenöt, kétszáz¬ 
huszonhárom, ötszáznegyvenegy, tizenkettő”, közben csorogtak a 
könnyei. Nem bírt tovább térden maradni, nem baj, ha apuka többlet 
büntetést ad, muszáj felkelnie, muszáj az ablakhoz mennie, látnia kell, 
mi történik. A lépcsőházba nem mert kimenni, ha a légós bácsi észre¬ 
veszi, nagyon megbünteti, sokkal jobban, mint apuka. Egyedül kell 
tovább várnia. Remegett, sápadtan odabotorkált az ablakhoz, és any- 
nyira elmozdította a lógó drapériát, hogy éppen kiláthasson. 

Este tíz volt és mégis szinte világos. Látta, ahogyan elsuhannak a 
gépek. Nem is gondolta azelőtt, némelyikből megszámlálhatatlan, 
negyven-ötven bomba szóródott ki. Mindenfelől rázkódó robbaná¬ 
sok hallatszottak. 

Nem számít, csináljon amit akar a légoltalmis, le kell mennie apu- 
káékhoz, és elindult az ajtó felé. 



- Klárikám, hol van a gyerek? 

- Joci ott játszik a többiekkel. 

- Nem, nem ő. Gáborka! 

- Gondolom, ő is... 

Összenéztek, felugrottak. 

- Mennem kell! 

- Szomszéd úr, ne tegye! A légoltalmi parancsnok lelövi! 

- Húsz éve vagyunk szomszédok. 

- Az ilyen esetben nem számít. 

A pince megremegett, és a vakolat kezdett hullani. 

- Ez telitalálat volt... Én megyek! 

Kitárta az ajtót, majd berántotta maga után. Tévedett, alighanem 
a szomszéd ház esett áldozatul. Ha ember lett volna a harctéren, azt 
mondanák elesett. 

Nem volt már túl fiatal, negyven felé járt, de szaporább léptekkel, 
ereje teljében levő kamasz sem rohant volna jobban fölfelé. Feltépte 
az ajtót, és szembe találta magát a nyolc éves, hófehér hajú, remegő 
gyermekével. Nem tudott beszélni, egyikükből sem jött ki egy hang 
sem. Átölelte. 

- Itt vagyok, Gáborka, nincs az az ellenség, akitől meg ne védené- 
lek. Figyelj, játsszunk csapd le csacsit! Húzzuk egymással szembe a 
foteleket, na gyere! 

A kis jéghideg kezek szinte fel-alá pattogva remegtek tenyerében. 
Időnként odasuhintott, legalább melegítse át. Valahogy el kell vonni 
a figyelmét, gondolta. Egy idő után a gyerek is visszacsapott. Hagy¬ 
ta, hogy eltalálja. Megfogta két kezét és örömmel érzékelte, már nem 
annyira hidegek. 

- Másszunk be az asztal alá, úgy mint Jocival szoktad! Jó? 

- Igen apuka, és mit csinálunk ott? 

- Távcsöves megfigyelők leszünk, nézzük az ablakot, mennyire 
villog, és kiértékeljük a helyzetet. 

- Csodálatos, akkor hasznosat csinálunk végül is. 

- Bemászunk az asztal alá, most én vagyok a mozdony, te a vo¬ 
nat. Fröcsköl a víz, itatunk. A fűtő fekete, mint egy varjú. Néhány¬ 
szor lapátoltam havat fél órán keresztül, el sem tudom képzelni, ho¬ 
gyan bírja szinte egész nap. Jön a mozdonyvezető, képzeld, ő is 

olyan, mint egy kosztanya, minek is pazarolnák idejüket tisztálkodás¬ 
ra. Mint egy kémény belülről, olyan a szag. Felfűtöttek, azt hiszem 
indulásra kész vagyok. Téged most engednek le a gurítón. Durr, ős— 
szecsattannak az ütközőink! A masiniszta megnyitja a szelepeket, 
aztán lassan, nyekeregve elindulnak a csuklós négyszögek. Most ve¬ 
gyük az irányt a drapéria felé. 

- Apuka, azt mondta, felderítők leszünk, távcsővel... 

- Igen, de vonatos felderítők! 

- A vonatokat bombázni szokták... 

- Mi láthatatlan vonat vagyunk. Óvatosan hüzd el a sötétítőt, mit 
látsz odafent? 

- Repülnek és szórják. 

- Igen, Gáborka, de én nagy fekete madarakat látok, amik uralni 
akarnak, aztán előbb-utóbb egész tömegükkel a földre zuhannak. 

- Ezt nem értem, apuka... 

- Nézz ki még egyszer! Most mit látsz? 

- Pöttyöket, távolodó pöttyöket. 

- Ez azért van, mert kifogytak, nincs már mit ledobniuk. Azt hi¬ 
szem, az üzemanyagjuk talán annyira elég, hogy visszasettenkedje¬ 
nek a kiindulópontjukra, ha nem, beállnak egy tűzhely mellé, nagy, 
fehér sapkásán csirkét sütni. Jobbra, balra tekintenek és sunnyogva, 
hogy senki ne lássa, elkezdik falni a sült csirke combját. 

- Apuka, ez olyan mókás. 

- Vigyázz, hogy beszélsz fiúgyermek! Nem, nem ijesztgetlek, de 
ez valami példaféle akart lenni. Ezek a repülők nem tudják felfogni, 
hogy tulajdonképpen önmagukat eszik. 

Apuka megsimogatta Gáborka fejét, és a kisfiú haja leesett, mint 
egy paróka. Bár sosem látott még ilyet, nem is hallott efféléről, és 
még nyugodtnak sem nevezhette magát, de a gyermeket meg kellett 
nyugtatnia. 

- Mire kitavaszodik, göndörebb és feketébb lesz a hajad, mind 
Rabcsányi Ede trombitaművészé. 

- Ki az a Rabcsányi? 

- Nem tudom, kisfiam, most találtam ki... 

- Már megint szirénáznak! 

- Nem, nem, gondolkodj! 

- Ja, most fújták le. Akkor elmentek? Hurrá! Fel lehet kapcsolni a 
villanyt? 

- Igen, megteheted. Úgy hallom, a lépcsőházban is beindult az 
élet. 

- Érdekes, kopognak apuka... 

- Igen, benne felejtettem a kulcsot belülről. 

Az ajtóig futott, kinyitotta és széles mosollyal fogadta Klárikáékat. 
Felkapcsolta a villanyt. 

- Mi van veled? Csak azt ne mondd, hogy örülsz ennek a későesti 
ház alá kényszerülésnek! 

- Dehogy örülök, annak sokkal inkább, hogy végre elhúztak. 

- Mit csináltak? 

- Elrepült az ellenséges légierő. 

- így már érthető. Jut eszembe, hol van Gáborka, és ki az a kis 
kopasz, töpörödött öreg mögötted a mháiban? Miközben feljöttél, 
befogadtál egy kibombázottat? 

Minden előző megpróbáltatást ennél sokkal jobban tűrt a gyerek. 
Megingott, és hang nélkül, falfehéren zuhant a padlóra. 

* * * 

Útrakészen 


TlLDA, fél éve szorította össze mellei előtt két kezét, amivel bizto¬ 
san sokakat megzavart. Nem tudhatták, hogy Öt viszi. Talán azt 
képzelték, paranoiásán retteg a molesztálástól... Azt hiszem, ő maga 
is tudta, de abban az elmondhatatlanul kitüntetett lelkiállapotban 
nem foglalkozott apró-cseprő furkálásokkal. Az sem érdekelte, ha 
teljesen eszementnek nézték. Tudta, honnan indult és hová megy, 
azt főleg, hogy kit bíztak rá, a fiatal civil lányra. 

Egyszer összefutott a Körös ámház előtt Zoe nővérrel, aki magá¬ 
hoz akarta ölelni. Majdnem könyökkel hárította el, és szája elé emel¬ 
ve mutatóujját súgta, „Öt viszem”. Zoe nővér elmosolyodott, fel¬ 
mérte a felelősség súlyát, hiszen a zsúfolt villamosokban tényleg 
nem tehetett mást, mint furakodás nélkül védelmeznie. Onnan más 
volt a helyzet. Bár a legtöbb időt az Új kórházban - ahogy a mai 
napig nevezik a klinikát -, töltötte, de egyikből a másikba rohant. 

Talán az orvosok hozzáférhetőségének érdekében, a túdőszanató- 
riumot leszámítva, a mindenkori városvezetőség a kórházakat szinte 
egy kupacba építette. 

Igen sok kilométert járt végig a folyosókon, és mindenhol meg¬ 
kérdezte - szívéből és nem parancsból fakadó - kötelességből: „Van 
szükség lelki támaszra?” 

Egyesek mosolyogtak, mások ajkat biggyesztettek, megint mások 
örömmel hívták magukhoz. Már megszokta a kinevetést is. Keljfel- 
jancsi-típus volt, akit igazán vérig sérteni sem lehetett, rendkívül ak¬ 
kurátus és adekvát válaszokkal hárította el a komolytalankodókat, 
hiszen a kórházak lakói sem egytől egyig rettentően betegek. 

Amikor a városi, katonai és ideg-elme kórházakat letudta, minden 
napra belesűrűsödött annyi többlettapasztalat, hogy egyszerre szo¬ 
rongva és megnyugodva - még ha ez a két érzés teljesen ellentmon¬ 
dónak tűnik is - közeledett a legnagyobb „betegtároló” központhoz. 
Oda fel, a dombtetőre, ahol minden nap akadt a súlyosabbnál még 
súlyosabb beteg. 

Nem tudta kiharcolni a lifthasználat jogát, bár nem is nagyon lett 
volna értelme, hiszen így is, úgy is az apostolok lovának használatára 

kényszerült. Minden emeletet végig kellett járnia. Talán segített vol¬ 
na, ha felliftezik a legfelsőre és onnan lefelé jön. Még a fiatalnak is 
könnyebb lefelé gyalogtúrázni, mint fölfelé, de a fölösleges önsajná¬ 
latot mellőzte. Sosem volt nyavalygós típus, mert ugyan nem min¬ 
den nap kapta meg a szentséget, de egyedül ő, mint kórház- 
pasztorációs nővér szolgálhatta ki, majdnem úgy, mint egy pap. Az¬ 
zal a különbséggel, hogy a mise odaillő szövegét nem mondta el, 
ahhoz előbb tényleg fel kellett volna szentelni, és persze nem ártott 
volna fiúnak születni. 

Nyolc-tíz haláleset után, már kevésbé zaklatta fel. Megpróbált 
minden alkalommal derűs, nem bagatellizáló lelki segítség lenni, ke¬ 
rülve a túlzott nyafogást, ami aláaknázhatta volna az együttérzés 
őszinteségét. Nem ismerte ezeket az embereket, de mindent megtett 
volna a gyógyulásukért, persze amikor már lemondtak egy-egy be¬ 
tegről és közeledett a végidő, orvos nem lévén, a lelkeket próbálta 
ellátni gyógyszerrel. 

Meglepődött önmagán, mert néha olyanokat mondott és úgy cse¬ 
lekedett, hogy mégoly felkészülten és talpraesetten sem tudta volna, 
csakis kizárólag abban a helyzetben. Tehát azt, amit amúgy is tudott, 
hogy bizonyos helyzetekben az ember nem önmaga fogalmaz, ha¬ 
nem rajta keresztül a Teremtő, elég sokszor megtapasztalta. Ahány¬ 
szor kimondta, hogy Krisztus teste, sosem várta, hogy aki az élet 
anyagi vonatából kiszállni készülő, az válaszoljon, maga mondta az 
áment. Aztán homlokukra tette a kezét, vagy az ágy szélén üldögélve 
- attól függően, hogy milyen indíttatást kapott - imádkozott, vagy a 
távozó kezét simogatva csendben mosolygott. 

Idősebb papoktól sokszor hallotta, hogy nem láttak még olyan 
embert, aki Isten nélkül távozott volna. Ö adja az életet és Ö hatá¬ 
rozza meg annak hosszát, de nem ebben az értelemben, hanem a 
megtérés, vagy felismerés valamilyen formájában. Sokakkal beszél¬ 
getett, olyanokkal, akik később meggyógyultak, hiszen ezek a kórhá¬ 
zak nem halálgyárak, nem is elfekvők. 

Aznap jelezték, hogy ketten bizonyosan jó hasznát vennék az ál¬ 
dozásnak. Krisztus testének mindig, minden helyzetben, mindenki 
jó hasznát veszi, de vannak másféle élethelyzetek, olyanok, amelyek 
csak a világra születés előtti anyagtalan, testetlen preegzisztencializ- 

must és a materiálisból kilépő, egyetlen és örök célba érést jellemzik. 
Természetesen nem vehette át a papok szerepét. A betegek szentsé¬ 
gét nem bízták ugyan rá, de ott van az a bizonyos legnagyobb és leg¬ 
jobban imádott ránk testált. 

Megérkezte után felrohant arra az emeletre, ahol a két érintett tar¬ 
tózkodott. Lelkiismeret-furdalást is érzett, mert mindenki mást hát¬ 
térben hagyott, de a többiekkel egy-két óra múlva, ha úgy hozza a 
lépés, másnap is beszélhet. Benyitott. Azonos kórteremben tartóz¬ 
kodott Sarolta néni és egykori osztálytársnője, Magdika. így, har¬ 
minc évesen megdöbbentő volt a feladat. Előbb ki is akart hátrálni, 
majd felülvizsgálva önmagát, szégyenkezni kezdett. Éppen barátnő¬ 
jének ne segítene? 

Magdika ágyát férje, két gyermeke, szülei, apósa, anyósa állták kö¬ 
rül. Halkan, nehezen beszélgetett, Tilda ide-oda köszönt, rámosoly- 
gott és intett. 

- Mindjárt jövök. 

Aztán körülnézett. Megpróbált a lehető legkevésbé zavarni, egye¬ 
sek pihentek, mások olvastak. A kórterem másik végében nehezen 
lélegző, kilencven körüli idős hölgyet fedezett fel. Nem volt nehéz 
rájönni, hogy ő Sarolta néni. Bement a két ágy közötti kis szakaszba 
és odaköszönt. 

Valamiért azt súgta az előérzete, hogy célszerűbb „jó napot”-tal 
köszönni. 

-Jó napot, Sarolta néni! 

- Ne nénizzen, kislány! - pihegte - Még hogy jó napot! Ha tény¬ 
leg jót akar, akkor segítsen! 

- Azért jöttem, Sarolta néni. 

- Már mondtam, hogy ne nénizzen! — és a levegőért kapkodott. 

- Igen, kezét csókolom. Leülhetek az ágya szélére? 

- Dehogy! Sipirc az orvosokért, de sürgősen! - alig bírt beszélni. 

- Nem látja, ezek képesek halni hagyni, pedig még csak kilencven¬ 
négy éves vagyok. Mindenkit feljelentek! Egyáltalán, hogy képzelik? 
Én nem múlhatok el! Mi vagyok én, egy senki, hogy semmi legyek? 

- Sarolta néni, ön háromszor annyi idős, mint én. Boldog lennék, 
ha egy picit megközelíteném az életkorát... Tudja, a Szentírásban is 

meg van írva, az emberi élet hetven-nyolcan év. Látja, magával kü¬ 
lönösen kegyes volt az Úr. 

Sarolta néni feje piros lett és elkezdett remegni. 

— Nekem ne beszéljen semmiféle Úrról, az életben nem hittem 
ilyen... — nem tudta végigmondani. — Nekem orvost hozzon! Nem 
akarok meghalni, érti! 

— Sarolta néni, mikor a kisgyermek megszületik, az élete második 
másodpercében már egy picivel közelebb van a halálhoz... Mindany- 
nyian meghalunk, tudja. Lehet, tíz perc mülva, vagy húsz, esetleg 
negyven év mülva, de biztosan követem mindazokat, akik hamarabb 
meghalnak, mint én. 

— Én rendőrt hívok — lihegte —, miért zaklat!? 

- Eszem ágában sincs. 

- Maga egy kis csitri még. Nem érti meg, cicababa, hogy én is az 
vagyok?! Pocsékul elbánt velem az orvostudomány, műhibát követ¬ 
tek el. A kezelőorvosomnak volt bőr a képén azt mondani, hogy baj 
van a karosszériámmal, mert régi. Még hogy a karosszéria! Az összes 
férfi nyála csörgött utánam... 

— Elhiszem, Sarolta néni... 

Egyre kellemetlenebből érezte magát. A gyomra gombócba szorult, 
a szíve a torkában dobogott. Rá akart kiabálni, de fegyelmezte magát, 
egyúttal meg is értette. Nem lehet túlzottan egyszerű - a tanácsadás¬ 
nál mindenképpen sokkal nehezebb — szembenézni a halállal. 

Pál atya szavai csengtek fülébe, aki egyszer azt mondta, hogy őt 
nem borzasztja a temetés, egyenesen irigyli azt, akitől búcsúznak. Az 
már nem csak hiszi, de pontosan tudja azt, amit ő még nem tapasztalt. 

— Megfoghatom a kezét? 

- A nevét mondja! 

- Tilda vagyok, a teljes nevem Márta Tilda. 

- Ez valami apácanév? 

- Nem, ez a saját nevem. 

— Menjen már orvosért! 

Tilda vett egy nagy lélegzetet, kiment. Előbb a nővérrel beszélt, az¬ 
tán, mert nem erre kérte, az orvossal is. Mind a ketten megmondták, 
hogy emberi számítások szerint, sem az életkora, sem a betegsége 
nem feltételez több mint néhány órát. Ha nagyon erős, egy-két napot. 

Visszament. Sokkal finomabban fogalmazva valami hasonlót 
mondott neki. Leült és megfogta a kezét. 

A hölgy lélegzése egyre zihálóbbá vált, az arcvonásain a düh keve¬ 
redett a szenvedéssel. Még volt arcmimikája... 

- Ezek saját magukat megmentik — pihegte —, de én nem halhatok 
meg! Nem fogják fel az egészet... Milyen dolog ez? Ki talált ki ilyen 
hülyeséget? 

Tilda elővett egy feszületet és a renyhe, fölfelé nyitott tenyerébe 
helyezte. Megsimogatta az arcát, és átment volt osztálytársnőjéhez, 
Magdikéhoz. Azon a pár lépésen, ami a két ágyat elválasztotta egy¬ 
mástól, annyi gondolat özönlött át fejében, ami csak ilyen kiélezett 
helyzetekben lehetséges. 

Visszafojtotta ellenszenvét, és tulajdonképpen megértette Sarolta 
nénit, hiszen senki sem dalol az elmúlás örömének. Még Ö is vérrel 
verítékezett, akit abban a kis rejtett tokban, belső zsebében magánál 
hord... 

Megszégyellte magát, de messziről látta, hogy Magdika helyzete 
nem tűr halasztást. A két hatalmas hiba futott át benne, melyeket el 
kell kerülnie. Nem szabad agyonsajnálni - talán még a haldoklót 
sem -, és nem engedheti meg magának, hogy olyasmit kezdjen kedé- 
lyeskedni, „táncolunk mi még a nyáron.” 

Megpróbált mosolyogni. Azt sem tudta pontosan, hogyan ért oda, 
hiszen a hozzátartozók nem voltak légnemű lények. Bizonnyal utat 
engedtek neki... Leült, kezébe vette az ernyedt, sorvadt kezet. Épp 
szólni próbált, amikor Magdika, elnehezedett légzését megszakítva, 
szinte kedélyesen ráköszönt: 

- Eljöttél, drága barátnőm? - pihegte, majd lecsukta szemeit. Til¬ 
dán egy pillanatra átrohant a gondolat, hogy néhány óra, esetleg egy 
nap múlva, mikor a lelke szabad utat kap, ugyanígy fog kinézni, sá¬ 
padt, beesett arcú, rendkívül kiegyensúlyozott vonásokkal. 

Magdika újra kinyitotta szemeit. 

- Ne keresd a szavakat, hiszen mindannyian erre várunk. Ki ret¬ 
tegve, ki rákészülve. Tudod - picit megremegett -, semmit nem je¬ 
lent az életkor. Emlékszel Pitypang Ferire? Tőle érettségi előtt bú¬ 
csúzott az osztály... 

Ismét behunyta szemeit, és mintha órák óta beszélt volna, úgy 
kimerült. Tilda érezte, meg kell kezdenie azt, amiért jött. Ekkor 
Magdika szemhéjai ismét felnyíltak, még csillogó érdeklődés áradt 
belőlük. 

- Engem ne sajnálj, te is tudod, hogy jobb helyre nem mehetek. 
Egyedül Bálintom és a kicsik sorsa aggaszt, pedig két anyjuk is lesz 
egyszerre... 

Tilda tudta, hogy önmagán kívül Jézus anyjára céloz. Erezte, 
minden előre készített szöveg alkalmazhatatlan. Hagyta, hogy rajta 
keresztül a legszentebb lélek szóljon... 

- Most mondj egy rövid fohászt értem is, mert nem vagyok bűn- 
telen, és te sem vagy pap, hogy feloldozz. 

- Tudod, hogy ez a szándék minden bűnöd alól feloldozott! 

- Nagyon nehezemre esik beszélni. Fogd a kezem és imádkozz, 
majd én megpróbállak gondolatban követni. Értük, Angikámért és 
kicsi Balázsomért. 

Picit megemelte erőlködve szemhéját, valahová Tünde mögé né¬ 
zett, párjára és hozzátette: 

- És ezért a kincsért, aki kilenc esztendőt adott nekem az életéből. 

Tilda sokat hallott a kontemplatív imáról, de ilyen helyzetekben 

nem szokták alkalmazni. Nem tudott beszélni. Azt sem tudta eldönte¬ 
ni, mivel kezdhetné, a hitvallással, vagy az úr imádságával, esetleg lé¬ 
lekből fakadó szabad imával? Lecsendesedett, behunyta szemeit, si¬ 
mogatta barátnője kezét, és átengedte magát hangtalan közvetítőnek. 

Magdika egyre nehezebben lélegzett. Mintha az Úrfelmutatás 
csengője szólalt volna meg belsejében. Tilda vette a szentséget és az 
őt nyitott szemmel néző barátnője nyelvére helyezte. 

- Krisztus teste! Ámen - válaszolta ő maga. 

Megsimogatta Magdika arcát. Gyermekei, férje, szülei és férje szü¬ 
lei, egyenként adtak a homlokára egy-egy puszit. Kicsit hátrább lép¬ 
tek. Ekkor Magdika, mint aki hirtelen meggyógyult és teljesen meg¬ 
telt erővel, felemelte másik ernyedt kezét, megsimogatta Tilda arcát, 
és határozottan a kórterem közepét mutatta. 

- Eljött! Itt van, és ha hiszed, ha nem, nem te fogod a kezemet, 
hanem Ö. Áldott legyen a neve! Az Úr legyen veletek, szeretteim! 
Indulok... 

Enyhén megemelt feje hátrahanyatlott, és Tildának igaza lett, ép¬ 
pen úgy nézett ki, mint pár perccel korábban. Nem nyomta arcára 
pecsétjét a halál. 

Visszalépett, hiszen az aggódó családtagokból hirtelen gyászolók 
lettek, amikor Sarolta néni, a háta mögül nagyon erélyesen, szinte 
felkiáltott: 

- Micsoda fény! Mindig utáltam, ha szemembe sütött a nap. En¬ 
nél erősebbet még sosem láttam, és mégsem bánt... 

Tilda nagyon gyorsan odalépett, elővette a másik szentséget, mire 
kiszolgálhatta volna, Sarolta néni hátrahanyatlott, kilehelte lelkét. 
Ám az ernyedt tenyerébe helyezett feszületet úgy megszorította, 
hogy azt sosem szabadították ki belőle. 

Ilyen fegyelmezetten, minden teatralitást mellőző, patakzó köny- 
nyű gyászolókkal nagyon ritkán találkozott addig. Lassan kihátrált a 
kórteremből, úgy érezte, el kell rohannia, ekkora terhet nem bír el, 
összeroppan. Beteg, belehal! 

Eszébe jutott, hogy betegpasztorációs nővér, azért van nála a 
szentség, hogy a rászomlónak odaadja. Megáldoztatta magát, a lelke 
egyensúlyba került, és a folyosón ide-odarohangáló nővérek egyiké¬ 
től annyit kért csupán, hogy bár két haláleset történt abban a kórte¬ 
remben, de ne nagyon siessék el. A gyógyulni vágyókat esetleg de¬ 
moralizálhatja, de a hozzátartozóknak egy perc is számít. 



Lányregény 


- LÁNYOK, mit mondott a plébános úr? 

- Holnapután, a reggeli misére tudta jegyezni apánkat. 

Manci először sírta ki magát, ahogy kimondta ezeket, bár már na¬ 
pok óta tudta, hogy édesapja hősi halott. Nagyon tisztelte a hősöket, 
de jobban szerette volna, ha nem családjából kerülnek ki. így már 
nem tekinthető olyan magasra emelőnek a puccos egyenruhák vise¬ 
leté, a toprongyszerű szerencsétlenekkel szemben. 

Elgondolkodott, és bevillant néhány olyan apróság, amire koráb¬ 
ban nem figyelt — vagy nem akart - egy nevesincs vasútállomáson, 
ahol többször le- és visszacsatolták vagonjukat. Most világosan beug¬ 
rottak a kieső részletek. Az egyik átszállásnál, ami a legrosszabb vona¬ 
tozás közben, rengeteg utas várakozott, főleg menekültek és katonák. 
Órák múlva állt be a szerelvény, nagyon messze az állomástól. 

Kaptak egy kényelmes kocsit, odacipekedtek a poggyásszal, és 
nagy örvendezéssel elhelyezkedtek. Végre egy igazi másodosztály, 
amilyent megfizettek — szinte szokatlanul jó helyet kaptak! Útitársuk 
lett volna egy menekült asszony, két kisgyermekével, valamint két 
német tiszt. 

Alig ültek le, jött a hír, hogy azt a kocsit lekapcsolják, ki kell ürí¬ 
teni. Amikor mindent leraktak, szólt egy vasutas, hogy szálljanak 
vissza, az egész vonatot indítják. Újra felrakták az előbbi helyre az 
összes holmit. A biztonság kedvéért az egyik tiszt elment megérdek¬ 
lődni, biztosan marad-e a kocsi. Neki azt mondták, lemarad, a má¬ 
siknak, hogy megy az egész. 

Minden vasutast megkérdeztek, de egy sem tudta az igazat. A 
magasabb rangú tiszt megjegyezte, rendes körülmények között min¬ 
denkit falhoz kellene állítani az ilyen összevisszaság miatt. Az állo¬ 
más egész személyzetét. 

- Nagyon gut! - válaszolta csendesen, a fegyelmezettségtől elan- 
dalult Manci. 

- Kérem, járjanak utána, mi lesz ezzel a kocsival! Bitté! - szólt 
rimánkodóan a kimerült Etelka. 

Az alacsonyabb rendfokozatú pisztolytáskáján dobolt, s elöljáró¬ 
jára nézett, aki csak szemmel intette a nemet. így lecsúsztatta kezét a 
térdére, és ott dobolt tovább. 

Ekkor egyértelműsödött benne, hogy nem a fegyverét akarta taka¬ 
rítani, pedig a szomszédnak el sem hitte otthon, hogy a németek is 
szoktak nőket gyalázni. Azok úriemberek, fényes a csizmájuk, egye¬ 
nes a tartásuk... 

De hová is járkált Márta, a házilány az utóbbi hetekben, és miért? 
Ráadásul úgy gyalázták, hogy önként adta, huszad magával, varróis¬ 
kolának álcázott helyen. Kapott egy kupica pálinkát, egy tál meleg 
ételt, aminél otthon jobb ellátásban részesül, és talán meglebbentet- 
ték előtte valamilyen jövőbeli, hatalmasra-törés árnyképét. Érdekes, 
pedig ez a Márta gyűlölte a németeket. Az oroszokat már sehová 
sem tudják sorolni. Hirtelen nagyon sokan kezdtek el emlékezni 
azok közül, akik a tizennégyes borzadályban aktív statiszták voltak, 
ha kellett, katonanóta-dalolással is. 

- Gyere Borcsa, nézzük át a fényképeket, és felolvasok néhány 
levelet neked, aztán jól beebédelünk és vacsorázunk. Mártát is meg¬ 
hívjuk, mostanában ők is hívnak minket. Ekkora idillt az életben 
nem tudtam elképzelni. Az öreg, mielőtt levágta a disznókat, feletet¬ 
te velük az összes sütőtököt! Azért is! 

- Én jövök szívesen, de beszéljünk már valami kellemesebbről és 
vidámabbról, itt mindenki úgy el van fancsalodva, mintha elérkezett 
volna a világ vége... 

- Sokaknak érkezett, és fog a személyes vég, talán ezért, barát¬ 
nőm. Te sem tudsz semmit Budapestről!? Azt mondják, szétlőtték... 
Érdekes, te soha nem levelezel... Én belepusztulnék, ha nem írhat¬ 
nék. Ha nem fog a posta üzemelni, csak úgy magamnak megírom a 
leveleket, ha újra beindul, majd felteszem őket. Tényleg, te otthon 
mivel töltötted az idődet? 

- Rengeteg mindennel, csillagom, legkevésbé levélírással. 

Manci nagyon nagyot nézett, el sem tudta képzelni az életét enélkül. 

- Akkor mégis mit csinálsz naphosszat, levélírás, beszélgetés és 
fényképnézegetésen kívül? 

- Nagyon szeretem a vasárnapi korzózást, illetve sosem tudnék 
ráunni a ligetre. 

- A ligetet én is szeretem, hűs fáival olyan szép és megnyugtató, 
hogy most is ideérzem a hársak illatát. 

- Mancikám, nem ugyanabban a városban élünk, sőt életem na¬ 
gyobb felét vidéken töltöttem. Ennek ellenére, ha tehetem, bizony 
szerzek egy napernyőt, és a barátnőmmel lesétálunk a kis ligetecs- 
kénkbe, mindig akad valamilyen katona. Engem nem érdekel az 
egyenruha sem. 

- Akkor miért foglalkozol velük? 

- Rosszul értettél, drágám. Az egyenruha nagyon érdekel! Az nem 
foglalkoztat különösképpen, hogy fekete, barna, vagy ez a furcsa, 
mostani. Arra célzok, hogy mocskosak szegények... Láttam néhány 
napja egy fejkendős katonát is, meg kell adni, őt inkább szántam. 
Nem az ilyenek, a nyalkák a kedvenceim, akik, ha elmegyünk mellet¬ 
tük, felpattannak, mganyosan vágják össze bokáikat, mi meg pörget¬ 
jük ernyőinket. „Kézcsókom, kisasszonykák! - dörmögik, alig tudok 
kuncogás nélkül meglenni, úgy bizsergetnek, hogy a talpam is pa¬ 
rázslik a cipőmben. Aztán volt egy lány, akit előbb irigyeltem, ké¬ 
sőbb sajnáltam, végül megint irigyeltem. Tudniillik, a szerelme nem 
csak bokát csattogtatott, hajlongott és kezet csókolt, hanem... 

- Elanem mi? — mordult valami nagyon erkölcstelenre gondolva 
magában Manci. 

- Elanem az, amire gondolsz, kedveském. Azt mesélte, csodálato¬ 
sabb dolgot lány el sem tud képzelni. 

- Ne beszélj már ostobaságokat, kérlek szépen, drága Boriskám! 
Amire te gondolsz, ha tényleg egyezik az enyémmel, az egy szükség- 
szerű kötelesség, önszántából csak ledér nő csinálja! 

- Ez a barátnőm pedig nem volt ledér. Elmesélte, szinte az áju¬ 
lásba kergette a gyönyörűség, amit átélt. Aztán elkerülhetetlenül ál¬ 
lapotos maradt, és a szerelme elfelejtette szívével is szeretni. 

- Ezt mondom, Borcsa, az ember a szívével szeret, nem mással! 

- Sok minden mással is lehet szeretni testileg. Különben való 
igaz, ha a szívünk nem lángol, akkor mindaz a testiség, amit epekedő 
barátnőm átélt, vagy semmit nem ér, vagy pótlék. Esetleg az ember 
lánya igyekszik megtartani szerelmét. Nos, szegény Jolikát nagyon 
megpofozta a kedves édesapja, aztán átment Galambos bácsiékhoz. 

Nem tudom, mit mondhatott nekik, de kifelé jövet már szinte hason 
csúszva kérte az a pernahajder liliomtipró, szerelme kezét. 

- Látod, te is pernahajdernek és liliomtiprónak nevezed azt, aki 
nem is szerette. Tehát nem lehetett a szerelme! 

- Senkibe nem látunk bele, kicsikém. Talán igazad van... 

- Engem is vár valaki, Mázsoni Benedeknek hívják. Egyszer meg¬ 
fogta a kezemet, azt hittem elájulok. Rám nézett, bele egyenesen a 
szemembe, és megkérdezte. „Valami baj van, kedveském?” Én ak¬ 
kor alig bírtam hazamenni, még anyámnak sem meséltem el, senki 
nem tudja ezt a hatalmas titkomat! Meg is őrzöm, míg vissza nem 
érünk, mert ha életben van, bizonyosan vár reám. 

- Arany bogaram, miből gondolod ezt, ígért valamit, házasságot? 
Netán megkérte a kezedet? 

- ígért, igen. 

- És mit mondott? 

- Egy árva szót sem. 

- Akkor? Végképp nem értelek... 

- De hát most mondtam az előbb! Azt a nézést, ami a szeméből 
szikrázott, csak az igaz szerelem sugározhatta! Még a lábujjhegyemet 
is szinte szétperzselte. Ezért vagyok benne bizonyos, hogy szavakkal 
bár nem, de sokkal többel kötött magához. 

Borbála vett egy mélységes levegőt, úgy tett mintha sóhajtana, 
pedig előbb nevetni, aztán jajgatni akart. Erőt vett magán, és azokra 
a folyton szaporodó katonasírokra gondolt, amelyeket talán sosem 
találnak meg, ezért ráhagyta. 

- Mondd, kedveském, miért nem beszéltél erről soha? 

- Én minden erőmmel megpróbáltam ellenállni ennek a fájdalma¬ 
san bűnös gondolatnak, az egész belső erőmet átirányítottam a ha¬ 
zára, a becsületre... Most itt porlad előttem mindaz, amiben hittem, 
reméltem, bíztam. Már nem bírom elviselni, nem is érdekel hogyan 
alakul, csak egyszer jussak vissza az én szerelmemhez, akit még in¬ 
dulásunk előtt vezényeltek a keleti frontra, de majdcsak hazasegíti az 
Isten, meglásd. 

Borcsa, nyakába borult és vele sírt. Zokogtak, mind a ketten ön¬ 
magukat siratták, és a rondán körvonalazódott, háborúhoz szokott 
életüket. 

- Szinte vénlányok lettünk ebben a bezárt világban. 

— Most én mondom neked, Boris, ne siránkozz! Ha békeidő van, 
század ennyi katonával sem találkozol! 

* * * 

Az engedelmes Pásztor 


PÉTER Gáspár tiszteletes megjelent feljebbvalója előtt. Nem tudta 
pontosan miért hívatja, de sosem spekulált ilyesmin. Beiktatott re¬ 
formátus lelkészként becsülettel tette a dolgát. Ritkán keveredett 
csendes vitába püspökével. Ruganyosán szedte a lépcsőket, és a má¬ 
sodik emeleten bekopogott. 

- Tes-sék, ké-rem! 

Mondta beszédlassítóval a püspök. Gáspár belépett. 

Barna, csillogó könyvszekrény polcain tornyosult a tudomány. A 
püspök hasonlóan szép, csiszolt, már-már óriási íróasztal mögött ült, 
előtte iratok, könyvek, bal kezénél a telefon. Jobbra intett. 

- Na, megjött? Üljön le! Már vártam, át kell beszélnünk néhány 
dolgot, hiszen maga egyszerre tanár és pap. 

- Bátorkodom megjegyezni, pap nem lehetek, mint tudja a főtisz¬ 
teletű püspök űr, ezért lelkész volnék. Luther Márton volt pap, aki¬ 
nek egy adott pillanatban kijelentették: „te pap vagy mindörökre”. 
Érdekes, nem nyugdíjáig, nem is az élete végéig, hanem mindörök¬ 
re... De a mi Kálvin Jánosunk már nem paposkodott... 

- Ezzel mit akar sugallni, Gáspár? 

- Én ugyan semmit, főtiszteletű püspök űr, csak már úgy meg¬ 
szoktam, hogy híveimmel megosztom azt, ami a fejemben jár, hogy 
ezen előbbiek maguktól jöttek elő. Llangosan gondolkodtam, ez né¬ 
ha előfordul velem. 

- Mi a baja van a mi igen tisztelt Luther Mártonunkkal? 

- Semmi az ég világon. Bár néha úgy érzem, hogy itt-ott átgon¬ 
doltabban is cselekedhetett volna. 

- A végén még Kálvint is megbírálja! 

- Azt majd talán a legvégén, de most kérdezem alázatos tisztelet¬ 
tel, miért hívatott? 

- Tényleg, mi a baja Kálvinnal? 

- Semmi. Ö is ember volt mint én, hiba nélküli ember pedig nin¬ 
csen, ugyebár? 

- Maga ezt képes kimondani egyházunk alapítójáról!? 

- Igen kérem, de remélem tudja, sosem szoktam bomlasztó tevé¬ 
kenységet folytatni. 

-Jól áll a palást a vállán, vagy vegyem az ollómat? 

- Magára bízom, főtiszteletű úr - mosolyodott el magát Gáspár -, 
végül is nálunk, legalábbis itt az egyházon belül nincsen diktatúra. 

- Figyeljen ide, Gáspár! Sok mindenben én is át-átgondolom a 
dolgokat, mint ahogyan nagyon remélem a legtöbb ember. Ennek 
köze sincs ahhoz amit az előbb mondott, de nekünk papokból van 
elég, tanárokra lenne igazi nagy szükség. 

- Én szót fogadok, úgyis párhuzamosan végeztem az egyetemet. 
Nekünk mégis könnyebb, hiszen nem küzdünk lelkészhiánnyal. Bár 
ez a szó nekem kicsit érdekes... A pásztort jobban szeretem, mert a 
lelkészi tevékenységünk sajnos kimerül a heti két istentisztelettel, 
néha esketéssel, temetéssel és kereszteléssel, továbbá a konfirmán- 
dusok előkészítésével. Ott be is záródik a kör. Nem mondhatnám, 
hogy nagy megterhelés. 

- Mire céloz? 

- Úgy gondolom, elég nehéz lehet a katolikus papok szüzességi 
fogadalma, de ha jónak látja, lépjünk tovább, mondottam volt, én 
szót fogadok. Mi lészen a teendőm? 

- Még a gimnáziumok is tele vannak alig érettségizett, helyettesítő 
tanárokkal. A kuratóriummal úgy ítéljük meg, hogy magára a legna¬ 
gyobb szükség a tanügyben van. Odaküldjük! 

- Értettem! Alázatosan jelentem, kérek engedélyt távozni. 

- Viccelődünk, viccelődünk? Leléphet! Menjen vissza a parókiára, 
napokon belül értesítem a fejleményekről. 

Péter Gáspár ugyan nem volt tudós doktor, de a történelmet egy¬ 
szerre végezte a teológiával. Egyik épületből a másikba rohangált. 
Rendkívüli szervező volt, mindig megoldotta, hogy ne maradjon le 
semmi lényegesről. Ennek ellenére, némileg különcnek tartották évfo¬ 
lyamtársai, hát még az egyházközség hierarchiája, legalulról a csúcsig. 
Sokszor képes volt „lepüspökurazni” a főtiszteletű urat, máskor visz- 
szakérdezett, mintha ő lenne hivatott irányítani a beszélgetéseket. 

Püspöke sosem tudta eldönteni, hogy egy zseni vagy egy túl nyi¬ 
tott pap áll előtte, akire felelőtlenség az ifjúság nevelését bízni. Vagy 
éppen kötelessége? Mi lesz, ha elterjed, hogy laza és jópofa akar len- 

ni? Még protektorátusából is bohócot csinálhat. Egy ilyen tanárt, 
nyilván a diákok sem tisztelhetnének. 

A püspök mindezeket jól átgondolta, ismerte az embert, s száz¬ 
szor többet jelentett neki az a gerinc, ami másokból hiányzik és az a 
lelkiismeretes hozzáállás, ami ellen sosem tett. 

Történelemtanár, most az ötvenes években, horribile dictu! 

A vasárnapi istentiszteleten, Péter tiszteletes úr ki is prédikálta hí¬ 
veinek, hogy van amikor mások döntenek, a jövő senkinek sincs a 
kezében, neki sem. Ha netán el kellene mennie, fogadják szeretettel 
utódját. 

Ezen szavaira az asszonyi szakasz egységes kendőzött zokogásba 
kezdett, erre buzdításul megint elénekeltette velük a “Tebenned bí¬ 
zunk elejétől fogva...” kezdetű zsoltárt. 

A presbiteri megbeszélés után elgondolkodott, vajon muszáj volt 
szószátyárkodnia? Nem kapkodta el a dolgot? Talán elég lett volna 
akkor jelezni, amikor a tények már azok, amik. Vagy jobb lett volna 
hallgatni, és spekuláljon az, akinek spekulálhatnékja van. Estefelé, a 
második istentisztelet után csörrent a telefon. 

- Halló, tessék! 

- A püspöke vagyok. 

- Alázatos szolgája, főtiszteletű püspök űr. Igazán hízelgő, hogy 
ilyen gyakran szakít rám drága idejéből. 

- Megvan a kinevezése. Szedje a cókmókot, ami a mházatát jelen¬ 
ti. A parókiát természetesen otthagyja, a bútorzatot is; azt hiszem, 
idebent biztosítanak egy szolgálati szobát. Elhelyeztük a B2-es líce¬ 
umban. A történelem mellett franciát is ajánlottak. Elfogadtam, 
mert tudom, hogy bírja a nyelvet. 

- Igenis, főtiszteletű püspök űr, nekiállok a csomagolásnak. 

- Elfelejtettem mondani, osztályfőnök lesz a 11/B2..., bocsánat, 
csak B osztály tanulóit bízzák magára. 

- A palásttal mi lesz instállom? 

- Mi lenne? Nem emlékszem, hogy elvettem volna. 

A kopott bűtorokat sajnálta otthagyni, szerette a puritán egysze¬ 
rűséget. Nem is bánta, hogy a háború után nagy hirtelen kirámoltak. 
Minden valós értéket jelentő tárgyat a községházára vagy a kollektív 
irodájára cipeltek. Ezek a száraz deszka tákolmányok sokkal köze- 

lebb álltak szívéhez, na meg a biztonsági szekrénynek nevezett, vas¬ 
tag deszkájú irattároló, amiben azt őrizte, ami nem került ebek har¬ 
mincadj ára negyvennégytől ötvenhatig. 

Hajnalban nekiindult egyetlen bőröndjével. A harangozó segítsé¬ 
gével értesítette a presbitériumot, üzenetet hagyott nekik. Előbb 
még telefonált a főtiszteletű úrnak, kérve, hogy a vasárnapi istentisz¬ 
teletre feltétlenül intézzen helyettest, ha addigra nem nevez ki senkit. 

Az iskolában kiváló fogadtatásban részesült. Azonnal kapott egy 
széket az egyik tanári íróasztalnál. Nem is vágyott többre, mindig 
tanítani akart a szószékről is, most majd a katedráról teszi. 

Magához vette az osztálynaplót, és némi egészséges szorongással 
elindult a lépcsőn felfelé. Úgy ismerte az épületet, mintha a cipője 
talpára igazították volna a lépcsőket. Balra fordult, kopogni akart, 
aztán eszébe jutott, itt most ő a főnök. Benyitott, a diákok vigyázzál¬ 
lásba vágták magukat, és a szolgálatos jelentett. 

-Jól van, gyerekek, leülhettek. Én vagyok az új osztályfőnökötök. 
Péter Gáspárnak hívnak. Történelmet tanítok, de elsősorban embe¬ 
reket szeretnék nevelni belőletek. Szerintem mutatkozzunk be, néz¬ 
zük a névsort! 

Végigment az osztályneveken, igyekezett mindenkiről egy keveset 
megtudni és főleg megjegyezni a neveket. 

- Szerdán, osztályfőnöki órán egy kicsit bővebben is bemutat¬ 
kozhatunk, addig lássuk mi a napi lecke! Igen, Vlad Tepes... Nem 
szeretnék hozzátenni a tankönyvben leírtakhoz. Ok jobban tudják 
nálam, de majd lehetnek olyan személyek, akikről esetleg némi több¬ 
let, vagy egyéb információt is mondhatok, csupán az érdekesség 
kedvéért. A történelem nem olyan mint a matematika, ahol egy meg 
egy, mindig kettő. Már az 1848-as forradalomra is ahányan, annyifé¬ 
leképpen emlékeznek. Tudjátok, Kossuth apánkat hősként, Görgeyt 
ámlónak állítják be. Talán kemény kifejezés, de így mondják. Én 
mindkettőt nagyra értékelem, de Görgey igaz, ha úgy tetszik reál 
szellemi és politikai felmérése az emberi életek mentésében rengete¬ 
get nyom a latba ahhoz, hogy őt is igazi hősnek tekintsem. Talán 
annak teljes tudatában cselekedett, hogy az utókor majd megveti. 

Egy kéz jelentkezésre emelkedett. 

- Igen, Kerekes. 

Kerekes meglepődött, hogy néven szólítja. 

- Tanár úr kérem, mi úgy tanultuk, hogy Görgey Siriánál letette a 
fegyvert. 

- Világos! Magyarul Világosnál, mert akkor Magyarország volt ez 
a rész, ami nem lényegtelen, kedves Kerekes. A politikai vezetés ele¬ 
je akkor már rég elhagyta az országot, és csak egy maroknyi fegyve¬ 
res állt még csatarendben, akiket mint a húsdarálóban vágják le a 
császáriak. Úgy gondolom, sem a hazának, sem az ott lévő embe¬ 
reknek nem használt volna haláluk. Bár a halál sosem kellemes... 
Görgey jól tette amit tett, és tudjátok ez nem olyan tudomány, amit 
ne lehetne nyolcvanhét oldalról megnézni. Még az is lehet, hogy 
nincs igazam. 

Kisebb hümmögés támadt az osztályban. 

- Kedves gyermekeim, nem azt mondtam, hogy nem tudom mi 
történt akkor, csak azt, hogy a történelem interpretábilis tudomány. 
Gondoljátok ti is végig, ez lesz a következő órára a házi feladat. 
Nem kell leírni semmit, csupán gondolkozzatok el azon a kévésén, 
amit most mondtam. A következő órán csinálhatunk egy titkos sza¬ 
vazást is. Ha az osztály nagyobbik fele úgy gondolja, hogy Görgey 
tévedett, meghajlok előtte, egyébként a véleményem természetesen 
megmarad. Úgysem tanítanék mást, mint amit a tanterv előír, oly 
annyira nem, hogy gondolom a fegyverletétel legfeljebb egy mon¬ 
datban szerepelhet a leckében. 

Gáspár meggondolta magát, másnap nem szavaztatott. Ez olyan 
politikai hangot kölcsönözhetett volna mindennek, s talán megret¬ 
tenti a diákokat. Ezért tanított, tanított és tanított, igyekezett beil¬ 
leszkedni az új közegbe. 

Október végétől, élete szabad perceit a Szabad Európa rádióra 
tapadva töltötte, majd eljött november negyediké is, amikor nyelt 
egy nagyot, és kicsordultak a könnyei. 

Lelkészként nem politizált, de érzelmei neki is voltak, hiszem 
ember volt csupa nagy betűvel. Az osztály meg is szerette ezért. Bár 
az elején furcsállották a különleges hozzáállású tanárt, akiről a plety¬ 
ka frekvenciáján elég hamar megtudták, hogy korábban a párt és 
kormány által nem kedvelt és nem támogatott tevékenységet folyta¬ 
tott, s talán akkor is folytat legbelül. 

Bement a terembe, mint rendesen, lerakta a holmiját és igyekezett 
semmilyen jelet nem adni lelkiállapotáról, a benne dúló viharokról. 
Osztályról osztályra járt, és tartotta meg óráit, de mindenhol, a saját¬ 
jában is egy percnyi néma felállásra szólította fel a diákokat azzal, 
hogy adózzanak a forradalom áldozatainak, akármelyik oldalon is 
harcoltak. Merthogy ő nem csak a forradalmárokat sajnálta, hanem 
az őket leverő sajnálni való embereket is. 

- Lovasi, nyiss ablakot, mert fura szelek fújnak! 

Saját osztályában igen hosszúra sikeredett a kegyelet, az addigra 
már hozzáidomult diákok nem is akartak leülni. 

Lovasi megtette, majd visszaállt a csend sorába, s néztek, mintha 
farkasszemet néznének valakivel. Ekkor lépett be Gonda Ibolya, 
matematikatanár. 

- Maguk mit csinálnak? Úgy tudtam, hogy matematikaóra követ¬ 
kezik... 

- Elnézést, kedves kolléganő! Végigálltuk itt a szünetet, bocsás¬ 
son meg. Történelemtanár vagyok, tudja, átadom a katedrát a meg- 
kérdőjelezhetetlent tanítónak. Parancsoljon, kezét csókolom. 

Gonda Ibolya csendes, magának való, negyvenes nő volt, sosem 
tudni, hogy tőle vagy máshonnan szivárgott az illetékes illetéktele¬ 
nekhez az információ, de azért a felállásért Gáspárt hat évre leültet¬ 
ték. Szabadulása után a tanügy nem fogadta vissza. Jelentkezett 
ugyan az aktuális püspöknél, aki ilyen korrumpált személyt már nem 
volt hajlandó alkalmazni. Számára nem volt üres parókia. 

- Nem baj Gáspár - mondta az akkori katolikus püspök - jöjjön 
hozzánk! 

Gáspár már sokat megélt, egy éjszakát gondolkodott és ment. 

- Pontosan mi lesz a munkám, püspök úr? 

- Az, ami egy sekrestyésé. Rendben tartani a templomot, kitakarí¬ 
tani, letörölni a port, kezelni a virágokat. 

- De hát a sekrestyés név talán a secretáriumból származik, vala¬ 
mi irodalmi munkára gondoltam... 

-Jól gondolta, fiatal barátom, adminisztratívnak tekinthető munka¬ 
kör is hárul önre, mondhatnám minden, ami itt a ház körül van. A 
sekrestyében az összes irattömböt rendszerezze, s tartsa rendben. 
Amúgy tudtommal kollégák volnánk, ha ilyen létezne ezen a területen. 

- Azt hiszem, valamiként létezik, ha meg nem sértem a püspök urat. 

- Püspök? Én meg a püspök! Magának mondom csupán, a gyula- 
fehérvárin kívül az összes püspökséget betiltották, amelyek termé¬ 
szetesen megmaradtak, de vezetők nélkül. Miután a püspökhelyette¬ 
seket sem engedélyezték, kitaláltak egy „ordináriusnak” nevezett, 
légből kapott tisztséget. Tehát a helyettesek helyettesei vagyunk mi, 
de talán nem zavarnám meg evvel a híveket. 

- Köszönöm a bizalmat, püspök ür. Igen, igaza van. Valamikor, 
mielőtt még a tizenhét évet ki nem rótták rám, egy gyülekezet veze¬ 
tője voltam. 

- Tizenhét, nem hét? 

- Érdekes dolog ez. A tárgyaláson igyekeztem lelkileg távol tarta¬ 
ni magam az egésztől, csupán a bíró ordibálása zökkentett ki, meg a 
tizenhét év, amit kimondott. Gondoltam, annyit lehetetlen leülni egy 
zárt közegben, és az előzetesből is akadtak elképzeléseim. A fellebvi- 
telin haétre mérsékelték. A helyzet az, hogy akár halálbüntetésre is 
számíthattam. Erre fel is voltam készülve. Klerikális összeesküvést 
kiabáltak, pedig maga a kifejezés is értelmetlen. Az esetemben pláne. 

- Ez igaz, ha úgy vesszük, maga nem a klérus tagja, valóban zöld¬ 
ség a „bűncselekmény” megnevezése. 

- Nagyon hasonlóan telt az egész a katonasághoz, a különbség 
annyi, hogy sokkal hosszabb volt, de... 

- Maga volt katona? 

- Igen. Lassan elmondhatom magamról, mint a viccben, hogy 
csak akasztott ember nem voltam. Ha szabadabb volt az ember, ak¬ 
kor ott is jártak a gondolatai, nagyon lassan telt az idő. Amikor le¬ 
terheltek, már számolni sem volt kedvünk a napokat. A börtönben 
nem kértem munkát, de már a második reggelen feltuszkoltak egy 
teherautó rakterébe. Onnantól kezdve minden nap, télen, nyáron 
forgattam a csákányt meg a lapátot. Takarítottam az egészen félree¬ 
ső az utcákat, mert ilyen rabmhás egyedeket gusztustalan volna bele¬ 
rondítani a városközpontba. A fűtés a kaszárnyában dermesztő, a 
börtönben picit rosszabb volt, ezért is örültem, hogy mire visszaér¬ 
tünk a munkából, azokat a zajos éjszakákat többé kevésbé át tudtam 
aludni. Képzelje, volt olyan is, akit előttem kaszniztak be és utánam 
még évekig maradt, de soha nem tudta megszokni. Nem irigylem 

szegényt, engem sosem vertek, bár egy alkalommal hangosan imád¬ 
koztam, ezért két kezemnél fogva néhány órára fellógattak. Még egy¬ 
szer hangosan énekeltem, akkor beállítottak egy zárkába. Van olyan is, 
ahol az ember megmozdulni sem bír, csak áll néhány napon át. 

- És milyen volt az étek? 

- Azt hiszem, a disznók meghíznának, de csak ha egy egész zárka 
adagját kapná egy sertés. Amikor kikerültem, az őr olyan durva volt 
mint még soha, pedig a legjobbak közé soroltam korábban. Aztán 
rájöttem, ezek a szerencsétlenek - nem tudom, maguk választják 
vagy odavezényelik őket -, majdnem az egész életüket börtönben 
töltik. Bizonyára irigyelte, hogy relatíve szabadabb lettem. Mikor 
senki nem látta, a folyosón a nyakamba ugrott, és a fülembe súgta, 
hogy imádkozzam érte. Ennyit a börtönről, és a nem is tudom, kol¬ 
legialitásról. Végül is ön is kiadta magát. 

Attól kezdve együtt ebédelt, vacsorázott a püspökkel, aki már ke¬ 
vés embert tömegnek érzett, ezért csak két paptársát és a kántort hív¬ 
ta állandó eledelpartnerül. Ez az ember, Gáspár, nem maradhatott ki! 

Abban a kanonoksorban, ahol üresen tátongtak az egykor papok 
lakta szobák, kapott egy lakást és dolgozott. Még a vakolókanalat 
sem lehetett kivenni a kezéből, amikor kisebb tatarozásokra került 
sor. fia kellett harangozott, sepert, felmosott és kívülről ismerte a 
katolikus katekizmust. Vegyük úgy, hogy püspöke bízvást bízva 
benne, engedélyezte, hogy elsőáldozókat, bérmálkozókat készítsen 
fel évről évre. 

Három év után, egyszer csak kitört belőle a fájdalom. 

- Kivert kutya vagyok, püspök uram, a senki mindenkije... Most 
mit csináljak? Nekem úgy hiányzik az úrvacsora vétel, hogy bele¬ 
pusztulok. Látom, a buzgó hívek némelyike minden nap áldozik. Én 
tizennégy éves koromban tettem egy fogadalmat, amit százszor 
megszegtem. „Nemzetemet és vallásomat nem hagyom el.” 

- Na de Gáspár, gondolja végig! Elhagyta-e nemzetét? 

Gáspár már-már szégyenkezve suttogta. 

- Nem. 

- És vallását? 

- Erről beszélhetnénk, püspök úr... 

— Amennyiben szeretne, bármikor, bármelyik közeli gyülekezet¬ 
ben úrvacsorát vehet. Én nem tiltom. 

- Nem tettem, már idekötődtem. 

— Azelőtt mi volt, nem Krisztus követő? 

— De igen. 

- Most mássá lett? Nem a formát kérdezem, hanem a tartalmat. 

- Lényegében alig, de érzek különbséget. Van néhány. 

- Ez így igaz, de akkor is Christianus maradt. Most pedig térdel¬ 
jen ide elém! Ne ódzkodjon, tudom hogy a maguk háza táján nem 
szokás. Nyújtsa ide a kezét, lassan - ha kell egy órán vagy kettőn át 
- gondolja végig az életét. Minden egyes bűnt, amit valaha elköve¬ 
tett bánjon meg magában, és szóljon amikor úgy érzi, hogy elké¬ 
szült. Ha valamit kifelejt, de nem szándékosan teszi, az nem számít 
bűnnek. Vegye a megbánandók közé azokat a bűnöket, amiket most 
gondolatban kifelejt. 

Péter Gáspár egy órán át térdelt. 

— Végeztem, püspök úr. 

A püspök meglehetős tapintattal, magában mondta el a feloldozó 
imát. Elégtételt sem adott, egy ilyen embernek nincs rá szüksége, 
különben is, az százszor inkább jelkép. 

- Barátom, mától az én engedélyemmel áldozhat. Egyetlen kéré¬ 
sem van, amikor úgy érzi, hogy vétkezett, jöjjön ide és csak annyit 
mondjon, megbánta. Nem kell beszámolnia semmiről, arról sem, 
hogy ezt mi így intézzük el. Ugye megértett? 

— Igen, püspök úr. 

Ezt a sajátságos engedélyt átörökölte első főnöke utódja is, fo¬ 
lyamatosan így áldozott. Ordináriusok jöttek, ordináriusok mentek, 
Gáspár maradt. Halála előtt még tett egy logikus kijelentést, melynek 
értelmében az előző rendszernek vége, igen hamar be fogják zárni a 
kapukat. Ha másképp nem, magától fog összedőlni a rendszer, mint 
az állókép Dániel könyvében, ami kéz érintése nélkül dőlt össze. 
Nem érte meg a változást, de nem is volt rá szüksége, anélkül is tud¬ 
ta, hogy Christianus, sepregetnie kell és alázatosan tenni azt, amire 
mások esetleg rámosolyognak. 

Egy alkalommal a szentélyben, mikor már rég elől volt az az oltár, 
a tabernákulum felé fordulva imádkozott magában. Érezte, átöleli a 

fény, önkéntelenül zuhant térdre, majd előre, és úgy, mint kispapok 
papszenteléskor, széttárt karokkal folytatta imáját. 

Már nem számított, hogy kidobták, befogadták, esetleg megaláz¬ 
ták, csupán Ö, akinek köszönhetően megszületett, és akiért élt. Hi¬ 
szen minden bizalma benne volt. Ott, azon a találkozáson érezte, 
hogy hamarosan színről-színre látni fogja. 

Nem érezte az időt, nem tudta mikor került oda, arra sem emlé¬ 
kezett, hogyan ért vissza az első pádig. Ott még hálát adott és el¬ 
hagyta „munkahelyét”. 

Péter Gáspár mindig mindenkit meghallgatott, nagyon remélem, 
ő is meghallgatásra talált az Atya közelében, ahonnan most figyel, 
elmosolyodik azon, amiért az egészből annak tulajdonítunk túlzott 
jelentőséget, hogy megjövendölte egy ordas-rendszer végét. Ugyan 
nincs patikamérlege, de tudja, hogy a csöbörből lehet veder vagy 
fordítva. Ám ahol nem az O nevében gyűlnek össze, ott semminek 
sincs jelentősége. 

Sajnálta a saját magukat megvezetőket, mert ahol a vagyonod, ott 
a szíved. Boldog volt, hogy neki nem az anyagiakból jutott, hanem 
odaát gyűlt egész szép summa. 



Szőr Bundafej 


FAPIPA úr attól félt, hogy otthon a felesége kérdőre vonja, pedig 
csak Szőr Bundafej nevű kutyáját sétáltatta. Meglátott egy ősrégi 
mozit, azt sem értette, hogyan került oda. Bementek, és megnéztek 
egy filmet. 

Jegyet nem kellett vásárolniuk, a kékköpenyes takarítónő előre 
köszönt, óriási elemlámpával helyükre vezette őket a szinte üres né¬ 
zőtéren. A kutyára mosolygott, és megjegyezte. 

- Nem szeretném, hogy valakinek a bokájába harapjon, adok neki 
egy kispárnát. 

A kutya udvariasan hallgatott, majd, mikor a hölgy visszaérkezett, 
ropogósán bokán harapta. Az megsimogatta buksiját. 

- Aranyos vagy. Bütyök! 

Az eb ezernyi apró darabra szedte a kispárnát, és elhelyezkedett 
gazdája ölében. 

Aztán a kijáratnál, elhagyva a tömeget, elindultak hazafelé. Az 
összes néző más irányba indult, ők pedig elcsodálkoztak, milyen 
szép, szinte tízméternyi széles, sövény övezte lett a járda, teli méte¬ 
res törzsű fákkal. 

így a Lombok, a létező, de nem túl erős közvilágítást kellemes 
homállyá szelídítették. Este tíz óra körül járt az idő. Miközben ebe 
ide-oda rohangált egyik kaputól a másikig, azon is elcsodálkozott, 
hogy az egész utca úgy néz ki, mintha nem önmaga lenne. Ember- 
szabású, blokktalan, panel nélküli, valódi lett. 

- Bundafej, miért haraptál a takarítónő lábába? 

- Azért, mert egy távoli rokonunkat láncra verte. A szívem is be¬ 
lefájdul... 

- Jó, mondjad... - Itt Fapipa úr megdermedt. - Te kutya, mióta 
tudsz beszélni? 

- Kölyökkorom óta, de csak ritkán élek a lehetőséggel, életemben 
most először. Egyébként az Ubulfejet abbahagyhatnád, nem szere¬ 
tem hallgatni. 

- Értve! 

- Elmondom. Szegény, úgy érezte, nagyon szereti a gazdája. Mint 
te engem! Mit is kezdene nélküle, gondoskodik róla, majdnem min¬ 
den második-harmadik sötétség után, miután a sárga világos pöttyö¬ 
ket és a nagy kék etetőtálat nézegette, gyönyörködött bennük. Még 
énekelt is neki, mert enni kapott. Szerinte vigyázott rá. Neki adta azt 
a gyönyörű, zárt hátsóudvart, ahol kicsit unalmas, mert nem látott 
ki, de biztonságban volt. A gaza óvta és védte. Úgy szerette, hogy 
még lánccal is odakötötte. Tény, hogy ezt nem értette pontosan, de 
a gazda nagyon okos! Mit is enne, mit is inna nélküle? Talán előző 
nap is kapott vizet, de nem biztos... Amikor a nagy fényű forrósító 
leváltja a sárga etetőtálat az égen, jó lenne egy kicsit több víz, mert 
néha nem tudta miért, de ilyenkor is látta a sötétet és a sárga világító 
pöttyöket. Sőt minden más színű karikát és pöttyöt is. Csodaszép 
volt! Csak olyan furcsán érezte magát, de a gazda szereti, és bármi¬ 
kor megvédi bármitől! Amellett okos és ügyes. Kinek van ilyen háza, 
mint neki? A saját holmiját adta, hogy ágya lehessen. Érezte a szagát. 
Szegénynek rossz lehet abban a túlméretezett házban... Még soha 
nem volt bent, el sem tudta képzelni, honnan vesz annyi rongyot, 
hogy neki is legyen ágya. Lám, neki ezt biztosítja. Szokott bekiabál¬ 
ni, meg énekelni is estefelé, olyankor is, mikor már nagyon éhes 
volt. Ö is mindig nagy szeretettel visszakiáltott. A baj, hogy a roko¬ 
nom nem értett emberül. Azt mondta: „Menj már arrébb, te rohadt 
dög, a beledet taposom ki, ha itt ugatsz éjjel, nappal. A héten már 
kaptál enni, nesze ezt oszd be négy-öt napra. Ja, itt egy kis víz is.” 
Bár értette volna a „becézgetését”. Könnyűnek érezte magát és 
mindenfelé rengeteg színű katicabogár vagy más lebegett körülötte. 
Kicsit szomjas volt... meg éhes... Nagyon!! Mi baj lehet a gazdával? 
Érezte, hogy otthon van, mégsem „tud odamenni”. Mit csináljon? 
Biztosan bajban van, ő meg nem bír lábra állni, hogy szétszakítsa a 
láncot, és a segítségére siessen. „Nagyon szeret engem a gazda és én 
is nagyon szeretem őt. Mi van velem? Nem érzem a szagokat, nem 
hallok rendesen, minden forog...” 

’Ó, a fene egye, hát nem idedöglött ez a törpetoportyán. Már bü- 
dösödik, franc a pofáját. Nem elég, hogy zabáltattam, most vermel¬ 
jem el. Szerezhetek másik dögöt helyette, hogy a hátsó udvarban, 

hosszú láncon a farakások között, a tolvajokat megvédjen. Ez már a 
harmadik az idén... 

- Jól van, Bundafej, elbőgöm magam! Emlékszel még arra az éj¬ 
szakára? 

- Melyikre? 

- Amikor te, azaz Szőr Bundafej kutyisztikusan viselkedett. Ho¬ 
gyan is tehettél volna másként? Úgy véltem, talán nem is érted ma¬ 
gad, csak érzed. Hátsó lábaidon álltái, kifeszültél teljes testedben, és 
valamit vártál, mert folyamatosan simogattam a fejed. Érzékelted, 
hogy ugyan szeretlek, mert a fejsimogatásnál kellemesebb érzés csak 
a szívből jövő rámosolygás, de jelen van némi hanyagolás is, olyan 
„lapogatom a fejed, és akkor nyugton maradsz” módra. Neked nem 
ez kellett, hanem az a másik, sokkal erősebb, amiért az összes kutyát 
otthagynád, biztosan kapnál érte legalább három fülvakarást. De 
gyönyörű is az, mikor az oldaladat vakarják, lapogatják, és néha, 
mert rossz fát teszel a tűzre - ez ilyen emberi szöveg, azt hittem, 
nem tudod mit jelent -, kapsz egy játékos pofont, menten szétha- 
rapdálnád a felhőket. Félórája álldogáltál hátsó lábaidon, és úgy, de 
úgy emelted a fejed, hogy öröm volt nézni. Tátott szájjal, félig ki¬ 
nyújtott nyelvvel lihegtél. Emlékeztél, hogy amikor odanyalsz — mert 
az a legszívadóbb kutyadolog -, mindig pofán csapnak. Ónmagad 
láncra verve, próbáltad visszatartani ezt az indíttatást, azért, hogy 
lenézzek rád, elmosolyodjak, és két - az se baj, ha egy - szót szóljak 
hozzád. Utána még az is lehet, hogy megkockáztatsz egy szeretet- 
nyelvnyújtást. A kutya nem tudja magát ellenőrizni ebben, úgy vé¬ 
lem, csak ha nagyon erősek a céljai, mint akkor. És megkaptad! 
Megvakartam a füled mögött, éppen ott, ahol legjobban esik. Kicsit 
orrcimpáid szétfeszítve, amolyan kutyavicsorgást mímeltem. Na¬ 
gyon jól értetted, szétvetett a boldogság. Alig vártad az estét, amit 
fűben hempergőzve, a csillagokat szétszimatolva töltöttél, és minden 
cimbora öröm üdvrivalgását fogadva, nagyra tárt szemekkel a Holdat 
mustráltad, majd beleharaptál. Persze csak az illúzióba, de olyan jól 
esett az íze, hogy eldöntötted, végigénekled azt az éjszakát. Egy ilyen 
örömteli nap után a legkevesebb, ha szerenádot adsz. Olyankor min¬ 
dig kijövünk, mogorván, de jó hangosan beszélünk hozzád. Nekitá¬ 
maszkodtál a körtefának, és azon az éjszakán végig a hátsólábon-állást 

gyakoroltad, mert nagyon megerőltető volt az a félóra. Két-három 
alkalommal majdnem mellső lábaidra kényszerültél pottyanni. Ilyen 
nem következhet be még egyszer! Reggel igen nagy csodálkozást vál¬ 
tottál ki, addigra önkiképzett eb lettél, aki bicegve ugyan, de már tá¬ 
maszkodás nélkül is meg tudott tenni hátsó lábain néhány lépést. 

- Ezt most miért mondtad el? 

- Csak! Beeee! Egyébként honnan tudod, hogy mit és hol csinált 
ez a takarítónő? 

- Kutya vagyok. 

-Ja, igen. Evvel mindenre válaszoltál. 

- Nem váradi? 

- Nem. 

- Bár ez a mozi itt a hátunk mögött, azt hiszem el is tűnt. 

- Rosszabbat is tudok róla, ez egy gyilkosság társkitervezője. 

- A mindenitü! 

- „Lakodalom van a mi utcánkba, ide hallik zengő muzsikája...” 
Ezt nyikorogta a rezes banda. A trombitás hatalmas hangszere teljes 
teste köré tekeredett, csak azt nem értették, hogyan fog kimászni 
belőle valaha is... A násznép, a menyasszonnyal és vőlegénnyel a 
templomba tartózkodott, esküvő esetének fennállása miatt. A férfi¬ 
ak, nem kis mértékben ittasság-közeli állapotú csapata, a zenekarral 
kornyikált a templom előtt. Időnként egy-egy ember kijött csendre 
inteni őket, mert úgy nem lehet rendesen esküdni. Visszavettek egy 
cseppet a zűrzavarból, majd újra kezdték. Megjelent egy alak, bűn¬ 
bánóképű, végtelenül szomorú ükapámmal, egy póráznak nem ne¬ 
vezhető dróton, maga mellett. Azt mondta, megy, „oszt levágja a 
fejét”! Móresre kell tanítania, mert megevett egy csirkét! Egy „jóaka¬ 
ró” érdeklődött: „Te Lajos, hogy akarod ennek a kutyának a fejét 
levágni, hát szerteszéjjel harap?” Azt felelte, elviszi a dögkútig, hoz¬ 
záköti egy fához, jó szorosan, és ott pusztul! Majd vigyáz ő magam¬ 
ra, csak ne féltsék! Ükapám csak állt, a szerencsétlen, érezte, hogy 
nagy bűnt követett el és iszonyatos büntetést fog kapni, amit kutya¬ 
fejjel jogosnak is vélt, mert az ő gazdája is mindig és mindenben he¬ 
lyesen döntött. Leszegett fejjel vinnyogott, mint egy síró gyermek, 
pedig pár órával előbb, még minden betolakodónak nekiesett volna, 
akkor csak állt bűnbánóan. Minden férfi zsebében volt egy flaska, 

így aztán Dezső jól teleitta magát borral. Ez esetében, legalább egy 
decit jelentett, nyolc-tíz üvegből külön, külön. Közben az esküvés 
megtörtént, már majdnem jöttek is kifelé a templomból, mikor meg¬ 
jelent a derékig véres Dezső bá. „Olyan vót, mint egy hülye kis kö¬ 
lyök”, hencegte, vinnyogott magában, meg bámult a bamba szemei¬ 
vel, oszt hagyta, hogy odakössem a fához. Mikor felemeltem a bal¬ 
tát, csak bámult, mint egy dilis. Ilyen zaklatottság után megérdemlek 
még egy korty bort, nemde? 

— Ki volt ez a Dezső? 

— A nő ura! 

— Borzasztó! Képzeld, Bundafej, a város tele volt ilyen és ehhez 
hasonló mozikkal. Megpróbálom neked elmagyarázni. Az Ifjúsági 
mozi semmiben sem hasonlított a többihez. Olyan gyönyörű plaká¬ 
tegyüttest, mint ami ott volt, ritkán lát az ember, az összes létező 
mozi műsorával, és képzeld, nem este nyolctól vetítettek, hanem 
naponta hat előadásban! Édesapám az órájára nézett, és uccu el a 
hármas gimnázium előtt, csak futott és rohant, ritkán láttam olyan¬ 
nak a fatert. Benn apám elkezdte olvasni, a hihetetlenül jó film szö¬ 
vegének feliratát. Fura mozi volt, borzasztó nagy vetítővászonnal, 
pedig otthon, a kultúrházban is széles vászon volt, ám úgy látszik, a 
szélesnél is van szélesebb. A nézők nem beszéltek, én nem tudtam 
eldönteni, itt mindenki megkukult, senkit nem érdekelt a film? Ott¬ 
hon olyan jókat kiabálunk. Közben kiderült, hogy a mozi neve Arta, 
azaz művészet... Később hét egymásután következő napon, megnéz¬ 
tem a Piszkos tizenkettőt, aztán az utolsóról kijövet, egy limonádéra 
átléptem a Japortba. Mire megittam, lebontották a mozit! Ritka ke¬ 
servesen esett, mert ugyan az indiános film terme sokkal kicsinosí- 
tottabb volt, de nekem mégis, a „piszkos tizenkettes” Ifjúsági tet¬ 
szett akkor a legjobban. Kertet alakítottak ki a helyébe, de sosem 
mentem közelébe sem. Bár szépen virágzott, gyönyörű söröző asz¬ 
talok, székek és málhába rakott sörösládák bomltak virágba. Jól 
termett, mert sörkert volt, de én bojkottáltam. Valahányszor ránéz¬ 
tem, mindig az Ifjúsági mozi jutott az eszembe. Első „önálló” mozi¬ 
zásom, az Oradea - értelemszerűen Nagyvárad - moziban esett 
meg, amikor unokahúgomékkal rárobogtam a Lőve Story-ra. Mai 
napig szívesen nézem... Talán négyszer-ötször is láttam. A Piszkos 

tizenkettőt — a hetes számú bemelegítés után — még kétszázszor. 
Már nem tudom követni, hogyan vándoroltatódtam át a Transilva- 
nia mozgóképszínházba, egy csapat katona közé, ejtőernyősökről 
szóló propagandafilmet nézni. A Crisana és Patria mozikat nem sze¬ 
rettem, nagyon egy kaptafára épültek, olyanok voltak, mint a hirtelen 
nőtt panelek. A Május 1 moziba, ami rossz hírénél sokkal jobb álla¬ 
potban volt, talán el is lehetett volna néha menni, de juszt sem! Az 
egyedüli, ősiben honoló Ősi moziba nem volt érdemes betévedni. 

— Érdekes... 

— Meg szép is volt! 

Ekkor a mozi utolsó látogatója, vagy valamelyik udvarból kigör¬ 
dülő kocsi indult el feléjük. Mert érdekes, a házak kapui előtt nem 
volt egyetlen kijárat sem, a kimondottan keskeny és gyér közlekedé- 
sű, csendes utca irányába. 

A kocsi elől félrehúzódtak, hadd menjen szegény, gondolták. Fapi¬ 
pa úr akkor vette észre azt a gödröt, amit emlékezete szerint még szi¬ 
lárd járdakéreg fedett másodpercekkel korábban. A kocsi fékezett, 
mégis óvatlanul, csúszva pottyantak bele a lágy cementbe. Elkezdtek 
süllyedni, mégsem nyitott ajtót senki. Meg voltak győződve, hogy né¬ 
hány centiméter süppedés után szilárd talapzatot érnek a kerekek. 

Fapipa úr és a kutya is nézték az emberek nyugodt tekintetét, ami 
csak akkor változott meg, mikor már az arcuk is épphogy látszott. 
Aztán a kocsit elnyelte a beton. 

Fapipa úr pillanatnyi tanácstalanság után a gödörbe vetette magát, 
segíteni akart, de csak süllyedt és süllyedt. Már nyakig ért neki a be¬ 
ton, de még a kocsi tetejét sem érték a lábai. A kutya megijedt vagy 
csak okosabb volt gazdájánál, a sohasem használt pórázát bedobta. 
Fapipa úr már csak fogaival tudott belekapaszkodni. 

Szőr Bundafej nekifeszült, de mert a lehetetlent nem ismerte, 
természetesen kihúzta. 

— Ez így nem megy. Apropó, ezeknek fogy az oxigénjük, meg se¬ 
gítség is kellene. Mint látom, egyedül nem tudok mit tenni. Jó a be¬ 
ton ezen fajtája, a telefon hullámait is kettészakítják, így se ki, se be 
nem tudnak értekezni. Figyelj, Bundafej, rohand végig az utca ösz- 
szes házát, tépd ki az ablakokon bevezetett kábeltévé zsinórokat, 
közben ugass, ahogy csak bírsz! 

A kutya bólintott, nekilódult, tette a dolgát. Ám egy kivételével az 
összes házban visszadugták a csatlakoztatóba a kihúzott vezetéket. 
Kinyúltak az ablakon, felhúzták a lógó kábelt, aztán leengedték a 
redőnyt. Az a bizonyos kivétel kicsapta a kiskaput, hozott egy lapá¬ 
tot, hogy agyonüsse Szőr Bundafejet, ám ő nem hagyta magát. Elro¬ 
hant, közben a lapátos kergette, így vezette oda gazdájához. 

A pasas odaért, majdnem beleesett a gödörbe, ahogyan félreugrott. 

— Mi ez itt? 

— Láthatja. Az előbb belezuhant egy kocsi az összes utasával és 
elnyelte a beton. Ki kéne őket szabadítani! Én már lemásztam, de ha 
ez a kutya nincs, ez a drága - már nem mert kutyamód beszélni vele 
és róla -, most én is valahol ott hevernék, ki tudja milyen mélyen a 
beton alatt. 

— Szerintem, ki kellene húzni őket, úgy tudom elég kevés levegő 
van egy olyan kocsi belsejében, bár ennyi idő alatt lehetetlen, hogy 
elfogyott volna. Rohanok a létrámért. 

Mindent úgy tett, mintha egy macska forró parázson futkosna. 
Hangtalanul visszajött, az ablakon senki nem nézett ki. 

Bundafej megjegyezte. 

— Itt marhák laknak. 

Ekkor egy hölgy kinyúlt, palacsintasütővel jól fejbe csapta, vissza¬ 
rántotta és leengedte a redőnyt. így már ő sem látott, és nem is hal¬ 
lott semmit. 

— Valamit kérdeztél az előbb, válaszolnék. Igen! 

A lapátos ember ekkor érkezett meg cókmókjával, mindent hal¬ 
lott. Szemében némi rosszallás látszott. 

— Nem mindenki marha. Rosszul mondtad, kiskutyám! 

A lapátos embert nem foglalkoztatta a kutya beszédképessége, a 
palacsintasútős hölgyet sem, aki az éjfélhez közeli időpontban való¬ 
színűsíthetően sütögetett. Érdekes... A két férfi leengedte a létrát, 
amit elnyelt a még meg nem kötött beton. 

— Ekkora mélységre nem számítottam. 

— Megvallom, én sem. 

A lapátos ügyködött. 

— Nagyapám nehézbúvár volt a szennyvizeseknél, valahol a pin¬ 
cében meg van a teljes felszerelése. Pár másodperc és jövök. 

Ez az ember tényleg tudott sietni. Magába sem csípett, rohant és 
felöltözve érkezett. Pedig az a szerelés, a maga ólom-tappancsaival 
írtóra nehéz tud ám lenni, ő meg ugrándozott benne. 

- Ide, a fejem tetejére akasszátok fel a láncot, és eresszetek! 

- Hol a lánc? 

- Hol lenne? A hátamon! 

-Ja, ez a rettentő nagy vasizé? Nem bírom levenni. 

- Majd ketten a kutyával. 

- Szerencséd, hogy kutyába vettél! - morogta Szőr Bundafej, az¬ 
tán leszerelték a hátnehezéket. Egy kampóval a megfelelő helyre 
akasztották, aztán húsz méter mélyre eresztették a pasast, de nem 
ment tovább. Annyi lánc volt összesen, ő meg még így sem érte el a 
kocsi tetejét. 

- Most mi a túrót tegyünk, Bundafej? 

- Szerintem húzzuk fel. Ügy emlékszem, nem volt levegőtartálya, 
de abba a felszerelésbe beleszorult annyi, amennyi neki kell. 

- Koszi, utána meglátjuk. 

Húzták, ameddig csak bírták, aztán a fejéről letekerték a sisakot. 
Vett egy nagy levegőt, és belevisított az éjszakába. 

- Idióták! Azt hittem megfulladok! Nem vacakolok tovább ilyen 
kétbalkezesekkel, egyszer majdcsak betömik ezt a gödröt. Rondítja a 
szép üres utat. Bár mindig ilyen lenne, nappal is! Pedig itt még ilyen¬ 
kor sem szokott csend lenni. Nyüzsögnek, ordítoznak. 

A lapátos kapta a holmiját, és úgy tűnt el, mint szürke szamár a 
ködben. Bevágta a bejárati kiskaput, majd egy másik fémes kongású 
ajtót, ami a pincelejáró volt. Úgy döntött, aznap odalenn alszik. A 
nagypapa búvármháját úgyis meg kellett fürdetni. 

Fapipa úrnak csak ekkor jutott eszébe, hogy talán ki kellene hívni 
a rendőrséget és az egyéb illetékeseket. Bundafej még egyszer be- 
vakkantott a serpenyős asszonyság ablakán, aki ettől kidobta a tele¬ 
fonját. Mire a rendőrséget hívták, már ő is megjelent. Kikapta Fapi¬ 
pa úr kezéből és belekiáltott, a túlsó oldalról meg vissza. 

- Tehát oda hívnak rendőrt? 

- Igen, itt mocskos disznók vannak! 

A diszpécser, leellenőrizve a hívást indította az első arra kószáló 
rendőrt, aki pár pillanat múlva belerohant Fapipa úrba. 

- Hékás, maga mit művel itt? 

- Kérem szépen, abba a gödörbe, ott maga mögött, úgy két-három 
órája személyzetével beleesett egy kocsi, ki kellene menteni őket. 

- Mit beszél, milyen gödörbe? 

A zsam ráment a felületre, ugrándozott. 

- Ember, ezt ma itt egy négydimenziós rajzolóművész készítette. 
Már csak segítségnyújtás elmulasztásáért is, fel a kezekkel! Mert bár¬ 
mit látott volna, nem illik engem iderángatni órákkal az esemény után. 

Fapipa úr meglepődött. Megfordult, tarkójára rakta a kezeit. Fil¬ 
mekben látta... A rendőr odament, mind a kettőt lehúzta, és Fapipa 
urat megbilincselte. Na de volt ott egy kutya is, aki igencsak rosszall- 
ta a bánásmódot. Torkaszakadtából ugatott, elhátrált. 

A rendőr, hogy jobb tüzelési pozíciót vehessen fel tett néhány lé¬ 
pést hátra. A kutyát négy lövéssel sem tudta eltalálni, de a Fapipának 
mennie kell. Ö sem értette, miért lett ilyen lövöldözős azon az estén, 
de a jelentésben majd rendezi. 

Bundafej hátrált, oldalra lépett, és lenézett a mélybe. A rendőr 
bezuhant, és elnyelte a beton. Majd a járda ismét rajzokkal teli szép¬ 
séggé lett. 

Fapipa úr felnyögött, széttárta karjait, ezzel Fapipánét akaradanul 
pofonvágta. 

- Mi van veled, Töhötöm? Fél órája nyögdécselsz, kiabálsz. Elöl 
segítséget kérsz, hol ugatsz. 

- Reggel van? 

-Az. 

- Fel kéne kelni. Bundafej mit csinál? 

- Kicsoda? 

- Szőr Bundafej! 

- Tapsimanóról beszélsz? Bár már ezt a Bundás nevet is elmond- 
tad néhányszor. Szerintem az őrhelyén tölti szolgálatát, mint mindig. 
Figyelj! Ugat. 

- Beszélt, kutyául! Észrevette, hogy felébredtünk. Amúgy valóban 
elég rondát álmodtam. Nyisd ki az ablakot! 

-Jé, ide egy nagy gödröt rajzolt, valami mai művész... 

- Neee! 

A látogató 


MÓZSI, az igazgató, tantestületi gyűlések tömegén vacillált szóba 
hozni, míg az egyiken végre be kellett jelentenie, hogy az új kolléga¬ 
nő, Iduska, aki a mezőgazdasági ismereteket tanítja hetedik¬ 
nyolcadikban, a következő évtől francia tanárnő is lesz. 

Iduska nem volt nyugodtnak nevezhető, amikor Mózsi megkérdezte: 

- Mondd, kedves kollegina, tanultál-e latinul? 

- Igen, kérem, de néhány közmondáson, a Miatyánkon és az Üd- 
vözlégyen kívül nem igazán tudok semmit. 

- Mondj néhány közmondást! 

- Azokat mind elfelejtettem, de ha akarjátok, a Miatyánkot és az 
Üdvözlégyet már mondom is: 

„Páter noster, qui es in caelis, sanctificetur nőmén tuum, adveniat 
regnum tuum, fiat voluntas tua sicut in caelo et in terra. Panem 
nostmm quotidianum da nobis hódié. Et dimitte nobis debita nost- 
ra, sicut et nos dimittimus debitoribus nostris, et ne nos inducas in 
tentationem, séd libera nos a malo. Ámen.” 

Olyan csend támadt az irodában, hogy apró darabokra lehetett 
volna szedni. Iduska a sikerélményen felbuzdulva fogott bele az 
Üdvözlégybe: 

„Ave Maria, gratia plena, Dominus tecum, benedicta tu in mulie- 
ribus, et benedictus fructus ventris tűi, Jesus. Sancta Maria, Mater 
Dei, óra pro nobis, peccatoribus, nunc, et in hóra mortis nostrae. 
Ámen.” 

Még mindig a csend uralta az irodát, amikor Mózsi ájtatos képet 
vágva biccentett. 

- Igen szépen mondtad, kedves Iduska, ha jól tudom, románul is 
beszélsz. 

- Nem túl jól, ez az igazság, de talán, ha összeszedem magamat, a 
Miatyánkot és az... 

- Ne! - kiáltott magából kikelten Mózsi. - Köszönjük! A latin 
nyelvtudás volt a lényeg, és ha jól tudom, a kedves atyátoktól még 
franciául is megtanultál. 

- A szomszéd faluba szoktam templomba átjárni. 

Mózsi nem akarta kezelhetetlenné változtatni a helyzetet, ezért 
sejtelmes mosollyal jegyezte meg: 

- Szabad nép, szabad ország, itt mindenki szabad. Kérlek, legkö¬ 
zelebb a tantestületet is vidd magaddal a templomba. 

- Ó, hogyne! 

- Na, most térjünk át sokkal földhözragadtabb dolgokra. A két 
mezőgazdasági ismeretek órával, és amit még kitalálunk mellé, meg¬ 
lesz egy katedrányi Iduskának. 

Pár nap múlva egy feltűnően kék egyenruhás ember, igazi tányér¬ 
sapkában, szinte a bezárt ajtón át masírozott be. Úgy vágta ki azt, 
hogy az ablakok is beleremegtek. Sem jobbra, sem balra nem nézett, 
az első kényelmesebb székre leült és hátradőlt. 

- Maga itt az igazgató? 

- Alezredes elvtárs, üdvözlöm körünkben! Kit tisztelhetek szemé¬ 
lyében? 

- Itt én kérdezek. Megjegyezte!? 

- Jelentem, elnézést kérek... Bizonyos helyzetekben nagyon jó a 
memóriám, parancsoljon, kérem! 

- Soha az életben nem parancsoltam még! 

- Ez látszik is önön, alezredes elvtárs - jegyezte meg Bálint tanító 
úr —, nem is értem, hogy léteznek ilyen fiatal főtisztek. 

- Ugye, hallotta mindenki? Ez a kötélre való gyalázatosán és egy¬ 
értelműen megtámadta a néphatalmat! 

- Ugyan, alezredes elvtárs, csak arra céloztam, hogy huszonöt 
évesen mások még hadnagyok szoktak lenni. 

- Mikor és kik? 

- Kérem szépen, igen fiatal korban voltam katona, nagyjából any- 
nyi idősen, mint maga. Feltételezem, hogy maga nem szolgált egyet¬ 
len napig sem, mert azért tíz-tizenöt éveseket a legutolsó időben 
sem hívtak be. 

- Milyen hadseregben szolgált? Szájára meri venni, ezt a szót, 
hogy szolgált? Tehát kiszolgált valamilyen ügyet! Nem elég, hogy 
bizonyítottan klerikális összeesküvés folyik az iskolájukban, még 
neonácik is vandálkodnak itt. 

Bálint barátja, Ignác az ajtón kívül volt, és mint rendesen, semmi¬ 
re sem figyelt, de a nevét minden körülmény között meghallotta, 
benyitott. 

- Mi van, emberek, ki keres, és mit akar? 

- Micsoda fura figura! Maga is valami tanügyi káder? 

- Tanító vagyok, kérem, Grúzer Náci. 

- Náci??? Akkor már kettő van! Átmegyek a tsz-irodára telefonálni! 

Mózsi, az igazgató meg sem tudott szólalni, de annál nagyobb lé¬ 
lekjelenlétről és jó adag kollegialitásról tett tanúbizonyságot a párt¬ 
titkárnő elvtársnő. 

- Mondja, hadnagy elvtárs, miért pofozta fel részegen az igazgató 
elvtársat és nagy becsületű tanító kollégámat több tanú előtt? 

- Maga is egy náci, egy mocskos reakciós! Még ma elkezdhetik 
szaglászni a börtönt belülről! 

- Alhadnagy elvtárs, én a kis közösség párttitkára vagyok, jelzem 
az esetet a körzeti párttitkárnak. Lajosi kolléga, Dombóvári elvtárs¬ 
nő, ugye láttak mindent? 

- Igen, kérem, ez a törzsőrmester merev részegen betört az iro¬ 
dába, az igazgató elvtársnak egyetlen szó nélkül lekevert négy po¬ 
font, majd dülöngélő jobbraáttal orrba vágta Bálintot, és fájdalom 
kimondani, a párttitkárnő elvtársnőnek össze-vissza cibálta a haját. 

- így van, Lajosi kolléga... maga. Dombóvári elvtársnő? 

- Ugyanezt láttam, kérem, hajszálra ugyanezt! 

- írjunk jegyzőkönyvet? 

- Maguk itt mind megőrültek?! Senki nem ismeri a rendfokozatokat? 

- Dehogynem, őrmester! 

- Alezredes! Látja ezt a két nagy csillagot a váll-lapomon? Ez al¬ 
ezredesi rendfokozat! 

- Volt, kérem szépen. Ha még sokáig molesztál mindnyájunkat, 
kénytelen leszek a körzeti párttitkárt kihagyva a megyeit hívni, ha 
még jobban túllépi önmaga kereteit, talán egyenesen Bukarestbe te¬ 
lefonálok, amiért mocskolta, gyalázta a pártot és a központi bizott¬ 
ság tagjait, valamint az első titkár elvtársat. Mi, a munkásosztály él¬ 
csapatának tagjai kötelesek vagyunk ilyesmiben lépni. A rendfokoza¬ 
tát gazemberségének előrehaladásával csökkentettem, tehát kényte- 

len vagyok lefokoztatni, sőt valószínűleg az állományból kiíratni és 
leirányítani az ország dél-keleti csücskébe. 

Iduska, az oklevél nélküli, felsikoltott, amikor a milicista főtiszt 
pisztolyával kezdett el hadonászni. 

— Itt mindenki megőrült! — háborgott az egyenruhás már-már ha¬ 
ját tépve. - Informáltak, hogy pártellenes tevékenység folyt itt, eb¬ 
ben az irodában, bizonyos imádságokkal. 

Iduska összeesett, a tiszt vállal nekiment az ajtónak, de belülről 
nem tudta kitörni, ezért kénytelen volt a kilincset használni, majd az 
összes töltényt szétlőtte az udvaron. Bálint nagyon óvatosan szá¬ 
molt, a halványnál több ismerete volt a fegyverekről. 

Bent dermesztőén fagyos csend uralkodott, amit Mózsi tört meg. 

— Kedves párttitkárnő elvtársnő, te nagyon drága, jó lélek vagy! Itt 
most bukott volna egy s más. 

Bálint a közveszélyes őrültekhez hasonló megaláztatásában szen¬ 
vedő, azt felfogni képtelen, remegően sápadt ezredes váll-lapjára 
koppantott néhányat. 

— Nehezek ezek a kavicsok? 

Az egyre vörösebb fejű bekasztlizó mester, minden önuralmát el¬ 
veszítette. Bálint felé fordította a pisztolyát és ordított: 

— Fel a kezekkel! 

— Hová, kérem? Ja? Most nincs időm ilyen másodrangú dolgokról 
beszélni, mert a párttitkárnő elvtársnő közkívánatra külön pártgyű¬ 
lést szervezett, megyek előimádkozni. 

Bálint megfordult, közben a torkában dobogott a szíve, mert 
pisztoly ide, pisztoly oda, ezek másféle konstrukciók, mint amelyek¬ 
kel ő találkozott. Hallotta, amint nyikordul az elsütőbillentyű és kat¬ 
tan egyet a fegyver, majd már nyugodtan ment tovább, miközben a 
smasszer folyamatos kattogással lőtte a semmit. 

Ekkor az irodaajtó már nyitva volt, és ezt tényleg mindannyian 
látták. A tiszt eldobta a fegyvert, elkezdett rohanni, majd teljesen 
eltájolódottan visszaslattyogott, a pisztolyt berakta a tokjába, és va¬ 
lóban tántorogva, mint aki holtrészeg, elindult a kapu felé. 

— Ezzel most hogy fog elszámolni? Úgy tudom, minden kilőtt töl¬ 
tényről köteles jegyzőkönyvet adni - kiáltott utána felbátorodottan 
Mózsi. 

A tiszt nem fordult meg, elment. 

- Te, párttitkárnő elvtársnő, drága, legkedvesebb barátunk, tény¬ 
leg akkora hatalmad van, hogy le tudnál egy ilyet fokoztatni? 

— A fenéket, Mózsi bá! Ha ez a tulok nem rezei be, már mind ha¬ 
lottak volnánk... Van, amikor én is mindent egy lapra teszek fel. 

* * * 

Tudományos levágás, kis segítséggel 


AVAGY az öreg Halász és a tengely 

Előd tökéletesen vágta az elméletet. Bár sosem mart, de a tanköny¬ 
vekből mindent tudott, és az eszterga, amin gyakorolgatott, meg a 
marógép között nincs nagy különbség. Az egyik mellett állni kell, a 
másik mellett ülni is lehet. 

Már hatodik hete dolgozott, dolgozgatott. Addig valamit beállí¬ 
tottak neki, ami tulajdonképpen egy gombnyomásra ment, aztán 
bedobták a derékig érő vízbe, hadd tanuljon ez a kölyök valami 
szakmafélét is. Az első negyvenöt fokos szögben lemart munkada¬ 
rabja felbuzdította. Azelőtt sosem csinált olyasmit, de valaki éppen 
vele szemben fordította el a függőleges fejet. Tanulékony volt, néz¬ 
te, hogyan csinálja, aztán neki is sikerült. 

A következő egy bonyolult feladat lett volna, levágni valamiből 
valamennyit. Ugye, érezhető a dráma? Ehhez igazi szakember kell, 
itt már nem boldogulhat egy harminc-negyven év tapasztalatára tá¬ 
maszkodó, tudománytalan, magát szakembernek képzelő személy. 
Elgondolkodott, előbb szorítókkal akarta feltenni, aztán a satu mel¬ 
lett szavazott. Jó darabot kihagyott a nagyjából könyv szélességű és 
vastagságú acéllemezből. 

Gondolkodott. Igen, tankönyvekben látott ehhez hasonlót, sőt ő 
maga is rajzolt ilyesmit. 

Nem volt teljesen biztos a fordulatszám-kiválasztásban, ezért az 
asztalos körfűrészre asszociálva, beállította a legnagyobbat, és meg¬ 
nyomta az indítógombot. Úgy gondolta, két másodperc alatt lehúz¬ 
za, mint késsel a vajat, de amikor meghallotta, hogy a gépe éppen el 
akar szállni, és a hat hét alatt még sosem hallott olyan pörgő maró¬ 
gépet, mint az övé, egy picit meghátrált. 

Majd elhessegette a kételyeket, és tudós magában bízva, lendítette 
kezét, az előtolást húzó-nyomó csavar fogantyúja felé. Ekkor a válla 
felett benyúlt egy kéz, megnyomta a piros gombot. Az öreg Halász 
volt az, a szomszéd géptől. Vajon mit akarhat? Nagyon sürgős dolga 

lehet, ilyen zaj mellett tényleg nem tudnának komoly megbeszélést 
folytatni. 

- Parancsoljon, Halász úr! 

-Jó napot! Maga mit csinál? 

- Levágok. 

- Aha. Mutassa csak! Érdekes, lehet, hogy vissza kellene venni a 
fordulatszámból. 

A tankönyvek annyi mindent írtak, Előd az udvariasság kedvéért 
engedett a harmincöt évnyi tapasztalatnak, hadd örüljön az öreg. Bár 
semmit sem tud, de visszavett egy kicsit. Halász odaállt, zitty, zutty, 
zatty, tekert hármat a kallantyúkon. 

- Szerintem ez lenne jó, ha nem haragszik. 

Szinte a legkisebb fordulatra tette. 

- De hát ezzel kirajzolt körvonalakat marunk, ez meg itt levágás 
lenne... 

- Én nem erőltetem, de azért megpróbálhatná... 

Ez az ember nem tanult pedagógiát, de nagyon úgy tűnik, hogy 
otthon a jó érzés nevű tantárgyat gyakoroltatták vele, mert olyan 
tapintatosan mutatott rá a marhaságsorozatra, amit tanítani kéne. 

- Ha maga úgy gondolja... 

- Hányas az a maró ott? 

- Azt hiszem, nyolcvanas. 

- Adok ennél nagyobbat, ha nincs magának. 

- Van, százas megfelel? 

- Nem, a legnagyobb kellene. 

- De az be fog szomlni... 

- Nyugodjon meg, nem a gyáváké a világ! Úgy látom, ifjú kolléga, 
maga komoly, célratörő ember. 

Előd elővette és felkínlódta a marót. Neki akkor az keserves do¬ 
log volt. A gépen hol ezt, hol azt kell feltenni, levenni, forgatni. Ez 
több időt lop el, mint maga a megmunkálás. Nyúlt az indítógomb 
felé, de Halász bátortalannak mímelt hangon megkérdezte: 

- Meg van az a maró élezve? 

- Hát persze, még sosem használtam. Nem látja? 

- Akkor nincs. 

Újra csavarkulcs, nekiesett, ismét letekerte az anyát, és mert ez 
egy igen komoly hely volt, több mint egyszerű műhely, fogta a szer¬ 
számot, elvitte az élezőbe. Mielőtt belépett, még eltöprengett, mi 
van, ha az öreg ugratja. Lajos, Lajosok mindenhol vannak, az egyik 
hátranézett, hátranyúlt. 

- Add ide! 

- Ezt kéne megélezni... 

- Igen, látom. Még sosem használták. 

Jobbra-balra beszélt, dohányzott, közben a nem is tudom, hány 
fogat úgy élezte meg, mintha más fejet vakarna. Minden tökéletesen 
ment. 

- Parancsolj, kérlek! - nyújtotta vissza, aztán valami mással, talán 
szármaróval folytatta a köszörű mögött. Merthogy négyen-öten 
mást sem csináltak, mint egész nap a kicsorbult szerszámokat élez¬ 
ték. Kivételt képeztek az esztergályosok és a gyalusok. Ott elvárták, 
hogy mindenki magának renoválja az átmenetileg meddővé vált 
munkaeszközt. 

Előd visszament, felrakta, felszorította, nyúlt, ám Halász megszólalt. 

- Ne haragudjon, egy aprócska észrevétel... 

- Hagyja, Halász úr, már megszoktam... 

- Nehogy hántásnak vegye, de tudja, a tengely errefelé forog. Ma¬ 
ga meg úgy tette fel azt a tárcsamarót, hogyha jobban megfigyeli... 
Pillanat. 

Odanyúlt, beindította végre a gépet, és rátenyerelt a maróra. 

- Látja? Nem árt a kezemnek. Ez azért van, mert fordítva forog, 
szóval csak önmagát koptatná szét, meg a munkadarabot. Én a ma¬ 
ga helyében megfordítanám... 

- Halász úr, mit ne mondjak, a saját helyemben én is meg fogom. 

Előd utálta, gyűlölte és ki nem állhatta már azt az anyát, meg ma¬ 
rót, meg alátétet, meg tengelyt, meg az egész gépet, de letekerte, 
megfordította, visszahúzta és megállt. 

- Mi légyen, Halász úr? 

- Most kérdez, vagy már nem szeretné, ha a továbbiakban itt ser- 
tepertélnék? 

- Nagyon is kérdezem. 

- Az van, hogy ez a satu nagyon jó, van tán százéves is. Én oda¬ 
adnám a magamét, de megtiltotta a főnök, mert a műfajban ékszer¬ 
nek számít. Nézze csak! Minél nagyobb felületet szorít, annál biz¬ 
tonságosabb a marás. Maga azt a húsz millimétert beszorította, és 
bő arasznyit kint hagyott, amitől biztos, hogy kifordítja a szerszám. 

- Kifordítom, befordítom, mégis bunda a bunda... 

- Én is szeretek nótázni, de most a munkadarabra gondoltam. 
Megint csak törik, szakad minden úgy, mint a legelsőnél, amelyik 
kukoricagránát gyanánt repített volna itt mindent szét. Kellemetlen 
dolgokat tudott volna művelni. 

Előd kilazította a darabot, jóval beljebb fogta a pofák közé, és 
rántott egy erőszakosat a szorítókaron. 

- Most már tényleg levágom. 

- Le, mint a huszonegy, de nem így, ahogy most van. Figyelje, 
maróval rámar... 

- Mit csinálok? 

- Rámar. A forgásirány olyan, hogy a szerszámnak azt sugallja, 
másszon fel a darab tetejére. Jól összevissza recézi, aztán... 

- Ne folytassa, kitépi a satupofák közül, vagy széttörik ez a ret¬ 
tentő nagy maró. 

- Mint a pinty. 

- Álljon csak egy picit odébb! 

Halász úr megfogta a tekerő fogantyúját, leeresztette az asztalt, a 
másikkal előre vitte, majd ismét ugyanabba a magasságba hozta. 

- Látja, így csináljuk. 

-Jé, a mindenit! 

A szégyentől pipacslila fejjel úgy érezte, el kellene talán süllyednie, 
merthogy nemcsak a marót lehet a darabhoz képest elmozdítani, 
hanem a darabot is a maróhoz... Ennyi esze lehetett volna. 

- Hát akkor essünk neki! 

- Egy aprócska megjegyzést még elfogad? 

- El én, magától, Halász úr, akárhányat! 

- Nézze a tengelyt és a maró alját, meg a munkadarabot! Ez itt 
forogni fog és a tengely rendkívül alacsonyan van, kitépi... 

- Igen, tudom, kitépi a pofák közül. Mi a teendő? 

- Emelje meg olyan magasra, amilyen magasan a munkadarab alja 
van. Vastagabb levágandóknál célszerű több átmenetben csinálni. 

- Értem. 

- Összegezzük. Kicsiből nagyobb maró, a fordulatszám rendezé¬ 
se, élezés, maró helyes irányba tétele, a tengelyen a darab és a maró 
összefüggésében ugyanez, majd a magasság együttható összehozása. 
Mit javasolna még? 

Akkor vette észre, hogy magában beszél, Halász már rég a saját 
gépénél piszmogott, mintha sosem oldotta volna meg a bonyolult¬ 
nak nem nevezhető problémát. 



Gondolathullámmal 


Elhagytuk a templomot, befordulunk a Kicsi utcába. Hátranézek, 
megrökönyödöm, az utca jön utánunk és minden lépésre rövidült. 
Azt is furcsállom, hogy a társaim, Jani és egy még nem azonosított 
fiatal. Érdekes, magam is a húszas éveimbe járok. Igen, azt hiszem 
így helyes, jelen időben fogalmazni. 

— Mi történik? Elfogy az utca, siessünk, hogy be tudjunk fordulni 
a kapun, egyébként ránk jön! 

Mind a ketten mosolyognak. Én beugróm, ők is utánam jönnek, 
majd fellépek a három, régről ottmaradt, kapoccsal rögzített geren¬ 
dára. Mellettük hever a szekerce is, nem fogott rajta az idő. 

Az utca teljesen kertté változott, sárgadinnye méretű paradicsom 
és zöldpaprika terem benne. A túlsó oldalon, Domokosék háza előtt 
szőlő. Julis nénivel szembe pedig dinnye. 

— Furcsa, errefelé nem terem ilyesmi, csak vackor, vadkörte és sa¬ 
vanyú vadszilva... 

— Most terem. 

— Hová lett az utca? 

— Nincs rá szükség. 

— Miért ne lenne? Azt hiszem értem... Azért, mert meghaltak az 
emberek... A ház előtt, egy jó méterrel a föld fölött mégis jön valaki. 
Matyi, te Lacinak öltöztél? 

— Igen, kisebb megemlékezést tartunk. 

— Ragyogóan hoztad össze! Katonai bakancs, katonasapka, kato¬ 
nanadrág, köpeny, és alatta kedvenc farmerdzsekije. Nagyon ügye¬ 
sen csináltad. Éppen leszerelés után ment el... Hova is, hova is? Úgy 
tűnik oda, ahová ti mind. 

— Te Péter, énrólam ki fog megemlékezni? 

— Ha megengeded, akkor én. A többiekről is szívesen teszem. Ná¬ 
lad viccesebb kortársat keveset ismertem, sosem láttalak idegesked¬ 
ni. Janiról nem szeretnék sokat beszélni, annyira jó barátok voltunk, 
hogy ketté sem lehetett volna osztani minket. Aztán jött a tizenki¬ 
lencedik életéved, Janikám... De ki lehetsz te, azonosítatlan? 

— Nevezz inkább ismeretlennek! 

- Á, mint az ismeretlen katonát? Te vagy az ismeretlen halott? 

- Mondhatod úgy is, bár mint látod, tökéletesen jól vagyunk. 

- Tényleg. Nem merlek megérinteni benneteket, feltételezem csak 
látszólagos testben vagytok jelen. Mit csináljak, ha az alsó szoba csupa 
pókháló, az emelet teljesen üres? A fenti folyosó alá, a sütő- és pince¬ 
ajtók elé egy deszka... nem is tudom, fészert, vagy mit raktak plafon 
nélkül, csupán cseréplécekkel. Azt hiszem alulról ki lehet látni, talán 
mikor esik, bezuhog az eső... Sőt az is lehet, hogy a patak ráárad. 

- Fél évig nem fog kiáradni. 

- Honnan tudod. Jani? Ne firtassam, azt hiszem tényleg jobban 
tudhatod mint én. Rettentő hideg lett, nem szeretnék a pókhálófüg¬ 
gőágyakban, de fent sem lehet aludni. Maradt ez az egyetlen helyi¬ 
ség. Meg fogok fagyni, egyáltalán mire fekszem? 

- Csak odaképzeled, Péter. 

- Azt mondtad, Matyi? 

-Jól mondja. 

- Neked elhiszem. Jani. 

- És nekem? 

- Neked is, ismeretlen. 

- Nem fogsz megfagyni, majd olyan hőmérsékletet és ágyat kép¬ 
zelsz magadnak, amilyet akarsz. 

- Be kéne menni Rózáli nénihez. 

- A Domokosék szőlőjéből préseltek, nagyon furcsa ízű lett a 
bor, de dicsérd! Kicsit savanykás... 

- Nem érzem túl jól magam... Elég kellemetlen ez a sem ide, sem 
odatartozásos és a közeg amiben vagyunk, de érthetetlen módon 
egyesült. Arra gondolok, talán egy átmeneti nézelődés részese lehe¬ 
tek, mert az élőknek — gondolom — ott vannak az utak, házak. Meg 
kell csinálni a padlófűtést és annyit dolgozni, hogy legalább egy kicsi¬ 
vel több legyen, mint a szomszédnak. Erre az elvtelen és értelmetlen 
versengésre rámegy az egész életük. A másik oldalról nézve, úgy vé¬ 
lem az összes utca kertté lett. Kopogjunk be! Csókolom Rózáli néni, 
hogy tetszik lenni? 

- Már hogy lennék, Péterkém? 

- Hát persze, gondolom tökéletesen. 

- Ki ez a kislány itt? 

- Ő? Hát a kislány! 

- Nem ismerem... Egyik unokatestvéremet sem vélem felismerni 
benne... 

- Na kislány, menj, nyugodtan puszild meg Péterkét! 

A szemre tizennyolc éves kislány odajött, és csillámló szemekkel 
két nagyot cuppantott jobb és bal arcomra. Tehát itt él, de ki lehet? 

- Isztok egy pohár bort? 

- Persze, de nem sokat, csak egy... 

- Ne szabadkozz, nyugodtan vedd, ez különleges! 

- Valóban! 

Fogtam, mint mindig mindent, egy hajtásra megittam. Nem tudok 
semmit szopogatni, vagy órákig ízlelgetni, akkor nem érzem az ízét. 
Mások pont fordítva vannak vele, lehet, ez a kávéiszonyom oka is. 
Szagát bűznek fogja fel az orrom, ízét nem éreztem, ha szopogat¬ 
tam. Két, vagy három alkalommal behajítottam mint a sört, tejet, 
teát, kólát és egyéb folyadékot. Egész egyszerűen taszítónak érez¬ 
tem, de ne kerülgessük a borivást. 

- Ez tényleg savanykás, de nagyon különleges itóka volt, Rózák néni. 

- Igen, a szomszéd kertből való... 

- Maradok még egy keveset. Most mégsem alszom itt, a fiúk kikí¬ 
sérnek az országúiig. 

- Majd megfogjuk a kezedet, megemelünk és a kert utcái fölött 
kimegyünk. 

- Indulok, Rózák néni, Isten magával, kézcsókom drága szüleim¬ 
nek, és üdvözlöm a többieket is! 

- Átadom, Péterkém. 

Matyi, az ismeretlen és Jani segítségévek kirepülünk az országútra. 

- Ti most hová mentek? 

- Afelől ne fájjon a fejed! 

- Szokásodhoz híven busszal utazol Udvarhelyig, onnan vonattal 
Segesvárig, majd a bukaresti gyorssal haza? 

- Nem, inkább gondolathullámmal mennék, úgy sokkal gyorsabb. 

- Kiváló ötlet! 

Itt vagyok, gondolkodom. Nem tudom hány embernek jut még 
eszébe ez a néhány fiú és számtalan más, nem köztünk lévő, én szin¬ 
te naponta gondolok rájuk. 

„Köszönjük!” 

Ez a köszönet most honnan jött? Honnan is jöhetett volna? Nem 
kell köszönni, pláne így kómsban nem! Ha nem emlékeznék, nem 
tudnék tükörbe nézni. 

* * * 

Megkönnyebbülés 


ERREFELÉ szép az élet, ismételgette magában Répa főtörzsőrmester, 
pedig falak között élt ő is, de tizenöt evvel a szolgálatkezdés után 
kivívta a „legrettegettebb” smasszer címét. Őrtársai egyszerre utálták 
és sajnálták. Ez az ember, vagy emberszerű lény... hízott. A hata¬ 
lomnak értelmet kell adni, tehát öt reggelit, öt ebédet és öt vacsorát 
fogyasztott, néha repetákkal. Az ütleg mesterének érezte magát, és 
rendkívüli technikákat talált fel, az amúgy is értelmetlen fogolyéletek 
teljes elértelmetlenítésére. 

Ha lehet, kerülte az őserdőben császkálást, ott, mindenféle fertő¬ 
ző bogarak, pókok, ragadozók és kígyók között dagonyázva mások 
is elboldogulnak. Hadd vágják a fegyencek a fát, kell a konyhára, 
különben éhen maradna. 

Zömmel bentlakó volt, szinte ugyanolyan megvonásokkal, mint a 
rabok, akiktől a Répa nevet kapta, mert magas volt ugyan, de a háj- 
rárakódása roppant ízléstelen alakot kölcsönzött neki. 

A főtörzsőrmester végre valami igazán nagy hatalomfényesítést 
szeretett volna csinálni. A guillotine-t valamelyik raktár mélyén ette 
a rozsda, de még soha nem használták. Vagy jól elverték az ellenke¬ 
zőket, vagy behajították néhány évre magánzárkába. 

Karriert akart csinálni, úgy érezte, ez jár neki. Aznap ki kell pro¬ 
vokálnia, hogy valamelyik fogoly, rengeteg szemtanú előtt, látványo¬ 
san támadja- és lehetőleg sebesítse meg. Másnap reggel, a beolajo¬ 
zott fémgerendákon már suhanhat is lefelé az iszonyatos penge. 

Jól végiggondolta hogyan éri el célját, bár senkivel nem osztotta 
meg terveit. Beszélgetett. Sanyarú béka, vagy görény illata volt, olyan 
alávaló gonoszság uralta, hogy a őrtársai is ezt érezték. 

Távolról már hallatszott a smasszerkollégák torokhangú noszoga¬ 
tása, de zavarta a tény, hogy viszonylagos jókedv uralkodott a fog¬ 
lyok körében. 

A kaput sarkig kicsapták, a rabruhások mormogó dalolásszerű- 
séggel közeledtek. Bár kifacsart rongynak néztek ki, de Répa nem 
találta őket elég szomorúnak. Kemény ez a munka, jó hogy kitalálta 
a vezetés a konyhák fafűtését. A munkaerő ingyenes, az ételadago- 

kon sem növeltek, tehát szálkás, más szóval sovány, beesett arcú, 
mindig borostás rabállomány fejlődött ki. 

Katonásan bemeneteltek, még helyben jártak, amíg az „állj” pa¬ 
rancsszó el nem hangzott, aztán a kapuk becsapódtak mögöttük. 
Rájuk ragadt a feketedett a daróc és fejükre merevedett a sapka, a 
veríték, erdei nyirok és mocsár keverékétől. Álltak, mint az emberi 
mivoltuktól megfosztott beszélő szobrok. Az egymással összekötő 
láncot is végre leszedték, ami a barátság és összetartozás érzetének 
erősítéséhez kellett .A pluszmunkára kijelöltek begyűjtötték a szer¬ 
számokat és miután a lerakati helyről visszatértek, Répa főtörzsőr¬ 
mester elindította akcióját. Odalépett. 

A főtörzsőrmester, látszólagos egykedvűséggel, karba tett kézzel 
bámult, majd két öklét összefogva, teljes erőből vágta szájon a hoz¬ 
zá legközelebb állót. 

A nem várt ütés földre vágta Derengőt, nagy, nyitott szemmel 
bámulta a fekete eget. Fülei csengtek és nem tudott gondolkodni. 
Kapott néhány rúgást is az oldalába, a főtörzsőrmester sosem vég¬ 
zett félmunkát, aztán lassan visszatért belé az élet. Az ilyen kábula¬ 
tok, általában húsz, harminc másodperc alatt elmúlnak. 

Alapcsík nem bírta, utánanyült, hogy segítsen neki. Ő is kapott 
egyet. Igaz, épp erre számított, ezért lábon maradt. 

A két sértett, akik gyakorlatilag az egész csoportot képviselték, 
mert ez a drága jó ember bármelyiket üthette, vághatta, már túl sok 
tapasztalatot gyömöszölt abba a kis, lelkűkben üresen maradt érzel¬ 
mi szakaszába ahhoz, hogy képesek legyenek ösztöneiket visszaszo¬ 
rítani. Még csak a szemük sem rebbent, amitől főtörzsőrmester dü¬ 
höngő állapotba került. Előbb elkezdett mindenkit ütni, rúgni és a 
smasszerek - mert közöttük akad rendes ember -, csak vicsorogtak 
magukban, de nem szóltak közbe. A szabály az, hogy egymást soha¬ 
sem gyengíthetik. 

- Mihaszna lusta disznók, kétszázszor körbefutjátok a belső ud¬ 
vart! Aki utolsónak fut be, azt parancsmegtagadónak tekintem és 
holnap lenyakaztatom! 

A többi őr, bár látta, hogy a főtörzsőrmester az őrület határán túl¬ 
jutott, még mindig nem szólt. Nem olyan világ az a falak mentén... 

- Végig kinyújtott mutatóujjal érintsétek a falat, különben lerövi¬ 
dítitek a távot! Fussatok! Érthető amit mondok? 

Senki nem szólt egy szót sem. 

- Azt kérdeztem, érthető vagyok? 

Most sem válaszolt senki. A méregtől belülről füstölgő dobhár¬ 
tyákkal nyelt egy nagyot. 

- Indulás! 

A rabok valóban elindultak. Nem beszéltek össze, még csak egy¬ 
másra sem néztek, de sétatempónál csak valamivel gyorsabb iram¬ 
ban cammogtak, kocogni sem voltak hajlandóak. Arrafelé parancsot 
megtagadni nem lehet, azért tényleg képes, ha nem is nyakaztatni, de 
évekre megkeseríteni az életüket. Ami disznóság, az disznóság! 

Huszonöt kör után egyre közeledett a vacsoraidő, amiben még 
olyannak, mint a nagy Répamester sincs változtatási joga, ezért le¬ 
dobta zubbonyát és keservesen beállt a sorba. 

- Majd én megmutatom tetvek, mi az a futás! Öt kör az élet! Reg¬ 
gel mindenkit kivégeztetek! 

Rengett rajta a hústömegtöbblet, alig bírt egy kört lefutni, hogy 
össze ne essen. Úgy gondolta, ha valamikor, most megmutatja, teli 
van kilyukadt akaratburka. 

A leütött megvárta, míg kétszer lekörözi a tötyögő sereget, majd 
benne is beindult a dühlevezető pumpa. Mielőtt még okkal, vagy ok 
nélkül leszigetelték, hosszútávfutó volt, maratont is nyert. Megnyúj¬ 
totta a lépteit, jól is esett neki, s mire Répa felocsúdhatott volna, 
már két körrel előzte le. Kitárta karjait, és mint versenyeken, fel¬ 
emelt kezekkel rohant az örök szurkolónak tekintett seregébe. 

A főtörzsőrmester majdnem megbolondult, amikor fekete fátylon 
át - mint rosszul látó ledöfött bika -, felfogta, hogy a fegyveres 
személyzet tapsol, éljenez, sőt kezet fognak Derengővei és vállon 
veregetik. 

A hús remegett teste tornyán, beténfergett az egyszeri befutóba, 
megpróbált ordibálni, mint rendesen, de valami úgy elhomályosítot¬ 
ta az összes érzékszervét, hogy nagy keservesen vette észre, a többi¬ 
ek még mindig sétapálcával követik, cilindert emelnek, a malaclopó 
alá teszik őket, fehér kesztyűiket egyszerre rántják le és lobogtatják 
felé, majd sörényen simogatják kollégáit. Leülnek, egy sebtében oda- 

termett kerthelység asztalához, és rendelnek egy-egy pohár konya¬ 
kot, egy húzásra leeresztették, majd Derengő egy gombostűvel bele¬ 
szúr az asztalba és szétpukkad minden. 

Az őrmester vicsorított egyet, aztán zuhanó testtömege megre- 
zegtette a börtönudvart. Senki nem kapkodta el a segítségnyújtást, 
csak amikor látták, hogy nem pislog és morgó hangon lélegzik, pár 
percnyi gondolkodás után hívták a börtönorvost. Ekkor derült ki, 
hogy az „alkalmas”, „egészséges” és „szimuláns” szavakon kívül, 
némi orvosláshoz is ért. 

Az embereket vacsorához terelték, Répa főtörzsőrmestert fél év 
ápolás után megtanították két mankóval járni, majd hazairányították, 
ahol talán, egyszer, hosszú munka után megtanítják ismét beszélni. 

Valami átmenetileg csökkent a telepre nehezedő súlyból, aztán ki 
tudja... Olyanokkal, akik nem csak hatalmat akarnak, de gyakorolni 
is akarják azt, előbb utóbb mindenhol találkozik az ember. Ami kel¬ 
lemetlen, abból a láncos miliőből nem lehetett elmenni, mondván 
köszönik, nem kérnek az ilyen társaságát. 



Bimbózó fegyverek 


- Ültessetek maniókát! 

- Nagy bölcsességű, felvilágosult parancsnok, máris visszarende¬ 
lek mindenkit a frontszakaszokról és még a Mekong deltájából is a 
Kőedény síkságra terelem az embereket. Valami nagyon fontos, ti¬ 
tokzatos háttere lehet nem hétköznapi parancsának. 

- Igen. Ültessetek maniókát, de közben legyetek olyan kedvesek 
harcolni, harcolni, harcolni! Különben a csapatszállító helikopterek, 
amelyek bugása idehallatszik délről, képesek felszállni, és némelyik 
kirepül, megszakított államhatárunk és tengereink felségterületéből. 
Akkor már nézhetjük magunkat... Tudták jól, hogy semmit sem tet¬ 
tünk ellenük és mégis idejöttek. 

- Ó, nagy bölcsességű Ho Si Minh, azon a halászhajón még egy 
kupac kavics sem volt, nem hogy golyószóró. A másik, valójában 
csónak volt és az evezőt minősítették fegyvernek. Szerényen jegy¬ 
zem meg, hogy bár utálatos az ellenség, hiszen százszor annyian 
vesznek oda közölünk, de ezek a taknyos, beképzelt, harcolni nem¬ 
tudók nagy része nem önként jött... 

- Hong Tsung szóljon Cin Ming Hungnak, állíttasson gyorsan 
össze egy kivégzőosztagot saját maga részére, álljon elé és rendeljen 
tűzparancsot... Mondaná Sztálin... 

- Értettem, nagy bölcsesség, már megyek is. 

Hong Tsungnak jó memóriája volt, előbb mindenkivel tudatta, 
hogy harc, munka és ebédszünetben maniókát kell ültetni, majd 
odaállított néhány embert és kiadta a parancsot. 

- Állj! — kiáltott Ho Si Minh — Hong Tsung, a maga emléke sehol 
sem derengne a történelemkönyvekben, mert annyi napalmot dobtak 
le, hogy az egész környék kipusztulhat, a megmaradt erdőt pedig 
lombtalanítják. Szegény pilóták, virtusból egy-egy liternyit benyakaltak 
a rákkeltő anyagból és hosszú keservek után követik a hulló leveleket. 

A falu kunyhóinak pörkölt sós mogyoró szaga lett és Hien kény¬ 
telen volt kirohanni a teljesen védtelen sík vidékre. Pár perc rohanás 

után, egy talán tizenkilenc éves amerikaival nézett szembe. A katona 
majdnem gyerek volt még, és annyira elkeseredett, mint a lány. Előt¬ 
te egy mozdulatlan bajtársa hevert, ő pedig nem látta a külvilágot. 
Hien szembeállt vele, remegett, a katona csak akkor vette észre őt. 
Jack lerántotta sisakját és elrepítette, mint egy csészealjat. Zavaros, 
megfejthetetlen tekintetük összegabalyodott. 

A fiú felemelte fegyverét és elkezdett lőni a levegőbe, majd csövét 
a szájába tette. Még mindig Hient nézte, ekkor szállt el a lány félel¬ 
me. Megingatta jobbra, balra a fejét, előrenyúlt és elvette a fegyvert. 
Ilyesmik között nőtt fel, nem csoda hát, hogy értett hozzá. Mond¬ 
hatni pillanatok alatt eltávolította az utolsó töltényt is, majd vissza¬ 
adta a puskát jogos tulajdonosának. 

Jack mindkét szeméből patakzott a könny. „Ez itt a halál.” 
Mondta, s körbemutatott. A lány is elsírta magát. 

-Jack vagyok... 

Hien megijedt. Mesélték neki, hogy az ellenségnek szörnyeteg 
hangja van, de ilyen mély hangot még nem hallott. Megpróbált csak 
a szemekre figyelni. 

-Jack... 

Ismételte a fiú és kinyújtotta a kezét. 

- Hien... 

Suttogta nevét a kislány is. Előrenyújtotta remegő kacsóját, éppen 
az ujjaik értek össze, amikor — sosem derült ki melyik harcoló fél 
fegyverének tárából repült ki egy sorozat. 

Fél nap múlva találtak rájuk. Az orvos kötelességtudóan, de vég¬ 
telenül elfásulva pulzust mért, majd intett egy hullazsákért. 

A kislány keze belezárult Jack görcsbe rándult markába. 

- Hozzatok egy bajonettet! 

Szólt, majd megkövült, mert a picihez képest nagy kéz, lassan ki¬ 
nyílt és elengedte a lány kezecskéjét. 

- Ne ültessen senki maniókát! 

Kiáltotta. 

- Uram, ön beszéli az ellenség nyelvét? 

- Mi van, tizedes? 

- Fél év szolgálat után, határozottan felismerem a vietnámi nyelv 
cincogó, sárgás hangját. 

- És mit mondtam? 

- Azt, hogy ne ültessetek több maniókát. 

- Tizedes, maga tud vietnámiul? 

- Nem uram, miért kérdezi? 

- Mert maga is megszólalt... 

A dzsungel fölött, körben minden irányból csapatszállító helikop¬ 
terek lejtenek táncot, amolyan légi bemutatót. Az orvos még egy¬ 
szer, immár sokkal tisztább tekintettel vette sztetoszkópját és hallga¬ 
tott. A szív vert, majd Jacktől Hien felé indul. A kislányé is... 

- Hordágyakat, azonnal! 

Kiáltja, majd a térdig érő fűben felállt. 

- Emberek, mi itt most tökéletes célpont vagyunk, ezért elhají¬ 
tom fegyverem! 

Megpördült, s mint egy kalapácsvető lendített egyet a puskán. 
Fémes csörrenéssel esett Jack, már korábban elhajított fegyverére. 

- Hadnagyúr, nem értem mit csinál? 

- Tizedes, ez a két ember él. A hideg testekben meleg szívek do¬ 
bognak, de ez fordítva sokszor nem igaz, mert a meleg testekben 
néha semmilyenek. Ne próbáljon megérteni, csak érezni. Mondja, 
fogyasztott ma ópiumot? 

- Nem uram. Délutánra, a beszállítást követően terveztem egy kis 
kábulatot. 

- Én sem. Maga szerint mennyi ideje fekszik itt ez a két ember? 

- Uram, ezek halottak! Nem csak pergamen színűek, de már... 
Nem szeretném elsorolni, maga jobban tudja mint én. Minden jelből 
arra következtetek, hogy fél, talán egy egész napja nem élnek. 

-Jöjjön, tegye a fülét valamelyikük mellkasára! 

A katona maga sem tudta miért, de teljesítette az értelmetlen pa¬ 
rancsot, majd ülve maradt. 

- Igen... 

- Most már érti, ugye? Hideg testekben meleg szívek dobognak. 
Nagyon szeretném, ha egy tő maniókát sem ültetnének többé a mai 
napon, mert mind a két oldalon megnövelik a halottak számát. Be¬ 
szállítjuk őket. A kórházbarakkból kijövet lesz pár szavam a tábori 
lelkésszel, majd jelentkezem a parancsnoknál. Részemről befejező¬ 
dött a háború! 

- Ha ezt így kijelenti, uram, nincs szükség formai bírósági eljárásra 
sem, bár már a fegyver elvesztését is nehezen tudná megmagyarázni... 

- Fogja meg a két kezet, melegszenek. 

- Hadnagy úr, B52-ek hangját hallom, de már nem érdekel! Ha 
megengedi, beállnék maga mögé a sorba. 

A katona lódított egyet és már három fegyver feküdt egymáson. 
A hordágyak megjelentek és a különítmény tagjaiból még hárman 
odaléptek. 

- Szeretnénk a szakasz része lenni! 

Elvetették fegyvereiket. 

- Valamikor, Churchill vért, verítéket és könnyeket ígért az ango¬ 
loknak — szintén háború volt —, én még ennyit sem, vagy nagyon 
sokkal többet... Jöjjenek! A szakasz éppen elég, ha akkor áll össze, 
amikor a parancsnokhoz indulok. 

- Értem, uram. Ha már megyünk, kérem adjon engedélyt, hogy 
beszéljek a My Lai faluban történtekről. Ott voltam. Mindenkit meg 
kellett ölni... El nem tudja képzelni, milyen kegyetlenül nehéz úgy 
lőni, hogy ne vegyék észre a többiek, hogy szándékosan mellé cél¬ 
zok? Mindenki olyan volt, mint egy-egy vadállat. A napalmot maga 
is ismeri. Én soha nem tudnék megbocsátani, ha olyasmit művelné¬ 
nek velem... Egyszer, egy velőig rettegő, kis gyermekcsapat az orrom 
elé futott napalm támadás után... 

- Tizedes, irányítsa a szállítást! A hullazsákokat is tegyék a heli¬ 
kopterre, tartalmukkal együtt! A pilótának ne mondjon semmit, nem 
kell felkavarni olyan embereket, akiket a kényszerűség vetkőztetett 
ki emberi mivoltukból. Lehet itt már a tisztesség határán élni? Meg¬ 
válaszolom saját kérdésemet. Lehet! Muszáj! Különben megyek, és 
előbb szembeköpöm magam, majd engedélyt kérek egy fegyvertelen 
őrjáratra. 

A helikopteren teli tüdőből kiáltotta. 

- Mégis tessék mindent beültetni maniókával, az összes leveleden 
erdőt, valódi és irtott tisztásokat! A Kőedény fennsíkból legyen ül¬ 
tetvény és a Mekong folyó melletti lankákat is maniókával kell tele¬ 
pakolni. Akkor nem marad hely az embereknek, és ha még több fát 
kopaszítanának, ott is! Befejeződne a háború... 

Mellette az egyik közlegény megjegyezte. 

- Hadnagy úr, maga rendkívüli tehetség, ha leszerel valaha, bár a 
dolog innen nézve két esélyes, ezzel a számmal bárhol felléphet. 
Még a nyaki erei és szemei is guvadtak, úgy kiabált. Éreztem a lehe¬ 
letének, majdnem viharos süvöltését, de egy hang nem sok, annyi 
sem jött ki a száján. 

- Mivel? Mi a neve? 

- Brenton közlegény vagyok uram! 

- A teljes neve? 

- Brenton Bibb közlegény, uram! 

- Kedves Brenton, sem cirkuszban, sem a show-biznisz ágazatban 
nem lépek fel ezzel a „számmal”, bármire is célzott. Csak igazi előa¬ 
dótermekben, vagy a nagy nyilvánosság előtt tenném, bár ki tudja, 
talán a dzsungelben is használnám kéretlenül kapott tehetségemet. 

- Lassan megérkezünk uram, szeretnék valamit mondani. 

- Mondja barátom és lehetőleg ne uramozzon! George Best- 
gongnak hívnak, nevezzen Georgnak! 

- Lehetetlen, a hadseregben ilyet nem tehetek. Azt szeretném 
mondani, hogy hideg testekben, meleg szívek dobognak... 

- Tudom barátom, de meleg testekben néha semmilyenek! 

- Úgy látom megérkeztünk. Szeretnék beállni a szakaszába. 

A hadnagy már nem is kérdezte, egyáltalán honnan tud a szakasz¬ 
ról, azon sem lepődött meg, hogy a pilótán kívül mindenki kihajítot¬ 
ta fegyverét. Talán látták is a bázisról. A pilóta csak azért nem tette, 
mert nem volt a keze ügyében. Leszálltak. 

- Illendően bánjanak az elesettekkel, úgy negyedóra múlva talál¬ 
kozunk ugyanitt - mondta. 

Lerakodás után a helikopter már röppent is a magasba és a fák fö¬ 
lött, ködlőn tárgyalóasztalok, gőgök, inaszakadt megtiportak és meg¬ 
roppant hadviselők lebegtek. 

A legelső barakkból kilépett egy tábori lelkész. 

-Jó napot atyám, szeretnék beszélni magával! 

- Nézze, ha valami nem tetszett az istentiszteleten, az a maga 
dolga. Apropó, én presbiteriánus lelkész vagyok! 

- Nem baj. Most is bömböl a fejemben a hajtóművek zaja, még 
mindig nem hiszem, hogy felszálltunk, aztán idehoztak... Ma történt 
egy olyan esemény, ami... 

- Fiam, vigyázzon! Egy csapatszállítógép készül landolni! 

- Itt nincs is olyan pálya. Azok Saigonban szállnak le, vagy ejtő¬ 
ernyősen ugrálnak ki belőle. 

- Hátra se néz? 

- Hiszek magának. 

Fiam, hadnagy, mi is van a szívekkel? 

- Ezt honnan tudja, tiszteletes? 

- Onnan, ahonnan maga azt, amit láttam. Igaz, a négyes barakk 
egy vágnivaló ópiumfüst, lelki vigaszt kellett nyújtanom benne, de 
maga azt hiszem nem inhalált. 

- Nem uram. 

- Akkor jegyezzük meg, a hideg testekben meleg szívek dobog¬ 
nak. Fordítva ez egyáltalán nem biztos, hogy igaz. 

- Tudom, erről szerettem volna mesélni. 

- Nem kell. A kórházbarakkból tudom, hogy a lány már magához 
tért. A közlegény pedig lassan ugyan, de lábadozik. 

- Tiszteletes úr, alig négy perce vitték be őket... 

- Ne kérdezzen az értelemről, mióta magával összefutottam, egé¬ 
szen megkavarodtak a gondolataim. Ott jön Hoose tisztelendő. 
Ugye van egy szakasza? Én is megyek ma leszerelni! 

Az orvosnak egyszerre esett le az álla, tátódott ki a szája és erősö¬ 
dött meg lélekben. 

-Jó napot, atyám! 

-Jó napot, fiam! Miben lehetek segítségére? Ma sem láttam a szent¬ 
misén... 

- Vasárnap ott voltam. 

- Én minden nap celebrálok, szeretném, ha legalább néhányan ki¬ 
vennék részüket az Oltáriszentségben jelen levő Krisztus imádatában. 

- Elmondanék valamit, aztán három-négy percben gyónnék. 
Dolgom van, nagyon-nagyon sürgős dolgom. 

-Jöjjön, van ott egy üres barakk! Őrjáratra küldtek mindenkit belőle. 

Bent vágni lehetett a ragadós mocskot, de mit vámnk el harcoló 
egységektől... A rend, a fegyelemmel, a tisztelettel és udvariassággal 
együtt hibernálta magát egy távoli mélyhűtőben. 

Leültek. 

- Mondja, hadnagy, hallgatom! 

- Atyám, ma ugyanazt csináltam, amit szoktam. Lassan természe¬ 
tessé válik, hogy naponta halottakat gyűjtünk be, néha sebesülteket, 
máskor is-is. Aztán egy, már majdnem foszló közlegény és egy ellen¬ 
séges kislány..., hogy is mondjam..., feltámadtak... 

- Vigyázzon a szavakkal, fiam! Bár valami, valahonnan azt súgja, 
hogy a kihűlt testekben szépséges szívek lüktetnek, míg másokban, 
egészségesnek tűnőkben - ki tudja talán bennünk is - csak alig, vagy 
egyáltalán nem dobog semmi. Mondja el a vétkeit, hogy feloldoz¬ 
hassam! 

- Csak címszavakban hadarnék atyám, mert sürgős beszédem van 
a parancsnokkal, megyek leszerelni. Már tekintsen civilnek. 

- Nem tudom honnan árad belém az ismeret, de ha jól saccolom, 
hatvan-hetvenen mennek maga után. Még jó, hogy nincs fegyverem. 
Most mit csináljak? Beállók a sorba! 

- Ne tegye, atyám és jó lenne, ha presbiteriánus társát is lebeszél¬ 
né. Ha valakikre, magukra most itt van szükség. Aztán, majd egy¬ 
szer, ha ez az egész véget ér, egy nyugodt, békés, kellemes parókián, 
illetve plébánián tölthetik az életüket. De nem most! 

- Meggyőztél fiam. Feloldozlak téged az Atya, Fiú és Szentlélek 
nevében. Kifelé menet nézz fel az égre, tárd szét karjaidat és öleld 
magadhoz a világot. Ez az elégtétel. Nem tudom, milyen gyümöl¬ 
csöt hoz vakmerőnek látszó kezdeményezésed, de nem foglak visz- 
sza, menj és tedd, amit elterveztél a parancsnoknál! De jó lenne, ha 
itt is, virágszálak költöznének a fegyverek csövébe... 

- Erről még nem is hallottam... 

- Óriási tüntetések vannak, fiam és nagyon bátor emberek, akik a 
puskacsövekbe belenéznek, a katonákra mosolyognak és díszítik 
fegyvereiket. 

Nagyon távol, Saigonban egy pisztoly dördült el és egy tizenéves 
vietkong a földre zuhant. Rambo még nem készült elkeseredett, egy¬ 
személyes akcióira, de a nagyokosok térképeken magyarázták el, mit, 
hogyan, miért. 

A kis különítmény, végül is lődörögve elindult. Ha már nem kato¬ 
nák, akkor magukat csúfolnák meg egy valódi, alakzatban masírozással. 

Hanoi környékén kalapácsokat és sarlókat is használtak a rizsföl¬ 
deken. A Berger félékre és környékükre zuhogott a sorozattűz. Né- 

melyek lehasaltak, mások fedezék mögé bújtak, megint mások már 
sosem keltek fel. Közben északon és délen is egyfolytában temettek. 

Ilyen gondolatok futottak át az orvos fejében, miközben azon is 
töprengett, vajon okos dolog-e hadászatilag tömbbe építeni a barak¬ 
kokat? Ugyan őket ez az apróság már nem érinti, hiszen szabad aka¬ 
ratukból leszereltek. 

Megérkeztek és bekopogott. Nem számított semmi jóra. Tulaj¬ 
donképpen jelentkezni kellett volna, de háborúban szükség esetén a 
parancsnok zavarása nem csak nem tilos, de egyenesen kötelező. 

Mozgást sem hallott bentről, ezért benyitott. 

-Jó napot, Mr Rapsody! 

A parancsnok felkönyökölt íróasztaláról. 

- Üdv, hadnagy! Belőtte magát? 

- Szólítson nyugodtan a civil nevemen, Mr Rapsody! Azért jöt¬ 
tem, hogy bejelentsem, hetvennyolcadmagammal leszereltünk. Szá¬ 
munkra véget ért a háború. A fegyvereket rég eldobáltuk. Szerencsé¬ 
re fogalmam sincs, hol. A tisztást már meg nem találnám, ahonnan 
iderepültünk. A többiek egy része a helikopterből lökte ki, mások itt 
lódították a dzsungel irányába, oda ahová nem tanácsos menni, mert 
akár ellenség is lelopakodhat. 

Piros, fehér, kék mintákat láttatott a parancsnok lüktető feje, az¬ 
tán a hajzatából, verítékkel áztatott rizsföld lett. Felugrott. 

- Hadnagy! 

- George Bestgongnak hívnak, kedves uram! 

- Na, jöjjön drága! 

Odament, megfogta a kezét, és mint egy elmebeteget, kivezette. 
Döbbenetére tényleg meglátta az embertömeget. Megrettent. Félt, 
hogy megszámlálhatatlan, apró darabra szedik és szétosztják szuve¬ 
nírnek. Meg sem mozdultak, álltak és mosolyogtak, mint a gyerekek. 

Az erdő felől fehér zászló lebbent és magasra emelt kezekkel be¬ 
masírozott a tisztásra egy vietnámi különítmény. A tolmács elmond¬ 
ta, azért jöttek, mert leszereltek, kezet nyújtanak ellenségeiknek, akik 
már barátaik. Menjenek szépen ők is haza, szereljenek le. 

A parancsnok igazán zavarban jött, a helyzetet nehezítette a 
nyelvtudás hiánya. Amikor egy újabb fehér lobogó lendült ugyanab¬ 
ból az irányból. Négy, a fegyvereit fejük fölé emelő vietnámi katona 

bemenetelt. Köztük is akadt egy tolmács, de olyan rosszul beszélt 
angolul, hogy alig lehetett érteni. Végül is kihámozták, hogy egysze¬ 
rű, helyi kivégzésre jöttek. 

A parancsnok nem is értette, miért áll mindegyik ellenséges kato¬ 
na mosolyogva, egy szál virággal a kezében. Egyenként odaléptek, és 
a három feléjük irányuló géppisztoly csövét megtöltötték egy egész 
bokrétával. 

- Bims, hozzám! Hozzon tíz embert. Álljanak elém, ezekkel az 
űriemberekkel szembe! 

A vietnámiak háttal nekifeszültek ellenségeiknek, mondhatni 
fraternizáltak a leszereltekkel. 

- Na kérem, Bims, maga tudja mi az a kivégzés? 

- Igen uram, láttam már néhányat. 

- Olyasmit kellene végrehajtani ezeken az embereken. 

Az orvos előlépett. 

- Mr Rapsody, tisztelettel kérném, a végleges tartalékállományba 
helyezésünk előtt engedélyezze, hogy itt, a mezőn téphessünk egy- 
egy virágszálat! 

- Magának hátrafelé is vannak szemei? 

- Nem uram, csak szívem. Úgy gondolom, még egy darabig do¬ 
bog, s ki tudja - bár azt hiszem maga úgysem értené -, hideg testek¬ 
ben meleg szívek doboghatnak, felforrósodottakban pedig semmi¬ 
lyenek. Fiúk, itt és most szedjünk egy-egy szál virágot. 

Szétszéledtek. A parancsnok úgy érezte, megbolondul. Leszedték 
a maguk egy, azaz egy szál virágát, odamentek, a cimboráik fegyve¬ 
reinek csövébe gyömöszölték, és most mind a két oldalon várják a 
termést. 




Néhány szó a sporteszközről 


ÉPP tizenöt voltam, amikor lementem a városi strand kölcsönzőjé¬ 
hez, kivettem egy kajakot, beültem, és a lapáttal elkezdtem szelni a 
habokat. A kajakozás semmihez sem hasonlítható, bár az összes 
egyéni sportot nagyon szeretem. 

Apropó, talán mégsem éppen így történt... Nézzük meg a dolgot 
egy másik optikán keresztül. A csónakkölcsönző bódéjának „igazga¬ 
tójához” lépve, átnyújtottam személyimet, és jeleztem a szándékot. 
A kisöreg, egy még mindig izmos, talán ötven körüli görbelábú fa¬ 
zon, vette az igazolványt, bedobta a kupacba és odadörmögte, a ti- 
zenhetes lesz az, nyolc perc múlva. 

A tizenhetes „meghajtója” nagyon jól csinálta, viszont magamban 
vigyorogtam, amikor a kis mólószerű kikötőhöz evezett, mert bille¬ 
gett alatta a hajó. Vajon miért mondják ezeknek a kis izéknek azt, 
hogy hajó? Egy evezős csónak hússzor olyan súlyos és sokkal nehe¬ 
zebb mozgásra bírni? 

Igaz, de éppen ez a száguldásvágy késztetett arra, hogy beüljek. 
Mint mondottam az elején, beültem, de ez az első kísérlet valahogy 
úgy sikeredett, hogy ki is borultam. A vízi járművet, a Sebes Körös¬ 
nek nevezett, nem annyira nagy a folyó elmozdította, tette ezt az eve¬ 
zőkkel is. Egyiket erre, a másikat arra sodorta. Egy startfejes és hasas 
egyesítésével vetődtem utánuk, de az a kis akármi imbolyog. Na néz¬ 
zük! Akkorra megfogtam az egyik kezemmel a mólókikötő deszkát, 
ami egy picit lejtett, mert a vízszintje az esőzésekhez alkalmazkodott. 

Azelőtt el sem tudtam képzelni, hogy egy kajakot ilyen nehéz 
egyensúlyban tartani. Rendkívüli táncbemutatót nyújtottam derék¬ 
ból, aztán menthetetlenül kiborultam... 

Már ismertem a két fondorlatos áramlatot, vetődésem közben 
egyszerre tártam szét kezeimet és kaptam el mind a kettőt, azzal a 
megrögzött gondolattal, hogy majd be fogok szállni. Olyan nincs, 
hogy valaki nem tud kajakozni! 

Nem borultam ki, de bebomltam a Körösbe, s bizony csak az 
ötödik próbálkozásra tudtam hat-nyolc métert evezni. Akkor is úgy 
táncolt alattam az a csónakhajó, hogy azt hittem kettétöri a dereka- 

mát, pedig az isiász még néhány évtizedet bujkált, amíg rám talált. 
Valóban navigálni kellett. 

Majdnem a folyó közepén sikerült megmártóznom tökéletes ol¬ 
dalfordulattal. Talán mégis közelebb lehetett a part a csónakházhoz, 
mert még mellkasom közepéig vízben bár, de talpon kaptam el a két 
darabból álló sporteszközöket. 

A második (azért is) csónakban maradásom hosszabb ideig tartott 
volna, ha egy kicsit jobban odafigyelek. Azt hittem, félretekeredett 
állapotú lábtartók vannak elől. Nem is értettem mi az a huzal alul... 
Igen kérem, a kormányt pedáloztam egyenesbe épp akkor, mikor az 
árral szembe fordultam volna. Úsznom kellett, de legalább megtud¬ 
tam, hogy ilyen is van. 

A harmadik alkalommal, nagyon óvatosan valóban egyenesbe si¬ 
került fordulnom és eleveztem a kijelölt terület felső határáig. Meg 
kell mondanom, szív repesve húztam, lesajnálva szegény evezőscsó¬ 
nakba erőiködőket. Fordulni már nem is próbáltam, ott egy sziklagát 
helyezkedett el, persze nem magától, odarakták őket. A víz legfel¬ 
jebb térdig ért. Kimásztam, vagy kiborultam, esetleg bebomltam, 
irányba állítottam a jószágot, és akkor már elsőre sikerült beültem. 

Az ember gyorsan tanul, hamar rájöttem, ha húzom az evezőt, 
könnyebben felveszem az alattam suhanó járműtől nem várt mozgá¬ 
sát. Ilyen kacifántos megfogalmazás után leegyszerűsítem: idomulok 
és talán nem borulok ki. 

Lefelé még nagyobb volt a kajakozás gyönyöre, bár a “jobbra 
tarts, balra előzz” szabályt senki nem tartotta be. A folyó tele volt 
behemót, lassú mozgású evezős csónakokkal. Bár megpróbáltam 
kikerülni őket, de úgyis közéjük keveredtem. Talán a kormánypedált 
fordítottam túl hirtelen, pedig akkorra rájöttem, szükségtelen, az 
evezővel ugyanúgy lehet kormányozni. 

Úgy gondoltam, a rutin összeszedéséhez még tizenöt-húsz percre 
is szükségem lehet. Egy csónak oldalába kapaszkodtam, hogy visz- 
szamásszak a vízből. Ketten ültek benne, húsz év körüli fiatal férfi 
és nő. Először nem örültek, majd az egyik villából kivett evezővel 
hatástalanítani szerettek volna. Addigra, a mély vízben visszajutot¬ 
tam makrancos hajómba, igaz, az evező megint önálló életre kelt, de 
azért van az embernek keze, hogy használja. 

Lassabban haladtam, de a falapátnál gyorsabban, ezért utolértem 
és a bátorságom is megsokszorozódott. Az alsó határvonalat jelző 
táblánál még azon gondolkodtam, talán nem ártana leevezni a Kö¬ 
rös hídig, mégis meggondoltam magam. Bár túlzott szabályelköve¬ 
téssel nem lehet megvádolni, de az majdnem egy kilométerrel esett a 
kijelölt területen kívülre. 

Nagy ívben, hogy fel ne boruljak megfordultam, majd előre hajol¬ 
tam, s mint a versenyzők, teljes erőből kezdtem evezni. Szép, hosz- 
szú szakaszon minden tökéletesen sikerült, de ma sem értem, hogy a 
mólóféle alatt harminc méterrel mitől bomltam ki... Vagy be? 

Na kérem, már fáradt voltam, idegesített ez az összevissza boron¬ 
gás. A vízmélység is zavart, mert az a mocsok csónak - azért is ügy 
neveztem akkor - megtelt vízzel, és a sötétbarna szeszgyárszennyel 
festett vízben alig látszott. 

Ott akartam hagyni, tulajdonképpen az utolsó pillanatban döb¬ 
bentem rá, hogy az a kis hajócska valószínűleg csillagászati összeggel 
szerepel egy leltárlistán. Nem véletlenül kobozzák el az embertől azt 
a szürke személyit. Rendben, gondoltam, a csónakot megmentem, 
de nem vagyok képes egyszerre négyfelé űszni. Úgy vízzel telten, a 
vákuumelmélet működött benne, nagyon nehezen tudtam felszínre 
hozni és lábtempózás közben kiborítani belőle a vizet. Majd a szén¬ 
fekete — nem szerettem belegondolni, vajon mitől olyan színű — la¬ 
tyakkal festett terméskövek közé raktam. A túlparton nekem is fel 
kellett lépnem és természetesen vissza is csúsznom, hogy mindkét 
lábszárcsontom biztosan felhorzsolódjon és kapjon abból a nemte¬ 
len iszapból. 

Azért vetettem gyorsúszással önállósult evezőm után magam, 
mert taszított az egész. A visszaúszás után még egy sípcsont egyen¬ 
gető akció következett, azokon a csömör köveken nem lehetett 
megállni, de újra felkerültem a hajóra. Hagytam magam középre jut¬ 
ni, majd közjótékonyság hatásától lecsorogni az alsó szakaszig. Ott, 
derékig érő vízben kivontattam hajómat egy szép, tiszta, homokos 
szakaszra, majd várakozó álláspontra helyezkedtem. Napozás és pi¬ 
henés után, nagy óvatossággal jutottam vissza a kiborító kezdetek 
deszkapadozatához. 

Az öreg már messziről kiabált. 

- Tizenhetes, tizenhetes! 

Na végre, gondolta. Óvatosan kieveztem, elődömmel ellentétben 
én tényleg vízbe borultam, de már szándékosan. Nem akartam éget¬ 
ni magam, és átadtam a vízi járművet. 

- Kölyök, miért nem mondtad, hogy nem tudsz kajakozni? 

- Már tudok főnök! 

- Akkor holnap délután folytatod. 

- Rendben. Kezet rá, főnök! 

Hát így tanultam meg, úgy a nagyon amatőrnél valamivel jobban 
kajakozni. 



Szép szavak Jóságosi 83-ról 


DARVAS Iván börtönanekdotája nyomán 

Darvas Iván, lábait a korlátra felpakolva, hátradőlt és lazított. Nézte 
a pinceszerűen domború plafont, rágyújtott egy cigarettára és dúdolt 
magában. A rabruha egyenesen serkentő hatással bírt rá, eltöltött ott 
talán két esztendőt is. Most, ha netán arra csámpázna egy tévelygő 
fegyőr, nem lenne köteles két kézzel markolt sapkával, falnak szo¬ 
rulva fejét lehorgasztani. 

Rondák ezek a lengőfolyosók, minden lépés csattog, durrog raj¬ 
tuk, a cellaajtók bármilyen tömörek is, a személyzet megtalálja hová 
kell akkorát csapni - mikor éppen arra jár -, hogy kevés nyugodt 
percük maradjon a bentieknek, az amúgy rettentően ingerszegény 
környezetben. 

A rendező kereste a legpenészesebb helyet, a legrozsdásabb rá¬ 
csot, továbbá mindent ami szűk és nyomasztó. Ez a pár perces for¬ 
gatás eltart két-három napig is. 

Jóságosi 83 végzetére befordult a sarkon, és mielőtt reflexszerűen 
ott helyben gutaútést kapott volna, térd alatt remegő lábakkal elin¬ 
dult a sziesztázó fogoly felé. Bár tudta, hogy forgatnak, meg azt is, 
hogy ilyesmi nem történhetne meg, sok kulcs zár minden ajtót. Egy 
pillanatra megállt. Lenézett a folyosók közötti üres térbe, majdnem 
kiesett. Abban bízott, mire visszanéz, már nem lát semmit, csak az 
egymás fölé zsuppolt szűk, ronda és életveszélyes tartókorlátokat. 

Már nem örült, hogy nem fordult vissza, de menni, haladni kell a 
cellák sora között. Kötelesség minden ajtóra gumibottal jó nagyot 
csapni. Hadd rettegjenek odabent, vajon benyit-e, vagy nem. Ha 
igen, megfelelő módon, vigyázz állásban fogadják. 

Lépdelt, lassan kezdett visszaáramlani belé a bátorság. „Pottyan- 
tunk rá, ez csupán egy színész! Úgy megszédül egy tányérsipkás, 
szolgálati fegyverrel ellátott börtönőrtől, hogy magától megtanulja a 
belsőszabályzatot.” 

Darvas Iván kiválóan érezte magát, esze ágában sem volt kényel¬ 
mi helyzetén változtatni, ettől a smasszer három méterre tőle elbi- 

zonytalanodott. A művész úr eredetileg nem tervezett semmiféle 
visszavágást, de amint hanyagul ránézett, nem tudta elkapni a sze¬ 
mét. Tekintetük összegabalyodtak egy pillanatra. „Tehát ez a Jósá- 
gosi 83, hej mennyit püfölte a talpamat, mert zárka nyitás előtt a 
küblit nem ürítettük ki. Persze hová ürítettük volna, de ilyeneket ép 
elméjű rab nem kérdez...” Hintázott egy keveset, nagyokat szívott 
cigarettájából és elégedetten pöfögött. Jóságosi 83 állt, egyre inkább 
úgy érezte magát, mint egy elbizonytalanodott kisgyerek. Éppen 
fordulni akart, amikor a színésznek bevillant az ötlet. 

- Maga! 

Szólt oda. Jóságosi 83 úgy tett mintha nem értené, hiszen a lengő¬ 
folyosókon mások is járhattak... máskor, de akkor éppen nem. 

- Igen maga! Jöjjön csak, hozzon nekem egy kávét! De ne a benti 
büféből, az posék, hanem a szemközti presszóból. Na idefigyeljen 
fiam! Itt egy százas, ami megmarad, tartsa meg. 

Jóságosi elkékült, olyan lett, mint egy megszelídült galóca. Szerep¬ 
zavarában elmosolyodott, meghajolt, átvette a pénzt, megfordult és 
elindult arra, amerről jött. A színész úgy érezte, legalább egy keveset 
sikerült törlesztenie. Szívott még két-három mélyet cigarettájából, és 
a továbbiakban fütyült egykori smasszerére. Jóságosi embertelen 
erőfeszítésekkel eljutott a sarokig, befordult és ott lerogyott. A két 
lába térdből belógott a mélységbe, lassan csúszott előre. Párna lett 
fejének a fal, zárkaajtók röpködtek körülötte, még a rendszertelen 
vasas csattogás is szárnyakra kapott. Villogó fényt látott, a füle visí¬ 
tott és az egész koponyájában vertek a dobok. Ha nincs korlát, a 
szabadesés művészetét is bemutathatta volna, de az visszatartotta a 
magamutogatástól. 

Oldalról léptek hangzottak, még a plafonon is szöges bakancs 
durrogott. Jóságosi 83 nagyon furcsa állapotba esett. 

- Hé te, itt nem szokás déli tizenkettőre berúgni. Kelj fel, lábra 
hékás! Jóságosi, megbolondultál? Használjam a fogvatartottaknak 
fenntartott szókincsemet? 

A főtörzs - parancsnoka is kebelbarátja -, némely oldalrúgások 
buzdításával próbálta kijózanítani. Kideríthetetlen, honnan szerzett 
olyan rövid idő alatt egy egész vödör vizet és ráöntötte. A kép el¬ 
kezdett kitisztulni, Jóságosi 83 nem kapott gutaütést, csak pszic- 

hésen hengerelte le a képtelenség. Már ült, mint egy bambán gügyö¬ 
gő, másfél éves. A főtörzs lábra állította, nekitámasztotta a falnak, 
majd lekevert néhány pofont. 

- Mi van veled? Ma nem ittam, jó a szagmintám, nem bűzlesz. 

Jóságosi nem szólt, csak a remegő kezébe szorult százast emelte fel. 

- Na, aki itt kenőpénzt fogad el, az... nekem is ad belőle! Világos? 
Megdrágult haver, ez nem kenőpénz - suttogta elhalt hangon a 83-as -, 
az a túloldali színész nyomta a kezembe, hogy hozzak neki kávét. 

- Príma! Akkor már be is léptél a Börtönfeljavító, Képépítész 
Csapatba. Egyelőre ilyen kacifántos nevet adtunk az akciónak. Ezek 
itt tátják a szájukat néhány napig, aztán elmennek, de szeretnénk, 
hogy szépet lássanak, majd a személyzeti étkezdéről tömjük tripla 
adaggal a foglyokat, aztán természetesen lekoplaltatjuk velük. A ta¬ 
karító másfél órával hamarabb, az ébresztő másféllel később lesz. 
Csak kiáltunk, úgy mint a hadseregben, a szirénát kikapcsoljuk, ez 
fontos az intézménynek. Öröm az ilyen öntevékeny, gondolkodni 
tudó barát és munkatárs! 

- Értem főtörzs, Szalai 12... Az a helyzet, hogy az ott lenyomott, 
talán két esztendőt és különösen megkedvelt... 

- Hát persze, persze! Emlékszem rá és kit érdekel? 

- Téged nem, Szalai 12, mert nem neked kell szobaszerviz szolgá¬ 
latot végrehajtanod. 

-Jaj de jó, hogy mondod! Este itt alszanak. Majd felosztjuk egy¬ 
más között, hogy ki kinek, mit és mennyit vigyen. Zabáljanak és 
igyanak, hadd érezzék, nem igaz az, hogy a börtön rossz hangulatú 
hely! Első lépésben az oldalfegyvereket és gumibotokat elzárjuk. 
Második lépésben, ha a kávét elrendezted, az a pofa tényleg jól fogja 
érezni magát. Most gondolj bele! Ha ezzel a picinyke akcióddal el¬ 
éred, hogy jóságos tetteid zömét elfelejtse, és néhány év múlva 
könnyedén mesélje, milyen jól elvoltatok, még kávét is hoztál neki, 
mekkora hasznot hajtasz a büntetés végrehajtásnak! 

Jóságosi megetette a maga útját. 

- Egy kávé rendel, majd hozom a bögrét! 

- Parancsoljon, őrmester úr! 

- Nem szoktam parancsolni! 

Sziszegte Jóságosi, majd a még le nem adott gumibottal szétre- 
pesztette a pultot. 

- Értettem őrmester elvtárs, kérem bocsásson meg! 

Hebegte az elárusítónő. A fegyőr megfordult, szegecselt talpú 
lábbelijével — emeletekre fel és lekanyargózva, hogy már senki nem 
tudta a bennfenteseken kívül, fölfele vagy föld felett jár - visszacsat¬ 
togott. Falfehéren bár, de átnyújtotta a kávét a színésznek. 

- Jól van fiam, köszönöm! Elmehet. 

Jóságosi azt gondolta, hogy Darvas Iván átvette a börtönparancs¬ 
nokságot. Azon morfondírozott, megy, leadja a holmit és hazabal¬ 
lag. Egy rab mégsem parancsolhat neki! 

A folyosó kanyarja után már várta a főtörzs. 

- Idefigyelj, te! Nekem itt nem lesz csörömpölés meg duhajkodás! 
Ha kell, altatódalt dalolunk drága vendégeinknek. Jól érted, a fogva tar¬ 
tottakra célzok, mert ha néhányan most elviszik a hírt, akkor világossá 
válhat a társadalomban, hogy bent jobb, mint kint. Értve vagyok? A 
sértődést tedd félre, nyomulj a konyhára és sürgesd az ételalkotó keze¬ 
ket, aztán majd jól megbosszuljuk, egy hétig nem szellőztetünk. 

- Bocsánat fő törzs, itt a földalatti harmadik szinten, a pincében 
nem szoktunk ablakokat nyitni, mert nincsenek... 

- A 72, 73, 74-es zárka a tied, amíg ezek itt vannak, mindenki ké¬ 
szenléti szolgálatot teljesít, hazamenésről szó sem lehet! Kopogsz, 
nyájasan benyitsz, előbb fehér asztalkendővel borítod be az asztalt, 
majd leteszed a vacsorát, megkérdezed, parancsol-e még valamit a 
kedves fogvatartott. Ha kér, viszed, ha nem, szép jóéjszakát kívánsz 
neki és kihátrálsz. Ugyanezt végigcsináljuk az egész emeleten, de 
hogy ne történhessen malőr, az egész börtönben, még a siralomház¬ 
ban is. Szeretném, ha nagyon jó képet festenének rólunk. 

- A halálra ítélt, fő törzs? úgy tudom, reggel viszik... Ki nem állha¬ 
tom az ilyeneket! Retteghet az ember, hogy lefejelik. Hatan-heten 
fogjuk közre, de veszélyességi pótlékkal is rettenetes, ezek mindenre 
képesek! Tényleg, kérem az ideiglenes odahelyezésemet. 

- Ne spekuláljon Jóságosi, az őrzést megoldottuk, majd máskor, 
néhány nap, vagy néhány hét múlva retteghetsz. Megértetted? 

- Igen főtörzs! 

Két napig valóban tejben-vajban fürödtek az elítéltek, persze ezt 
nem állítanám így szó szerint... A szutyok megmaradt. Bár az önmér¬ 
sékletet önként tanúsító személyzet háromszor, vagy még többször 
verte vissza rajtuk az átmeneti lazítást, de szabadulás után még a ra¬ 
bok is arról anekdotáztak, hogy valami érthetetlen okból kifolyólag, 
egy bizonyos időszakban hetekig dőzsöltek a börtönben. Az idő meg¬ 
szépíti az emlékeket és az viszonyítás is megváltozik. Na kérem, akkor 
most jót, vagy rosszat tett Darvas Iván? Ez nem lehet kérdés, ugye? 



Leszereltünk... 


- MIÉRT kínoznak itt, apám, nem volt elég még a megalázás? 

- így megy ez a háborúk után, fiam, hogy itt gebedünk meg. 

- Ha túléljük, összeszedjük magunkat és újra támadunk! Ugye, 
apám? Győznünk kell! 

- Már nem tudom, fiam, eléggé bizonytalan itt minden. Most arra 
figyelj, hogy egyik lábadról a másikra helyezd a súlypontodat, külön¬ 
ben nem fogod bírni. Nem emlékszem, hogy két vagy három napja 
állunk itt... 

Sokan kidőltek, azokat egy sarokba húzták a szögesdróton belül. 
A foglyok egyelőre nem kaptak engedélyt sem táplálkozásra, sem 
folyadékfogyasztásra, de még leülésre sem. 

Ez a háború nem egészen olyan, mint a szokványosnak nevezhető 
előzőek, bár állandóan a - vae victis - „jaj a legyőzöttnek” elv uralko¬ 
dott, mindegyik után. Nem a legyőzött hadsereget sajnálom. Ugyan! A 
megvezetett, megtévesztett katonákat, akiket nem is nagyon kellett 
ideologizálni, behívó parancsra mentek, vagy durrantottak nekik. 

Lajos bácsit és Gábort azonos napon hívták be. A negyvennyolc 
és huszonkét év között van némi különbség. Másnap hajnalban ér¬ 
kezett Tibor gyorsbehívója is. Úgy döntött, ő nem háborúzik, bizo¬ 
nyos elvekkel nem hajlandó egyetérteni, de mint jól tudjuk, a pa¬ 
rancsnokságok soha nem kérdezik meg a besorozottaktól, hogy 
egyetértenek vagy sem, akarnak, vagy nem. Nekik a húsdarálóba ug¬ 
rás a kötelességük, és a szintén bent tartózkodó ellenség legyőzése. 
Hogy egy kicsit elrugaszkodjunk a dramatizálástól, nekik külön lyu¬ 
kakon kellett volna kifolyni. Úgy, mint győztes ledaráltak és vesztes 
ledaráltak, a háborúban ezt úgy mondják, hogy legyőzöttek. 

Tibor tizenhatszor került olyan helyzetbe, mikor fogadás esetén 
nem tett volna egy lyukas garast sem saját életben maradására. Végül 
sikerült átvergődnie magát az ellenséghez. Közben apja fásultságból, 
bátyja elvhűségből csonkolta saját és mások életét. Már nem foglal¬ 
koztak azzal sem, hogy bajtársaik közül többen dőltek a hősi halott, 
fagyott földi vánkosra golyóbis nélkül, mind végkimerüléstől. Úgy¬ 
mond tették a dolgukat. 

Nem kell túlzottan karikírozni a helyzetet, az emberek egyenru¬ 
hában nem nagyon válogathatnak. Vagy ők, vagy őket. 

Az elején szorgoskodtak a tábori papok és lelkészek, végül már 
nem maradt „kapacitás”, annyi mindenkit temettek egyszerre öt-hat 
tömegsírba, hogy csak közös szertartásokat tudtak összehozni. Ha 
egyikük összerogyott, bedobták a többiek közé és folytatták. 

Aztán egyszer minden véget ér, a nagy remények, nagy szavak, 
vágyálmok, vagy rémálmok, s most, a majdnem teljesen végkimerült 
tömeg ott álldogált. Várták, hogy a majdnemből teljes legyen, még 
inkább, hogy túléljék. Gábor még ilyen körülmények között is há¬ 
borgott, nem tudta elfogadni egy eszme hanyadását. Túl fiatal volt, 
és nem öregedett meg elég hamar a szenvedések hatására sem ah¬ 
hoz, hogy felmérje, ők ott egyszerre vesztesen és győztesek, mert 
valószínűleg mégis túl fogják élni. Leállt egy vérengzés, az öldöklő 
eszmék tömegsírját is megásták végre. 

Ekkor közeledett a sok ki nem állt, ellenséges dirigens közül egy 
magyarul nagyon jól beszélő. 

- Apám, bátyám, én vagyok! Ne mozogjanak túlságosan, mert a 
fiúknak tűzparancsuk van! 

- Meddig lehet még aljaskodni? Ez az ellenség akcentusmentesen 
beszéli édes anyanyelvűnket és tökéletesen utánozza öcsém hangját! 

- Én vagyok az, testvér, nem ismersz meg? Úgy döntöttem, nem 
megyek önszántamból mocskos oldalon harcolni. Pacifista lévén 
előbb teljesen kívül akartam maradni, de lehetetlen volt szemet 
hunyni a sok szemétség fölött. Beálltam hát, hogy minden újra sza¬ 
bad lehessen. 

- Mi legyen, te mocsadék? 

- Szabad, testvér! Most keserves a te sorsod itt apámmal, de az 
enyém még kegyetlenebb. Látnom kell dteket, a félrevezetett, ki¬ 
semmizett szerencsétleneket, akik a romlott oldalra kényszerültetek. 

- Mit beszélsz, Tibikém? Ide senki nem kényszerített! Tudom, mi 
a kötelességem! - sziszegte az idősebb testvér. 

- Azonnali behívót kaptál édesapámmal együtt. 

- Kivel, te mocskos? Ne nevezd apámat apádnak! 

- Fiaim, hátrébb az agarakkal, mert Gábor és Tibor, mind a ket- 
ten édes gyermekeim vagytok. 

- Apám, ugye, nem akarja azt mondani, hogy maga is egyetért ez¬ 
zel a fattyával? 

A férfi megfontoltan, szinte kedvesen fordult fia felé és letekert 
neki egy pofont. 

- Bocsánatát kérem, édes jó apám, másként nevezem áruló test¬ 
véremet. Engedelmével ettől a pillanattól én nem tekintem őt 
öcsémnek, csak a maga fiának. 

Nem tudni, honnan maradt Gábornál a rövid pengéjű kés, de vil¬ 
lant, és a testvér térdre bukott, majd hátrahanyatlott. Tibor nagy 
szemekkel nézte, amint az idősebb testvér újra emeli a rövid fegy¬ 
vert és ebben apja gátolja meg. Csuklón ragadta és a lesújtó mozdu¬ 
latot maga felé irányítja. Előbb ki akarta tekerni a kezéből, ám ez 
nem sikerült, hát a penge útját állta saját testével. Szintúgy zuhant 
alá, mint kisebbik fia, hajszállal mellé. 

Tibor tehetetlenül nyögdösött, és még mindig mosoly sugárzott 
arcáról. A bátyját két oldalról elkapó katonáknak kisujjával odaintett, 
mert az erő maradéka is kifutott belőle. 

Az egyik lehajolt, teli torokból orvosért kiabált, ám a fiú mozgó 
ajkait észlelve csendre intette a lármázókat. 

- Elöntött a düh, még itt is olyan hetykén álldogálnak ezek a mo¬ 
csok egyenruhások, hogy kénytelen voltam a zsebkésemet használni. 
Én támadtam, az ott csak kitekerte a kezemből a bicskát és reflexből 
védekezett. Meggyőződésem, hogy ezzel nem lettem volna képes 
szúrni, ha nincs háború. Rendben, pajtás? 

- Igen, értettem, őrmester! 

Tiborral egy kicsit különös, kellemetlen körhintamozgását játszot¬ 
ta még a föld, aztán végleg a felhőbe meredt tekintete. 

Lajos összeszorított fogakkal fordult oldalra és simogatta meg 
fia arcát. 

- Gyermekem, gyermekem, hogy lehetsz ilyen naiv? Csak nem 
képzeled, hogy ebben a helyzetben, itt és ezt bármiféle magyarázat¬ 
tal megbocsájthatóvá tetted? 

Lajos visszahanyatlott, kemény arcvonásai lassan kisimultak. 
Közben, a körülöttük akadékoskodók felé már hallhatatlanul, csak 
mozgó ajkakkal suttogta némán: 

- Mind a hárman leszereltünk... 

Fától fáig 


A HÁROM barát beérkezett a korábbról ismert állomásra. Máskor nem 
szokta a bemondó, de valamiért talán különlegesnek érezte az alkal¬ 
mat. „Szegletfa... - ismételte háromszor, majd folytatta: - Vonat indul 
a második vágányról Nagyfalva felé.” A köztes megállókat unhatta 
felsorolni a mikrofonnál ülő, mert ezt éppen elégnek találta közölni. 

Leugrottak, bizonyos társaságban húszéves kor alatt nem szokás 
lépcsőt járni. Még ott éktelenkedett arcukon a végigpoénkodott út 
túlzott derűje, majd nekikomorodtak. Az a fölösleges, negyven per¬ 
cen át tartó vidámság is egy meghatározhatatlan, oda nem illő, alig 
ismert érzéssel rotyogott egy fazékban. Ott már nem lehetett tovább 
elzárkózni a valóságtól, rá kellett kérdezni az útvonalra. Meg is tették. 
Az első befelé igyekvőtől érdeklődtek, merre is laknak Vándorék. 

Tulajdonképpen akkor sújtott beléjük a helyzet keserve, amikor a 
kérdezett illető zokogni kezdett. Nem tudott megszólalni, csak egy 
irányt mutatott, amiből arra következtettek, hogy kiutasítja őket a 
helységből. Végigmutatott a másik irányból érkező folyócskán a rét¬ 
re. Nem kérdezősködtek tovább, lehetetlen volt félreérteni az értést. 
A derűből elpárolgott az utolsó helyzetidegen kocka is, és torkukba 
kvártélyozta magát egy rugalmatlan gombóc. 

Önmaguk számára is érthetetlen volt, hogy miért teszik, de elin¬ 
dultak kifelé a településből. Pedig ismerték a környéket, tudták, hogy 
egy félúton odarendelt, romos bakterházon kívül arra nem találhat¬ 
nak semmit. Talán már nincs is a háznál? Ilyen gyorsan mennének a 
dolgok? Elkéstek, vagy félreértették, amit mondtak? 

Nem egészen összefüggő menetoszlopba ütköztek. Egy pallónál 
valamivel szélesebb hidacskán keltek át. 

— Vándorékhoz mennénk... 

-Jöjjenek utánunk! - mondta fátyolos hangon egy fekete kendő¬ 
be rejtőzött nő. - Ismerték Istvánt? 

- Elég jó barátok voltunk... - suttogta a legidősebb. - Olyan 
sporttársfélék. Bár ezt félve mondom, mert ő volt a legjobb. Láttam 
már végigfutni harminc kilométert, és utána, ha kellett volna, még 
harmincat megtesz. Nem félreértés ez az egész? 

- Az a baj, hogy nem. - Kislány - fordult a már nem viccelődő, 
mosolyogni sem tudó, dermedt arcú Angélára —, várjon még a köny- 
nyekkel! 

- Ezzel mit akar mondani? 

- Csak annyit, hamarosan eljön az a pillanat, amikor a csapot 
megnyitják. Tudja, voltam néhány ilyen helyen, de most nemcsak a 
szívem szorul össze, hanem félek. Lám, milyen önzőek vagyunk mi, 
túlélők. Azon jár a fejem, milyen rossz lesz nekem a lelki sérülés, 
pedig gondoljanak a család helyzetébe! 

- Én azt teszem - szólt a három farmeres, korban középső tagja. 
Szerintem harcba vihették, valami titkos akcióba. Azt hallottuk, hogy... 

- Nem is tudom, sokkal egyszerűbb és mégis rettentően bonyo¬ 
lult a helyzet. Vasárnap látogatta meg az édesapja. Három napja igen 
derűsen jött el. Ö nagyobb férfit akart faragni a fiából, nem vette 
észre, hogy mennyire az. Lágy szívével is keményebb nála, mert La¬ 
jos bácsi nagyon keménynek képzeli magát. Gyerekkorom óta isme¬ 
rem, tudom, hogy játssza az egészet, és azt is, hogy fián akarta be¬ 
hajtani saját tötyögő karakánságát. Nem tudom, mennyire közelről 
ismerték Istvánt, de ez a fiú egyszerre volt jószívű és férfi. Van az a 
mondás, ha férfi vagy, légy férfi kék erdőben, zöld fák között is. A 
csajkája veszett el egy hadgyakorlaton, ami talán annyiba kerülhet, 
mint egy ócska tányér. Azonnal fizetni kellett volna, de az öreg - 
nem tudom másképpen hívni - a maga szikárságával mosolyogva 
utasította el. „Felnőtt, rendes katonaember, rendezze dolgait.” El 
tudják képzelni? Az egész nem került volna egy félnapi bérébe sem! 
Mire leszállt a vonatról, már sírva várta lelkem, Juliska. Szegény nem 
tudott románul, de vannak olyan szavak, amelyeket nem nagyon le¬ 
het félreérteni. Sándor elolvasta, összegyűrte és a földhöz vágta. 

- Ezek hülyék, pár órája beszéltem vele! 

Az asszony felvette a papírt, szétnyitotta, kisimította és vissza¬ 
nyomta a kezébe. 

- Ha már ilyen nagyon megnyugodtál, fordítsd le nekem, légy szíves! 

- Azt írják, hogy hősi halált, vagy mit tudom én, mit szenvedett a 
fiúnk. Én se értem szóról szóra. 

No, ekkor, a hazafelé vezető úton, Juliska valahogy kiszedte belő¬ 
le azt, amit az előbb elmeséltem. Telefonáltak, táviratoztak és mind¬ 
untalan azt kapták vissza, ami a papíron állt. Közeledünk... 

— Igen, látom. A házig nem biztos, hogy el lehet jutni, valószínű¬ 
leg csak a környékére, de az udvarba semmiképpen. 

Ahogy közeledtek, a suttogás is elnémult, olyanná vált minden, 
mint a megkövült emberek gyülekezete. A ház körül, az utcában 
embertömeg állt fegyelmezetten. Látszatfegyelem volt az csupán, 
egyeseknek az arca remegett, mások szeméből potyogott a könny. 
Az udvarba nem mondanám, hogy képtelenség volt bejutni, de csak 
szó szerinti tülekedés árán. 

A teraszon három különböző egyenruhás, láthatóan igen magas 
rangú tiszt somfordáit jobbra-balra. Igen kellemetlenül érezték magu¬ 
kat. A katonai egyenruha nem feltétlenül jelzi a szív hiányát, viszont 
ha utasítást, pontosabban parancsot kaptak valamire, esetleg ők ma¬ 
guk adták ki azt a szabályzat értelmében, végre kell hajtani és hajtatni. 

Egy darabig a végtisztesség megadása nem ütközött elképzelhe¬ 
tetlen nehézségekbe, mígnem egy velőtrázó sikoly szakította fel a 
csendet, és ez a sikoly folyamatos zokogásba, jajveszékelésbe torkol¬ 
lott. Rögtön lehetett tudni, ki a hölgy, senki nem értetlenkedett. Bi¬ 
zony, István édesanyja volt ő. 

A milicistát bárki azonosíthatta, az egyenruhák színeit és a rend¬ 
fokozatokat nem ismerők csak annyit láthattak, hogy a másik kettő, 
ha tehetné, elsüllyedne szégyenében, amikor határozott katonásan - 
mert muszáj -, a csendbe kénytelen dörögni: „Nem lehet!” Az anya 
két kezével döngette a szekuritátés ezredes váll-lapját, pedig alig érte 
el. Az óvatosan megfogta kezeit és leemelte. Nem magáról, hanem 
arról az uniformisról, ami valamit képviselt. Ki tudja, fiatalon talán 
nem is tudta, hová keveredik, bár az a három óriási csillag elég ko¬ 
moly előmenetelt is feltételezett... 

- Nem lehet, asszonyom! - mondta szinte suttogva a zöld egyen¬ 
ruhás — milyen érdekes —, ugyancsak ezredes. A parancsnoka lehe¬ 
tett. Valószínűleg nem örömükben mentek a nekik is kellemetlen 
eseményre. Egy katonai egységben rendkívül kellemetlen minden 
haláleset, de ez itt nem a kaszárnya volt. 

Az asszony két öklével püfölte a tiszt zubbonyát, aki leszegett fej¬ 
jel óriásikat nyelt. Talán még a szeme is bepárásodott, amikor három 
sorkatonáját berendelte a szobába. Akkor még háztól temettek, és 
Istvánt az egyik helyiségében ravatalozták fel. 

— Nem lehet kinyitni! 

Ezt a három szót morzsolta a szerencsétlen parancsvégrehajtók¬ 
nak, akik előzetesen díszőrök lettek volna, fegyverrel tisztelgéssel és 
a katonai szabályokkal járó tiszteletadással. 

A három odakeveredett egyszerre némult el és kövült meg. Ha az 
arcizmokban és zsigerekben remegő tömeggel együtt nem ilyen kö¬ 
rülmények közé kerülnek, meglincselik a minden bizonnyal nem go- 
noszkodókat. Van olyan ember, aki képes halott hozzátartozóját, fő¬ 
ként gyermekét egy deszkaláda zártságában figyelni. Tudni, hogy ott 
van és mégsem. Az az igazi harminc fokon túli kánikula volt, amikor 
az emberek, kortól függetlenül legszívesebben vízközelben, strandon 
vagy folyóparton érzik jól magukat, ahol bármikor hűsölhetnek. 

Igen, egyre határozottabban lehetett érezni István anyagi jelenlétét 
és egyre inkább érthetőbbnek látszott a fegyveres testületek döntése. 

Ki tudja, hány napon át és milyen körülmények között tartották 
szegényt, s lehet, az a vidám, erőtől duzzadó fiatal, ítélőképességét 
elveszítve sorozatlövésre állította a billentyűt. 

A raktáron nem sorakoztak külön temetési dísz egyenruhák, sőt az 
egység logisztikai őrmesterének kellemetlen pillanatokat nyújthatott 
a tönkretett egyenruha. Miféle cinizmus? Remélem, ilyesmi mégsem 
történt, de hogy szemektől elfedve ugyanabban a kiképző felszere¬ 
lésben nyugodt, amiben végrehajtotta végzetes tettét, az szinte száz 
százalékban biztos. 

Nem beszéltek össze, de az odaérkezett három barát - két fiú és 
egy lány -, lassan elkezdett hátrálni, és egy útkereszteződéssel odébb 
álltak meg, ahol suttogva megpróbálták átbeszélni az egészet. Olyan 
mértékben felzaklatta lelkiállapotukat a tapasztalás, hogy még egy 
évtized múlva is fel-felkiáltott. 

A zokogás, ordítás szűnni nem akart, úgy érezték, szétrepül a fe¬ 
jük és a szívük átszakad. A pap alig tudta elmondani a kegyelet sza¬ 
vait anélkül, hogy ölbe ne vegye és simogassa az anyát. Végül is Is¬ 
ten rendelése szerint élünk. Az élet eleje és vége nem a mi dolgunk. 
Folyamatosan hangsúlyozta, hogy ugyan feltehetően öngyilkosság 
történt, de számtalan más lehetőség is maradt, hiszen csupán hivata¬ 
los szervek jelentéseire lehet támaszkodni. 

Megemelem kalapomat a körzeti megbízott előtt, aki tökéletesen 
bírta a magyar nyelvet és feladatául rótták rá, hogy jegyzőkönyvben 
továbbítsa a kegyeleti beszédek szövegének esetleg rendszerellenes 
részeit. Ezek szerint nem tette, mert az ott beszélők közül senkinek 
nem lett semmi baja. 

Az apa tartotta magát az utolsó pillanatig, amikor épp a gyászko¬ 
csira akarták feltenni a koporsót. A katonák tisztelegtek, és a feltehe¬ 
tően parancsnokuk utasította embereit, hogy vigyék kezükben. Ek¬ 
kor telt be Vándor pohara, addig bírta a bivalytekintetű férfiasságot. 
Leült az udvar közepén, és elkezdett himbálózni előre-hátra. Két 
katona megpróbálta lábra állítani, de odébb tolta őket, aztán felpat¬ 
tant és a tüzér ezredes elé állt. 

- Na, idefigyeljen! Küldök maguknak ezer, de ha akarja, tíz, vagy 
százezer csajkát, csak adják vissza a fiamat! 

— Itt van. Vándor! Ennél közelebb már nem is lehetne magához. 
Álljon díszőrséget neki, mint egy igazi katona, mert ugye, maga is 
szolgált valamikor. Katonák, koporsóhoz! Kegyelettel emeljék! 

Ilyen parancsokat soha nem hallott, rögtönözte őket. Elöl ment a 
cifra, feketére faragott, mégis borzasztóan taszító gyászkocsi, mögöt¬ 
te két-két oldalról két katona vitte Istvánt. Előttük a parancsnok me¬ 
netelt, a koporsó mögött pedig a feleségét is magára hagyva Vándor. 

Már nem lehetett tudni, hogy parancsot teljesít vagy bekattant, 
mert a lábait nem csapta ugyan a földhöz, de díszlépésben követte a 
fiát. Mögötte a pap támogatta Juliskát, őket a körzeti megbízott, il¬ 
letve szekuritátés tiszt követte. Nem egymás mellett mentek, mert 
még a rendőrhadnagy sem mert volna csak úgy melléállni. 

Az a három fiatal úgy érezte, jobban tették volna, ha nem jönnek, 
nem képzeltek ekkora és ilyen furcsa drámaiságot. Úgy gondolták, 
egy jó haver, jó sporttárs, annyit minimum megérdemel, hogy oda¬ 
menjenek, aztán majd csörögnek egyet, vagy mégsem? A temető 
kovácsoltvas kapujánál tovább nem bírtak menni, távolról figyelték 
az eseményeket. 

Az öreg már egyértelműen elveszítette ítélőképességét. A férfiak 
általában nem sírnak kifelé, lehet, ő befelé sem sírt, de ami tudott, 
minden összeroppant az irányíthatók közül benne. Fontosnak érez¬ 
te, hogy átvegye a parancsnokságot. 

— Fegyvert lábhoz! Cél, tűz! Csajka, csajka, csajka... 

És nem akarta abbahagyni. A katonák sem tudták, mit csinálja¬ 
nak, de az egyenruhás parancsnokok, a pap és a nép sem. Csak néz¬ 
ték, amint egy ember valamit nagyon sajnál. Az a baj, ott akkor senki 
nem tudta eldönteni, hogy a gyermekét, vagy önmagát. 

A búcsúztató a beszéd közben is folytatta: 

— Csajka, vigyázz, hátra arc! Feküdj, csajka, fel! Csajka! 

Az idegek fellobbantak a hangján, amint ismételgette. Ahhoz ha¬ 
sonló traumával még senki nem ment végtisztesség után haza. Azok, 
akik csak hírből ismerték, vagy köszönő viszonyban voltak vele is, 
hetekig nyugtalankodtak, és fel-felrettentek álmukból hideg veríték¬ 
ben. „Hát mi történt itt tulajdonképpen?” 

Az ifjak autóstoppal hagyták el a helyszínt, és a városig hallgattak. 
Mikor leszálltak, a legidősebb megszólalt: 

— Micsoda csajkarendszer! Ha nem ússzuk át háromszor hosszá¬ 
ban a Köröst, megiszom egy láda sört! 

— Hosszában nem lehet öreg, csak keresztben. Ma nem iszom egy 
kortyot sem, de akkor is átúszom végkimerúlésig, mert még el talá¬ 
lom felejteni a mai napot. Nem erre a rémségre, hanem Istvánra sze¬ 
retnék egy életen át emlékezni. 

— Jól van, na! Essünk neki, kotorjuk ki a Köröst. — És aznap 
izom- vagy ínszakadásig majdnem éjfélig úsztak. 

Remegő lábizmokkal értek haza, de Istvánt, aki ki tudja, hová ju¬ 
tott és hogyan, a mai napig nem felejtették el. 

* * * 

A 86-os elítélt 


A 86-OS elítélt csak az utolsó utáni percben hagyta abba a röhögést, 
amikor felfogta, hogy bárkit és bármit mozgatna meg, be kell vonulnia. 
Olyan még nem fordult elő, hogy szükség esetén lakosztályt ne ren¬ 
dezhetett be magának bárhol, de itt a viszonyok némileg különböztek. 

Félt, mert egészen más, mikor sorozatkilövésre ad parancsot, ám 
sokkal kellemetlenebb, amikor a géppisztolyok - hátborzongató be¬ 
legondolni is - az ő személyét veszik célba. 

— Ki kell jutnom! Vagy veszek egy tengerre néző luxusapartmant, 
mert nagyon rosszul bírom ezt az éjjel-nappal csendet felverő, vasas 
döngést. Majd hangszigeteltetem. A kilátás legyen kilátástalanul az 
óceán irányába, mert nagy vágyam fakadna szeretett - vajon engem 
ugyanígy szeretnek ott — honom irányába. Különben nem szeretem 
a delfinekhez hasonló, de mégis nagyon különböző hátuszonyos, 
hozzám hasonlóan nagy halakat. Nem szökdécselnek mutatványt 
improvizálva nekem a tengerből. Ellenkező esetben jöhetne bármi¬ 
lyen oldali szoba... 

Előbb vezeték, majd keresztnevét feledte el. Rémes egy dolog, 
amikor ügynevezett valódi cellába kerül, és napközben szinte meg¬ 
mozdulni is tilos, beszélni végképp. Mindent őrhangos vezényszóra 
kellett művelni, egymás után sorakozva, némán, fapofával topogni 
előre, mint annak idején emberei. 

Az ő némaságuk másból fakadt, koncentráltak a meglehetősen 
bonyolult teendőkre, nem locsoghattak még egymás közt sem. Itt 
azonban nemcsak a lengőfolyosók acéltalapzatát döngették őrei, ha¬ 
nem éjjel-nappal, egyfolytában - ami a legszörnyűbb, azon a néhány 
elbóbiskolt éjszakán is, amikor éppen nem a megveréstől félt - a 
rácsokat is megbirizgálták. 

Jó hadvezér ágyútűzben is durmol, szokták mondani, a 86-os 
számű elítéltnek mindez tíz esztendőn át nem ment. Itt nem ő pa¬ 
rancsolt, hanem neki, és a második napon fogta fel, hogy jobban 
teszi, ha megeszi magával vitt pénzecskéjét, amivel jó vásár esetén az 
egész komplexumot meg tudta volna venni. 

Higgadtabb pillanataiban bánta is, mert nagyon jó főhadiszállás 
lehetett volna, csak túl látványos. Jobban szerette abban a jelentékte¬ 
lennek tűnő kis szobácskábán kiereszteni a tárürítések irányát. 

Valami alagsori helyre került a Sziklának becézett szikla gyomrá¬ 
ba, még ablak sem volt benne, s bár tényleg megszűnt a társasági 
élet lehetősége, azok a nagydarab, erős, maffiózó külsejű rabtársak, 
akiket azonnal szerződtet, ha korábban ismer meg, ijesztőek voltak. 
Rettegett tőlük, mert az elvetemültek képesek lettek volna megütni. 

Bizony a képességeket mindig becsülte, és e folyosóoldalak ked¬ 
ves bajtársi lakói kibontakoztatták minden bennük rejlő képességü¬ 
ket. Valóban bajtársak lettek, annyira, hogy a 86-os számú rab, akit a 
toronylakók is csak sebhelyes fogvatartottnak neveztek, minden cel¬ 
lán kívül töltött idejében remegett. 

Elképesztő szörnyűség, de a tornyokban (már említettem) gép- 
pisztolyos lakók is laktak, egymást váltották, rájuk szegezték a csö¬ 
veket. A szegény sziklalakóvá süllyesztett szörnyeteg meg sem pró¬ 
bált azon morfondírozni, hogy elméletileg neki kellene a parancso¬ 
kat kiadni. A szabályokat sem tisztességes egy ilyen tisztességtelen 
„úriemberrel” szembefordítani. 

Mosolyogni próbált, s mert elszokott a beosztotti állapottól, 
negyvennyolc órán át szúrós szemkontaktusokat váltott. Ezekben a 
napokban majdnem kiszabadult. Nem kalapos, szivaros alaposság¬ 
gal, hanem meglapult, nagyra növesztett orral. Bizony, a farkas- 
szemnézés ökölindító arrafelé. 

Leszokta a mások szemébe bámulást és magában sírdogált. 

Annyi szigeten járt már, miért pont ide került? Még egy pálmafa 
sincs, csak tornyok, meg kő a kövön és megmarad... Elég sok min¬ 
dent el tudott képzelni, élete előző szakaszában szerzett címeit még 
a bekasznizás napján elveszítette, továbbá néhány fogát. 

Sosem gondolta, hogy ennyi rács létezik. Pár méter után csattant 
mögötte, aztán egy újabb folyosó, még néhány tíz méter lefelé, és 
durr, a következő. Balra fordult, ott is csattant egy zár, majd jobbra, 
arra is. Nem is emlékezett, honnan indult... 

A cellája falából kiálló két egyforma deszkadarabra támasztott fej¬ 
jel hüppögött. Az egyik a sámli, a másik az asztal szerepét töltötte 
be. Falfirkálni nem mert, az őrök nem voltak hajlandók elfogadni, 

hogy ő egy valaki. Korántsem gumiból készült botokkal azt csináltak 
vele, amit akartak. 

Legjobban a felső szintet kedvelte, ahová kilenc év után került. 
Na, nem a legfelsőre, de azért valahonnan oda is beszűrődött egy 
kevés fény. Csak négy egymást követő rács zárta el a többi rácstól. 

A feje tovább kopaszodott, és az egyenruha is hozzáigazodott, 
mondhatni, ő is belenőtt, belejámborodott. Még a sebhely is ösz- 
szébb ment, a végén alig látszott, és egy jóságos jámborka köhécselt 
a falak között. 

Hej, de szépen telt az a négy atlantai év, ahol minden foglármadár 
úgy fütyült, ahogyan ő akart. 

Pedig tanulni vágyott, a kettős könyvelés helyett ki kellene fejlesz¬ 
teni a hármasat, továbbá be kell szereznie éppen elegendő Tomit, 
hogy azt csináljon... Már elfelejtette, mit és kivel... 

Megszelídült, csak és kizárólag Tamások jutottak eszébe, és ben¬ 
dzsózhatott. 

Nem akart szökni, megjegyezte, aki szökik, az a vízbe, vagy vala¬ 
hova nem a szabadságba indul. A pelikánok régen elvakaróztak a haj¬ 
danvolt világítótorony aljából. A 86-os visszasírta azokat a régi szép, 
tárgyalóteremben töltött időket, amikor azt vásárolt meg, akit akart. 

Már nem pontosan értette, miért ültetik csónakba, és egyáltalán 
hová viszik. Azt sem tudta, hová lett a hosszú évek alatt kivívott 
börtönzenekari állása. 

Hol erre, hol arra döntötte a fejét, és krákogott. Nem emlékezett 
a korábban nagynak vélt időkre, sem a hatalmára, meg Alcatrazra és 
a Panda nevű nagydarab, sunyi verőlegényre sem, aki csendes menet 
közben úgy tudta hátba vágni, mint senki. Egy csomószor került 
szigorítottra jajgatásért. 

A családja nagyon szerette, utolsó születésnapján kapott egy való¬ 
di, vaktöltényekkel ellátott géppisztolyt. Mosolygott rá és elkezdte 
cirógatni. Arra sem emlékezett, amikor ezeket nekibuzdultan céloz- 
tatta a túlzott céltalanságba. 

Még köhögött egy keveset, aztán megszabadult a pizsamától, kön¬ 
töstől, és a 86-os számú rab maradt élete végéig. 

* * * 


90 




Szabályerősítő 


LAMMERT káplár úgy csodálkozott el a koreográfián, mintha koráb¬ 
ban soha nem vett volna részt hasonlókon, pedig jó néhányszor 
mellékszerepelt már, de most ráosztották a főszerepet. Igaz, mindig 
a főszereplőre irányul a figyelem. A puccos rend mégis meglepte 
ezen a verőfényes, igen kora reggeli időpontban. 

Csodálatos álca volt a hatalmas laktanyaudvar. Az épületeket úgy 
tervezték, hogy az utcára szinte semmi ne hallatszódjon ki, csak a 
vidám katonanótás pattogás, a kiképzői szitkokból a lágy, már-már 
szívmelengető határozottság. 

Körbetekintett. Hányszor sorakozott, vagy menetelt, később me- 
neteltetett ott maga is... Lehetőleg nem az utcafronti épület irányába, 
arra egyenesen megtiltották. Most mégis megcsodálta ezt a remek 
harcászati stratégiát, mert a kiképzőterek közül egy sem került a civi¬ 
lek hallótávolságába, hanem a hadianyag-, haditechnika-raktáraktól 
és a lóparkolótól - természetesen istállókra gondolok - hátrafelé. 

Nagy-nagy levegőket szippantva, hogy jól feltöltődjön arra a nap¬ 
ra... helyesebben arra a néhány percre, ami neki még adatott, azon is 
maradt ideje elmerengeni, ha annak idején nem tekinti saját magával 
kitolásnak, kikéri a káplári előléptetést. A hálókörzetekben koránt¬ 
sem volt ilyen napsütötte, szépen rendezett egyenruhás az élet. 
Amikor Merkel ezredes néha-néha inspekciózott, gyomorgörcsbe 
rándított mindenkit megjelenésével. Midig azonnal megjegyezte: 

— Miféle káplárok vannak itt, nyomát sem látom újonci vérnek? 

így aztán, muszáj volt lelkiismerete ellen tenni, pedig annak ide¬ 
jén jól megtanították, hogy azt sosem szabad. Addig a bizonyos 
kijelentésig, aminek következtében most menetel, élni akart, úgy 
gondolta, a muszáj az muszáj. Azzal nyugtatta magát, hogy amint ő 
sem mert visszaütni, úgy azok sem teszik. Hol ennek, hol annak le- 
lekevert egy pofont. A többiek, hozzá képest százszorosán túlcsé¬ 
pelték a bűncselekmény hiányában bekasznizott, hirtelen katonává 
letteket. Talán azért, hogy sok év után, majd jól kiképzett katonák 
obsitjával térhessenek haza szántani. Szégyellte magát. Talán meg 
is érdemli a rávárót. 

A bandérium a szokásos helyen sorakozott alakzatba, és mint ne¬ 
ki addig, úgy kenyeres cimboráinak is fagyos, rezzenetlen, érzelmek 
nélküli volt az arcuk. Statiszta korából emlékszik, hogy az elrettentés 
kétoldalú megoldásában, tulajdonképpen őrző-védő, félelemkeltő 
feladatot hajtottak végre. 

Az illetékesek nagyon fontosnak vélték, hogy az elítélt utolsó per¬ 
cei véletlenül se teljenek a rózsás felhőtlenség közelében, a káplár 
arról az oldalról ismerte a menetet, tehát tisztességgel menetelt elő¬ 
re. Úgy döntött, nem hajlandó reszketni. Beállt a fal mellé, az egy¬ 
másra rakott rengeteg homokzsák elé, és aznap nem kért a szembe- 
kötősdi játékból sem. 

A szokásjogból tudta, hogy saját szakaszának besorozottjai repítik 
felé a lőport és golyót, ám azt nem ismerte, aki a kezeit hátrakötöz¬ 
te. Csontig szorította a kötelet, a vérkeringés azonnal leállt két te¬ 
nyerében, de gyorsan felismerte, hogy ilyen luxusra már úgysem lesz 
szüksége, tehát nem reklamált. Kihúzta magát, szembenézett - most 
nem - bajtársaival. Ebben a bajban egyedül maradt. 

Amikor kijelentette, hogy a császár hülye, elkövette az őszinteség 
bűntettét. Talán, ha azt mondja, hogy a felséges császár néha lehetne 
megfontoltabb is, néhány év vársánccal megússza. így azonban meg 
sem lepte, hogy rögvest kiszólították az alakzatból, és percek múlva 
faábrázatú, unottan ásítozó emberek akarják, már-már az első perc¬ 
ben az ítéletet, hiszen jobb dolguk is akadt. Akár kiképzésen, vagy 
pihenőprogramon, kimenőn, bemenőn, vagy egész máshol is lehet¬ 
nének. Az ilyen programrontók miatt, még a délutáni sörözés örö¬ 
métől is megfoszthatják magukat. 

Igazából Lammert káplár sem várt más ítéletet, mint ami ezért jár. 
Most ő, a szembeszegülő, szembeszegülve nézi az önkéntes Lutz 
főhadnagyot, aki uralkodóhűségét bizonyítandó, kikövetelte a meg¬ 
tiszteltetést. Igaz, nagyon szeretett kivégzőosztag-parancsnok lenni. 

A viszolygók már tudták, kétes esetekben, ahol lelkiismeretük ne¬ 
hezebben engedné meg a tűzparancs kiadását, Lutzra mindig szá¬ 
míthatnak. 

Fontosnak érezte, hogy az elítélt az utolsó pillanatig tudja, micso¬ 
da helyzetben van. 

„Kivégzőosztag, viii-gyázz!” - jól kihangsúlyozva a kivégzőosztag 
szót utána szép lassan, „Kivégzőosztag, fegyvert vállhoz”-t rendelt. 

Ekkor kezdődött a gikszer. Míg a többiek a parancsnak megfele¬ 
lően cselekedtek, Rotter lehajolt, a földre fektette fegyverét, vi- 
gyázzba vágta magát, egy szabályos hátraarc után szalutált, majd a 
haptákból újabb hátraarccal, odament az elítélt egyik oldalára. 

Lutz főhadnagy úgy érezte, felrobban. Sok mindent tapasztalt 
már, de ilyet sosem. Máskor, ha valaki láthatóan szabotálva, szándé¬ 
kosan félre célzott, azt szép szabályosan, ahogyan elő van írva, a ki¬ 
végzés után azonnal kivégezték. Ez a piszok parancsmegtagadó, lá- 
zító már ott állt. Úgy gondolta, nem cifrázza a dolgokat. A hozzá 
legközelebb álló közlegényre rivallt: 

- Elozzám! Beállsz középre, leteszed a fegyvered a földre, fölve¬ 
szed az ő puskáját, mert az ilyen nem érdemli meg az idegen golyót! 

Újra „fegyvert lábhoz”-t parancsolt, majd diadalittas arccal „fegy¬ 
vert vállhoz”-t. Nos, Schmitt, középen, már kevésbé pattogósán, 
mint elődje, előre hajolt, Rotteré fegyverét sajátja mellé fektette, és 
odalődörgött az elítélt másik oldalára. 

Lutz főhadnagy egyszerre kapott a szívéhez és a fejéhez, aztán 
fogait recsegtetve kitépte tokjából fegyverét, de rájött, egy ilyen fe¬ 
gyelmezett hadseregben tiszt nem viselkedhet fegyelmezetlenül. Te¬ 
hát beállt középre, fegyvert lábhoz parancsolt, majd - már a kivég¬ 
zőosztag részeként - ordította: 

- Kivégzőosztag, fegyvert vállhoz! 

No, ekkor történt a legváratlanabb fordulat, mert jobb és bal ol¬ 
dalán, a két-két katona lerakta fegyvereit és odamasírozott a homok¬ 
zsákok elé. Lutz szeme előtt színes karikák cikáztak, homályosan 
látott. Megpróbálta az elsütőbillentyűt meghúzni, de - soha nem 
derült ki, melyik ablak mögül - eldördült egy lövés, amitől elvágó¬ 
dott és nem mozdult többé. 

Nem tudni, honnan került elő Merkel ezredes, de elkiáltotta magát: 

- Homokzsákok előtt álló szakasz, jobbra át! Előre in-dulj! Állj! A 
császár őfelsége, különös jóindulattal kegyelemben részesítette 
mindnyájukat! 

Olyan rövid idő alatt ez még a valóban elítélt esetében is termé¬ 
szetesen lehetetlen volt, már csak azért is, mert a koronás fő nem 

nagyon olvasgatta a kegyelmi kérvényeket, sőt elvből utasította el 
az összest. 

— Mindenki futólépésben az egységéhez! Ezred, nó-ta! Parancs¬ 
nokok, az egységeket vezényeljék kiképzésre! In-dulj! 

Máskor, kivégzések után, a cinikus „sapkát le, imához” parancs 
helyett, valaki megadta a hangot. Lammert még a falnál elgondol¬ 
kodott azon, mi lenne, ha most az egyszer fordítva csinálnák... Bár 
a fordított sorrend sem tökéletes, ugyanis ima után is kellemetlen a 
kivégzés, de talán mégsem annyira. Lehetne esetleg ima, majd kegy¬ 
elem... Lett! 



Céltól a páncélig 


MÁR napok óta kerülték a csapásokat, de ahhoz túl kevesen voltak, 
hogy megütközzenek az uraság jól felfegyverzett, páncélos katonáival. 
Lépésben lovagoltak, a hátasok lábait mindenféle ronggyal kötötték 
át, nem akartak felesleges galibát. Bátrak lehetnek, de értelmetlenül 
nem adják az életüket - gondolták mindannyian, a vezérrel az élen. 

Nagyfej koponyamérete alig tért el a többiekétől, mégis ezt a ne¬ 
vet kapta, nem lehet mindenki Dinnyekobak, mint a főnök fia. A 
bozótosban lemaradt, és a vitézhez méltatlan gyávaságot fogainak 
többszöri összerecsegtetésével űzte a messzeségbe. Eléggé ingová¬ 
nyos talajon haladt, kikereste az első hatalmas fát, ahol lova patái 
már nem süllyedtek alá. Külön örült annak, hogy mohaágyat vetett 
neki az erdő, és még párnát is adott hozzá. A törzs alján egy nagy 
taplógomba gyűrődött, mintha neki találták volna ki. Hanyatt dobta 
magát, és vitézhez méltón, a nyúlnál is éberebben aludt néhány órát. 
A zászlót bal kezébe szorította, kardját pedig maga mellett végigfek¬ 
tetve jobbjával. Közben felsejlett neki a harcos élet kezdete, amikor 
faluját az ellenség felégette, és láthatatlan arcokkal kaszabolták az 
apróságokat, nőket, fegyvertelen aggastyánokat. A férfiak legalább 
vasvillával hadonászva tértek szebb létre. Harcban meghalni egész 
más, ezt nagyon jól tudta. 

Emlékezett Császártökre, aki úgy három héttel korábban testével 
védte csapatuk vezérét. Feltartóztatta a nyílvesszőt, hanyatt vágó¬ 
dott, és remegő kezeivel ugyanazt csinálta, mint az összes hasonló 
helyzetbe keveredett. Megpróbálta kitépni magából, pedig annyi 
ilyesmit látott már... Úgy tűnik, ez is olyan, mint amikor az ember 
fülét cibálják, mindenáron a rángató kezeit téped, pedig egy nyugodt 
oldalba vágással megoldható, legfeljebb vakargathatnád cimpáidat. 

Ezekkel a főuradalmi katonákkal nem érdemes összecsapni, a si¬ 
sak szinte egész fejüket védi. Még a legutolsó katonát is sodronying, 
a többieket mellpáncél óv, amit pajzzsal kiegészítve használtak. A 
hadizsákmányból mindig össze lehetett szedni ezt-azt, egyszer meg 
is próbálták a csapatparancsnok páncélos védelmét, de a vezér az 

első kisebb összecsapás után ledobta magáról a mellvértet is, mert 
nem lehetett benne mozogni. 

Nagyfej nem félt a vadaktól, errefelé esetleg farkasok portyáznak, 
nagyon ritkán hiúz. Az előbbi kerüli az embert, utóbbi kiszámítha¬ 
tatlan, de mégis jobban tartott az emberektől. 

Pitymallott, a rövid nyári éjszaka végén hamar ébredt minden, akik 
túlélték az éjszakát, és a jó alvók. Madarak csicseregtek, távolabbról 
egy meghatározhatatlan üvöltést hallott, ami sem hiúzé, sem farkasé 
nem lehetett. Éppen nyújtózkodni akart, amikor rácsapódott a “vitéz¬ 
fogó” vasrács. Akkor még nem adott neki nevet, mert ilyennel koráb¬ 
ban nem találkozott. Azt sem értette, hogyan cserkészhették be. 

Az egyik támadó belehasalt reflexből magasba emelt kardjába, és 
hanyatt vágódott. Ketten is döfésre kész kardot szegeztek rá. Oldalt, 
az egyik vakarózni kezdett. Benyúlt sodronyinge alá, ahonnan a ko¬ 
vászos uborka átható illatát szabadította ki. Ez a régi rozsdásnak 
tűnő valami, ami ráragadt, egészen mástól volt enyhén vöröses. Va¬ 
lamiben mégis csak harcolni kell... 

Nagyfej szétszakadt csizmaszárában még rejlett egy tőr, de se¬ 
hogyan sem fért hozzá, ezek az alakok bokáig lehasították a még 
alig húsz esztendős, kiváló állapotú lábbeli szárát. Persze tudták, 
hol kell keresni. 

Akkor, azon az első, régi faluégetésen, talán jobb lett volna nyug¬ 
ton maradni, elég sokan túlélhették rajta kívül is. De ő nem bírt ma¬ 
gával, beállt a Gyűrött Kutyák hős csapatába, ahonnan előző este 
leszakadt, mert a homályban egymást sem látták. Onnan szökni nem 
lehetett, ha bármelyikük megtalálta a szökevényt, köteles volt egyol¬ 
dalú párbajra kihívni. Ez azt jelentette, hogy, kizárólag ilyen helyzet¬ 
ben, hátulról, jelzés nélkül cselekedtek. Mire azon is végigmorfondí¬ 
rozott, hogy valahol felesége és... mintha gyermekei is maradtak 
volna - éppen ott, abban a leégett, már nevét is elfelejtett falucská¬ 
ban -, bokáit összebilincselték, majd egész felsőtestét átkötötték, 
hogy még lélegezni is alig bírt. 

Már valódi nevére sem emlékezett. Gyávaság ez, vagy ilyen ku¬ 
tyanyavalya világ van? Hiszen ha nem engedik harcban meghalni, 
nem vádolhatja magát... Arctalan disznók, legalább a sisakot emel¬ 
ték volna meg, de ezek éjjel-nappal benne éltek, mint ahogy ő ma- 

ga is a ráfeszült bőrében. A lova sem nyerített, úgy látszik, még 
nála is csendesebben jártak, mert odébb megbotlott az állat moz¬ 
dulatlan tetemében. 

Levitték a szekérútra, ahol lábszárközépig dagasztotta a sarat. Egy 
sokkerekű, küllő nélküli szekér után futtatták. A behemótok úgy lo¬ 
vagoltak mellette, hogy ha két lábbal ugrálva nem elég gyorsan halad, 
felszeletelik. Ilyen volt az út, ronda és zajos, mert a böfögő katonák 
egyike-másika lovaglás közben csámcsogott egy nagydarab húst, a 
többiek fakulacsukból vagy bort, vagy vizet nyakaltak. Igaz, ezek a 
csenevész vízivók is úgy néztek ki, mint a kétszáz éves tölgyek. 

Négy óra kínlódás után végre kiértek a fák közül, és vizes árka fö¬ 
lött meglátta a gyűlöletes várat. Berángatták a sebtében leeresztett 
hídon, és egy külön neki fenntartott egyszemélyes börtöncellába 
tuszkolták. A rács nekisajtolta a nyirkos falnak, kövei majdnem be¬ 
zúzták a hátát. Megpróbálta figyelni, hányszor étkeznek - bár ezek 
mindig tömték magukat -, onnan sejdítette, mennyi idő telhetett el. 

Végül valakinek eszébe jutott, hogy parancsra cselekedett, és ki¬ 
nyitotta a rácsot. Ö előrebukott, mint a kivágott fa, esett arccal a 
kőre. Lelocsolták, így legalább végre ihatott. Aztán felső testét ki¬ 
szabadítva a gúzsból, ezek a jóravaló emberek hátrakötözték kezeit, 
és elindították. Milyen érdekes, mennyire mások a csatában! Itt dő¬ 
zsöltek, röhögtek, a pincében jövő-menő asszonyok rendkívül jól 
mulattak rajta. Vajon miért? Hiszen a várbörtön egyik fala végig 
egyszemélyes beutalóra készült lyukakkal díszelgett, és mindegyik¬ 
ben kókadt valaki. 

Félájultan hallotta, amint csapódik a rács, tehát az ő helyére már 
fogtak is valakit. Rettenetesen éhes volt. Napokig mozdulatlanul egy 
helyben állni, még őt is megviselte. 

Azt hitte, sosem érnek már oda a csigalépcsőn, ahová vinni akar¬ 
ják. Ám egy váratlan pillanatban belódították a fal egy odvának tűnő, 
fojtóan keskeny folyosójába, aminek végén fáklyaláng jelezte, hogy 
van ott valaki. 

Ez lehetett a vár legbiztonságosabb helye, valószínűleg iszonyato¬ 
san vastag falakkal. Jobbra és balra ajtók, talán inkább lyukak he¬ 
lyezkedtek el, talán a várúr pereputtyának lakosztályai. Közeledtek 
az árnyjátékot kezdő fáklyatartóhoz. Három felvezető marcona előt- 

te, mögötte még néhány. A falak folyamatosan szűkültek, a végén 
egyenként is alig tudtak átpréselődni. 

Mély meghajlással jutottak be a vár urához. Muszáj volt meggör¬ 
nyedni, annyira alacsony és szűk volt az ajtórés. Arasznyi széles ge¬ 
rendákból készült, teli vasabroncsokkal. Még három métert horzso- 
lódtak az odúban előre, amikor egy másik, ugyanolyan - faltörő kos¬ 
sal is nehezen áttörhető - gerendaajtón át bejutottak, és végre fel¬ 
egyenesedhettek. 

- Nagy jó uram, meghoztunk egy lázadót! 

A nagy jó úr egy kőkemény, hatalmas, trónszerű széken ült asztala 
mögött, mint egy irodai főnök, bár a betűvetést messze elkerülte. 
Rászegecselt mellvértje tele volt horpadásokkal, a sisak talán ránőtt a 
fejére. Alkarközépig nyúlt fel a kesztyűje, amellyel tömör asztalának 
tetejére vágott. Még csak nem is puffant a keménységtől! 

- Te beste eb! Milyen feladatot is kaptál? - sziszegte, mint egy 
hüllő. 

- Nagy jó uram, három hétig üldöztük a Gyűrött Kutyákat, de le¬ 
hetetlen elfogni őket. Kémjeink hol innen, hol onnan jelentettek, de 
mire odaértünk, hűlt helyüket találtuk. Ezek gyávák a kitaposott uta¬ 
kon és ösvényeken haladni, nagy jó uram! Mindenkor a sűrűben ta¬ 
láltunk bugyolált patanyomokat, ám ezt az egyet mégis sikerült el¬ 
csípnünk. Előbb ott helyben fel akartuk szeletelni, ám parancsod 
értelmében eléd hoztam, mert értékes információkkal szolgálhat. 

Nagyfej, még belépése pillanatában érzékelte, hogy csapóajtóra ál¬ 
lítják, el is gondolkodott, vajon a kényelmetlen pillanatban szabad 
helyre, a várudvarba, vagy olyan mélységbe esik, ahonnan már ki 
sem kell takarítani... 

- Gyáva alak ez itt - sziszegte a jelentést tevő. 

Nagyfej, a többnapi vízhiány és legyengültség okán, képtelen volt 
elegendő nyálat gyűjteni, egy „phö” hangot tudott kiadni csupán. El 
is csodálkozott a mocskos, szoborformájú, hogy talán egy némát 
hoztak elé. 

- Te ott! Állj félre! 

Nagyfej az igen keskeny ablaknyílást nézte. Talán jobban jár, ha 
kiveti magát, igaz, a valószínűtlenül vastag falakon csak kúszva jut¬ 
hatott volna ki. Félreállt. 

- Lépj elébem, Zsönge Donga! 

Zsönge Donga állt, majd jobbra-balra nézett sisakrostélya alól, az¬ 
tán megtette a lépést. Valami kattant, és elnyelte őt a padlózat. Sar¬ 
kával és kezeivel próbált a zuhanásból fékezni, és csak nagyon hosz- 
szú idő után hallatszott fémes becsapódása. 

- Visszaállhatsz, gyáva idegen! 

Ekkor Nagyfej, ha mást nem, hát elöl lötyögő fogát nyelvével átre¬ 
pítette a kényúr orrlyukába egy „phö” hanggal telítve. Az dührohamot 
kapott, két kézzel letépte fejéről a sisakot, ám annyi egymással töltött 
év után ez nem volt könnyű a feladat. Hajzatának jó részét is leemelte. 
A sisakot előbb az asztalhoz csapdosta, majd teljes erőből lerántotta 
kezeiről a harci kesztyűt. Ezekből is kiszórt némi szénporra emlékez¬ 
tető szutykot - ím, néhány esztendőre elvégezte a tisztálkodást is -, 
majd repedezett, fekete végű mutatóujjkörmével előpiszkálta a becél- 
zott fogat. Lába a pedál felé indult, ám visszahúzta. 

- Darabcsap - mondta füstölgő fejjel, miközben még mindig igen 
bőven hajjal bélelt sisakját visszatette rendelkezésszerű helyére, össze¬ 
vissza kunkorodó szakállas, igencsak megráncosodott, fehér szőrzetű 
fejére. - Darabcsap, ennek a mihasznának vágd kettőbe a fejét! 

Darabcsap nagyon előrelátó katona volt, mert kardján, buzogá¬ 
nyán, lándzsáján kívül még egy bárdot is magával cipelt gyalogszer¬ 
rel. Természetesen lovon is, de ott zászlót is hordott. Nem tudható, 
miképpen váltott csata közben az éppen megfelelő harci eszközre. 

- Nagy jó uram, lefelé, vagy oldalt kívánod? 

- Rézsűt! 

Megemelte bárdját. Nagyfej a lobogó fáklyák sejtelmes árnyékot 
keltő fényében látta, amint lendülni készül, ám abban a pillanatban a 
szűk ablakrésen egy nyílvessző repült be, és nyakszirten átdöfte az 
immár majdnem hősi halott bárdforgatót. Még egy kicsit elvacakolt 
a nyílvesszővel, ugyanazt csinálta, amit másoktól látott, aztán elvá¬ 
gódott, mint egy rönk. 

- Suhancsa, vágd el a bitang kötelékeit, oldd el a bilincseket, és 
Zsönge Donga után lökd a csapóajtóra! 

Ekkor berepült a második nyílvessző is, ami épp Suhancsa orrát 
szúrta át. Ö okosabb volt, kétfelől törte el, így egy ronda forradással 
megúszta. Remélte ő... 

- Emberek, kik ezek a bolond gyakorlatozok? Töpredék, kússz a 
nyíláshoz! 

Töpredék bemászott az ablaklyukon és hátrakiáltott: 

- Nagy jó uram, csata van lent! Betörtek a Gyűrött Kutyák! 

A nagy jó úr, hátul segített Töpredéknek. Csizmáját megnyomta 
és az - becsületére legyen mondva, szép csendesen, beletörődve 
sorsába - kirepült. 

Nagyfej szerette volna hallani a puffanást. Igen sokára sikeredett, 
tehát nagyon magasan vannak. A róla átmenetileg megfeledkezett 
kényúrnak a tőrét kirántotta tokjából, és egy oldalbökéssel megsza¬ 
badította őt az életkín további keserveitől. Nagyfej még meg is saj¬ 
nálta, mert pocsék tapasztalása lehetett kemény ülőhelyén. Ekkép¬ 
pen végleg megnyugodott ez a nagyon nagy hatalmú uraság. 

Nagyfej hamar tanult, ugyanúgy előrelódította, mint előtte amaz 
Töpredéket, majd az asztalt megkerülve, a trónszerű kőkeménységre 
ült. A megmaradt marconák egyenként rohantak fel, ő pedig hamar 
rátalált a csapóajtó pedáljára. A tehetetlenségtől egy sem bírt meg¬ 
állni, egymás után zuhantak alá. 

Az asztal széle mellett egy hatalmas korsó bort talált, másik olda¬ 
lon, aranytálcán nagydarab húst. Először magába locsolt annyit a 
finom nedűből, amennyit bírt, majd épen maradt fogaival tépett né¬ 
hány jókora falatot. 

Kimászott a kellemetlen emberi sorokat osztó ablaknyíláson. 
Igen, tényleg az övéi voltak! Rögtön észrevette, hogy a bástyán min¬ 
den mozsárágyú mellett kanóc és lőporos hordó várja a dolgát. Va¬ 
lahogy visszakínlódta magát, leemelt egy fáklyát, majd ügyelve, hogy 
fejjel előre ki ne bukjon, felsőtestével kilógott a szabadba. 

Jól célzott, átsuhintott a túlsó oldal legközelebbi hordójára. Egy 
darabig nem történt semmi, majd szomorúan visszamászott. Jól tet¬ 
te, mert abban a pillanatban robbanás lángnyelvei csaptak be. Az 
állványzat gerendázatából egy éppen úgy esett, hogy átmászhatott a 
megrongálódott túlsó falra. Átjutott! Futva, mint kiálló zászlókat, 
egy-egy fáklyát állított a hordókba, és lehajította őket az várudvar 
közepébe, ahol a robbanásokat követően, akkora káosz kerekedett, 
mint még soha. Az utolsó ágyút el is sütötte, ilyet még sosem csinált 
életében, ezt is ki kell próbálni, ha már újjászületett... 

Ellentmondó kürtjelek szakították meg a csendet. Visszavonulást 
és támadást, menekülést és minden egyebet jeleztek. A lovagok el¬ 
kezdték egymást kaszabolni, majd hanyatt-homlok kivágtattak. Ello- 
vaglásuk után Dönge, a Gyűrött Kutyák nagyja, aki látva, hogy az 
egyik páncélos helytelen buzogányhasználat után munkahelyi baleset 
áldozata lett, odasietett. A vértes teljes erőből csapta láncos fegyve¬ 
rének bütykét egy asztal gerendalapjába, amely beleszorult. Megfe¬ 
ledkezve a belső hadiállapotokról, elkezdte ráncigálni. Ekkor, előre¬ 
hajolt állapotban, vértjének hézagjába érte az oldalról jövő végleges 
tülvilágra átsegítés. 

Dönge asztalostól felkapta a fegyvert, és bemutatta, hogy milyen 
láncos buzogányra akadt tölgyfaasztallal kivédeni a felé suhanó nyíl¬ 
vesszőket: a túlsó falról még néhány ott rekedt elevenen suhogtatott. 
Kilőtt nyilaik zöme sajátjaikat találta meg, mert az összeeresztések- 
nél a páncélzat meglehetősen érzékeny csupasz bőrfelületet hagy 
parlagul. Ezek a nyílvesszők, hogy, hogy nem, az amúgy igen kicsi 
védtelen területeken zubogtak be. 

A robbanások füstje lassan felszállt. Még mindig rosszul láttak, fő¬ 
leg a sisakrostélyok berozsdásodott réseitől. Nem is sejtették, hogy 
alig huszonöt gyengén felfegyverzett elől menekülnek. Dönge, csiz¬ 
matalpát az asztallapnak szorította, kirántotta a fegyvert. Úgy döntött, 
bumerángjelleggel használja, pedig halvány fogalma sem volt, hogy 
valahol a világban egyesek ilyen fegyverszerű görbebotot dobálnak. 

Feje körül megpörgette a kovácsolt tüskés vasgolyót, és egy fél¬ 
holdszerű pályán a túlsó bástyára repítette. Becsületére legyen 
mondva, letarolta az íjászokat. Tény, hogy a fegyver innentől kezdve 
már nem bumerángként viselkedett, nem szállt vissza hozzá. 

Mikor az utolsó lovas is kirobogott a leeresztett várhídon, kihúzta 
a csörlőt tartó vasat, így a hatalmas védőrács alázúdult, majd a másik 
oldalon falba erősített, hajókormányhoz hasonló tekerővei felhúzta 
a hidat. Megdöbbent, azelőtt ilyesmivel nem próbálkozott, sokkal 
könnyebben ment, mint gondolta. 

Az udvar már majdnem füst nélküli volt. A Gyűrött Kutyák pa¬ 
rancsnoka utasította embereit, hogy a várbörtönből mindenkit en¬ 
gedjenek ki, illetve a biztonság érdekében feltétlenül állítsanak be 
minden egyes egyszemélyes lyukba, egy-egy várkapitány-rokont. 

Nem lehet bízni a hűségnyilatkozatukban, talán csak néhány hét, 
néhány hónap után... Az asszonyokat ne molesztálják, mert annyi 
ráncba és lokniba suhognak szoknyáik, hogy kiszámíthatatlan, hány 
tőrt rejtenek. Ráadásul rendkívül jó stratégák, egy darabig hagyják 
magukat, és amikor a nem annyira vitéz magáról megfeledkezik, de¬ 
rékmagasságban oldalba bökik, így az derekasan lerogy, és befejezi 
felszabadító pályafutását. 

Minden ács, kovács, takács, szakács és egyéb mesterember keze 
munkájára szükség lesz, mert ezentúl övék a vár! 

Nagyfej odarohant és átölelte parancsnokát, aki az elmúlt néhány 
nap érdekességei után, ekkor döbbentette meg a legmélységesebben. 
Kiderült ugyanis, hogy ő egy dezertőr, akit csak azért nem döftek 
eddig hátba, mert bizonyos segítséget nyújtott a bizonyosan vesztes 
csata megnyeréséhez. Ezért odarendelte Teretket, a hurkosat, és 
csak annyit mondott: 

- Hurok. 

Teretek néhány másodperc alatt elkövette a hurkot, átdobta egy 
gerendán, és a karja már lendült is, amikor Nagyfej - fel sem ocsúd¬ 
va a hirtelen és váratlan kivégzéstől - odakiáltott: 

- Parancsnokom, szólni szeretnék! Elveszítettem nyomotokat, nem 
megfutamodtam, mint látod! 

- Ezt bárki mondhatja, én egyetlen Nagyfejem, és Teretek, a leg¬ 
jobb barátod is tisztában van ezzel. Mondd, mit óhajtasz himbálózá¬ 
sod előtt? Aztán, mert ilyen kegyes hangulatban vagyok, meghall¬ 
gathatod Teretek csomócsináló üzenetét is. 

- Felkorbácsoltad a kíváncsiságomat, vezérem, ha kérhetném, előbb 
a hurkos Teretek mesélje el a már százszor hallott történetét, az¬ 
után szólnék. 

- Ám legyen. Mondd hát, Teretek! 

- Amint már nagyon sokszor elmeséltem, az történt, vezérem, 
hogy tizenhét év gályarabságra ítéltek. Az első nap rájöttem, hogy 
tizenhét napot sem fogok kibírni, pedig látjátok, mekkora darab bi¬ 
valyerő vagyok. Az evezőhuzigálás nem nekem való, sokkal jobban 
szeretem a kardot, nyilat és buzogányt. Van valami, amihez apró 
kölyökkorom óta nagyon értek, ez akkor nagyon jól jött, mert éppen 
azon gondolkodtam, belerúgok egy mellettem elsétáló katonába, 

hogy szúrjon le. Köztudott, hogy a gályán nem lehet kibírni több 
mint egy-két esztendőt, olyanról, aki tizenhét évet kapott és lesétált 
volna egy kikötőbe, sosem hallottam. Sokan a két-három évet sem 
szárazföldi eltávozással fejezték be. Odébb megláttam egy végtelen 
tehetségtelenül matató, köteleket tekergető szerencsétlent. Bár kato¬ 
na volt, tehát hozzám képest mindenképpen szerencsés... Később 
kiderült, hogy ő a legjobb csomókötő, ám én a kákára is tudok. 

Olyan, de olyan hahotába kezdett, mintha életében először mesél¬ 
te volna, majd miután neki is olyan fogazata volt, mint mindenkinek 
— himbálózó zongorabillentyűkre emlékeztető —, röhögés közben 
megmutatta azt, majd folytatta: 

- Odaszóltam neki: Taknyos! O, habozás nélkül kikapta tokjából 
a tőrt, gondoltam, „elég fájdalmas, de legalább nem kell itt sínylőd¬ 
nöm”. Valami átfuthatott rajta... Ki tudja, az embernek néha vannak 
szerencsés pillanatai... Elvágta a kötelékeket és azt mondta: „Ne¬ 
member, evezőmozgató, ha nálam gyorsabban megkötsz egy cso¬ 
mót, visszaülhetsz izomfejlesztő kényelmi helyedre, ellenkező eset¬ 
ben...” A képembe nyomta a tőrt, majd elkezdte vele piszkálni a fo¬ 
gát. Láttam, hogy le vannak dobálva a kötésre készülő csomók. Mire 
tőrének hegye beteg fogát érinthette, tizenhetet kötöttem meg. Ek¬ 
kor egy darabkát levágott a nyelvéből, amitől nagyon felderült. El¬ 
kezdett röhögni, és lenyomott a kötelek mellé. „Mától kezdve te 
vagy a csomózó!” Átrendezték a gályázók pihenőprogramját, de 
azok nem örültek neki — megint röhögött egy zongorásat —, és ti¬ 
zenhét év után egyedül én voltam, aki kövéren, vidáman szabadult. 
Nem is jelentették sehol, mert nem szerették a sokáig nyeszlődőket, 
a végén már hátráltatták a hajó haladását. Elú, de rossz volt! Tudjá¬ 
tok, a katonák - olyan matróz szemek, mind fegyveresek -, jó gyak¬ 
ran, néha évente kétszer-háromszor is szárazföldre léphettek pár 
napra. Mi a legnagyobb viharban is ott himbálóztunk az altatót rin¬ 
gató habok között. Elárom hétig szenvedtem, aztán visszaszoktam a 
földi mozdulatlansághoz. Na, még ezt elmondom... 

- Nem, nem mondasz semmit, köszönjük az előadást! Ugye, örül¬ 
tél, Nagyfej? 

-Jaj, nagyon, főnököm... 

- Elallgatlak, mit akarsz? 

- Főnököm, vezérem, parancsnok! A vitézek csatában halnak 
meg; ha halni kell, legalább ne eb módjára legyen! Sokat segítettem, 
ha nem mászok át abból a lyukból a bástyaállványzatra, mind holtan 
feküdnétek szerteszét, ki hanyatt, ki hason, ki oldalt, mások több 
darabban. 

- Tudjuk. Egyáltalán, honnan vetted észre, hogy itt vagyunk? 

- A nyíl megszakította a benti diskurálást, ketten is úgy döntöttek, 
hogy mély fejest ugranak. Na, erre csak Pengőhúr képes. 

- Ráhibáztál. 

- Nem tudom, hogyan csinálta... 

- Fellőtt az ég felé, a húrt egészen gyengén húzta meg, majd a 
nyílvessző irányt változtatott, és az innen szinte láthatatlan lyukacs- 
kán — ezek szerint — egészen eredményesen bejutott. 

- Igen főnök, egy nyakszirt és egy orr bánta. 

- Értékelem tetteidet, egyszer — talán máshol, más körülmények 
között, egy egészen más világban - majd elmeséled, mi történt ab¬ 
ban a szobában. Az ilyen kihágást elkövetőknek, mint te, egyszeri 
kegyelmi csatába-hullást ajánlok. Ide gyere, mellém, és arra nézz! 

- Jé, az az Erpes-vár lenne? Ilyen közel van? 

- Igen, állandóan egymást eszik. Valószínűleg innen is arra lova¬ 
goltak el, ám akkor már az elmúlás állapotába estek lovaikról. El kell 
foglalnunk! 

- De éppen most jutott a kezünkre egy vár! 

- Nem számít, az is kell nekünk! Majd összeszedjük az aranyat, 
meg mindent, és hazavisszük a falunkba. 

- Főnök, te emlékszel a nevére? Én már nem... 

- Úgy hívták, hogy Kisfalu. 

- Az a baj, hogy majdnem minden falut így neveznek. Emlékszel, 
merre kell hazamenni? Én nem... 

- Semmire sem emlékszel, én mindenre, ez kettőnk között a nagy 
különbség. Nos, mi a többiekkel a sziklaoromról lepjük meg a vár¬ 
védőket, ehhez el kell terelni a figyelmüket. Ugyanazt a taktikát foly¬ 
tathatjuk, amit te itt. Rájuk durrantjuk a puskaport, még lövöldö¬ 
zünk is egyet-egyet minden mozsárral. Ok egymást szétnyiszálják, 
egy részük talán elmenekül erre, tehát néhány embert hagynunk kell, 
hogy ágyúzzák és nyilazzák le őket. 

— Mi lenne a teendő? 

— Mikor négy bagolyhuhogást és egy nagy füttyöt hallasz, a keleti 
és nyugati, illetve déli oldalon, három-három emberrel elkezdtek 
lármázni. Ütitek a pajzsotokat - kaptok egyet-egyet fejenként - és 
nyilaztok. Szürkületkor csináljuk az akciót, amikor azt hiszik, egy 
hadsereg támadta meg őket. így válhat be a tervem, és attól a naptól 
én leszek a nagyméltóságú, főkegyelmes úr... Jaj, ezt gyorsan felejtsd 
el! Segíteni akarok a mieinken! 

— Értem, parancsnok, és megértem. Vállalom! 

Elkövetkezett az este, az akció gyalogosan indult, lovak nélkül, 

szép csendesen. Nagyfej elárulta a többieknek, hogy ez galádság ve¬ 
lük szemben, tehát jogosan teszik, amit nem tesznek. A négy huho¬ 
gás és egy fütty után, olyan csendben maradtak, mintha nem is élné¬ 
nek, ám a sziklafalról lelendülők már visszamászni nem tudtak. 
Mintegy két-három percig kisebb zümmögés és csattogás hallatszott 
bentről, aztán egy erősebb. Órákig hallgatták, mire rájöttek, hogy ez 
utóbbi a vár védőinek horkolása. 

Nagyfej, természetesen főparancsnokként dirigálta vissza a 
csöppnyi sereget, s amint beért a vályogudvarra, közhírré tette, hogy 
innentől kezdve ő a nagy jó úr. Az asztalos és a kovács hajlandóak 
voltak elárulni a még rejtőzködő páncélos sunnyogók búvóhelyét, 
akiket egészen kis veszteség árán legyőztek. 

Nagyfej beköltözött a szűk odúba, és az elődvezér pereputtyát 
meghatározatlan idejű biztonsági várfogságra ítélte. Az asszony nagy 
lojalitásról tett tanúságot, mikor azt mondta, hogy mázsás kő esett le 
szívéről urának elvesztése után. Öt éjszakára odúrezidenciájába laka- 
tolta. Hamarosan kiderült, hogy a pereputtya sem ölelgette szimpáti¬ 
ájával a repülni megtanult várurat, ezért bizonyos biztonsági láncok 
díszviselete mellett, szabadon jöhettek-mehettek. 

Az asszonynép veszedelmes, mindenhol tőröket rejtegetnek, azt 
sem lehetett pontosan tudni, ki férjezett és ki hajadon, ezért embere¬ 
it ő is tartózkodásra utasította, majd beült, és azzal szórakozott, 
hogy nyomogatta a pedált. Közelről megnézte a szerkezetet. A zu¬ 
hanás pillanatában igen erős mgója visszacsapta, és alulról megtá¬ 
masztva ismét szilárd talajt jelentett bárkinek. Szőnyeget tett rá, és 
eldöntötte, állandóan használni fogja az ellenszegülőkkel. 


105 




A kováccsal megfelelő számú fegyvert csináltatott, és mert az 
boldogan ámlta el a fegyverraktárak helyét, kinevezte főkováccsá. 
Ez dupla porció élelmet jelentett az amúgy is dupla porcióhoz, tehát 
négyszerest. Nehéz munka a kovácsé... 

Bemászott az ablakba, és egy vékony álcával kívülről és belülről is 
láthatatlanná tette. Azt hazudta, hogy befalazta, nincs többé ki- illet¬ 
ve beesési veszély. Majd a fegyverforgatásra is alkalmas férfiembe¬ 
reknek felajánlotta a csatlakozást. így hirtelen kisebb hadserege lett. 

Magára szegecseltetett egy mellvértet, és egy soha le nem vehető 
sisakot préselt a fejére. Akkorára mindenki hasonló óvóruhában jár¬ 
kált. Az a lobogó kis falu, ahol a Gyűrött Kutyák becsületes szerve¬ 
zete megalakult, teljesen elpárolgott emlékezetéből. 

Előbb el akarta foglalni a másik várat is, mert úgy az igazi, aztán 
külön békét kötött, olyan rókafélét, jókora előnnyel a másiknak, ők 
pedig nekiálltak a fosztogatásnak. Egyik falut égették fel a másik 
után, majdnem mindig éjjel, s a kezdetekre már nem is emlékezett, 
mert nem akart. 

Egy rablás alkalmával, visongás közben, ismerős hangot vélt fel¬ 
fedezni. Vajon hogy is hívták a feleségét? Nem emlékezett... Csak 
döfött és vagdalkozott, már hallott neveket hallott és sikongást. A 
fáklyák ijesztő lobogást vetettek mindenre. Égtek a szalmatetők, és 
az a hang még mindig úgy kiabált... Igen, ez az ő felesége! Tehát, 
most éppen a hogyishívják faluban vannak, ahol valamikor valakik 
összeálltak, de már nem is akart emlékezni. 

Az asszonyt egy sötét sarokba taszította, és bár addig meg sem 
szólította, de megmaradt fogai közül kiszűrte: „Ott maradsz!” 

-Jé, Körtefülű hangját hallom... 

- Nem beszélsz, asszonynép, mert... - suhintott kettőt-hármat a 
kardjával -, most pedig beszedjük, ami nekünk jár! 

Annyit raboltak. Már kisebb tornyokban állt a kincs a vár rejtett 
termeiben. Egy negyed tallért is elvittek! Megszokták, hogy mindig 
vannak megbúvók, „gyávák”, akik félnek odaadni, ami jár. Az életü¬ 
ket is! Fáklyát lobogtatva indultak neki a keresésnek. Sosem értette, 
honnan tudja, de mindig ráérzett az irányra, állandóan megtalálta a 
szökevényeket. Egy-egy talán kimentette magát valahogyan az er- 
dők-mezők mozdulatlan sötétjébe, míg a csörömpölő, dobogó sás- 

kajárás odébb nem haladt, de ők voltak a boldog kevesek. De fur¬ 
csán viselkednek! Ezek támadnak, ilyennel még sosem találkozott. 
A, dehogy, most oldalra futva menekülnek. Sarkantyúkat lóoldalak¬ 
ba mélyesztve vették őket üldözőbe. Egy pillanat alatt eltűntek, 
mintha a föld nyelte volna el a futókat... Mellette Baromhegy oda- 
röffentette: 

- Szóval, még mindig az öreg taktikáját folytatják, s lám működik! 

Nagyfej pillanatok alatt végiggondolta a régmúlt eseményeit, mert 

hajdan ez volt a külön titkuk, vagy cselük... Emlékezett arra az ocs- 
mány, sötét estére, ami a koromfekete, szurkos közegen kívül re¬ 
kesztett minden szépen világítót. 

Tudták, hogy támadás várható, ezért a falut félrehagyva, a dombte¬ 
tőre mentek, ami egy tenyérnyi fennsík benyomását keltette. Övéik 
többet értek minden önsajnálatnál, tehát ötvenedmagukkal elkezdték 
a csatazajverést. Kurjongattak, a tőlük telhető legfélelmetesebb csata¬ 
kiáltásokat eresztették a szélbe. Mikor meglátták a fáklyákat, átmeneti¬ 
leg magasabbra állított bátorságmutatójuk jelentősen visszaesett. 

A lovak patáinak dobogásától, a környéket mintha földrengés ráz¬ 
ta volna meg. Minden egyes lovas kezében egy-egy fáklya lobogott, 
így az éjszaka vakságát ez a nem várt kivilágítás váltotta fel, ami be¬ 
terítette az egész horizontot. Onnan fentről nemcsak a feléjük köze¬ 
ledő csapat szélességét, de mélységét is láthatták. Megszámlálhatat¬ 
lan, mint égen a csillag, annyi fáklya lobogott. Nem derült ki, minek 
okán, de szinte egy csettintésre szálltak szét a felhők és világosodott 
meg az addig szorgosan rejtegetett Elold környéke. 

Közeledő ellenségeik - akiknek lovai is szügy-, fej- és testvértet 
viseltek - a poroszkát már vágtára fogták. Ök maguk mázsányi vas¬ 
ban véltek teljes védelemre. Elatalmas dárdák és majd kétméteres 
kardok meredtek előre. 

- Támadás! - kiáltotta a kis, szakasznyi rongyoska parancsnok¬ 
féléje. 

Inkább olyan falufőnök lehetett... Már csak az égő, szalmafedeles 
kunyhók áldozatai jártak a fejében. 

- Utánam! 

A többiek nem akartak mozdulni. Majd odafordult, és néhány je¬ 
lentéktelennek tűnő, idegennek érthetetlen pár eligazító szót mondott. 

Botjaikkal, egy emberként kezdtek rohanni az ellenség felé. Azok 
sarkantyúikat lovaik oldalába mélyesztve fokozták a tempót, mert 
nagyon szerettek volna a győzelem hősiességének mámorában lu¬ 
bickolni. 

- Most! — kiáltotta a főnök. Menekülést színlelve iszkoltak, a bal 
felé elterülő nagy, füves mezőn át. 

Alig kőhajításnyira tőlük, már érezték ellenségeik a kaszabolás 
gyönyörét, amikor a cask általuk ismert, nagyon keskeny szakadék 
oldalán, mindahányan lecsúsztak. Ki ebbe, ki abba kapaszkodott, 
néhányan - mert áldozatok nélkül nincs csata - az éjszaka tapintha- 
tatlanságában a mélybe zuhantak. 

Váratlan körülmény ez a zsombékos, sziklák nélküli dombvidé¬ 
ken. Senki nem számított kanyon jellegű, mély szakadékra, fékezni 
sem volt idejük. A lovak a pofavérttel még nyeríteni sem tudtak, 
csak kalimpáltak lábaikkal a levegőben. Talán szerettek volna meg¬ 
tanulni repülni... Az instabilitásban egymás után potyogtak le a fegy¬ 
verek. A vasba öltözött marconák, tán nyelvükre haraptak. Már vilá¬ 
gított a Hold. Egyik-másik szakadt, rongyos fél oldalról figyelte a 
nagy repülést, és a hősködők - talán szabályzatba foglalt elvárás 
alapján - meg sem szólaltak. Csak a negyvenméternyi mélység csö¬ 
römpölő nyekkenései verték fel a repülés csendjét. 

Nem kellett külön irányítás, parancsszó nélkül kapaszkodtak visz- 
sza a tetőre, és némán ballagtak a jó száz méterrel odébb fekvő gya¬ 
logösvényhez, ahol nagyobb baj lehetett volna, mert a vasasok csu¬ 
pán két-három métert zuhantak volna. 

- Most szedjük össze mindazt, aminek hasznát vehetjük, dárdá¬ 
kat, fegyvereket, vérteket, páncélzatot, kardokat, és a következőkben 
minden előrelátható támadást ugyanígy igyekezzünk visszaverni. A 
mieinket gyűjtsük össze, és induljunk hazafelé! - mondta a bogán¬ 
csokkal teli szakállű, őszülő főnök... 

- No, elég a nosztalgiázásból, várűrként kell lezuhannom, vagy nem? 

Nagyfej, már repült is a semmibe. 

Vajon estében, amikor jó páncélossá válva odamorogta, hogy ille¬ 
ne már csendben maradni zuhanás közben, egy picit elgondolkodott 
egykoron kiadott parancsairól? Vagy arról, hogy kiegyengettette az 

előd mellvértjét, s azt kifordíttatta, mint egy jó köpönyeget, majd 
egy írástudó vésnökkel még bele is gravíroztatta: „kutya voltam, kis 
hülye falu védelmében, de még időben kinyílt a szemem valódi ku¬ 
tyává lenni. Éljen Köpönyeg, a fordított, mától ez a nevem!” 

Esetleg mégis megbánta azt, hogy nem használta elég hosszú ide¬ 
ig a csapóajtót... Pedig olyan jó játéknak találta, és a begyömöszölt 
ablakon is újra meg újra kijuttatott egy csomó páncélba átvedlett 
vitézt. A hitét is szétfaragta, amikor az előző kényúr asszonya mellé 
még négy-öt ágyast rendelt magának. Az egyedüli, végig gerinces 
Teretkt, a nagy csomózót, örök csomózásra ítélte. Valahol, már nem 
ezen a világon - talán mégis nála szebb helyen - mosolyogja meg a 
gályán tanultakat. 

Az oldalra kapaszkodónak lassan visszamásztak, egészen meg¬ 
szokták, hogy szinte sosem volt veszteségük. Körülnéztek, és Láb¬ 
tyű odaszólt Krákogónak: 

- Ilyenekkel én sosem találkoztam, ezek beszéltek, de legalábbis 
mormogtak, vagy tudom is én, mit csináltak. Nem érdekes, a lényeg, 
hogy anyánkban még mindig tartja a lelket apánk hősies távozása a 
felkelők közé, hiszen tudja, hogy értünk harcol, azért, hogy egyszer 
egyetlen ilyen lovagtól se kelljen félnie szerte a világon senkinek. 

- Mekkora nagy lehet a világ, vagy milyen pici, el sem tudom 
képzelni, még három faluval odébb is folytatódik... Egyszer voltam 
addig! 

- Láttam, hogy anyámat megtámadta egy páncélos, de sikerült 
biztonságos helyre menekülnie. 

- Ha nekem ilyen lovagos apám lenne, és nem tudnám, hogy be¬ 
csületes, a zsarnokság ellen küzdő, nem is tudom, mit csinálnék! 

- Nézzétek, Bekerekedett! Másik csapat jön, azt hiszem, ég a falu! 

- A falu nem éghet, tudod, hogy minden házat felgyújtottak. 
Ilyenkor gyakorlatilag újra kell építkeznünk. Ennyire erős fáklyái 
senkinek sincsenek, és mekkora csapat! Az egész láthatárt átfedi. 

- Nem hallok lódobogást. 

- Én sem! A fáklyák imbolygó fényét sem vélem felfedezni. 

- Testvérek, tán éjféli napkelte van? Lángol az ég, megvakulok! 

- Mindent átfed a vakító fényesség! Már itt van felettünk, s lám, a 
szakadékra nehezedik. Talán ki akarja világítani, mementót állítani a 
rablóbandának? 

- Nem. Úgy vélem, éppenséggel minket melenget át. 

- Akkor hajoljunk meg, mert valami olyasmi történt, amit csak a 
káplán úrtól hallottunk a templomban. Holnap elmeséljük neki. 

- Tudjátok, mit? Inkább tartsuk meg magunknak, és ki-ki mondja 
el otthon a családjának, hogy nem vagyunk egyedül. A felszabadítók 
életük árán is próbálkoznak, de náluk sokkal magasabb, a legmaga¬ 
sabb öleli át a falut. 

- Nem is sejtettünk a mai támadásról, különben elrejthettük vol¬ 
na azokat, akiktől holnap búcsúznunk kell. Reggel összeszedjük a 
zsákmányt, és elrejtjük a Soponkai erdő nyolcadik vízmosásának 
tetején, a legnagyobb bükk gyökerei közé. 

- Ezt úgy mondod. Bekerekedett, mintha a többi zsákmányt nem 
oda rejtettük volna. 

- A vérteket hagyjátok lent, a sisakokat is - bár a kovács jó pat¬ 
kókat csinálna belőlük -, csak védekezésre alkalmas fegyvereket 
hozzatok fel! 

Nagyfej csuklója fölött még látható volt az odatetovált, egybefor¬ 
rott pitypangok nyoma. Fiai rádöbbentek, hogy apjuk sem őket, sem 
anyjukat nem védelmezte. Otthon meghozták a döntést, és mindket¬ 
ten megalapították a Gyűrött Kutyák szabadcsapatot. Kiástak annyi 
fegyvert, amennyit csak tudtak, és húsz szökevénnyel nekiindultak. 
Nem akarták elkövetni újból ugyanazt a hibát, ezért egymásnak tet¬ 
tek visszavonhatatlan fogadalmat. Aki szökni akar vagy próbál, már 
nem tartozik közéjük, páncélosnál is rosszabb, végezni kell vele. 



Engedjetek vissza Segesvárra! 


- Ma ilyen korán zavar, Alexander Sztevanovics? 

- Menj, Mása, hozz egy kulacs vodkát, és szólj Irinusának! 

- Na de, Alexander Sztevanovics, bátorkodom csendesen megje¬ 
gyezni, már a harmadik flaskát üríti ki. 

- Mondd, Másenyka, szeretnéd, ha mellőznélek a továbbiakban? 
Vannak itt még hozzád hasonló, jó darab harcos nők. Olyanok vagy¬ 
tok, mint akik le akarnak győzni, de hát ez nem sikerülhet nektek... 

- Bocsásson meg, Alexander Sztevanovics, máris küldöm Irinu- 
sát. Nagyezsdára szüksége lesz még a mai napon? 

- Nagyon valószínű, de különben te ezt úgysem értenéd. Na, isz- 
kolj, fehérnép! 

Másenyka, fejkendője alól kikerekedett arcával visszamosolygott, 
és becsukta a házikó gerendaajtóját. 

- Hej, egy gondolat bánt engemet! 

- Már megint, Alexander Sztevanovics? 

- Te Gábor, nevezz már végre a tisztességes nevemen! Meg sem 
tudom számolni, hány éve ismerjük egymást... 

- Ugyan, Alexander Sztevanovics, hogyne tudnám. Ott, azon a 
keserves csatatéren röpített egymásnak a sors. Bár nem akart ágy¬ 
ban, párnák közt — vagy hogy is hívta -, mégis nagyon úgy néz ki... 

- Gáborom, miért neheztelsz rám? Muszáj innom, mert ezt elvi¬ 
selni sem lehet, hiszen ottmaradt a szívem. Most fehér egyenruhás 
idegenek masíroznak rajta. 

- Nézd, Alexander Sztevanovics, akár hősi halottak is lehetnénk, 
csatában elesetten, amin a fújó paripák taposnak, és a végső diadal 
megharcolása után. Lassú, ünnepélyes, lassú gyász-zenével... de erről 
jobb nem is beszélni. 

- Gáborom, mit akarsz a szememre vetni? Talán csak nem azt, 
hogy félig-meddig törve - de azért tűrhetően - beszélem a nyelvü¬ 
ket? Rossz következtetést vontál le! Azt gondolod, hogy ez azt jelen¬ 
ti, betagozódtam. Bár oly messze az a haza... Hej, mikor kőhajítás- 
nyiról zötyögtünk anyámhoz szekérrel, ezer évnek tűnt. Most olyan, 
mintha nem is a Föld nevű planétán élnénk... Láthattad, nyolcán 

tepertek le. Az egyik torkaszakadtából ordított, hogy „oficer, ofi- 
cer”! Nem tudom, miért volt nekik olyan fontos, de minden meg¬ 
fontolás után, a szemrehányásod jogosságát mégis megkérdőjele¬ 
zem. Tudhatod, hogy semmi bajom nem lett volna, ha nem vonulok 
be! Azon túl, hogy most valószínűleg egy akasztófa-rengeteggé tett 
ország valamelyikén kivirulnék. Akkor tényleg örök jeltelenségbe 
raknak, de milyen ceremónikus díszdörgedelem után! Csak szóltak 
volna a dobok, és mindent megtettek volna, hogy jó látványos le¬ 
gyen a „bujtogató költő” keserű halála. Mit mondjak, sokat évőd- 
tem, főleg az első években, amikor még részben reménykedtem a 
hazamenetelről. De semmilyen hírt sem kaptam, és keserű megaláz¬ 
tatásban volt részünk. Ám már jó ideje megfeledkeztek rólunk, és 
azon túl, hogy nem engednek vissza, egy büntetést róttak ránk, ezt a 
nagyot, hogy itt kell önemészteni életünk pislákoló gyertyáinak vé- 
gigégését, az utolsó csepp viaszig. Még az is lehet, hogy külhonba 
menekültem volna, ami majdnem azonos ezzel a mostani keserűség¬ 
gel, s te megvetsz engem, akit az ugyancsak muszkanyelvet is értege- 
tő, csodálatos lelkű Bem apó a csatatér közelébe sem akart engedni. 
Ám egyszerre három-négy vers is dörömbölt fejem minden szaka¬ 
szában... Az én Júliám, a feleségek felesége, aki azóta sem tudja le¬ 
vetni azt a súlyos fekete bársony gyászruhát, amit félretájékoztatása 
után magára öltött. Gáborom, láttam a túlerőt! Hat-nyolc szurony 
szegeződött a tested minden részére. Csak egyet kellett volna moz¬ 
dulnod, máris kivívtad volna magadnak azt, amit ha lehetőségem 
van rá, én megteszek. Feltámadott a tenger, a népek tengere! 

- Alexander Sztevanovics, fogja vissza magát, és azokat a fehér 
ruhásokat se szidja olyan nagyon! 

- Gábor, ugye nem lettél császári bérenc? Akasszátok fel a kirá¬ 
lyokat! 

- Ne olyan hevesen! Tudja, Alexander Sztevanovics, abban a 
mocskos egyenruhában is szolgáltam. Amennyire a fehér lehet 
mocskos, az nagyon mocskos volt rajtam. Megfogtak és tizenegy 
esztendőt leszolgáltattak, épp az obsit előtt álltam, s én nem ha¬ 
zagyalogoltam ám, hanem... 

- Hanem azt tetted, amit én. Nemcsak beszéltél, hanem cseleked¬ 
tünk mind a ketten! Pedig az én anyám s apám születésük kapcsán 

nem is magyarok. Igaz, mind a ketten annak vallják magukat. Az 
Isten áldja meg őket. Még most is fiatal vagyok, ugye nem gondolod, 
hogy csak úgy belehazudtam a világba azt: Talpra magyar, hí a haza? 
Én a szabadságot beszéltem és respublikát szerettem volna. No, 
mindegy, már csak a szerelmetes hon mellett, hőn szeretett csalá¬ 
dom miatt szakad meg a szívem. Gyermekem, s asszonyom miatt... 
Ó, Júlia! Hányszor mondtam néki, oltsuk el hát a gyertyát, mert azt 
ingyen nem adják. 

- Nagy huncut maga. 

- Na végre, hogy nem Alexander Sztevanovicsoztál le! 

- Mitől lett ekkora nőfaló? Nem szégyelli meg magát attól, akit 
úgy szeret? Mi, ha nagyon berúgunk, mert ép ésszel ezt nem lehet 
bírni, néha úgy ébredünk, hogy kimászik mellőlünk egy tenyeres¬ 
talpas gyévocska. Azt már én is megtanultam. De úgy iszkolnak, 
mintha visszavonulót fújna a kürtös! Szégyellem is magam reggelen¬ 
te. Innom kell! 

- Nekem is, Gábor. Ronda dolog ez a vodka, itt fent, ahol csak 
hideget terem minden, se szőlő, se szilva, de valamirevaló gyümölcs 
sincs. Nem kitaláltak egy pocsék ízű, de jól fejbevágó italt!? Örül¬ 
jünk neki, még meg is kedveltek tán. Na, megyek, kigombolom az 
ingemet, mert a nyakravalót sosem viseltem ám. 

- Maga megtehette, mert tiszt volt, költő, művész, de próbáltuk 
volna mi kritizálni bármelyik hadseregben a szabályokat. 

- Mi lett volna, te? 

- Félig agyonvernek, vagy teljesen, és tudja, mi a legszörnyűbb? A 
sajátjaink! Mert parancsra úgy megvertük egymást, de úgy! Szépen, 
vigyázzállásban... Ki nem tette - olyan is volt kettő -, rögvest azután 
pompázatosán a falhoz állították, és szép katonásan, durr, beléjük. 

- Tudsz-e írni, Gábor? 

- Igen hát, a karddal. Plajbásszal és pennával a nyámnyilák írnak. 
No, nem maga, mert ugyan gyengécske alkat, de erősen konok jellem! 

- Akkor most nem diktálok levelet, mint eddig, bár az a gyanúm, 
hogy korábban is csak fejben diktáltam... Talán saját magamnak... 
Megyek a nagy ronda tajgájukba, megkeresem az én Júliámat. 

Vajon honnan került oda annyi kopár vadság? Egyik oldalon 
jeges sziklafal, a másikon fenyves zöldellt. A völgyben, jégtorla- 

szait hengergetve, iszonyatos vágtával zúdult alá egy ismeretlen 
nevezetű folyó. 

Már tudták, hogy a barakktól keleti irányban, egy kopár, télen be¬ 
fagyott, nyáron embernyelő ingovány mögött kezdődik az égnek 
meredő fagyfák erdeje. A szűkre szabott idejű nyáron ügy zöldellt 
ott minden, mintha az a rövid idő örökké tartana. 

- Gábor, meg kell ölelnem! Vár! Látom széttárt karjait és szemé¬ 
nek csillogását, hallom, amint ott, a szülőföldön, ahol a véremnek 
kellett volna ömleni, nálam sokkal bátrabban, teli torokból kiáltja: 
„Akasszátok fel a királyokat!” Mi már-már lustálkodón várjuk örö¬ 
kös időbevégződésünket. 

- Százados űr, már tűi jól megismertem az évek során, maga nem 
egy olyan akasztgatós fajta. 

Levetette köpenyét, kigombolta ingét, és ügy, mellényben, ahogy 
Júlia szerette, megindult. Valahonnan messziről, a téli árbocszerű 
fák között a hangját hallotta. 

-Jövök, feleségek felesége! 

Már szürkült, de ott fent olyan rövidek a nappalok, hogy meg sem 
próbálták az éjszakákat megkülönböztetni a zord időtől, amikor 
ugyanúgy szinte semmit nem láttak. Egy kicsit a vodkától is lángoló 
lélekkel magához ölelte a köd. Igen, bizonyos értelemben köddé 
vált, így örökre belevéste nevét, nem csak egy század könyvébe. Be¬ 
leveszett és harsogta teli tüdőből: 

- Hagyjatok végre nyugton! Engedjetek vissza Segesvárra! Még 
haló poromban sem lehet békességem? Másenykákat, Nagyezsdákat 
találtok ki nekem, Kiskőrös helyett, meg vodkát? Minden űt az első 
lépésekkel kezdődik, és egy utolsóval fejeződik be. Ez még a csaták¬ 
ban veszettekre is érvényes! 



„Hallod-e Rozika, te, gyerünk a moziba be” 
... Mi az a mozi??? 


Az Ifjúsági mozi semmiben sem hasonlított a falubelimhez. Elő¬ 
csarnoka kisebb, de tiszta volt. A vetítőterem, nos, azt akkor még 
nem láttam.... Apámmal keveredtünk be, olyan gyönyörű plakáte¬ 
gyüttest, cirka tíz éves korára ritkán lát az ember, mint ami ott volt. 
Az összes létező mozi műsorával, és képzeljék, nem este nyolctól, 
mint nálunk, hanem naponta hat előadásban! 

Ez meghökkentett, el is képzeltem, milyen lenne, ha otthon is 
délben, vagy délután, esetleg délelőtt tízkor is mozizhatnék. Igaz 
semmi értelme nem lenne, mert a nézőteret valószínűleg egyedül 
tölteném be, románul meg úgysem tudok. Ha nem indián, vagy 
cowboy film megy, esetleg háborús, amit követni lehet, akkor nem 
értenék belőle semmit, bár azok a mindenen túltevő Chaplin-fllmek 
nem csak a legérthetőbbek, de a legsokatmondóbbak is voltak. 

Édesapám az órájára nézett, és uccu, el a hármas gimnázium előtt 
- nem ismertem én Vára dót, de nem is ez a lényeg -, csak futott és 
rohant, ritkán láttam olyannak a fatert. Teljesen fellelkesülve, beron¬ 
tottunk egy kapualjon, ahol üres, de nagyon szigorú mozielőtérben, 
apám a kasszához rohant és két jegyet vett. 

Hasonló iramban vágtattunk fel a lépcsőn, ahol szerencsénkre - ezt 
utólag tudtam meg -, a jegyszedő még eltépte és a felső előtérből be¬ 
léptünk a terembe. Addig nem láttam ilyen mozit. Egy pillanatig volt 
csak világos, utólag tudtam meg, hogy a híradót játszották épp, ami 
mind egyforma volt. Sokkal jobb lett volna, ha egy locsolórózsát mu¬ 
tatnak, amiből ömlik a víz és panelek nőnek ki alatta. Mind erről szólt... 

Aztán elsötétedett minden, még az én szemem sem tudta átvenni a 
hirtelen váltást, nem láttam semmit. Egy terem-őrmesternő, géppisz¬ 
toly nélkül, de borzasztó nagy elemlámpával ragadta karon apámat, és 
mutatott a sorra, ahová behajlongtuk magunkat, majd leültünk. 

Apám elkezdte olvasni a hihetetlenül jó film szövegének feliratát. 
Hatalmas szerencsém volt, ugyanis a román tudásom a nullát csupán 
egy picivel haladta meg. Igaz, az indiánfilmeket szöveg nélkül is jól 
lehet érteni, mert nem olyanok, mint például a sokat dicsért Csavar- 

gó, ahol a nézők idegesítésére végigbeszélik az egészet. Bár, néha 
el-elkapta őket az énekelhetnék, de nem lehetett rendesen követni, 
mi történik. 

Fura mozi volt, borzasztó nagy vetítővászonnal, pedig otthon, a 
kultúrházban is széles vászon volt, ám úgy látszik a szélesnél is van 
szélesebb. Nem beszéltek, én nem tudom, itt mindenki megkukult, 
senkit nem érdekel a film? Otthon olyan jókat kiabálunk. Szurko¬ 
lunk, ki egyiknek, ki másiknak, de mégis, általában ugyanannak. Itt 
még a székeken sem mozdultak meg. Halvérű emberek, mit ér az 
ilyen mozi! 

Bár, tényleg jobban oda lehet figyelni... 

Na lássuk a félelmetes eseménysorozatot! Az erőd mögül hősie¬ 
sen lövöldözték az indiánokat, akik orvul és brutálisan le akarták 
mészárolni szegény fehéreket. Vajon miért? Az egész film erről 
szólt. Mit mondjak? Nagyon frászoltam a fehérekért, de valószínű¬ 
leg nem okkal, mert ugyan néhányukat lenyilazták, egyik-másiknak 
olyan kis szekercét - már tudom a nevét, tomahawkot - állítottak a 
feje közepébe, de mindenfelé indiánok, ha úgy tetszik mocskos fe¬ 
hér-ölök teteme tarkította a mezőt. 

Nem is értettem, miért olyan buták, hogy belesétálnak a fegyverek 
tüzébe, de akkor, abban a moziban még bizonyos helyzetekben, ki¬ 
zárólag a fehéreknek tudtam szurkolni. Winnetou egészen más, neki 
volt egy fehér haverja, őt természetesen elfogadtam tiszteletbeli fe¬ 
hérnek. Később, sokkal később rájöttem, nem biztos, hogy az erő¬ 
dön belülieknek volt igazuk. 

Ott, azon a nézőtéren bevillant egy réges-régi film, rájöttem, hogy 
az otthonin kívül, voltam már moziban Váradon. De talán mégsem 
ez a mozi volt az... 

Abban egy tank üldözött egy katonát, lőtt, mint aminek elment az 
esze. A tanknak nincs is esze, de a hátam borsózott szegény szeren¬ 
csétlen miatt, aki egy gödörbe roskadt, ha jól emlékszem, géppuská¬ 
ra, és végül kilőtte a tankot. 

„Piszkos emberölő gép” gondoltam és végigsírtam az előadást, 
mert ott sem volt szabad beszélni. Tehát most már emlékszem, 
hogy volt ilyen. 

A hátunk mögül apám vállát egy mozi-szégyene kötekedő meg¬ 
bökte, és felkérte, hogy ne olvassa nekem a szöveget, mert nem tud¬ 
ja figyelni a filmet. Apám hátranézett, biccentett egyet, és folytatta 
az olvasást. 

Halvérűek, nem is dohányoznak, nem is kiabálnak, mindenki 
helyben ül. A végén pedig, a seprűkkel felfegyverzett teremőrség 
személyzete, katonás sorba állította a nézőket, és - ami már minden 
moziképzetemet romokba döntötte — úgy kellett kimenni. Közben 
kiderült, hogy a mozi neve Arta, azaz művészet... 

Két évvel később, az Ifjúsági moziban, bemelegítőnek még hét 
egymásután következő napon, megnéztem a Piszkos tizenkettőt, 
aztán az utolsóról kijövet, egy citronádéra átléptem a Japortba. Mire 
megittam, lebontották a mozit! 

Ritka keservesen esett, mert ugyan az indiános film terme sokkal 
kicsinosítottabb volt, de nekem mégis, az Ifjúsági Piszkos tizenket¬ 
tes tetszett akkor a legjobban. 

Kertet csináltak a helyébe, de sosem mentem közelébe sem. Bár 
szépen virágzott, gyönyörű sörös asztalok, székek és málhába rakott 
sörösládák bomltak virágba. Jól termett, mert sörkert volt, de én 
bojkottáltam, valahányszor ránéztem, mindig a Ifjúsági mozi jutott 
az eszembe. 

Ezután a kitérő után el kell mesélnem azt is, hogy első „önálló” 
mozizásom, az Oradea - értelemszerűen Nagyvárad - moziban esett 
meg, amikor unokahúgomékkal rárobogtam a Lőve Story-ra. Regge¬ 
lente, a kilencórás műsorismertetés közben, a rádióban mindig hall¬ 
gattam a budapesti mozik műsorát. Már kívülről tudtam, hogy az 
első húszban a Lőve Story-t játsszák, tehát ez valami felséges film 
lehet. Meg kell mondanom, igazi élmény volt! Egyrészt nem találtam 
meg az ülőhelyemet, mert az unokatestvéreimnek egészen máshová 
szólt korábbról vásárolt jegyük. Már azon gondolkodtam, hogy álló¬ 
helyről követem az egészet, de rájöttem, hogy az ott nem megy. 
Amikor a sötétet megszokta a szemem, észrevettem az egyetlen üres 
helyet és zsupsz, leültem. A szöveget csak rendkívül szakaszosan 
értettem, de hamar rájöttem, hogy ez egy igazi lépes méz, amelyik 
csak úgy folydogál, csurog és csöpög. Mégis, a mai napig is szívesen 
nézem... Talán négyszer-ötször is láttam. A Piszkos tizenkettőt, a 

hetes számú bemelegítés után még kétezer-nyolcszázhuszonkétszer. 
Ha belegondolunk, van némi különbség... 

Már nem tudom követni, hogyan vándoroltatódtam át a Transil- 
vánia mozgókép színházba - biztos így nevezték valamikor a legele¬ 
jén, bár akkor még nem létezett az épület -, egy csapat katona közé, 
és ejtőernyősökről szóló propagandafilmet néztem. Ok legalább 
nyüzsögtek, mozogtak, beszéltek, de akkor már zavart... Micsoda 
változások mennek végbe az emberben e pöttömnyi idő alatt. 

A Crisana és Patria mozikat nem szerettem, nagyon egy kaptafára 
épültek, olyanok voltak, mint a hirtelen nőtt panelek. Valamely mun¬ 
kavédelmi és politikai informálás végett, az iskolánkat kivégzés he¬ 
lyett kirendelték a Május 1. moziba, ami sokkal jobb állapotban volt 
rossz hírénél. Talán el is lehetett volna néha menni, de juszt sem! 

Az egyedüli, ősiben honoló Ősi mozi volt az, amelyikbe még vé¬ 
letlenül sem volt érdemes betévedni. Hogy miért beszélek múlt idő¬ 
ben jelen mozilátogatásaimról? Megint csak összekavarodtam, el 
kéne mennem az Oradea moziba, egy jó kis premier-előadásra. 

A termet tessék úgy elképzelni, mint egy XIX. századi operaházat. 
Muzeális darab volt, a baj, hogy a nézők is muzeális darabok lettek, 
pedig Ady egykoron ott adta először elő hatalmas sikerrel a “Szeret¬ 
ném, ha szeretnének” című, jóval több, mint versikéjét. 

Mennék és nekiindulnék az Ártanak is, de rendkívül negatív 
akusztikája miatt Filmharmónia lett belőle. A többiek, nem tudom, 
milyen beosztásba kerültek, ezért maradt az Ifjúsági mozi, ahová az 
összes többi évtizedekkel ezelőtti bezárása után is - gondolatban - 
nyugodtan járhatok. A jegyárus és az ellenőr előre köszönnek, a te¬ 
rem zsúfolásig tele, mindig kiplakátírozzák a város egész moziműso¬ 
rát, és velem együtt fütyül a helyére növesztett sörkertre. 

Azon sem vihog senki, ha a karzat első sorának huszonhatodik 
székébe kérem a jegyet. Pedig abban az egyben nem volt karzat. 

Már megint összekevertem a jelent a múlttal... Nincs karzat, van 
ifjúsági mozi. Nincs sörkert. Az a baj, hogy minden fordítva van. 
Bár a máshová nőtt ilyen ültetvényeket nem kerültem el oly vehe¬ 
menciával, ezért talán bennem lehet a hiba... 

* * * 

Villanó, villamospótló villamosok... 


A NEGYEDIK kitérőnél várakozunk. Egy cilinderes úriember, önzet¬ 
len mozdulattal húzza helyére a combközépig érő vasrácsot. Hideg 
van a villamosban, eleve ajtó nélkül gyártották. A konflisokon sincs 
ajtó, de a lóvasúthoz képest is hatalmas előrelépés, hogy nem zuhog 
be, csak oldalról az eső meg hó. Fedett, jó sokan felférünk. 

Egy bukjelszoknyás nő üldögél az ablak alatt, valószínűleg áldja jó 
sorsát, hogy ilyen olcsón és hatékonyan meg tudja oldani a közleke¬ 
dést. A vasutas, pontosabban villamospilóta, tíz-tizenkét órás álldogá- 
lásra ítéltetett. Nemhogy fülkét nem csináltak neki, de még egy széke 
sincs. Egyáltalán, hová gondolunk? A munkavégzés alatt üldögélni 
eget verő aljasságnak számít, és aki megteszi, azt bűne mértékének 
megfelelő, rozsdás jutalommal még aznap repítik ki a munkahelyéről. 

Ezért, vagy másért, a zömmel zömök, hordó alkatú, bajszos vil¬ 
lamosvezetők, nagyon tudnak állni kurblijuk előtt, és a váltónál ül¬ 
dögélve talán felsejlik bennük - az utasokban mindenképpen - a 
párhuzamos sínpárok lehetetlen lehetősége. Ugyan ki fizetne annyi 
pénzt, mikor így is olyan gyors és kényelmes a közlekedés? Nagyon 
ritkán kell negyedóránál többet várakozni! 

Egy kedves nővér, fityulával a fején álldogál a tizennégy emberrel 
dugig töltött szerelvény legelején, rögtön a tekergető ember mögött. 
Halkan beszélgetnek, mások jegyzeteiket igazítják helyre és még 
mérgelődnek is, ha túl hamar jön az a zöldes színű szembe- 
szerelvény, ami a terelőpályán megkerüli őket. Megáll, az utasok le- 
szállnak, mások fel, és bár a várakozó villamos már rég indulhatna - 
szétdurrannánk, ha helyünkben volnánk, mert most ott utazunk 
olyan hozzáállással, mint akkoriban -, de nem indul, amíg a szemből 
érkezővel tisztességes és szabályszerű egyen-micisapkájukon szalu¬ 
tálva nem köszöntik egymást. 

Bizony, egyenruhájuk van, és ha mást nem is, de a tiszti sapkához 
hasonlót mindig a fejükön kötelesek viselni. Még néhány kitérő 
után, a végállomás fordulójánál, ugyanarra a sínpárra visszajutva in¬ 
dulnak ellentétes irányba. A cilinderes úriember közben leszállt és 
egy borostás, kopott zakójú könyvelő vette át a helyét. Kérem szé- 

pen, a könyvelőkről messziről le lehet olvasni foglalkozásukat. Hát¬ 
ranyúlt, és a beragadt ajtót egy mozdulattal, nagy ügyetlenül behúzta. 
Mégiscsak gondoskodott a benn szorongó, már-már tömegről. A 
villamosnak közben nemcsak ajtaja, de egykurblis, szigorított veze¬ 
tőrekesze lett, amiben a vezető mozdulni ugyan nem tudott, de 
csúcsforgalomban az utasok nem préselték a szélvédőre. 

A Sas-palota előtt még egészen másképp nézett ki minden, a Kö¬ 
rös-part oldalán végig bérházak sorakoztak. Én visszaépíteném őket, 
de senki sem kérdez, épp nézem, amint az elméletileg automatikus 
váltó sohasem teszi a dolgát. A vezető hölgyike lepattan a válláig érő 
feszítővassal, és két kézzel, erőből, hogy majd megszakad, fordítja 
helyére a Szent László hídon át vezető irányba a váltót. Ellenkező 
esetben, menthetetlenül Ősi irányába fordulna, az pedig nem az ő 
reszortja, hanem a kettesé. 

Büszke volt magára a kis hölgy, mert az egyes járat az igazi villa¬ 
mos, a Nagyállomásig megy, kérem, és onnan fordult a Decebal né¬ 
ven ismeretes másik híd — vaj’ mi lehetett eredeti neve — felé. A hí¬ 
don át csilingelt még egy picit, emlékeznie kellett a kitérős világra - 
ami persze a hármas vonalon végig megmaradt -, különben frontáli¬ 
san ütközött volna a Velencébe száguldó kettessel. Mikor az tovább 
csörömpölt, ő is lehúzott a partig. Csak annyiban irigyelte a kettes 
vonalat, hogy szerinte azok a piros szerelvények — alig harminc éves 
múltra visszatekintve -, vádi újak és nagyon, de nagyon luxus jelle¬ 
gűek voltak. Aztán elmosolyodott, mert rádöbbent, hogy ő is 
ugyanolyan villamost vezet. 

Bár a hármas vonalon megmaradt a kétkurblis, egyvagonos, pót¬ 
kocsi nélküli kis pirosok néhány darabja, de a nyikorgós ajtósak őket 
is lecserélték. Viszont az ősrégi, szabados, száz év garanciával gyár¬ 
tott, csak látszólag szétesni készülő, Püspökibe járók vonalát orvul 
felszedték. Közben leraktak egy, az Olaszi temető mellett, a központ 
felé leszáguldó pályát, és lassan követhetetlenné vált, hogy tulajdon¬ 
képpen melyik hányas... Persze, nem létezett olyan professzionális 
váradi, aki ne tudta volna, és az ajtók elkezdtek gombnyomásra zár¬ 
ni, mint a selejt elő-Trabantok bármely hi-tech ajtaja. 

Egy brutális 1975-ös kora estén, a sétáló utcáról felszedték a síne¬ 
ket. Sárga, iszonyatosan „ultramodern” villamosutánzatok töltötték 

meg a várost, de a korzón nem lehetett többé egyetlen lakásban sem 
a kiszámíthatatlan villamoscsörömpölés-gyönyörűséget hallgatni. 

Sokak szíve megszomlt ekkor, még a szöllősi pálya építésével sem 
tudták ellensúlyozni e szörnyű traumát. Próbálták megborsozni a 
helyzetet, de mindhiába csörömpöltették a városon bőven kívülre, 
szinte Borsig a villamos sárgaságokat, a masszív, autoritárius vezető- 
jű, örökre készült ősszerelvények pótolhatatlannak minősültek... 
Most, a hozzájuk képest, majdnem űrhajó kinézetű izében, a vélet¬ 
lenül odatévedt bankigazgató már nem kombinálja a combinót, 
eszébe sem jut az ajtózárásban segíteni, inkább elugrik, és várja, 
hogy újra kinyíljon, mert célt tévesztettem. Tül sok gondolkodás 
villamosra vezet! Hiába áll az Audi negyvencentis járda melletti par¬ 
kolóban, nélküle mélabüs, fájdalmas szívszorongásba esik. 

Igen kérem, olyan szép nagy, négy méter széles járdák voltak, de be 
kell látni, az a két araszosra szűkített éppen elég egy embernek! Ha 
valaki szembejön vele, legfeljebb élére állítja magát, és egymás hasát 
súrolva ugyan, de remekül elférnek. Igaz, nem olyan kevesen sündö¬ 
rögnek ezeken a két cipőtalp nyomtávú járdaröhejeken, de parkolókra 
szükség van alapon, meghajolnak a villamostalanság mellett. 

Még vannak talán, de mindinkább dizájnból, mert a városkép 
csorbulna nélkülük. A hordóalakú, tányérsapkás, álló ember böm¬ 
bölve sikítana a vezetőfülkében. Egyrészt nem tudná, mire való az a 
sok kütyü-mütyű, és egyáltalán hol a tekerőkar, másrészt két egy¬ 
mást követő kocsiban három ember utazik velem együtt - aki ref¬ 
lexből az ajtó felé nézek, nehogy valakinek bántódása eshessen -, 
ügy látszik, átvettem a cilinderes és a könyvelő szerepét. Rá kell 
döbbennem, ez a veszély, sajnos nem fenyeget... 

Kiszállok hát, és maradok független, oldalról bámuló kibic. Ha tül 
szép - nekem csicsás - kategóriába sorolható villamos hangtalanko- 
dik előttem, becsukom a szemem, és felidézem azokat az egyre halvá¬ 
nyuló, de még valahol nagyon mélyen élő emlékeket, amikor ebben a 
Körös-parti, jókora városban, mindenki igazi villamossal közlekedett. 

* * * 

Sörgyár ez a javából! 


- GYEREKEK, megérkeztünk, itt álljatok szépen sorba, és nézze¬ 
tek arra! Mit láttok? 

- Ez egy szuper... 

- Valóban szuper, kicsim! 

- Úgy értettem, tata, hogy szupermarket... 

- Nofene! Még szerencse, hogy rossz a szemüvegem... De jó a 
memóriám! Tudjátok, volt egyszer, hol nem volt, egy sör-, alcohol- 
és élesztőgyár. Az alkohol- és élesztőrészleg lent bűzlött a velencei 
Templom tértől kicsit feljebb, és egyenesen a Körösre tátongott. 
Csípős, orrszaggató bűzt árasztott. Vele közvetlenül szemben lakó¬ 
házak sorakoztak. Az utca igen keskeny volt, talán tíz méter széles. 
Hogy az idilli légfrissülés a kora külváros “csendjével” párosulhas¬ 
son, párhuzamos síneken csörömpöltek a gyönyörűséges - biza, bi- 
za, nekem nagyon tetszettek —, piros színű, pótkocsis villamosok. 
Hej, ledolgoztam én ott a magamét, kilencedik osztály után négy 
teljes hetet. Akkor még valami nevelő hatású, ők sem tudják, mi in¬ 
díttatásból, a diák három hónap helyett mindössze kettőt vakációz¬ 
hatott, azt is szűkre mérve, nehogy ellustuljon. Ezért be kellett vinni 
a vakációt a gyárba! Az élesztő- és ecetrészlegek penetránssá tettek 
mindent, de a Körösre néző, nagy gabonaraktár-épület, ugyan nem 
volt szagmentes, de tökéletesen megfelelt a munkaidő jelentős rész¬ 
ének átlazsálására. Gyerekek, amit most mondok, az mese, az ember 
a munkahelyen semmilyen körülmények között nem lazsál! Ugye, 
megjegyeztétek? Nos, a sors és a fondorlat úgy hozta, hogy a követ¬ 
kező év egy hónapját, ebben a szemközti gyárban dolgoztam le. 

- Nagypapa, ez itt egy szupermarket... 

- Csibész, és ti, többiek, most szépen hunyjátok be a szemeteket, 
és arra figyeljetek, amit mondok! Sokszor többet ér, amit az ember 
belül lát, mint ez a siralmas, libabőrt keltő, gusztustalan külvilág. 
Nem is veszem fel a szemüvegemet, pedig itt van a jobbik is, de így 
nem látok az út túloldalára. Nos hát, elég nehéz kiszámítani a valódi 
helyet, mert nem panelek, hanem magánházak sorakoztak itt, az út 
mindkét oldalán, de ha jól számolom, valahol itt kellett lennie a be- 

járatnak. Még emlékszem, barátaimmal milyen megszeppenten ke¬ 
resgéltük a sörgyári gabonaraktárt, tudjátok, ami a Körösre nézett, a 
másikban. Érdekes, a kettő egy gyárkomplexumot képezett, több 
kilométer távolságra egymástól. Első nap órákba tellett a tájékozó¬ 
dás. Lakatosok és esztergályosok mellé állítottak be, mert olyasmit 
tanultunk, ami nem a sör képbevitelével, gyártásával, ilyesmivel kap¬ 
csolatos. Amolyan karbantartó kis műhelysor volt a valódi sörgyár 
mögött, persze nem külön gyárként. Megcsodálhattuk a XIX. század 
esztergaremekeit. Szíjáttétellel, két sebességre állíthatókat, menetvá¬ 
gásra és hasonló fölösleges cifrázásokra teljesen képteleneket. Azt 
mondom, aki azokon dolgozni tudott, tényleg esztergályos volt! 

Na de, hagyjuk a fölösleges nosztalgiát az esztergák és a gépek 
irányában, térjünk át a sörre. Megszomjaztunk, és a néhány órás be¬ 
osztás után, rutinosan, szinte jelszóra léptünk le, átmeneti — igen 
rövid időre - főnökeinktől. Ugyan nem volt még uzsonnaidő, de 
kerestünk egy félreeső vackot, és benyeltük a kaját. Ám a tojás, sza¬ 
lonna, pástétom meg ilyesmi vizet kíván! Átmenetileg már dolgoz¬ 
tunk gyárakban, rövid ideig gyakorlatként, illetve az előző nyári egy¬ 
befüggő hónapot, de olyat még nem láttunk, mint az. Helyesebben 
ez! Nehogy megszólalj, unoka, nem szupermarket, és ki ne nyisd a 
szemed. Sörgyár! Olyan, de olyan retro, amilyent el sem tudsz kép¬ 
zelni. Máshol, mindenhol volt hideg vizes csap, mert inni kell, de itt, 
mikor megkérdeztük az egyik udvaron lődörgőt, fuldokolni kezdett 
a nevetéstől. Meg is ijedtünk, hogy valami különleges betegségben 
szenved, de talán mégsem, mert ebben a gyárban akkor sokan lődö¬ 
rögtek. Hahotázva mesélt valamit egy másiknak, ránk ujjal visszamu¬ 
togatva, amitől az is elkezdett rázkódva röhögni, és visszakiáltotta, 
“srácok, ott az öltöző”. 

Nem tudtuk, mit akar, nem öltözni vagy vetkőzni szerettünk vol¬ 
na, hanem vizet inni. De hogy lássuk, mi végre kanyarított nem vá¬ 
gyott üti célunk irányába, üsse kő alapon bementünk. Meleg víz 
csordogált a csapokból, és a zuhanyrózsák is kizárólag, az ihatónál 
sok fokkal melegebb vizet fröcsköltek. Mi már onnan is képesek 
lettünk volna inni. Némileg elkeseredtünk, de a műhelyből kiténfer- 
gett egy bentlakó, a neveiket sosem jegyeztük meg, hisz a harmadik 
óra után ez már lehetetlenné vált. Hátrakiáltott: 

— Megyek, srácok, iszok, mert ég a gyomrom, hidegre van szük¬ 
ségem. 

Ez a mi emberünk, követtük, mint az árnyéka. Észrevette, nem 
volt nehéz dolga. Egy rövid ideig hessegetett, aztán elfogadta, hogy 
ezek a büdös kölykök ilyen tapadósak. Magunkra célzok ám! 

— Hova-hova, ifik? 

— Mennénk inni, de sehol egy csap. 

Nagyon nagyra kerekedett a szeme, láthatóan nem értette, miféle 
csapra célzunk, és miért mondjuk, hogy nincs. Bizonyos csapok vol¬ 
tak, de a vizet már nem mertük kimondani, láttuk, hogy sértő hang¬ 
zású szó ebben a gyárban. 

— Abban ott, az út túlsó oldalán! Látjátok, kicsikéim? Ott balra 
helyezkedett el a tulajdonképpeni sörgyár. Itt a portásfülke mögött, 
egy csinos, házikó formájú igazgatósági épület volt, hátrébb a duga- 
szoló és a gyár mögött - amit nem láthattok még gondolatban sem 
- állt az a rövid ideig használatba vett műhely, vagy mi. Jobbra, még 
mindig ott hátul, asztalosműhelyben nyomta az ipart a mi drága Kál- 
lány Sanyi bátyánk. Képzeljétek, kristálypoharakból, úriemberként 
kínált minden vendéget, aki szándékosan betévedt kedves kis műhe¬ 
lyébe. Megsúgom, hogy nem vízzel! No, onnan hátulról jobbra, két 
toronyépület helyezkedett el, az egyik az úgynevezett malátagyár, a 
másik valami hozzátartozó izé, de térjünk vissza az iváshoz. A 
szomjas proletár elfogadta közeledésünket, úgy viselkedett, mint egy 
becserkészett leányzó. Ezt ne halljátok meg, gyermekek, ilyen nincs! 
És ment előre, fel a rámpán, ahonnan mellettünk görögtek a teli sö¬ 
röshordók. Úgy látszik, ezek ott teremtek, nem volt rájuk írva, de 
hallom Hofi hangját, amint mondja, „Uraim, a hordó nem áll meg!” 
Nagy igazságot mondott, ezek sem álltak meg, de ez egy szélesebb 
rámpa volt, némi ide-odaugrálással a hordók is lejutottak, mi is fel. 
Benyitottunk egy csodahelyiségbe, ahol bokáig lehetett tocsogni a 
sörben. Előmunkásunk előre ment, mi meg utána. Kezeslábasa zse¬ 
béből előkotort egy félliteres üveget, és odanyújtotta: 

— Gyurikám, jöttem inni! 

Gyurikám tágra eresztett tömlőjének csapján söröshordókat töltö¬ 
getett, és egyiket a másik után lökte lábával a háta mögé, ahol a ki¬ 
szolgálószemélyzet, láblökéssel továbbirányította őket a rámpa felé. 

- Na, idefigyelj, kis haver! Ha az egész napomat itatással töltöm 
el, sohasem teljesítem a normát! 

Visszatekerte az ömlesztő csapját, és egy lágy spriccentéssel, ru¬ 
tinjának felhalmozódását megcsillogtatva, habtalanul töltötte meg az 
üveget. Mi csak néztük, irigykedő szemekkel nagyokat nyelve, ahogy 
alig néhány korty öblögetés után félrefröccsenti, majd visszanyújtja 
Gyurikámnak, aki megtölti, hogy a munkapad mellett legyen után¬ 
pótlása, és indul kifelé. 

- Hé, öreg, van itt néhány kölyök, azt mondták, megszomjaztak! 

Úgy látszik, ott a sörösüvegek a földből teremtek, felkapott vala¬ 
honnan egyet és felénk repítette. Sikerült elkapnom. 

- Gyuri bácsi, kérem... 

- Ma többször ne gyertek! 

Gyurikám bácsi megtöltötte az üveget, szétosztottuk, mindenki¬ 
nek jutott néhány korty, majd szolidáris arccal, egészen meglágyulva 
- mosolyogni is tudott ez a borostakollekciós fej - belerecsegte a 
söröshordón túliba: 

- Ott az az ajtó! 

A terem túlsó végének jobb sarkára mutatott. Olyan keskeny ajtót 
még nem láttam, kicsinyeim, ki ne nyissátok a szemeteket, különben 
ti sem fogjátok! 

Egy személy fért be, és meredek, függőleges - mint a tűzvédelmi 
létrák, olyant képzeljetek el - fokok vezettek a mélybe. Én léptem 
be elsőnek! Valami fanyar, penésszel és egyebekkel kevert szag azt 
mondta, hogy le kell menni! A másik oldalról meg az súgódott a fü¬ 
lembe, talán mégsem... Ezért egyöntetű lépésszaporázással ereszked¬ 
tem alá, a többiek utánam. Mondanom sem kell, mi már egy ilyen 
összeszokott bagázs voltunk, ahogy annak idején mondtuk volt. 
Mélyre ereszkedtünk, talán tízméternyit is vagy többet, amikor 
gyengén, homályosan megvilágított alig láthatóságba keveredtünk. 
Jobbra is, balra is folytatódott a pince, és annak hűvös, semmihez 
sem hasonlítható illata máig az orromat csikolássza. A két választás 
közül — mert mi nem szerettük a szélsőséget —, rövid összenézéses 
szavazással a középső járatra voksoltunk, majd nekiindultunk. Elég 
sötét volt, húszas, itt-ott harmincas égők jelezték, hogy még tart a 
járat és a penész zöldessége meghatározta a téglaszínt. Majd valami 

megvilágosodott bennünk, úgy általában, és egy baloldali leágazás¬ 
ban szép, nagy terembe csöppentünk, ahol egy pasas egy háromtagú 
társaságnak tartott minielőadást. Előtte ötliteres rézkancsó, mellette 
félliteres kupa. Töltögetett. Alighanem ez lehetett a beosztása, és 
kézről kézre adogatta a nyálmirigyeket beindító, frissen cseppentett 
sört. Sokáig úgy tett, mintha nem látna, pedig dehogynem, aztán vé¬ 
gül megszánt és odaszisszentette: 

- Szomjasak vagytok? 

- Igen, kérem. 

- Melyik kupát szeretnétek? - És gyorsan előhalászott egy litereset. 

- Végül is mindegy, nem vagyunk válogatósak... 

Próbából a litereset töltötte meg és sorba adta. 

- Fenékig, gyerekek, férfiak vagyunk, nem nyápic kiskegyedek! 

Jóska, Imre meg Sanyi számtalan korttyal nyelegettek, én olyan 

szomjas voltam, hogy nálam nem lehetett számolni, mert nem volt 
korty. Egyszerűen letöltöttem magamba, mint egy nagy tubusba. 
Tudjátok, kicsikék, ilyet nem csinál senki, ez most egy mese! 

- Nofene! Elát ilyen is van, te nem nyelő? Holnaptól dupla ada¬ 
god van, és annyiszor jössz, ahányszor akarsz! Már a nevedet is 
megjegyeztem, pedig nálam az ritkaság. 

- Elnézést kérek, még nem mutatkoztam be... 

- Dehogynem, Nemnyelőnek hívnak. Megértetted? 

-Ja persze, természetesen! 

-Javasolnám, csak ritkán menjetek a palackozóba, azok nem szíves 
emberek. A malátagyár rendkívül komfortos, majdnem teljesen üres 
épület, nektek találták ki. Holnap, mikor először jöttök Gyurikától... 

- Elnézést kérek, telefonált Gyurika bácsi? 

- Nem, ide mindenki Gyurikán keresztül jut! Csak az ihat sört, 
akinek megmutatja az ajtót. 

- Értem... Bocsánat! 

- Tehát holnap, amikor először jöttök Gyurikától, elmegyünk - a 
hatvan méterrel odébb levő - feketesör-lerakathoz. Én a szőkét szere¬ 
tem, de mások a barnára, feketére esküsznek. Te mit szeretsz, öcsi? 

- Nem tudom, kezét csókolom - mondta Sanyikánk. 

Ettől recsegő nevetés tompa hangja telítette be a pincét. 

- És te, Nemnyelő? 

- A feketét, ha szabad... 

- Szabad, holnap arra megyünk. 

Látjátok, gyerekek, és te, kis unokám, itt van az az épület! 

- És nagypapa? 

- Nem érdekel, hogy mi a véleményed, kapsz egy nagy pofont, ha 
megvetsz. Ne bőgj már, sosem bántanálak, kis unokám! A táti min¬ 
den nap lejárt, persze csapatostól, és jó sokszor. Azt a sörgyári, 
megveszekedett időszakot soha nem fogom, nem is akarom elfelej¬ 
teni. Azokat, akik képesek voltak lebontani, én is örömmel lebonta¬ 
nám. Megértettétek, kicsinyeim? Most várjuk meg a villamost, és 
menjünk szépen haza, otthon majd még mesélek, ha jöttök. Ugye, 
jöttök, mert szép mesét mondtam? Kinyithatjátok a szemeteket, és 
azt a szót ki ne mondjátok még egyszer! Szupert lehet, mert sörgyár 
ez a javából! 



Szavazás nélkül 


Nem bírt aludni az őrmester, ez gyakran előfordult vele. A nagyon 
keveset alvók közé tartozott, ám ilyenkor unatkozott, és ami még 
rosszabb, mindenféle oktalanságok jutottak eszébe. Ki, mit, hogyan 
csinált, miért, és főleg mit rosszul. 

Azon a napon, ha tehetik, kidobják haleledelnek, de olyan mélyen 
szigetelt sufniban töltötték alvásprogramjukat - így hivatalosan 
megnevezve -, hogy a zsiliprendszer jótékony hatása folytán, elsüke- 
títettnek tekinthető volt vackuk. A hangszigeteltnél sokkal csende¬ 
sebb, néma. Csak süketnémáknak nevezték magukat. 

Két közlegény éppen maguk borzongására és a főnök gőzölgő fe¬ 
jű szórakoztatására szenvedett. Az egyik, a négyszáz-tizenhármas 
tengerész csomó, négyszáz-tizenharmadik megkötéséig volt köteles 
bogozgatni, másikuk egyszerűen feküdj-felezett - nem felesben, bár 
egyszer fent volt, máskor lent -, mert a nagyfej véleménye szerint, 
negyedmásodperces késéssel indult szolgálatba. 

Valami nagy vihar lehetett kint, az ilyen hajók belsejében ez alig is 
érzékelhető, de épp a főnök jegyezte meg: 

— Gigantikus erősségű villám csaphatott közvetlenül mellénk, ha 
még ide is behallatszott. Na, folytassátok! - a hajó, egy picit meg is 
rázkódott. - Ejnye, mondtam, hogy szokatlan vihar visong ott kint, 
de ha ilyen jó fülünk nem lenne, a tengerész nevet sem érdemelnénk 
ki. Te ott, éppen hányadik fekvőtámasznál vagy? 

— Én éppen a kilencvenhetediknél. 

— Akkor még van ötvenhárom, és ha jónak látom, nyugovóra tér¬ 
hetsz. És te a csomókkal? 

— Jelentem, egy csomó csomót megcsináltam már, végigszámol¬ 
tam, itt vannak egyenként. Éppen az utolsót kötöm. 

— Mennyi van még ébresztőig? 

— Mindössze három és fél óra, jelentem! 

— Beszélj hangosabban, unatkozom! Jól nézek ki, most három és 
fél órát vakarózzak, mert a lusta matrózoknak a hangyák szorgalma 
nem jár. Sebaj, hogy gyorsítsalak benneteket, holnap valamelyik tor¬ 
pedó kilövő elé állítalak, ahonnan reflexből és időben kell elugrani, 

különben, akár visszalövődhettek. Mars lefeküdni! Én járok egyet, 
ezen a beszűkített, kényszerzárt helyen, aztán vagy alszom, vagy 
meglátjuk. Túl mélyen elaludni nem ajánlatos! Világos? 

- Értettem! - vágták rá kómsban. 

Kilépett az ajtón, és tengerészatléták csíkjait összegubancoló or- 
mótlansággal, a szolgálatos ülve maradt. Odalépett, mielőtt jó szán¬ 
dékú felállás-kezdeményezést indíthatott volna, eleresztett egy jobb 
horgot, amit - soha nem gondolta, hogy katona ilyenre képes - 
emez melankolikusan kivédett és gyomorszáj-tájékon vágott vissza 
egy jeges balegyenessel. 

- Tökfilkó! 

- Balbéla, szerintem nyugodtan leszedheted a rangjelzéseidet. 
Épp egy, a tengerészkiképző, franc tudja, min, ahol a hajómanőve¬ 
rezés csínját-bínját megtanították neked - nekünk még jobban, mert 
te csak beszélni tudsz, mi meg is csináljuk azt - a kiképzésből kima¬ 
radt akciót hajtunk végre, amit süllyedésnek neveznek. 

- Megbolondultál? Öngyilkos akarsz lenni, szándékosan provo¬ 
kálsz? Elment az életkedved, van a fejedben egyáltalán elme? így, 
bíróság sem kell, ha olyan kedvem van, helyszíni ítélet¬ 
végrehajtásba kezdek! 

- Őszintén megmondom, komoly segítség lenne, ha most ledur- 
rantana. De magázzon téged a fene! Lőj le, öreg, itt vagyunk a hajó¬ 
belsőben. Figyeled, hogy csúszik a szék veled oda hátra? 

- Hatalmas hullámok döngethetik a hajót, ilyennel még nem ta¬ 
lálkoztam... 

- A leghatalmasabbak, amik léteznek, de nem a felszínen. Figyelj, 
láttál már olyat, hogy a plafonon vagy, és az a padló? 

A hajó megdőlt, megfordult, és a hálókörleten belül is elhangzot¬ 
tak az aggodalom első ordításai. 

- Tökövics, nem tudom, tudod-e, így becéznek apró termeted, és 
fura csököttséged miatt, mi vagyunk a túlélők! 

- Mit éltünk túl? - kérdezte egyre aggodalmasabb hangon az 
őrmester. 

- Végig tartottam a kapcsolatot a felszínnel, ami már alszín. Leg¬ 
alább fél mérfölddel a tenger alatt vagyunk, és nemsokára nagyot 
zökkenünk. Egy kamikaze gép pilótája, vagy elszámolta magát, vagy 

megijedt, talán ez utóbbi, mert azt mondták, megpróbált horogban 
felemelkedni, de becsapódott a hajó mellett a vízbe. A következő 
három nem tévesztett, telibe talált, de valami olyan elképesztő sze¬ 
rencse, vagy szerencsétlenség, na, ezt hámozzuk ki, hogy ez a vízen 
imbolygó degeszre tömött detonátor, irdatlan méreteit meghazud¬ 
tolva, nem produkálta a nagy durranás láncreakcióját, csak simán 
kettétörtünk... Hopp, lepattantam a padlóról, és teljesen bevágtam 
magam a plafonba. Itt van alattunk a számtalan zsiliprendszer, tu¬ 
dod, ezt így szokták tervezni, hogy még véletlenül se süllyedhessen 
el egy megsérült hajó. 

Itt, a hajóközépen, mindentől elzárt minket az áramvonalaska 
csekély sebe, és szuper tülélőivé tett. Csak hát, a túlélés túlélése nem 
fog menni... Vajon jártak már mások is így korábban? Mennyi meg¬ 
emlékezés-sorozat díszpintyei voltunk, de saját valódi elsüllyedé¬ 
sünkkel soha nem számoltak! Jegyezd meg, mert én — szerintem a 
srácok is - nagyon bekalkuláltuk ezt. Hiszen, ha a víz tetején im¬ 
bolygó, ellenséges akármit lövöldözzük, és vadászgépeket röptetünk 
fel, azok a piszkok a túloldalról szándékosan el akarnak süllyeszteni, 
néha sikerül is. Azért van ez, mert nem tanítják az ő haditengerész¬ 
iskoláikban, hogy nekik kell elsüllyedni, hiszen mi akarjuk megsem¬ 
misíteni őket. 

- Maga meghibbant! 

- Ó, de kedves hang magától! A srácok hozzád képest egészen 
higgadtak. Nézd Billyboyt és Charlyt, pókerpartiba kezdtek a falon, 
most éppen az van alul. Bob, akármilyen jó smasszer vagy, még egy 
ilyen kis helyen is el tud dugni előled annyi piát, amennyit akar. Lá¬ 
tod, hogy nyakalja a rumot, mert tudja, hogy a túlélést nem lehet 
túlélni. 

Az őrmester remegő hangon, már-már könyörgő tehetetlenséggel 
kérdezte: 

- Hogy jutunk a felszínre? 

- Hát ez az. Szivarka. Sehogy. Vagy betódul a víz, de itt olyan esz¬ 
telenül szigeteltek mindent, hogy ha eddig nem robbant fel minden, 
már nem is fog. Kétszáz mérföldnél sem biztos, hogy elegendő 
nyomást gyakorol a víz. Marad a bent rekedtség. 

- De itt véges a levegő, nemsokára elfogy. Hol vannak a búvárfel¬ 
szerelések? 

- Egyrészt három zsilipajtóval odébb, másrészt abban a pillanat¬ 
ban, ahogy kinyitnám ezt, nyekkenni sem bírnál, máris degeszre len¬ 
nénk, kedvenc ihatatlan tengervizeddel. Ebből a mélységből nem is 
lehet felúszni, éppen arra elég, hogy ne robbantson minket szét, de 
semmi másra. Különben, ha gondolod, megszavaztathatjuk a fiúkkal. 

Tudod, a Titanicon is a kapitány az utolsó percekben mindenkit a 
maga urává tett. Lehet, hogy te nem teszed, de kit érdekel, már 
egyenlőek vagyunk, a te szavazatod sem több senkiénél, hogy a vi¬ 
zes, vagy a víz nélküli túlélés befejezést válasszák. 

Az őrmester pisztolyával hadonászva próbált pattanásig feszült 
idegein segíteni, így döntésképtelen helyzetében fogalma sem volt, 
maga vagy a többiek felé irányított csővel csináljon rendet, és ekkor, 
egy másodpercnyi szeizmikus erejű, lángoló dörej rázta meg a her¬ 
metikusan elzárt körletet. A detonáció szavazás nélkül oldotta meg a 
túlélés túl-nemélésének módját. 



A nemszámozott vértanú 


A TÖRTÉNETNEK a valósághoz szinte semmi köze, legfeljebb érinti 
azt. Az egész a fantázia szüleménye, csak a háttéresemények valósak, 
és egy-két név. Tudatában vagyok, hogy abban a hadseregben, de 
másban sem lehet hasonló kihágásig ilyen könnyűszerrel eljutni. 

Mintha semmi sem történt volna, egy hátraarc és „négyszögből 
menetoszlopba fejlődés”-parancs után, korgó gyomorral siettek reg¬ 
gelizni. Ilyen furcsa, félháborús helyzetekben keveset alszik a kato¬ 
na, legalább egyen. Ludwig Hopterman közlegény étvágykedve, a 
többiekkel ellentétben, talán örökre elment. 

Csendes háborgón nyugodt dühösséggel lépdelt a többiek között. 
Hogy megmentsék a kurtavastól, jobbról és balról is oldalba bökték, 
amikor menetelés helyett lődörgésbe fogott. Ám, hogy maguk is, 
valami csendes-vesszőfutású kitüntetés jutalmazottjaivá ne váljanak, 
mikor fegyverét leeresztette jobb kezébe és azt földön kezdte húzni 
maga mellett, már meg sem próbáltak jelezni. 

Az a mérhetetlen szenvtelenség és kifelé lelki nyugalom csak kato¬ 
nai álca volt. Láttak halált bőségesen, csatafélékben és így négyszög¬ 
ben is, golyóbistól, meg hóhérok keze alól, ám az mégis egyedi volt. 

Ludwig, négy év szolgálata után, ha lehet ilyet mondani, közel állt 
az obsithoz. Megszokta, ha kell, a társát üti-veri parancsszóra, és 
gondolkodás nélkül végrehajt mindent, rezzenésnyi ellenvetés nél¬ 
kül, akárcsak ezen a hajnalon. Különben iszonyatos a büntetés! 

Ha valamit nagyon jól csináltak, azért jutalom járt. Ez abból állt, 
hogy csekélyebb lombozató, nyugodtabb büntetést kaptak. Bár 
olyan igazi jutalomra is emlékezett, amikor Gusztáv a jobb lábának 
árán, egy csatában Gerbgrüsse ezredest megmentette. A regiment 
olyat még nem látott, hogy a hajnali négyszög kellős közepén nem 
akasztottak, nem vesszőfuttattak, még csak nem is lőttek főbe sen¬ 
kit. Egészen elképesztő, de az ezredes kezet fogott Gusztávval! 

A káplárt rögvest leszerelték, és az obsit kifizetése mellett, negy¬ 
vennapi járásra fekvő szülőfalujáig egy szépen faragott mankóval 
segélyezték. Persze nem ez volt a jutalom, hanem a kézfogás! Ezt 

talán inkább apró figyelmességnek nevezhetjük, hogy megmentsék 
az egy lábon szökdécseléstől. 

Katonának persze ki kell azt is bírni, de egy kézfogással jutalma¬ 
zott, talán ennyit megérdemel... 

Ludwigban sok minden kavargott, a rengeteg négyszögalakzat, 
melyeknek egy bábuja volt, sosem látott még olyat, mint akkor. 
Morgolódott magában, vajon miért kellett hentesmunkát végezni, 
kinek jobb és kinek dagasztja nagyobbra mellkasát az immáron így 
is, úgy is megboldogultak irdatlan haláltusája. 

Senki nem lépett közbe, hagyták, hogy húzza maga mellett puská¬ 
ját, gondolták, a váron belül megkapja a magáét, amit egy életre nem 
felejt el. Ha túléli... 

Befordultak, ő az udvaron oszolj-parancsolás után helyben ma¬ 
radt. Előzőleg haptákot vezényeltek, de ő csak halkan dúdolászott, 
valamilyen falujában kedves dalocskát. 

Már mindenki odébb állt, amikor Tichy őrnagy odaléptetett és 
kardját megemelve, meggondolatlanul suhintott. Bár ne tette volna! 
Ludwigot az a gépezet úgy kiképezte, hogy korának Rambója volt. 
Védte szuronyával a csapást és mandzsettájába döfve - mire háro¬ 
mig számolhatott volna - földre rántotta a nyavalyást. Talppal mell¬ 
kasán megállt, fegyverének szuronyát ádámcsutkájára nehezítette. 

- Mondd, szennyláda, te parancsoltad ezt? 

- Gyászos képű közlegény, csúnya heteket jósolok neked! Szedd 
odébb a szuronyt és enyhítek büntetéseden! 

Ludwig teljes súlyával eresztette a fegyvert Tichy nyakának, és 
csendes vérbőséggel könnyeden dobta oda: 

— Ha köhögni mersz, kezem is van ám, bár elég súlyos ez a mordály. 

Tichy az orrán krákogott, hiszen van, aminek a legnagyobb aka¬ 
rattal sem lehet ellenállni. 

— Felelj, te született csömör, így parancsoltad? 

Eddigre az őrnagy, már a sárossá lett szép fehér egyenruhájában, 
fekete felhőket bámulva olvasta le a Ludwig arcára írottakat. Rövid 
szöveg volt, két szavas: „Nem viccelek!” 

— Kérem szépen, mire céloz, közlegény? 

- Arra, te szerény szemét, ami itt egyenként majd negyed óráig 
tartott! Állítom, sokak - ha ebben a kifelé kifehérített hadseregben 

nem lenne férfiatlan és büntetendő —, nem bírtak volna ellenállni. 
Többször úgy éreztem, lőnöm kell! Miért kínoztattad agyon őket? 

- Kérem, én csak egy beosztott vagyok, ahogy maga is... Minden¬ 
ki parancsot teljesít! 

- Ezt parancsolták neked? 

- Igen, kérem. 

- És ki volt az, aki ezt parancsolta? 

- Ki lett volna, a táborszernagyúr! 

- Mondd - te, aki a harcmezőn már halott lennél -, korábban 
egyáltalán hozzá mertél szólni Damjanich-hoz? Ugye, reszkettél, 
amikor összevághattad csizmáidat, hogy sunyin tiszteleghess? Egy 
alakulatnál szolgáltatok, nemde? 

- Nem értem ezt az egészet. Kérem szépen, nem én hoztam az 
ítéleteket! Teljesen úgy viselkedik, mintha egy hóhérféle kegyetlen- 
kedő volnék! 

- Az vagy! Katonáiddal is, de most igazán kimutattad a fogad fe¬ 
hérjét. Mese az, amit előadtál! Egyértelmű, hogy Haynau könyörte¬ 
len halált parancsolt, ám az is, hogy sosem jutott volna el hozzá egy 
ilyen pocsolyásan mocskos hajnal semmilyen részlete! Csakis úgy, 
amint te jelented! Mondhatott volna bárki bármit ellened, az pa¬ 
rancsszegő, elöljáróját sértegető. 

Kibuggyant vérű ádámcsutkája mellett oldalt a nyakán leeresztette 
a szuronyt, jól végigkarcolva a felső hámréteget, majd megemelte 
fegyverét, és sújtott egyenesen Tichy őrnagy nyaka felé. Indulattól 
fuldokolva, szinte tövig vágva a földbe szuronyát. 

Valamiért senki nem figyelt fel erre a közjátékra, pedig ugyanúgy 
rohangáltak az udvaron, mint máskor. Egy közlegény és egy tiszt, 
bármely helyzetben, csakis gyakorlatot teljesíthet ilyen formában, 
vélték talán. A menet többi tagja jobbnak látta hallgatni. 

- Felkelhetsz, dagonyázó, itt a lovad kantárja. Szép pocsolyás fe¬ 
héren kocogj odébb! Nem sok volt már az obsitig, de most jóval 
közelebb hoztam. Legalább nem úgy végzem, ahogy te végezhetted 
volna. Lesz bírósági ítélet, ceremónia, miegymás... De vajon a te lel¬ 
kiismereted valaha megnyugszik? Van neked egyáltalán olyanod? 

Tichy őrnagy lovára ült, és mielőtt Ludwig bármit tehetett volna, 
nyakszirten vágta kardjával, s a közlegény hanyatt esve, szemrehá¬ 
nyó tekintettel őt bámulva lehelte ki lelkét. 

- így végzi, aki felettesére emeli fegyverét! - ordította világgá a 
megzavarodott őrnagy. Parancsot adott, hogy vigyék a rebellist, aki a 
lázadó gyalázatosokkal vállalt közösséget, és tüntessék el, mint egy 
pincében talált, kimúlt patkányt. 

Vajon ezért a vértanúért mondott-e valaki, akár egy háromszavas 
fohászt is...? 



Kis szekeres, nagy szekeres 


ANDRÁS kivágta a vasajtót, Dezső bekormányozta a fatengelyes sze¬ 
keret az udvarra. A frissen zsírozott kerékagyról csöpögött le a ta¬ 
vatta - itt így nevezték a kocsikenőcsöt. 

Érdekes, a helyi zöldség-gyümölcs idényáruda a gyereklerakat ud¬ 
varán, az óvoda épületével szemben helyezkedett el. 

- Na, ugorj fel, oszt’ mutassuk meg, ki a legíny a gáton! 

- Mék gáton, te? 

- Eztet csak úgy mondják. Na, mosmeg szőni kéne Icuka néni¬ 
nek, hogy megjöttünk. Te András, ezek a kis porontyok szeretik a 
paradicsomot, nem? 

- Honnét tudjam, rígen vótam ilyen apró kölyök. 

- Dedósok, gyertek enni! 

A gyerekek nekilódultak, és örömteli mosollyal nyúltak a paradi¬ 
csomok után. 

- Na látod, így kell észtét kipróbállani. Mostan hadd zabáljanak 
még egy kicsit, mer’ ki tudja, mit mond máj’ Icuka nénje. Az ott ki? 

Mutatott egy gyerek felé. 

- Mit tóm én! 

A többieknek már a nyakába is belefolyt a paradicsomlé, csak az 
az egy furcsállotta. Ö az édesebb dolgokat szerette, a gyümölcsöket, 
de most úgy érezte, nem maradhat ki ebből a paradicsom nagyevő 
buliból és nyúlt. András rácsapott a kezére. 

- Ki fia vagy, te? 

A gyerek válaszolt. 

- Hallod, Dezső? 

- Hallom. 

- Na, akkó hadd egyen! 

- Nem, ne adjá’ neki! 

- Ősz’ mé? 

- Azé’, mer én aszondom! Megértetted? 

Bár András volt az erősebb, de a bakon Dezső ült, tehát elméleti¬ 
leg segédmunkásnak számított. Nem igazán érdekelte az egész, telje¬ 
sítette a parancsot, mint a hadseregben, ahol a beszéd negyedét sem 

értette, és igennel, nemmel válaszolt arra, amit többé-kevésbé felfo¬ 
gott. Itt sem inogott meg, azt csupán otthon szokta, Amáliája előtt, 
ahol még egy liter pálinka benyakalása után is rezeg a vádlija, ha az 
asszony megszólal. 

- Te nem eszel, érted!? 

Sem ő, sem a többi gyerek nem értette, de a gyerek visszatelepe¬ 
dett a majszolok közé. Józsika, aki már degeszre falta magát, kezébe 
nyomott két paradicsomot. 

- E gy é ’ ! 

András, a felügyelő nem engedhetett ilyen öntörvényű utasítás- 
szegést, kiverte a kezéből, a földről felvette, és Józsika szájába 
nyomta, hogy az ugyancsak keményen megküzdött a már teltnek 
tetsző gyomrával, de megette. 

Végre előkerült Icuka nénje is, aki előbb a paradicsomtól fuldokló 
Józsikán próbált segíteni, majd összevont szemöldökkel fordult 
András felé. 

- Ez itten mért nem eszik? 

- Mert nem adtunk neki, ennek nem jár! 

- Oszt’ mé? 

- Mé, mé? Hát azé! Megértve? 

- Értem. Na figyelj ide, kisöreg! 

- Tessék mondani, Icuka néni, csókolom! 

- Szereted a csokoládét? 

- Nagyon. 

- Itt egy tábla, hogy te is egyél valamit. 

A két szekeres már az összes keresetét megitta volna, később ta¬ 
lán meg is tették, hogy sokkot ne kapjanak, a gyerek pedig leült. 
Megnézte, hányán vannak, és úgy, négy éves fejjel megsaccolta, hány 
darabba kell törni azt a tábla csokoládét. Mindenkinek adott egy da¬ 
rabkát. 

- Te Dezső, ezek zabáinak... 

- Ühüm, oszt’ csokoládét... 

- Ühüm, most micsinájunk? 

- Szerintem ki kéne verni a kezükből. 

Icuka néni váratlan stratégiai mozdulattal kivette a kocsis kezéből 
az ostort és a szemébe villámlott. 

- Most, me’ az az ídes izé savanyút kéván, egyenek még egy kis 
paradicsomot. Annak a..., na neki, adjál egy kilót tesvír, me úgy lá¬ 
tom, itt is protekciója van. 

A gyerekek nézegették a paradicsomot, de a csokoládé után kö¬ 
szönték szépen, nem kértek többet, és elkezdtek dobálózni. Egy 
András, egy másik pedig Dezső arcában lottyadt szét. 

— Rakodjunk, oszt’ húzzunk, me’ vár a munka, meg valami pá- 
lyinkát is emlegettél. A munka megvárhat, de a pályinka najon tü¬ 
relmetlen. Mink megyünk, oszt’ ezek meg itt egyik meg egymást, ha 
ilyen háládatlanok. 



George 


GEORGE csapkodott végtagjaival. Úszott az örömben, mert abban a 
nagy tengerben a mindenség remegett. A sötétben is jól látott, vagy 
inkább talán érzett, érzékelt. Tudta, hogy hatalmas, vég nélküli óce¬ 
ánja az élet. Sehol sincs más hely, ezért ha netán eszébe is jutna el¬ 
költözni, lehetetlen, a tengere mélye nem engedi ki. 

George megvakarta fejét, aztán kedvenc úszómedencéjében - ami 
az óceánból lett - nagyon meglepődött, mert nekivágódott a vízi 
világ falának. Ki akart törni, de legalább szélesíteni szerette volna 
beszűkült lakhelyét. Nem sokat ért el, minduntalan visszaszűkült, 
ettől egyre kellemetlenebből érezte magát. Bár nincs hely a világon - 
egyáltalán világ sincs - azon kívül, de egyre furcsább volt minden. 

Egy szörnyű napon, úszni próbálás közepette, valahová eltűnt az 
óceánból zsugorodott tavacska vize, s minden rászomlt. A falak 
préselték. Halálfélelme támadt, majd elájult a fájdalomtól. Belekar¬ 
molt a meder oldalába, de egyre kegyetlenebből feszült rá minden. 
Ájultából magához kellett térnie, mert egy szorító csőbe került, ahol 
érezte, elérte a vég. 

Tüdejét préselte, és végigégette a levegő. Egy kéz lábánál fogva 
emelte fel. Fejjel lefelé lógott, még a rászáradt tengervizet is lemos¬ 
ták róla. Nem értette, miért kínozzák, és vajon miért vették el tőle a 
legszebb és legkellemesebb helyet, ahol nyugodtan fürdőzhetett vol¬ 
na tovább, ha hagyják. 

Most vakít a fény, semmit sem lát, és egy idegen kiáltozik. Két 
domb között egy nagyobbra fektetik, teljesen kiszolgáltatott. Valaki 
hozzáér és odébb emeli. George, a világra jövetele utáni első táplál¬ 
kozásába kezdett. Tán ilyen sem szokott gyakran történni egy szülő¬ 
szobában... 



Nyöszte! Nyöszte vagy, Nyöszte! 


Zsuzsika, kedvenc parkjának kedvenc padján üldögélt, és azon 
gondolkodott, vajon miért nem történik meg vele harminckét éves 
létére az, amiről harminckét éve álmodozik. Már az irányított tudat 
megjelenése előttről, erről meg volt győződve. 

Behunyta szemeit, szippantott egy nagyot a körülötte zöldülő nö¬ 
vények szmoggal kevert illatából, és hátradőlt. Ekkor hallotta meg a 
poroszkálást. Jobb szeme jobb sarkából jobbra nézett. Előbb azt 
gondolta, téved, hiszen előző este nézte meg a Rózsa Sándort elejé¬ 
től végig, s éppen akkor tudatosult benne, hogy mind a harminckét 
évében Veszelka Juliska szeretett volna lenni. 

A sétány végétől közeledett. Éppen olyan volt, mintha alánőtt 
volna egy ló, vagy ő a lóra, de mégsem... Persze ennek nincs jelentő¬ 
sége. El is szomorodott, mert bár ott poroszkált a közelében, érezte, 
hogy tovább fog hajtani járművén. Apropó! Ezek egyek, vagy kettő¬ 
be szedhetőek? Valamelyik fej - a lóé, vagy az emberé -, talán mégis 
ráköszön? Ügy emlékezett, a konok szemöldökű is le-leszállt néha, 
tehát valószínűleg nincsenek összenőve. 

Behunyta szemét - inkább lesütötte - és várta a köszönést. Ha a 
ló biccentett volna, arra is visszabiccent. Ám az udvariassági szabá¬ 
lyok kisiklottak, mert ez a négylábú, kétfejű elkezdett körülötte ko¬ 
cogni. Zsuzsika horgasinában remegett. Úgy érezte, lecsúszik, lefo¬ 
lyik a pádról. Veszelka Juliska lett! 

- Nyöszte vagy, nyöszte, nyöszte! - ismételte a lovas. Tehát ez a 
XXI. század hibbecsúfja! Annyi gondolkodott nár, vajon mit jelent¬ 
het, mert ilyen szó nincs egyben... Feldarabolva meg sokféleképpen 
lehet értelmezni. Hi, mint nevetés, be, vagy becs, és akkor uff lenne 
a vége, de helytelenül írva... 

Nem mozdult, pedig szerette volna megpofozni magát, hogy el¬ 
vonja a figyelmét. „Nyöszte vagy, nyöszte, nyöszte!”, nyögdöste 
szabálytalan ritmusban, körülötte meg-megállva a lovas és ló. Persze 
csak a fenti fej, amelyik alá odanőtt a paripa. 

Vajon hogyan tudott Veszelka Juliska megállni a két saját lábán? 
Zsuzsika remegett! Egyenesen tartott nyakán fejecskéje orcái elpirultak. 

A nyöszteség teljes elvetését vágyta. Persze úgy, mint egy nagyon- 
nagyon igent mondani akaró hölgy szájából hangzó nemet, ami tel¬ 
jesen igent jelent. 

- Nyöszte vagy, nyöszte, nyöszte! 

Épp fel akart pattanni minden erejét összeszedve, hogy a lovas 
felkapja a nyeregbe és vigye, vigye, vigye. Indult, mikor a vállába bö¬ 
göly erősségűt csípett egy forgalomátirányítással odakerült szúnyog. 
Behunyta szemeit, és csapott jobb kezével, sosem állhatta ezeket az 
önhatalmú csipkelődőket. Telibe találta a rendőr fejét, ami legurult, 
és csak nézte, mert harminckét éve még nem ütötte le úgy senkinek 
a fejét, hogy futball labdaszerűen guruljon. 

A rendőr megkérdezte: 

- Hogy van kisasszony? 

- Feje nőtt? 

- Mi tetszik? 

- Nyöszte, nyöszte vagy, nyöszte! 

- Maga ivott? Leheljen rám, talán segítségre szoml! 

- Ne sértegessen! 

- Maga kezdte, leütötte a fejemről a sapkát. Látja, hogy gurul? 

- Igen, de maga... Tudja, ez borzasztó. Maga sem a nyöszte- 
nyöszte-nyöszte... 

- Valamilyen hallucinogén gyógyszert szed talán? 

- Ha még egy ilyen szót szól, feljelentem az első rendőrnél! 

- Én vagyok az! 

- Menjen innen, nincs szükségem semmiféle segítségre! 

A rendőr, meggörbített ujjait szájába helyezve füttyentett a bokor 
mögött parkoló lovának, és felugrott rá. 

- Üdvözletem, kisasszony, vigyázzon magára! Úgy látom, ma a 
lovak is alacsonyan repülnek, ez az enyém majdnem összeütközött 
egy katicabogárral. Azt hiszem, máshol is várják a segítségemet, ren¬ 
det tartok fenn, a rend őreként. Mind itt van a vállamon, azért va¬ 
gyok ilyen nagydarab. Mint látja, ha körülnéz, sehol máshol nem 
talál rendet. 

- Nyöszte, nyöszte vagy, nyöszte! 

- Mi tetszik? 

- Maga is elgaloppozik, csak úgy magamra hagy? 

A rendőr úgy gondolta, ennek a hölgynek pihenésre van szüksége, 
nem társalgásra. A sarkára szerelt önindítóval berúgta lovát, és 
odébb ügetett. 

Zsuzsika nem akart kihunyatlan álmokat, összeszedte minden ere¬ 
jét, felugrott és tárt karokkal rohant a távolodó, rendőr alá nőtt ló 
után. Még mindig azon gondolkodott, ki ki alá, esetleg kire nőtt ki. 
Futott, rohant és közben „nyöszte vagyok, nyöszte, nyöszte!”, ismé¬ 
telgette, ölelgetve egy darabot a nagy levegőösszességből, ami körü¬ 
lötte lebegett. Potyogtak a könnyei... 

Ekkor másodszorra rezzent fel dupla álmából, ahol először a 
nyösztéző Rózsa Sándorhoz hasonlót, majd a rendőrt látta. Már hi¬ 
deg volt a parkban. Még elmotyogta magának kétszer-háromszor, 
„nyöszte vagy, nyöszte, nyöszte”, bár tudta, hogy sajnos semmiféle 
nyöszteség nincs. Ez is akkora tévedés, mint a poroszkáló kutyafü¬ 
lek lehetősége. 

Fázott, összeszedte holmiját, és elindult hazafelé, mert másnap az 
ötórai ébresztő után újabb irodai nap következett. Könyvelhetett 
egész nap, s azon gondolkodott, milyen jó lesz este ismét a parkba 
jönni, mert már tudta, ha valahol, itt akkor is igazán nyöszte tud lenni. 



Műszakzárás 


KESERŰFEJ titkosszolgálati ügynök a „nyolc óra munka, nyolc óra 
pihenés, nyolc óra szórakozás” pihenés részét gyakorolta. Meggyő¬ 
ződhettünk arról, hogy az övé kötött munkaidejű állás. Otthonában 
szundikált. Épp jobb oldaláról fordult a balra, mert nem tudta el¬ 
dönteni, hogy ügynöki voltához melyik felén ildomos feküdni. A 
hátára ért, tehát a végrehajtás kellős közepére, amikor privát, Visito- 
fon-hálózatban működő telefonja megszólalt. 

Esténként kikapcsolja az ilyen álomzavaró iszonyatokat, de most 
olyan hamar nyomta el a buzgóság, hogy teljesen megfeledkezett 
erről az alapvető ügynöki kötelességéről, önmaga védelméről. 

Előbb oda akarta vágni, de Csámpafül sörtelen hangjától - ami 
teljesen kiverte az álmot a szeméből - átmeneti, kisebb nem- 
kedvességi rohamot kapott. Persze az ügynökségnél kötelező a jó 
modor, ezért kedvesen üdvözölte akciótársát, majd heves érdeklő¬ 
désbe kezdett drága jó édesanyja felől. Alig tudta abbahagyni, de 
végül sikerült. Csámpafül végre szóhoz jutott, jelezte, hogy feltétle¬ 
nül átad minden üzenetet igen tisztelt mamájának, aztán belefogott a 
mondandóba. 

- Nézd pajti, az a baj, hogy akció indul. Nem tudtalak elérni a 
szolgálati vonalon, ezért használtam a privát telefonodat. Öltözz, fél 
óra műlva érkezem. Tudod, hogy ez kódolt üzenet, tehát a félóra 
esetünkben negyvenhárom másodpercet jelent. Az a helyzet, hogy 
egy háromtagű csoport kaparintotta kezébe a védelmi minisztérium 
teljes archívumát és most viszi. 

- Te Csámpafül, több oldali hülyeséget beszélsz! Tizenhat óra 
nulla perckor műszakzárás volt! Ki az a vibrálóan gondolkodó, aki 
egyáltalán zavarni merészelt? Nem engem, téged! A parancsnok! 

- Tudod, van nekünk olyanunk, hogy főparancsnok... 

- Adandó alkalommal hívd fel! Esetleg reggel is megmondhatjuk 
neki - persze csak úgy, jelentésben, mert nem illik egy dandártábor¬ 
nokkal kellemetlen hangvételben beszélni -, hogy oktalan! Négy 
után nincs konspirációs tevékenység, mert a mi munkánk is befeje¬ 
ződik. Éjszaka éjjel van! Nézzen ki az ablakon, láthatja a sötétséget. 

Heti negyvenórányi munkaidőnk mindig nyolckor kezdődik. Szabad 
szombatok és vasárnapok is járnak! Egyáltalán, hogy jutott eszébe ez 
az egész? Másfelől gondold végig, a védelmi minisztérium archívu¬ 
ma huszonhét teremben tesped, a filmekről és fényképekről nem is 
beszéltem. Ez utóbbiak, egyenként tíz-tíz termet birtokolnak. Ve¬ 
gyük a picit idealizált változatot. Minden egyes helyiség tartalmának 
rögzítésére egy bőrönd DVD kellene, akkor megint nem beszéltem 
a filmfelvételekről és fényképekről. Azok nagyobb tárhelyet igényel¬ 
nek. Velük már két-, talán hárombőröndnyi is lenne. Most búcsúz¬ 
zunk el szépen, mielőtt nagyon megharagudnék rád! Tulajdonkép¬ 
pen kik ezek a tapintatlan izék, akik a fair play szabályait félredobva, 
tizenhat és reggel nyolc óra között próbálnak kibillenteni lelki 
egyensúlyunkból? 

- Az egyik Görbecsász, a másik kettő neve nem sokat mondhat 
neked. 

- A, Görbecsászt ismerem! Dekonspirálódtam előtte, tehát nyu¬ 
godtan bratyizhatunk szemtől szembe. 

- Ezt talán nem kellene nagy dobra verned... 

- Már nagy dobra van, mert tudja a fő-fő-fő-főnök is! Görbe¬ 
csász, amikor megismert, tizenhat nagyvárost rakatott tele a fényké¬ 
pemmel, és az egész internetet elárasztotta velem. Egész életemben 
nem voltam olyan boldog! Tudod, milyen érzés híresnek lenni? Hát 
ilyen! Aki ilyen előzékenyen propagálja az imidzsemet, az különben 
egy rendes pofa! Ilyen szavakat muszáj megtanulni, milyen ügynök 
az, aki még ezt sem tudja elmondani, ugyebár. A dekonspirált ügy¬ 
nök kirepítendő, persze csak elméletileg! Én is itt vagyok, majd 
mindig a hátad mögött állok... Jó? Telefonálj rá, küldj egy jóéjszakát- 
puszit, és jelezd felé, hogy nálunk mások a szabályok, mint Csürge- 
bungában. Te ugye tudod, hogyan kell bejutni a védelmi minisztéri¬ 
umba? Ötszörös biztonsági páncél védelem alatt van. Elsősorban és 
kizárólag a külső formamhás embereket engedik be. Másodsorban, a 
külső kör őre mindig ugyanazt a jelszót használja. Ez azért nagyon 
gyakorlatias, mert ha naponta váltogatnák, soha nem tudnánk bejut¬ 
ni. Nem? Rá kell kacsintani, erre ő megcsikordítja a fogát és int a 
fejével. Lehet továbblépni a második biztonsági záron szolgálatot 
teljesítő őrszemhez. Mikor jelszót kér, meg kell vakarni a fülét, ő 

megnyomja az orrodat, tehát mehetsz tovább. A harmadikra nyelvet 
nyújtasz, ő leteszi a fegyverét, tehát mehetsz tovább. A negyediket 
bokán rúgod, az kezet csókol neked, tehát mehetsz tovább. Az ötö¬ 
dik megszólal, és az mondja: „Na, mi van, hé?” „Állj félre!” Ettől a 
varázsj élsz ótól azonnal félreáll, és már bent is vagy. Rajtunk kívül - 
nem pontosan számoltam össze hány tízezres vagy százezres a tes¬ 
tület - ezt senki nem tudja. Tényleg, miért van nekünk szolgálati 
telefonunk, engem még soha nem bátorkodtak zavarni, eddig te 
sem. Egyáltalán, miért nem javasoltál egy hosszabb gondolkodási és 
önvizsgálati tevékenységet Fersecs dandártábornoknak? További jó 
éjszakát, az eligazításon találkozunk, aztán majd göngyölítjük az 
ügyeket kilenctől tizenöt óráig. Tizenöt órakor lejelentkezünk, el¬ 
mondjuk az eseményeket, és másnap reggelig semmi dolgunk. 
Hányszor ismételjük még el, hogy ez egy normál, nyugdíjas, kötött 
munkaidejű állás sok szabadidővel. Több órányi fülledés és nézelő¬ 
dés rendkívül igénybe veszi az ember idegrendszerét. Cakát neked! 

- Cakát, elnézést a zavarásért! Most rögtön, így az éjszaka kellős 
közepén helyre teszem a félrecsúszott gondolkodású főnököt! Ter¬ 
mészetesen annak a pasasnak is betelefonálok. Reggel találkozunk az 
öltözőben. Milyen röhejes, hogy egyenruhában kell bemenni és ott 
átöltözünk civilbe, majd hazafelé jövet ismét elvárják, hogy - mint 
egy csapat chippendalefiú — öltözzünk, vetkőzzünk és egyenruhában 
jöjjünk haza. 

- Mindent rögzítettél, Turvacsik? 

- Igen, Görbecsász Tormareszelő... 

- Légy szíves, vegyél ki a szekrényből mindannyiunk számára egy- 
egy formaegyenruhát! Rugdosunk, nyelvet nyújtunk, meg amit kell, 
és a dolog el is van intézve. Tudtam, hogy ez egy nyolc órás megfi¬ 
gyelő szolgálat, azért dobtam be a szokatlan csalit éjszakára. Készíts 
elő három bőröndöt és egy ezreddel bevonulunk, mert nagy munka 
vár ránk reggelig. Pörsenés! Éljen Pörsenés! 

- Pörsenés! Éljen Pörsenés! Sonkahegy! 

* * * 

Vétkes főnagysága 


MINDEN másképp alakulhatott volna, ha egy vérszemet kapott takarí¬ 
tónő, nem adja ki idő előtt a „kotrás kifelé” parancsot. Igaz, ő csupán 
egy látszat fazonírozást tervezett. Mintegy öt teljes percben a csikke¬ 
ket és üvegszilánkokat szerette volna elsimítani, seprűjével párat len¬ 
dítve járhatóbbá tenni a lebuj belterületét. Maga a kitessékelési akció - 
akármilyen parancsuralmi rendszert igyekezett bevezetni - hosszabb¬ 
ra nyúlott, mint a felszínes takarítás. Különben minden nap ezt csi¬ 
nálta, mert egy igazi padlóig érő takarítást már csak speciális műsze¬ 
rek bevetésével - csákánnyal, vésővel vagy ütvefúróval - lehetett 
volna tenni, az arasznyi vastagságban megkötött koszon. 

Megszokta, hogy estéről estére rossz néven veszik tőle, ugyanak¬ 
kor, ha elég határozottan ereszti ki - a dohányfüsttől valami különös 
fizikai jelenség folytán felerősödött - hangját, még azt is elérné ta¬ 
lán, hogy kifelé és befelé is kezet csókoljanak neki. Kifelé azért, 
hogy visszafelé beengedje őket, befelé, hogy hálájukat leróják. 

Sajó és Hacsek azon az estén összekaptak, rossz természetűek 
voltak. Sajó szélességre, magasságra és mélységre egyaránt túlmére- 
teződött, energetikailag - testében mindenhol szerteszét elhelyezke¬ 
dő raktárai - túlzsúfoltan duzzadtak a feleslegtől. Hacsek - de szép 
páros voltak a kabaréban, egészen mások, mint ők -, sokbeszédű, 
túl magabiztos, és minden ellenvéleményt, logikai láncolatok ménkű 
nagy feleslegességével cáfolt meg. Csak neki lehetett igaza, de moso¬ 
lyogva, lányok kedvence szépfiú gyanánt. 

Ha Sajó nem kérdezi meg öblös hangján „Szivarbél, befelé meg 
mered-e csókolni a takarítónő főnagyságát”, talán semmi nem törté¬ 
nik, de mint látjuk, minden a seprűforgatótól indul és vezet vissza. 

Hacsek, kissé pattogó izgágasággal kezdte aláecsetelni, hogy a ra¬ 
gadós lábnyomtengerben, ami a söntés és a ki-be járat közötti vede¬ 
lő területet jelenti, képtelenség úgy közlekedni, hogy ezt a felforgató 
tevékenységet aranydiplomával művelő - paradicsomszínű, dinnye 
formájú fejjel megáldott, már nem eladó lány tekintélykövetelőt - ki 
lehetne iktatni. 

Olyan ő, mint saját maga másolataival körbevédett, lepáncélozott 
raktár. Ha jól megnézzük, egyetlen különbség sincs közöttük, csak any- 
nyi, hogy az a harapós félelemkeltő, ivócimborák réme, minden, csak 
nem nemesfém, vagy acél, sem ólom, ha már fémben gondolkodunk. 

Sajó kellemetlen helyzetében — mert vinnyogva zokogni volt képes 
kizökkent idegállapotában - revolvert használt volna, de mit tehetett. 
Ebből a szempontból olyan volt, mint a marokba szorított, répát maj¬ 
szoló aranyhörcsög, aki sokkal szívesebben evett volna piranhával ke¬ 
vert politikus salátát. Lenyült, miközben - az alkohol pamacsolt szorí¬ 
tásában - Hacsek, egyik bölcs mondása után a másikban gyönyörköd¬ 
ve, folytatta mézédes, már csomagolható bonbon szóáradatát. 

Sajó megtalálta a megfelelő nem revolvert, keményet és nagyot, 
megvakarta idegileg bántalmazott szomorü fejét, és a belsérelmeket, 
külsérelmekkel torolta meg. Olyan mélyen borostázódott átmeneti 
lelkiállapota, hogy egy röpborotválkozás után volt képes csak a már 
mindenkitől várt bőgő hangján, tárcsaforgóival szétszabdalni min¬ 
dent, ahogy azt megszokták és tőle el is várták. 

A takarítónő közben végzett, és az „uraim, mars ki” repedezett 
szende szuszákolást „disznók, befelé” szíves invitálásra váltotta. 

- Már megint ott fetreng valamelyikük! - borzolta hajának látvá¬ 
nyával hallgatóságának idegeit, akik bátortalanul, a szomorü kutya 
lesütött szemével iszkoltak be mellette. - Na, most moshatom fel 
ezt az elszíneződöttet... 

Valahonnan, egy szomorü szemfüles indíttatására, vijjogón - vil¬ 
logok nélkül - kiérkezett a rendőrség, megnézték Hacseket, és egy 
egész testi lepedőbevonattal elsősegélyezték. 

- Csellózz egyet a mentőknek - rügta bokán beosztottját egy fő¬ 
törzs -, semmi hacacáré, csak egy beálltát megállapítani jogosult fe¬ 
hér köpenyes, vörös gyűrűs férget küldjenek! 

Aztán - a spiccestől merevrészeg közeli állapot minden tartomá¬ 
nyát birtokba vevők felé fordulva - egy ilyen csendes csínyt túlrea¬ 
gáló szigorral vetette oda, egész estéjük tartalmas, szép eltöltését 
tönkretevő kérdését: 

- Ki volt a tettes? 

Ha egy évig gyakoroltatták volna velük, sem lettek volna képesek 
olyan egyszerre mozgó, szinkronajkakkal ordítani: 

- Ki lett volna, főtörzs, a takarítónő! 

Nos, abban a lebujbán azóta nyugtuk van, büntetésének letöltésé¬ 
ig, minden takarítási akciót felfüggesztettek. Sajó megbánta tettét, és 
sokszor elismételgeti: 

- Ó, bárcsak ne lett volna olyan lepcses szájú ez a Hacsek! 

* * * 

Licit 


NÁDASÉK és Sásosék, egyszerre kívántak meg egy — már annyi szép 
rendszert átszolgált élet után, tisztességben megfestett hajjal, folyton 
lojálisán forgó szerencséjük alakítgatása mögött - nem feltétlenül 
luxus, de dereglyénél és lélekvesztőnél sokkalta áramvonalasabb - 
kisebb tengerjáró hajó méretű gyönyörűséget, egy jachtot. A fedélzet 
kialakítását épp nekik tervezték. Nyitott halszájból gyönyörködhettek 
volna a kéklő, vagy vadul himbálózó, viharba öltözött messzeségben. 

Mind a kétszer ketten meg akarták venni, nem lehetett tehát kérdés 
a licit egyik oldalon sem. Joguk van vizet vágni, sőt hasítani és szánta¬ 
ni is. Nádasék ráuntak a balatoni pancsolásra, Sásosék pedig sehogy 
sem tudták megvenni az egész Velencei tavat, pedig rögtön rendeltek 
volna hármat-négyet belőle. Ezért tűzték ki az árverés napját. 

Az ilyen kockavetéshez hasonló, idegeket bebuzdító vásárlási 
párbajokat furcsa ceremóniák előzik meg. 

Elsősorban hitelképességüket, titkosított bankszámláik teljes nyil¬ 
vánosságra hozásával, voltak kötelesek igazolni a licitvezetőnél. 
Mind a két család teátrálisan, az utolsó előtti másodpercben lépett 
be, csak azért nem várakoztak tovább, mert automatikusan a másik 
nyert volna. Beléptek, s mint sakkversenyeken az órákat, a mérkő¬ 
zésvezető - mérkőzés volt ez a javából -, lecsapta Nádasék óráját, 
akik egyből felajánlottak ötmillió dollárt. Sásosékra hullámoztatta, 
tengerre vágyóknak kijáró tekintetét és csapott, ők gyorsan megdup¬ 
lázták a tétet. Nádasék következtek, aztán megint az ellenfél, és csat¬ 
togtak az időmérők, egészen az utolsó előtti ajánlatig. 

Történt előzőleg, hogy a Nádas család bennfentes könyvelője - 
számtalan csavaros trükk bevezetésével -, pontosan megtudta Sá¬ 
sosék számláinak végösszegét. 

Négyszázötven millió dollárnál Sásosék elkezdtek fehéredni és 
bedobták a presztízs ötszáz milliót. 

— Egye fene, mi lemondunk, nem olyan fontos ez a tengeri teknő 
nekünk - mondta Nádas. 

Sásos belefehéredett, hiszen éppen most hajította ki minden va¬ 
gyonát az ablakon, és valami olyat tett, ami csak ilyen személyes ár¬ 
veréseken képzelhető el. 

Időt kért, mint egy kosárlabda mérkőzésen, és a terem sarkában 
esdeklő hangon kérte Nádast, hogy vegye meg tőle azt a nyavalyás 
jachtot, hiszen így földönfutó lesz, szinte hajléktalan. Gyönyörű 
jachttal, semennyi pénzzel mit ér az élet? Sásos könyörgött. Nádas 
válaszolt. 

- Hát nézze, fizetek magának ötmilliót. Nem kis pénz! Tudja, a 
„senki többet harmadszort”, már lecsapta a mérkőzésvezető. Nem 
tehetek róla, hogy négyszázkilencvenöt millió dollárját veszítette el, 
de ötöt nyerhet! Gyönyörű motorcsónakot - két, vagy három sze¬ 
mélyeset, szép házat - vásárolhat magának, és a nyomor szintjére 
sem kell leadnia életszínvonalát. Beszélje meg a feleségével! 

A megbeszélés - ilyen helyzetben ugyanis időhöz van kötve -, a 
végtelenségig nem tarthatott. Sásosné arca, kezdett nagyon hasonlí¬ 
tani, nevük növényéhez. Kíntól gyötörten bólintott egy fanyar igent, 
így történt, hogy az eredeti tulajdonos ötszáz milliót kapott, a másod 
licites ötmilliót fizetett, és a nyertes négyszázkilencvenöt milliót vesz¬ 
tett. Szomorú szívvel javaslom, hogy egy perces néma, szolidáris fel¬ 
állással, vagy gyűjtési akció indításával ne nehezítsük saját életünket. 

Sásosék majdcsak elboldogulnak valahogy, nekünk meg van eve¬ 
zős jachtunk, legrosszabb esetben, egy felfújhatós, volt NDK-s gu¬ 
micsónak. 



Névtelenül 


- GYERE, Zotya! Komiszul hálátlan feladatot nyomott nyakunk¬ 
ra a főnök. Valami magát ismertnek képzelő ismeretlent kell meg¬ 
interjúvolni, akiről én még soha nem hallottam. Fogalmam sincs, 
hogy ki, szerintem senki nem ismeri. Az egész akció másra nem 
lesz jó, mint a műsoridő pocsékolására. Ennyi esze a főnöknek is 
lehetne, ha már olyan senki, akihez küld. Hiszen a főnököt a nagy¬ 
főnök úgy fenéken rúghatja emiatt, hogy az ő nevét is pillanatok 
alatt elfelejti mindenki. 

- Te, figyelj, ha már ilyen hülyeséget nyomott ránk az öreg, az, 
hogy őt kirúgják, az ő baja. Legalább mi mentsük meg az irhánkat, 
és találjunk ki valamit. Valami terv kellene, hogy mégis olyan műsor¬ 
féle legyen. Igaz, hogy ezzel megmentjük az öreget is, de a saját bő¬ 
rünk sokkal fontosabb. Ki ez a krapek tulajdonképpen? 

- Várjál, megnézem a papíron. Valami Szekérházy Botond. 

- Ilyen nevet soha nem hallottam még. Mi a foglalkozása? 

- Pillanat, megnézem. Aszongya, hogy... színész. 

- Színész? Az lehetetlen, mindegyiket ismerem a „Kába gyep” so¬ 
rozatból is, meg a „Hozzátok össze a rémeket!”-ből is. Különben a 
fene tudja. És hol színész ez az alak? 

- Aszongya, hogy... várjál, valami színház, ide van írva. Nem egy, 
egy nagy csomó kiejthetetlen és idegesítő nevű színház! 

- Aha, mondd, mi is az a színház? Valami dereng, hallottam 
ilyesmiről, de nem ugrik be így elsőre. 

- Ez valami elavult formája a „Spuldiknek”, a „Gerberák” című 
sorozatunknak, tudod, itt a társaságnál. 

- Szóval filmekben játszik a pasas? 

- Azt nem tudom, majd megkérdezzük. De olyan lehetetlen neve 
van, hogy ilyen nevű emberrel nem lehet interjút csinálni, ezt saját 
magának is be kell látnia. Na, induljunk, mentsük meg valahogy a 
helyzetet. 

így aztán a stáb megérkezik a színész otthona elé. Kijön Szekér¬ 
házy Botond. 

- Parancsoljanak, mivel szolgálhatok? 

- Mi a Sablaty tévétől jöttünk, tudod, a legmenőbb csatorna. An¬ 
nak vagyunk a képviselői. Na, most hallottuk, hogy te valami szí¬ 
nészféle vagy, olyan színészecske, olyan színház nevű tudomisé, mi¬ 
ben. Iszonyú hosszú a neved, senki nem tudná megjegyezni. Benne 
lennél, hogy Prötyének nevezzünk, azt mindenki meg tudja jegyez¬ 
ni? A hírneved is elképzelhető, hogy szárnyra kap. 

- De, uraim, az én hírnevem szárnyai csapdosnak. Rómeót ját¬ 
szottam és Lear királyt. 

- Nézd, Prötye! A helyzet az, hogy én Szuper Mariót játszottam 
és egyéb játékokat, nem tudom, mit beszélsz. Most nem is arról van 
szó, hogy miket szoktál játszani, hanem, hogy egy ismeretlen fazon¬ 
ból, mint te, hogy csinálunk ismertet! 

- Ne Prötyézz, ha lehet, mert van becsületes nevem! 

- Nézd, Prötye! Ne játssz velünk, haver, azt nem jegyzi meg a 
célközönség. 

- Az én célközönségem jól ismer engem. 

- Van neked közönséged? 

- Képzeld! Említettem, hogy színész vagyok, és végigjátszottam 
az összes nagy szerepet, álmaim szerepeit. A színház közönsége na¬ 
gyon jól ismeri a nevemet. Amúgy nyolcvanhat filmben játszottam 
főszerepet, néhányban mellékszerepet. 

- Nyolcvanhatban? Hát ne játsszál velünk, kisapám! Figyelj, Prötye! 
Barátkozz meg a neveddel, mert a te neved kimondhatatlan és megje¬ 
gyezhetetlen. Semmire nem jó. Nézd, nálunk a Spuldiknekben, olyan 
sztárok vannak, mint Tmtyó meg Sajbóka. Hallottál már róluk, nem? 

- Bocsáss meg, nem szoktam tévét nézni! 

- Na, ne viccelj, akkor mit szoktál nézni? 

- Színházba járok. 

- Mi az a színház? 

- Te ne tegezz, kisapám! 

- Főnök, az előbb mondtam, mielőtt indultunk, hogy a színház 
valami elavult akármi - próbálta segíteni társát az operatőr. 

- Hát nyolcvanhat film az semmi, mi a 42216. résznél tartunk és 
az előbb felsorolt színészek valóban színészek, csupa nagybetűvel. 

- Nem hallottam róluk. 

- Megsúghatom, mi sem rólad és ők sem. 

- Na, idefigyeljetek! Ha két perc alatt nem tűntök el, hozom a va¬ 
dászpuskámat. 

- Szoktál te vadászpuskázni? 

- Szoktam! Nem vadászpuskázni, hanem vadászni! Görényekre 
lövök legszívesebben. 

- Görény az erdőben? 

- Nem kell ahhoz az erdőbe menni. 

- Na most, neked van itt az udvaron görénytenyészeted? Ha jól 
tudom, a görény védett állat. 

- Végre egy kulturált mondat. 

- Az állat szóra célzol? 

- Nem, arra célzok, hogy tudod, hogy a görény védett állat! Még 
mit tudsz? Mondj nekem öt ismert színészt? 

- Az előbb már mondtam hármat, még mondok kettőt. Zsambó- 
ka és Cickó. 

- Kik ezek a lükék, akikről beszélsz? Olyanokat ismersz, mint 
Pasky Lóránd, Zeneday Tünde, Halvacs Erzsébet? 

- Nézd, Prötye, inkább hozd a vadászpuskát, ilyen nevet senki 
nem jegyez már meg! 

-Jó lenne, ha te megjegyeznéd! Na, pattanjatok, sörétes lövedé¬ 
ket teszek az egyik csőbe, a másikba medvére használatosat! 

- És mit fogsz vele lőni? 

- Görényeket! 

- Haver, készítsd az optikát! Legalább valami normális dolgot is 
viszünk innen Prötyétől. 

- Ha még egyszer leprötyézel, tényleg kinyírlak! 

Közben színészünk hátralépett a teraszról és belépett az egyik 
szobába. A falról leakasztott egy vadászpuskát, jelentőségteljesen a 
két sztárcsinálóra tekintett, majd csőre töltött. 

- Na, iszkiri, pajtások! Különben szétszóródtok! 

- Na, ne hülyéskedj, Prötye! Arról volt szó, hogy görényekre lősz... 

- Arról bizony! 

- Főnök, azt hiszem, ez rólunk beszél. Még csak nem is normális 
a mellett, hogy érthetetlen neve van! Tök ismeretlen, de ismertnek 
képzeli magát. Húzzunk innen el gyorsan, mert kinyír! 


153 



- Oké! A Szög utcáról csinálj annyi képet, amennyit csak tudsz, 
ahogy Prötye lövöldözik! -ezt már csak halkan súgta az operatőr 
fülébe —, és akkor nem egészen olyan riportunk lesz, mint amilyenre 
a főnök küldött, hanem annál sokkal jobb. Eladható és nézhető, és 
Prötyét talán még meg is ismerik, bár nem túlságosan szimpatikus, 
ha így lövöldözni akar ránk. De mondd, mi a fenéért nevezett ben¬ 
nünket görénynek? A görény aranyos, bár büdös. 

- Nem tudom, főnök, az ilyen hülyéknek a fejével gondolkozza¬ 
nak ők maguk. 

- Na, már lövöldözik is. Futás! Zárd be a kaput magad mögött. A 
kerítés rácsai mögül nyugodtan filmezhetsz, ha netán ránk merne 
lőni, abból úgyis baja lenne. Van tán annyi esze, hogy nem teszi 
meg. így megvan a mélyinterjú, amit a főnök várt. 

- Nem biztos, hogy ezt várta, de lehet, hogy ennek jobban fog 
örülni. Kellemetlen ez a durrogtatás, de tuti előléptetnek mind a ket¬ 
tőnket. 

- Gondolhatod! A főnök maga sem hiszi el, hogy egy ilyen lüzer- 
ről ilyen jó anyagot viszünk neki. 



Tanulmányi vedelés 


SZMOGRIADÓ volt. A helyszínhez illően fordított — hiszen a kocs¬ 
mabelsők füstje, ha nem vágható tömör kockadarabokba, a vendé¬ 
gek fejében veszélyérzetet kelthet -, ezért is kiáltotta el magát, a 
söntés külső oldalán a vén Samu: 

- Hát nincs itt egyetlen nyomdokomba-lépésre-méltó ficsúr sem? 

Filo, akinek magasabb célok lebegtek lelki szemei előtt, és szere¬ 
tett volna olyan igazi Samu bá-szerű kocsmatöltelék lenni, rögvest 
odaimbolygott. 

- Fogadjon fel engem inasául, tanulni szeretném a fortélyokat, 
amiket más nem ismerhet, csak egy ilyen igazi rutinkirály, mint maga 
Samu bá! 

- Nagy újság, fiam, rendelj gyorsan egy kört, és figyelj ide! Ismer¬ 
tem egy embert, Bálintnak hívták, szép családja volt, valami magas 
állásban, magas iskolával dolgozott, és gyönyörű lakásban élt. 

- Mennyire magas iskolája volt neki? 

- Ne okvetetlenkedj, most mondtam, hogy még nyolcnál is több! 
Sok! Olyan, amilyen a fatelep helyettesének sincs, ahol te dolgozol. 
Egyszer aztán, egy szép napon, ami Bálintnak csúnyára esett, előbb 
elveszítette az állását, pedig három irodája is volt, ha nem több... 

- Akkor tényleg magas állása volt neki! 

- Az volt, fiam, de jöttek az ipari alpinisták, akik, ukkmukkfukk, 
ripszropszra kirepítették a szerencsétlent, örökösnek hitt munkahe¬ 
lyéről. Ok saját maguk megoldották a légi lebegést ablakmosás köz¬ 
ben. Belülről meg a takarítónők is meg tudják csinálni, nem? 

- Hej, szóval ilyen magasan képzett ablakmosó volt a maga Bálintja! 

- Bizony! Nagyon sivár sors jutott neki, mikor előbb megcsalta, 
majd otthagyta az asszony. Aztán mire kettőt fordult, vagy hármat - 
fene tudja, ki számolja az ilyeneket -, már lakás sem volt felette. Tu¬ 
dod, ez a Bálint örökké szeretett az erdőkben csámborogni, Így pár 
nap lelki melankólia után, a kerítés lyukán keresztül, egy sportpályán 
felfedezte a sarokban leponyvázott pingpongasztalt. Jó meleg tavaszi 
idő volt, átkempingezte az egész - abban az évben nagyon meleg és 
száraz - kora tavasztól késő őszig eső időt. Tudod, bemászott es- 

ténként a ponyva alá, és a reggeli rigók füttyére mászott ki “sátrá¬ 
ból”. Még ellátmányra sem volt gondja. Nem is értem, miért, de 
mindig reggel takarították el a sportolók éttermének szabadtéri, két 
talponálló asztaláról a sokszor megkezdetlenül otthagyott gyorsbü¬ 
fés csodafalatokat. De hát minden jó időszakos, ez a mi Bálintunk is 
beleszaladt a tűzbe. Tudod, örökké nem tarthat a meleg. Előbb di- 
dergett, aztán, mikor a jéghideg eső elverte, már nem is vágyott an¬ 
nyira a sátorponyva alá. Nyáron egész nap sétált - ő tűrázásnak ne¬ 
vezte -, a belváros parkjait szöszmötölte végig fürkésző tekintetével. 
Hogy így időmilliomos lett, nagyon szeretett a városszéli erdősávban 
is kujtorogni. Ezt ritkábban engedte meg magának, félt, hogy más 
hasonló helyzetű észreveszi első osztályú lakhelyét, de hát ősszel 
valamire váltani kellett. Szerencsés volt, még a fagy beállta előtt ős— 
szeguberált egy pár pokrócot, mondhatni tökéletesen tiszta állapot¬ 
ban, egy hátizsákot és egy lapátot, ami lánykorában valószínűleg ásó 
volt. Kiment az oldalba, és az erdő egyik, szívéhez közel álló szegle¬ 
tében megásta. 

- Mit ásott meg, kinyírt valakit? 

- Hülye! - ripakodott rá az öreg. - Egy gyönyörű, összkomfortos 
földkunyhót. Még gyerekkori barátjától, Zergétől hallotta, hogyan 
kell csinálni, igaz, az nyúlverem volt, de a technológia tökéletesen 
megfelelt. A sátornál számtalanszor jobb, oldalba vájt féligvermet 
karvastagságú ágakkal tetőzte. Használt ő mindent, volt fantáziája. 
Meg kell adni, csinos - na, jó, ronda, de nagyon hasznos - szállást 
hederintett magának. Aztán, mikor a bogyók, levelek is elfogytak, és 
a fakéregre is ráfanyalodott, elkezdett súlytalanodni. Lebegett a 
gyengeségtől és az állandó leesett cukortól hypoglycemiája volt neki. 
Ide figyelj, fiam, Filo, feljebb akarsz jutni a nagyokat csak messziről 
bámuló, bátortalan, próbaidős kocsmatöltelékeknél? 

- Naná, Samu bá! Olyan szeretnék lenni, mint maga, a nyomdo¬ 
kába akarok lépni. 

- Szóval, legírhedt. Félméteres avarral tömte meg odúját és a 
pokrócok közé is - tudod, egy rakás biztosítótűt talált valahol, így 
aztán paplanja is akadt neki - bepréselt mindent. Nem fázott, mert 
az ágakkal, avarral, földdel meg minden egyébbel befedett gyönyö¬ 
rűség nem ázott be, de már mínusz tíz fokban egészen kellemetlenül 

érezte magát. Az utolsó bogyón túli étke egy fagyasztott állapotban 
talált nyuszkó volt. Persze, ahogy a csapda tulajdonosa észrevette, 
hogy valaki valamit elemeit belőle, örökre elvitte onnan. Az embe¬ 
rek — vannak ilyen erdőjárók, tudod - látásból ismerték. Megkedvel¬ 
ni nem volt idő, hiszen nagyon késő ősz volt, aztán tél jött, és a ta¬ 
vasz. Amikorra - a hónapok óta sehol sincs Bálintot - úgy elnyelte a 
föld, mintha sosem létezett volna. Senki nem kereste, lerogyott a 
házikója is. A két, gerendának használt ág, majdnem szabályos, füg¬ 
gőleges keresztként jelezte, hogy valamikor itt lakott Bálint. 

- Mondja már végre, mi lett azzal az emberrel, ne játssza itt a 
nagyokost! Értem én, hogy maga a mesterem, én meg az inasa, ren¬ 
delek is még egy kört, csak bökje már ki! 

- Mi lett volna, fiam, ott lakik az ma is, épp azon a helyen, ahol 
eltűntnek nyilvánítottam. Tudod, az a baj - ha belegondolok -, ész¬ 
re sem vette senki, hogy voltból nincs életű lett. 

- Maga honnan tudja ilyen részletesen mindezeket, ha soha senki 
nem tárta fel azt a berogyott kunyhót? 

- Honnan a fenéből tudnám, te takonypóc, hát én voltam az a 
Bálint. Ma is érzem az avar szagát, a hideget, és úgy nyom, de úgy, a 
rám rogyott fold! Hát ezért nem nősültem meg soha. Na, rendelj 
még egy kört, kölyök! 

- Samu bá, szeretnék így mesélni, ahogy maga, de most inasi kö¬ 
telességemnek eleget téve, hazadülöngéltetem, aztán valahogy ma¬ 
gam is házatántorgok. Tudja, nem szeretném, hogy nagyon kikapjon 
az asszonytól, akit sosem vett feleségül, de mégis van. Lehet, hogy 
én okosabb leszek, és tényleg kihagyom a rabigát. 

- Már megint játszod a nagyot, fiam! Mesélj te így egy beomlott 
nyúlveremről, ha majd felszabadítalak az inasság alól! 

- Maga mennyit ivott ma? 

- Nem mértem soha! 

- Én, Samu bátyám, másfél liter bort és hat deci pálinkát. 

- Na, ez a te bajod, fiam! Amíg számon tudod tartani, addig te¬ 
kintsd magad fogyatékosnak! 


* * * 

Háborgó közönség 


— URAM, magánál mennyi az idő? Szerintem már rég el kellett vol¬ 
na kezdeni az előadást. 

- Ha nem is rég, de két perccel elmúlt az előre jelzett időpont. 
Eléggé felháborító, hogy ilyen felelőtlenül bánnak a törvénytisztelő 
állampolgár pénzével! 

- Nekem mondja? Sok előadáson voltam már, de ennyibe sehol 
sem került egy jegy. Tényleg, mit húzzák az időt! 

— Úgy tudtam, hogy itt nem lehet csak úgy ukmukfukk csúsztatni. 
Maga volt már ilyen típusú előadáson? 

— Még nem. Azt mondják, rendkívül izgalmas, mint egy adrena¬ 
linbomba, nagyon serkentőleg hat, hetekig feloldja az embert. 

— Nekem is ehhez hasonlót meséltek. Ideges vagyok meg izgulok 
is, nem értem, miért nem húzzák már szét a függönyt, itt lenne a 
kezdés ideje. Mit piszmog az a két ember ott elöl, olyan varjúnak 
öltözötten? 

— Azt hiszem, érintettek, de nem tudom. 

A mintegy negyven néző az egész teremben halk morajlásba fo¬ 
gott, jelezve, „na, de kérem, ne játsszanak az idegeinkkel, kezdjék 
már azt a nyavalyás előadást, végül is az idő pénz”. 

A függöny túlsó oldalán a főnök még tíz perccel korábban oda¬ 
szólt beosztottjának: 

- Barátom, állítsd öt perccel vissza az órát! - Ennek ugyan semmi 
jelentősége sincs normál körülmények között, de ebben az esetben 
az az öt perc annyi, mint öt, esetleg tizenöt év. - Ja, és tudasd a fő¬ 
szereplővel, hogy kapott öt plusz percet! 

- Főnök, nagyon fognak dühöngeni a függöny túlsó oldalán a 
csúszásért. 

- Na hallod! Képtelenkedjenek ott maguknak pöffeszkedve, kar¬ 
ba tett kézzel bőrfoteljeikben. Te csak tedd, amit mondtam! 

És tette. A nézőtér olyan volt, mint a méhkas. Mindenki a kezdési 
időpont csúszásán háborgott. Aztán a megjelölt időpontnál öt perc¬ 
cel később a függönyt elhúzták, ott volt a főszereplő előttük. Kiáb¬ 
rándultak! 

Arra számítottak, hogy egy összeroppant, roskatag, leépült, reme¬ 
gő, életéért acsarkodva rimánkodó szerencsétlent fognak látni, ehe¬ 
lyett egy tulajdonképpen kiegyensúlyozott ember nézett velük 
szembe. Az elmúlt hetekben, az utolsó pillanatokig reményvesztet¬ 
ten vergődött. Lélekben mindenféle beadványokat, kegyelmi kérvé¬ 
nyeket küldözgetett jobbra-balra annak pontos ismeretében, hogy a 
megfelelő pozícióban ülő személyek még véletlenül sem tesznek ta¬ 
núbizonyságot úgynevezett gyengeségről. Nem ringatta magát abban 
az illúzióban, hogy kegyelmet kap. Tulajdonképpen húzta az időt. 
Csak most, itt az asztalon előkészítve nyugodott meg, egy olyan bel¬ 
ső hangtól, amely azt sugallta neki, végre túl lesz rajta. „Még néhány 
perc, és nem kell már idegeskednem. Érdekes, most sem vagyok 
ideges — gondolta —, közel sem úgy, mint tíz-tizenöt perce. Még né¬ 
hány perc, és túl leszek ezen az egészen.” 

Felolvasták az ítéletet, és szokás szerint megkérdezték, van-e va¬ 
lami mondanivalója, az utolsó szó jogán, a legeslegutolsó szó jo¬ 
gán... Bűnös-e vagy ártatlan, ki tudja, annyi biztos, hogy ennek akkor 
már semmilyen szemszögből sem volt jelentősége. Intelligens ember 
volt, emlékezett, hogy milyen gúny tárgyává tették a kivégzettek 
utolsó szavait. Ha könyörögtek, azért, ha a rémülettől empatikus 
kijelentéseket dobtak be, azért, ha nem szóltak, azért. Úgy döntött, 
hogy ő mégsem mond semmit. Intett a fejével, hogy nincs. 

A rangidős szólt, hogy kezdhetik. Az első injekció egyetlen má¬ 
sodperc alatt futott végig az átlátszó csövön egyenesen az elítélt vé¬ 
nájába, aki egy pillanat alatt halott ember benyomását keltette, az 
első fázisig elkábítva, nem hosszú időre, csak, amíg jelzésre képtelen 
állapotba kerül. Erre ő felkészült, jól tudta, mire számíthat. A követ¬ 
kező injekció egy pillanat alatt csurgott le a vérkeringésébe, kiiktatva 
az idegrendszerének azon részét, amely az izmokat befolyásolja. 
Megkapta a következőt, majd az azt következőt is. Tudta, mit miért 
kap. Tudta, hogy a harmadik, valamint a negyedik a légzést, majd a 
szívét állítja meg, még csak nyögni sem tud. 

A nézőtéren morogtak. Az előző két úr mellett már majdnem min¬ 
denki, hogy milyen dolog ez, nem ezt kérték. Ezért ennyi pénzt ki¬ 
szedni az ember zsebéből, hiszen itt feleslegesen vonták be az összes 
fázist, hiszen az elítélt gyakorlatilag egy másodperc alatt meghalt. Dü- 

hősen többen is reklamálni szerettek volna az igazgatónak, hogy azért 
legyenek tekintettel a közönségre is, amikor ilyen rendezvényeket tar¬ 
tanak. Ebben nem volt semmi katartikus élményt nyújtó. 

A függöny túloldaláról a szakasz parancsnoka, aki már azért jó 
néhány ilyenen átesett, egyszerűen odaszólt: 

— Uraim és hölgyeim, aki netán élményhiányban szenved, annak 
intézetünk külön engedélyezi, hogy itt és most kipróbálja az egész 
ügymenetet. 

Többen felháborodva ordítoztak, hogy bírói döntés nélkül nem 
lehet embereket kivégezni. 

A tiszt erre, ugyancsak blöffölve, annyit válaszolt, hogy bírói és 
igazgatói határozat szerint, a jelenlévő közjegyző asszony elégséges 
ahhoz, hogy ezt lebonyolítsa, persze be kell nyúlnia a fiókba, ahol az 
erre a célra önként jelentkezőknek soktucatnyi formanyomtatvány 
van előre gyártva. Pillanatok alatt megoldható az egész. A neve és 
valamilyen biztos azonosító szükséges mindössze, tanú van bőven. 
A közjegyző asszony aláírja, így lehet kipróbálni. 

A közönség tombolt a dühtől. Valaki odakiáltott: 

— Ez az egész szemfényvesztés, ilyen nem is létezik, az az ember 
nem is halt meg! Kiviszik innen, felkel, minket meg jól becsaptak. 

— Uram, ha meg nem sértem, vegyem a formanyomtatványt? 

Mindenki elsompolygott azzal a felsőbbrendű érzéssel, hogy itt őt 

ma becsapták. Elvették tőle azt az élményt, amiért jött, és ami jó 
esetben hosszú időre életkedvet adhatott volna neki. 

Azon senki nem morfondírozott, hogy egy embert éppen kivé¬ 
geztek az ormk előtt. Ki tudja, soha nem lehet tudni, előfordulhat, 
hogy ártatlanul. 



Jó hírrel jöttünk Losonci! 


HOSSZÚ, idegesítő csengetés után Laci bácsi odatipegett az ajtóhoz, 
kinézett a kémlelőn és az ismeretlen jóindulatú mosolyát a biza¬ 
lommal azonosította. Ajtót nyitott, annak ellenére, hogy az, az utol¬ 
só harminc másodpercben ujját le nem vette a csengőről. Mosoly¬ 
gott, de ha Laci bácsi nem nyit ajtót, akkor valami „a törvény nevé¬ 
ben kinyitni” jellegű, de nem szó szerinti megoldáshoz folyamodik. 

- Szép jó napot kívánok! Tessék, kérem, kit keresnek? 

- Jó napot, Losonciékat! Lászlót és nejét, bizonyos Sarolta asz- 
szonyt keressük. 

- Igen, a kedves nejem éppen gyengélkedik. Parancsoljanak, mi¬ 
ben segíthetek, nem szeretném sokáig magára hagyni. Járókerettel is 
nehezen tud felkelni, és amilyen mozgékony volt egész életében, 
nehezen viseli, hogy most áttnenetileg gyengébb. Mellesleg magam 
is, hanyagul, elfelejtettem az ágy mellett hagyni a járókeretet. 

- Jó hírrel jöttünk, Losonci. 

- Parancsol, kérem? 

- Losonci, jó hírrel jövök, na, húzzunk be a konyhába, és üljünk le! 

Hirtelen beléptek még hárman hátvédnek - átlagosan 120 kilós 

testsúllyal, egybefej, szekrényalkat és két méteres magasság -, nyug¬ 
talanítóan nyugodt sleppként; mögöttük egy gyomorbeteg kinézetű 
férfi, sápadt, fiatal feleségével. 

Losonci úr nagy nehezen hátra tipegett, hogy fel ne döntsék. Épp 
akarta mutatni az utat, merre van a konyha, de hirtelen vendégei, 
eltekintettek a formaságoktól, és egyenes kerülgetéssel befordultak a 
hálószobába, ahol Sarolta néni, nagy igyekezettel próbált felülni, csí¬ 
pőprotézis műtétje után. 

Az egyik martalóc - jószívű, neveidéből szabadult gyerek -, Laci 
bácsit hónaljbilincs átemeléssel, segítőkészen fuvarozta a legkegye¬ 
sebb, pengeélű, vízhiányos főnöke után. 

- Szóval, Losonci, ez itt a maga felesége? 

- Igen, kérem, de mondtam, hogy ne zavarjanak a konyhától bel¬ 
jebb! Gyengélkedik szegény, alig egy hete műtötték, s már szágul- 


161 




dozna itt a lakáson belül. Rosszul viseli, hogy nem tud úgy trappolni, 
mint én. 

— Egy szó, mint száz, meghoztuk maguknak a... Hát minek is ne¬ 
vezzem, hogy a hála legalább gyér teraszos pitypangmezővel borítsa 
el az úgynevezett szívüket. 

— Kinek és miért kellene hálásnak lennünk, uram? 

- Nekem. Tudniillik holnap délután jönnek a végrehajtók. 

— Tessék? Össze méltóztatik téveszteni valami rossz arcú ismerő¬ 
sével, a legalább egy milliárd közül. 

— Mondja, maga ismer engem? Lehet egy milliárd is, nem nagyon 
fogott mellé! Maga itt a Losonci, ez a fekvő személy pedig, ahogy 
maga is megerősítette az előbb, Losonciné, Sarolta. Jól mondom? 

- Persze, igen. Na, éppen ezért zöldség, amit itt az előbb mor¬ 
zsolt le tévedéséből. 

- Ne fáradjon, majd én összeseprem. Úgyis energiatúltengésben 
vagyok, mint látja. 

- Uram, a végrehajtók holnap délután érkeznek. Előbb a bútoro¬ 
kat viszik el, azt elárverezik - nagyjából hetvenöt fillérért -, ha jól 
felfésülik. A lakásból azonnal kitoloncolják magukat. 

- Hová toloncolnának, ez itt a mi lakásunk. Saját, tudja? Nem 
bérlemény, vásároltuk, negyvenhat évig dolgoztunk érte! 

- Ugyan, kérem! Ne kicsinyeskedjen! Ki a fenét érdekel a maga 
negyvenhat éve, Losonci! - sziszegte egyre kevésbé udvariasan, az 
udvariatlannál is udvariatlanabbul, lebomlt páfrányszinten, mint egy 
fosszília, a szívhiányos. - Ugye elfelejtették befizetni a hátrányos 
helyzetű Hold-turisták kötelező segélyösszegét? 

— Mit tetszik mondani, kérem tisztelettel? 

— Befizették vagy nem? 

— Hát én erről nem is tudtam, ez mekkora összeg? 

— Milyen pénznemben gondolja? Én legszívesebben euróbán 
gondolkodom, ez bizony 75 eurocent évente. Ilyen körülmények 
között teljesen jogszerűnek láttam az intézkedést, amelyet fájdalom, 
de magam indítványoztam. 

- No de, kérem, a fiam, Robi megkapott minden számlabefize¬ 
téshez szükséges pénzt! 

- Ki az a Robi? 

- Mondom, hogy a fiam. 

Sarolta néni nem bírta tovább, felugrott - nem biztos, hogy ez 
orvosilag ajánlott volt -, Laci bácsit lelökte az ágyra, csípőre vágta a 
kezét, felszisszent, összeszedett minden erőt, és a szívhiányos tégla- 
porszínű bajuszába kiáltotta: 

- Igen, tudok erről az adóról, tegnap olvastam az újságban, mikor 
a tripla nagyítómat kénytelen voltam elővenni, már le is rendeztem 
telefonon Robikámmal, hogy ma fizesse ki. Tudja, ez körülbelül 
annyi jelent... Hínnye, maga téglaporozza a bajuszát? így, ahogy be¬ 
szélek, szerteszéjjel száll róla a téglaszínű púderség. Na, szóval, ez 
annyit jelent, hogy már legalább négy-öt órája kifizette. 

- Fájdalomtól megtört szívvel tudatom, hogy én reggel hétkor ad¬ 
tam be a felkérést, amit jóvá is hagytak. Nézze csak! 

Benyúlt igen baljós színű aktatáskájába, és egy kinyomtatott papí¬ 
rost adott át. 

- Látja? Nem tudom, ez az olvasószemüvege? 

- Az, kisfiam - visította Sarolta néni. 

Laci bácsi közben elaludt, de erre megébredt, mert Sarolta néni 
visítására nem lehet nem megébredni. Olyan az, mintha quaddal 
akarnának tojáshéjakon járni. Reménytelen! Elkezdett olvasni. 

- Öreganyó, ugye nem gondolja, hogy végigolvashat mindent? Itt 
felül és alul olvassa csak! 

Tatika is felült, kinyújtotta előre kezeit, ökölbe szorította, beleka¬ 
paszkodott a semmibe és a harmadik nekilódulásra felegyenesedett. 

- Mutasd, Sárám, ez nem lehet igaz! Az a baj, hogy igaz, amit ez a 
roppantul kellemetlen betolakodó állít. 

- Losonci, maga ne betolakodózzon engem, ez itt az én lakásom, 
ha éppen meg akarnám venni, de nem! Már a bejárati ajtóban kilá¬ 
tásba helyeztem, hogy én a jótevőjük vagyok. Itt van, kérem, egymil¬ 
lió forint, pár száz kilométerre innen vehetnek maguknak egy szo- 
bakonyhás, gyönyörű kráterfüst színű, cipőfűzős eresztékekkel is 
megerősített 11 négyzetméteres családi házat, udvarral, kerttel, olyan 
másfél ár teljes területtel. Ezt is megszerveztem már, meg is van a 
jövendő otthonuk. Parancsoljon, kérem, a térkép. Látja, Kökörcs- 
mörcsönybe költözhetnek már reggel. Egy, azaz egy, ingyenes oda- 

szállítási akciót is szervezünk, kizárólag maguknak, így aztán pakol¬ 
ják össze, amijük van. 

- Ez itt valami televíziós játék? 

- Hol itt a röhögős kamera, Losonci? Ez nem televíziós játék, ez 
itt az élet. 

- A, a Valós Villás-ból jöttek! 

- A legéletszerűbb életből, kérem. Na, most maguk megkapják az 
előbb említett horribilis összeget... 

- Ne játsszon az idegeinkkel, kérem - sikította Sarolta néni -, ez a 
lakás legalább tizenötször annyit ér. 

- Mondja ezt holnap a végrehajtóknak, akik amellett, hogy jól ki¬ 
lakoltatják, és elárvereznek mindent, még vagy 15-20 milliónyi bün¬ 
tetést is kirónak magukra, mint hanyag - Hold-utazást, és egyebeket 
segíteni nem kész - állam alig állampolgáraira. A világpolgárságról 
már ne is beszéljek. 

- Nincsen nekünk megtakarított pénzünk, mi a fenéből fizetnénk ki? 

-Ja, hát akkor magukra sóznak 15-20 évnyi szigorított börtön- 

büntetést, és majd 105 évesen szabadulnak. 

- Ez azért nem járja! - méltatlankodott Laci bácsi. 

- Na, hagyjuk a hülyeségeket, kotródjanak már el innen! - emelte 
rájuk járókeretét Sarolta néni, és zászlóként forgatta azt feje fölött. 

Az eddig mozdulatlan hátvédek előléptek, egyikük Sarolta nénit, a 
másik a pörgő-forgó, jogtalanul viselt fegyvert hatástalanította. 

- Losonciné, reggel feljelentést teszek — természetszerűen —, hogy 
megtámadott minket. 

- Na de, kérem! Maguk ide mi a fenéért jöttek be, senki nem hív¬ 
ta önöket! - zümmögte orrán keresztül Laci bácsi, aki nem akart 
ibolya helyett egy csokor virágot sem átadni nekik. 

- Ez nem akarat kérdése, Losonci, ez a lakás már nem a maguké, 
maguk itt bűnözők. Jó lenne tudomásul venni, vagy elfogadja, amit 
ajánlok, vagy cuccaikon és lakásukon kívül - fene tudja, meddig - 
élhetnek néhány hónapot, vagy egy-két évet, azt is sitten töltik, ami 
ebben az életkorban nem biztos, hogy olyan rossz, de nem együtt. 

- Mondja, Sarolta, maga szeretne enélkül a remegő trottyant nél¬ 
kül élni még néhány hónapot? 

Sarolta néni elvisította magát: 

- Nem néhány hónapot, évtizedeket akarok még Lacikámmal él¬ 
ni, vegye tudomásul! 

- Losonci, maga hogy áll a felve te ttekhez? 

- Mit vetett fel? 

- A kérdéshez! Szeretne-e dutyiba ülni, Losonciné nélkül? 

- Fészkes francot! A sok hülye bűnöző között, mi vagyok én? 
Na de, kérem, ennél egy kicsit több empátiát várnék még maguktól 
is. Gyűrjék már össze egy cseppet a kisimított egyet nem értés 
ránctalanját! 

- Losonci, most nézzen Losoncinéra, maga meg Losoncira! Na, 
kérem, sehány másodpercnyi gondolkodással döntsék el, az utcán, 
vagy abban a gyönyörű házban szeretnének élni, amit felajánlottam. 
Itt a fénykép, nézzék meg! 

- Uramisten! Ez egy viskónak is alig nevezhető valami, talán in¬ 
kább bódé, mint ház. 

- Van ebben, kérem, minden. Belterület, padló, plafon, ajtó, ab¬ 
lak, teljes felszerelés, ha tovább akarják szépíteni és bővíteni, az már 
szuverén joguk, persze ha kifizetik a megfelelő kvótákat.... Nem biz¬ 
tos, hogy ezt így mondják, de olyan jól esett ezt a szót használni, 
mert felelőtlenek maguk, Losonci. Igen, vagy nem a válasz? Reggel 
már indulni is kell. 

- De hát senkit nem tudok értesíteni, mi meg nem tudunk itt bú¬ 
torokat cipekedni! 

- Na, lássa, milyen vajszívem van! Azt a két éjjeliszekrényt, az 
ágyat, meg ott a sarokban a kis asztalt, két hokedlit, konyhából a kis 
asztalt emberbarátilag, csak úgy ingyenesen, magukkal együtt oda¬ 
szállítjuk. Megdumáltuk a dolgokat, felfogták, mekkora szerencséjük 
van velem? 

A szívhiányos nem értette a csendet, neki nagyon hevesen harso¬ 
gó, ropogós igenek kellettek volna. Ehelyett szívfájdalmára, két vér¬ 
szegény, nyamvadt, betegesen szerencsétlen, legörbült ajkú igen 
szállingózott a szoba légterében, amik - ha a bent zümmögő szú¬ 
nyogok szárnycsapásai nem erősítik fel -, a hallhatatlanság mélység¬ 
ében maradnak. 

- Losonci és maga Sarolta, jól döntöttek, reggel érkezünk. 

A szekrények mögött álló két furcsaság mosolyogva dalolta egy¬ 
más fülébe. 

- Ugye, kicsim, mondtam, hogy jó vásárt csinálunk, hét millióért 
ingyen van ez a lakás, megér ez kétszer annyit is. 



Segítség 


- Hahó! Megjöttünk! Innen hívtak mentőt? Hahó! Merre lehet a 
beteg? Józsi, nézz már körül a lakásban, még jó, hogy nyitva hagyták 
az ajtót. 

- Doki, gyere már, itt fekszik egy krapek a földön, és össze-vissza 
hápog. Lehet, hogy beszívott. 

- Szép, jó estét uram, keljen már fel! Maga hívott mentőt? Ne 
mókázzon már! Olyan, mint egy ponty, ahogy így nyitott szájjal kap¬ 
kodja a levegőt. Hahó, jóember, be van rúgva? Gyere már Józsi, 
szagold meg! 

- Dokikám, ez nem bűzlik az alkoholtól egy cseppet sem. 

- Akkor meg egy felelőtlen alak, kihívja a mentőt, aztán meg fü¬ 
tyül ránk! Hapsikám, keljen fel, és fizesse ki az ötezret, hogy meg 
tudjam vizsgálni a beteget! 

- Doki, nem képzelhető el, hogy ez itt a beteg? 

- Akár az is elképzelhető, Józsikám, most hogy így mondod, csak 
azt nem értem, hogy akkor miért játssza az eszét, ahelyett, hogy le- 
perkálná a vizsgálati díjat, hiszen ez az ő érdeke... Jóember, fizesse ki 
az ötezret, ne tátogjon! Figyeljen ide, ha hátrafelé néz, az nagyon 
egészségtelen, a kisgyermekeknek is azért teszik előre a játékokat, 
hogy ne romoljon a szemük. 

- Dokikám, valamit mutogat a kezével, azt hiszem, a zsebére mutat. 

- Nézd, Józsikám, én a zsebében nem fogok turkálni, az biztos, 
és te sem! Nem tolvajok vagyunk, nem gazemberek, hanem élet¬ 
mentők. Eletet menteni pedig bármilyen körülmények között kutya 
kötelességünk, ha kifizetik a megfelelő díjazást, mert ugye a kocsi 
benzinnel működik, nekünk fizetés dukál, és a tudásért is fizetni kell. 
Ez az ember meg, úgy látszik, fütyül ránk. Józsikám, próbáld már 
meg észhez téríteni! 

- Öregem, kaparja ki a zsebéből a pénztárcáját, segítek majd ki¬ 
venni az ötezrest. Ne rángatózzon, az nagyon rossz hatással van a 
szervezetére, ki tudja, mi a baja. így a doktor úr egy egyszerű szteto- 
szkópos vizsgálatot sem tud megejteni, sőt még a pulzusát sem tudja 
megmérni. Legalább ezt az alapdíjat ki kéne fizetni. 

- Remek, kipottyant a zsebéből! 

-Józsikám, felhatalmazlak, hogy vedd ki belőle az ötezrest. 

- Itt tízes van, Doki. 

- Vedd ki a tízest, és rakj oda öt darab ezrest. Tisztességes embe¬ 
rek vagyunk, nem játszunk a szakma becsületével, senki ne csináljon 
belőlünk bohócot. Tegyél már valamit, Józsikám, hogy ez a pasas ne 
rángatózzon és pihegjen! Odaraktad a pénzt? Jó, akkor nézzük... Ej- 
nye-bejnye, azt hiszem, ez a beteg! 300/200-as vérnyomás, az picikét 
nagy. A pulzusszám sem teljesen tökéletes, ez így egy sprinter szív¬ 
ritmusával megegyező dobogás, az a gyanúm, hogy itt kisebb prob¬ 
léma van, de nem kell megijedni, azonnal beadok egy injekciót. Lesz 
olyan kedves háromezret kifizetni! Ember, magához beszélek. Ez 
már megint hápog, és levegőért kapkod, ahelyett, hogy kifizetné azt 
a nyavalyás pénzt, hogy részesíteni tudjam minden szükségesben. Ez 
szabotál minket! Egyszerűen nem engedi, hogy gyakoroljam a hiva¬ 
tásomat az esküm szerint. Józsi, most az egyszer még elveheted a 
háromezret, abból az ötezerből, amit visszatettél. Oké, na, add csak 
szépen ide a gyógyszeres táskát, adunk neki egy kis vérnyomáscsök¬ 
kentőt és ritmusszabályzót. Nem nagyon súlyos az eset, de azért 
nem is tüsszentésnyi. Forduljon oldalra, jóember! Hahó, öregem, ne 
játssza itt magát! Hogy segítsek, ha semmiben nem hajlandó 
együttműködni? Gyere, Józsi, segíts, döntsd oldalra ezt a szabotőr, 
roppantul ellenszenves krapekot. Ha tudnám, hogy egyéb vizsgála¬ 
tokra nem szoml, akkor most úgy leszedálnám, de úgy! Na, nyomjuk 
be, jó! Ez még mindig remeg. Miért remeg maga? 

Közben az ember kínlódott és küszködött az életéért. Mindent 
megtett, hogy legalább annyit ki tudjon préselni a száján, hogy „dok¬ 
tor úr, segítsen!” A helyzet az, hogy sem ereje, sem energiája nem 
volt már a roham kellős közepén. Sejtette, hogy mi a baja, néhány¬ 
szor életében előfordult már az epilepszia megnyilvánulása. Gyakor¬ 
latilag gyógyultnak is gondolta magát, azzal persze tisztában volt, 
hogy az e típusú betegségek akár évtizedek után is, teljesen váratla¬ 
nul előjöhetnek újra. Most következett a legkellemetlenebb rész, 
amire az orvos ráüvöltött. 

- Ember, ne köpködjön, én jót teszek magával, és így megaláz! 
Józsikám, hívd ki a rendőrséget, ez az ember gúnyt űz a neki segí- 

teni szándékozó orvosból, azaz belőlem, ráadásul akadályoz a 
munkámban. 

- Dokikám, hagyjuk a fenébe a csóreszt. Szerintem nemsokára 
rendbe fog jönni, vagy beadja a kulcsot. 

- Hát azt ne próbálja meg, akkor ki fog fizetni?! 

A roham csendesedett, a szerencsétlen olyan hallucinációs, fél¬ 
éber kómaállapotból kezdett visszaderengeni az élők sorába, valami 
olyan állapotból, ami nem lehet túl messze a haláltól. Keservesen, 
nehéz szempillákkal, ólmos nehezen pillogatva, fátyolosán körülte¬ 
kintett a szobában. Derengett neki, hogy beszélnek hozzá, sok szót 
elkapott a neki hintettekből, de kitisztulni csak most kezdett. 

- Hahó, jóember, fizet már végre? 

- Bocsánatot kérek! Elnézést, hol vagyok? 

- Hol a túróban lenne, maga hívta a mentőt? 

- Tisztelettel, én hívtam. 

- Miért hívott mentőt? 

- Hát az epilepsziás rohamom miatt. 

- Nézze, maga nem orvos, nem mondhat diagnózist saját magá¬ 
ról. Teljesen ellehetetlenített munka közben, ezért fel fogom jelen¬ 
teni inkollaboratív hozzáállásáért. 

- Bocsánat doktor úr, de az élőbbig nagyjából el voltam ájulva. 

- Már megint orvosi véleményt alkot saját magáról! Én vagyok az 
orvos, én döntöm el; maga nagyon is magánál volt, itt hápogott, 
prüszkölt, leköpött, vergődött, egyszerűen nem volt hajlandó kom¬ 
munikálni. 

- Elnézésüket kérem, valóban nem voltam magamnál. 

- Na, majd az őrszobán, öregem! - lépett közbe Józsi. 

- Tisztelettel, milyen őrszobán? 

- Kihívtuk ugyanis a rendőrséget, hogy egyszer és mindenkorra 
elvegyék a kedvét a téves hívásoktól, az orvost betegétől való elvo¬ 
násától, nem utolsósorban a fizetés megtagadásáért, és az orvosi 
szakmával szembeni gúnyűzésért. 

-Józsikám, te várd meg a rendőrséget, add át ezt az elvetemültét 
a közegnek, én lent megvárlak a kocsiban. 

- Hívás van, adom! 

- Mi van? Mit mond? Hová, hol? Józsikám, átadom a telefont, én 
ebből egy árva szót sem értek. 

- Dokikám, az a helyzet, hogy ez is valami hasonlót művel, mint 
az előbb ez a semmiházi. Fúj és liheg a kagylóba, úgy hallom még a 
foga is vacog, de nem mond egy szót sem. 

- Látod a telefonszámot? 

- Látom. 

- Be tudjuk azonosítani a helyszínt? 

- Be, de minek? Ilyenekhez nem megyünk ki, amíg nem hajlan¬ 
dóak tisztességes együttműködésre, még egy hívás erejéig sem. 



Le a láncokkal! 


- ASSZONY! Mi ez a csinn-bumm cirkusz az ablak alatt? 

- Mi lenne, édes egyetlenem, emberjogi tüntetés! 

- A rosseb egye meg, ki tüntet már megint és miért? 

- Drága párom, a sok sületlenséggel szemben, most valami igazán 
fontosért tüntetnek a lányok. 

- Ez egy lánytüntetés? Feltűnt nekem, hogy erős, asszonyi sikon- 
gás tépi a dobhártyámat, egyetlen férfihangot sem hallok. Ilyennel 
még nem találkoztam. Legjobb tudomásom szerint az egyenjogúsá¬ 
got elértétek. Ahogy azt az egyik kedves jó barátom szokta volt 
mondani, „ha férfi vagy, légy férfi, ha nem, akkor is, elvégre eman¬ 
cipáltad magadat, Manci.” 

- Ha-ha-ha, nagyon vicces a barátod. Asszonyi szemmel sokkal 
fontosabb dologról van szó. Persze, hogy egyenjogúak vagyunk. - Itt 
elmosolyodott a hölgy, mintegy jelezve önmagának, „de naiv vagy, 
öregem! Még hogy egyenjogúak! Csak nem képzeled, hogy valaha is 
döntési helyzetbe engednélek? Hosszú évek alatt küzdöttem ki ma¬ 
gamnak a mindenben egyedül döntő szerepet; hogy úgy tűnjön, a te 
kedves, drága érdekedben történik, szépen csomagoltam. Te maradj 
csak nyugodtan a tévéddel és az újságoddal, abban dönthetsz, hogy 
melyik csatornát nézed, és milyen rovatot olvasol.” És folytatta: 

- Tudod, drágám, minden kornak megvan a maga szépségideálja. 
Az én lánykoromban még eltiporták azokat, akik valamit is tettek a 
külsejük egyénibbé alakításáért. Elég volt egy csábosabb smink, már¬ 
is lekurvázták az ember lányát. Hát ennek akarunk véget vetni. 

- Akartok? Édes egyetlenem, akartok? Nem látlak ott lent a sok 
vézna leányka között. 

- Még hogy vézna leánykák! Ok a szépségideál, tudhatnád. 

- Igen, szoktam nézni a tévében a szépségversenyeket, ilyen kis 
csenevész vékonykák a befutók. 

- Hát erről van szó, drága párom. Miért is ne adathatna meg ez 
mindenkinek? Egyesek így születnek, mások, akik nem, startból hát¬ 
rányos helyzetűvé válnak. 

- Anyus, ugye nem akarod azt mondani, hogy a nem csinos nőket 
gyorsan kikiáltjuk kisebbséggé? Elsősorban nincs is nem csinos nő. 

- Visszavonom, természetesen igazad van, drágaságom! Másod¬ 
sorban nem kisebbségről van szó. 

- Tudom, a többségről! 

- Ne pofátlankodjü! Egy szó, mint száz, a mai szépségideál, az ál¬ 
talad csenevésznek nevezett darázsderék, 170 cm magassághoz 
olyan 38 kg testsúllyal. Képzelheted, aki nem úgy születik adottsági- 
lag, tételezzük fel, hogy akár 50 kg is van 170 cm magassággal, mi¬ 
lyen bmtális lelki traumán megy keresztül! Igen, igen nagyon nehéz 
volt kiharcolni, hogy a tizenhat éves lányok a depressziós állapot 
elkerülése végett jogosan dönthessenek a szilikonbeültetésről, ócska 
és ostoba ellenérvek tucatjával szemben. 

- Anyus, tudod jól, hogy egy tizenhat évesnek huszonhat éves ko¬ 
rára egészen más mellméretei lesznek. 

- Na és! Egyszerűen kiveszik az implantátumot. 

- Ez nem olyan, mint egy hajcsat, amit ha akartok, kivesztek, más¬ 
kor meg visszateszitek. Műtétileg történik, ha jól tudom, teljes narkó¬ 
zisban. 

-Joguk van rá! 

- Na, most azt magyarázd meg nekem, tulajdonképpen miért tün¬ 
tetnek ezek a lányok, mert még mindig nem értem! Ha valaki duc- 
kónak születik alkatilag, abból soha nem lesz vékonyka. 

- Te hímsoviniszta, ezt nem néztem volna ki belőled! 

A férfi már tényleg kezdte elveszíteni a fonalat, és nagyon őszinte 
rácsodálkozással kérdezte. 

- Mit nem néztél volna ki belőlem, angyalom? 

- Azt, hogy ilyen elnyomó disznó vagy! Tudniillik léteznek mód¬ 
szerek, amelyekkel bárki elérheti a számára kívánatos testsúlyt. Ano¬ 
rexiának és bulimiának nevezik őket. 

- Igen, ez két betegség, drágaságom. 

- Látod, ez is olyan, mint a balkezesség. Ötven éve, kvázi beteg¬ 
ségnek tekintették, ma meg a világ legtermészetesebb dolga. 

- Igen, anyuskám, igen. Tudod, miért van ez? Mert tényleg a világ 
legtermészetesebb dolga, de az anorexia és a bulimia nem. 

- Ha így folytatod, elválok! - sikított fel a hölgy. — Kérlek szépen, 
elvárjuk, hogy szaktanfolyamokat indítsanak ingyenesen, minden 
lánynak elérhetően, lehetőleg annyit, hogy azt a lakhelyétől számított 
ötven méteren belül elérje. 

- Milyen tanfolyamokat? - kérdezte igen hangsúlyosan, a felesé¬ 
gében heveny érzelmi rohamokat látó férfi. 

- Milyen tanfolyamokat? Egyszerűen meg kell tanítani a lányok¬ 
nak, hogyan kell anorexiássá és bulimiássá válni. Nekik erre alanyi 
joguk van! 

- Ezért tüntetnek? 

- Igen. Alapvető jogaikban sérültek, így kormányzati szinten is és 
az önkormányzatoknak is kutyakötelességük az esélyegyenlőség ne¬ 
vében nem csak demagóg fecsegésekkel elborítani, hanem valódi 
esélyegyenlőséget teremteni. 

- Anorexia és bulimia szaktanfolyamokkal? 

- Úgy van drágám! 

- Életkortól függetlenül? 

- Nem lehet alsó életkori határt szabni! Egy nő ugyanis a belső 
érettségétől számítható nőnek, nem pedig életkor alapján. 

- És felsőt? 

- Miért kellene felső életkori határt szabni? 

- Ó, de megnyugtattál. Nos, a 153 cm magasságodhoz a 96 kg 
nem illik. Úgy gondolom, jogoddá, sőt kötelezővé teszem számodra 
egy ilyen tanfolyam elvégzését. 



Sokadfokon 


Nem hintagalopp az élet, ismételgette az utcán gyakorta galoppírozó 
Elemér. Előző nap felsértette tenyerét saját papírvágó késének ele¬ 
fántcsont nyelével. Akkor még nem gondolta, hogy szembefordul 
elveivel, ő ugyanis korábban tényleg soha nem sétagaloppozott. Ami 
elvtelen, az elvtelen! Előbb megpróbálta fertőtleníteni saját sérülé¬ 
sét, majd látta, hogy nincs rá szükség. Vagdosta tovább a papírt, 
mígnem megérkezett Márti, ráosztott felesége. 

- Elemér, most kaptam SMS-t a bíróságról. Téged golyó általi ha¬ 
lálra ítéltek, mert tönkretettél egy régiségnek számító elefántcsont¬ 
darabot. 

- Na de, mikor volt a tárgyalásom? Nem emlékszem semmi eh¬ 
hez hasonlóra... Mondd, mióta ítélik halálra az embert ilyesmiért? 

- Nem tudom, drágám, szerintem hagyjuk az egészet! Látom, fel¬ 
szántottad tenyered kérgét. 

- Igen, a papírvagdosó munkaeszközömmel, mert nem vagyok 
hajlandó áttérni a számítógépes, nem tudom én, mire. Az iskolában 
nem azért tanítottak meg írni, olvasni, hogy billentyűket nyomkod¬ 
jak. Fogalmam sincs, hol vannak a betűk, majdnem újra kellene ta¬ 
nulnom az ABC-t, de legalábbis a betűvetést. 

- Tudod, az a baj, drága, hogy megfertőzted azt a szegény papír¬ 
vágóeszközt. 

- De hiszen ez egy élettelen tárgy! 

- Ne nekem ágálj, a bíróságon kellett volna! 

- Volt egyáltalán védőügyvédem? 

- Olyan tárgyalást nem tudok elképzelni, ahol ne lenne, tehát 
igen. De mondtam már, hagyjuk a kicsinyeskedést, foglalkozzunk 
emberhez méltóan esetleg a papírvágással. Ha neked ez tölti ki az 
életed értelmét, akkor faragjad, fúrjad azt, amit úgysem te írtál, mert 
az összes újságot, reklámcédulát is, minden mást begyűjtesz, csak¬ 
hogy vagdoshass. 

- Oké, hagyjuk, felejtsük el, olyan oktalanság az egész! Különben 
majd lesz másod, harmad, negyed meg sokadfokú tárgyalás, aztán 
tisztázódik, hogy csak egy ocsmányságról van szó. 

- Nem, nem, kicsim! Ez egy végleges, felsőfokú döntés. Holnap 
délelőtt tízkor lesz az ünnepélyes kivégzésed. 

Elemér nyelt egy nagyot, de az ilyesmit nem lehet elhinni, ezért 
még sétáltak egy jót, megnéztek egy akciófilmet, aztán aludt ő is, 
mint akit anyja ringat. 

Nyolckor ébredt, Márti költögette. 

- Hékás! Gyere már, indulnunk kell! 

- Hová, asszonyság? 

-Jól gondold meg, miket beszélsz, összevissza van még két órád! 

Elemér körülnézett. Pillantása a papírvágó késével találkozott, 
ami igen szemrehányóan vigyorgott rá. 

- Hogy mik vannak! Ez a tárgy nagyon jól érzi magát. 

- Elemér, csipkedd magad, lekésed a kivégzésedet! Sürgető SMS-t 
kaptam, hamarosan meg kell jelennünk a Seprű utca tizenháromban. 
A hátsó udvarban már elkezdték egymásra rakni a homokzsákokat. 

- Nem értelek, az meg minek? 

- Minek, minek? Mert nem szeretnék, ha megsérülne a fal! 

Elemér nyelt. Jó nagy ádámcsutkája le-fel billegett. Törvényt tisz¬ 
telő ember, az előírásokat végrehajtja, ezt így tanították neki. Be¬ 
nyúlt a szekrénybe, felvette az alternatív nadrágját, hozzá zakót és 
magas nyakú pulóvert. 

- Menjünk — dünnyögte. 

A lépcsőn elkezdte végiggondolni az eseményeket. Az ilyesmi 
egészen kellemetlen, ha még a falat is felsérthetné, persze arra vi¬ 
gyáznak a homokzsákokkal, akkor milyen rossz lesz neki... Nem 
tudták volna egy korallzátony nekiadományozásával megbüntetni? - 
gondolkodott útközben, kopott hangulata lassan felcsiszolódott. 

Soha nem értette, mi az az adrenalinbomba meg ehhez hasonlók. 
Úgy gondolta, talán pont most él át ilyesmit. 

Az Ekeszarv utca kettő alatt volt egy saját pincelerakatuk, Márti 
lerakta Elemért. 

- Itt megvárjuk a reális érkezési időpontot. 

- Te Márta, nekünk nyolc ítélőbíró, három védőügyvéd és kilenc 
ügyész barátunk van, hívd már fel valamelyiket! 

- Pillanat! Szervusz, Esztella! Az a helyzet, hogy Elemért golyó ál¬ 
tali halálra ítélték, mert külsérelmi nyomokat okozott papírvágó kés- 

ének. Igen... Az esemény most lesz tíz órakor. Ö nagyon szeretné 
elkerülni, nem tudom miért, de... Igen, ja... Jó. Pá, kicsim! 

- Most miért csináltad ezt az időhúzást? Már kilenc óra, húsz perc... 

- Azt mondta, ha lemegyek az állatkertbe és hozok egy bizonyla¬ 
tot, amelynek értelmében a rinocérosz szarva rövid szakaszon he¬ 
lyettesíti a villamos síneket, akkor megúszhatod egy Karib-tengeri 
jutalomnyaralással. 

- Akkor indulj! Siess nagyon taxival oda, taxival vissza, mert nagyon 
nem szeretném ezt az egész eljárást! 

Elemér már rettegett, mert rájött, akárhogy siet is Márta, még az 
oda-vissza út sem fér bele a negyven percbe, nemhogy egy ilyen bi¬ 
zonylat kiállítása. Ráadásul mindig kényesek voltak arra, hogy idő¬ 
ben érkezzenek oda, ahová a törvény rendeli őket. Lenyelt egy gom¬ 
bócot, pedig nem volt előtte tányér. 

- Ébresztő! Elemér, ébresztő! 

Felriadt. 

- Pocsékat álmodtam, Márti. 

- Meséld már el nekem is! Még van pár percünk az indulásig. 

- Hát azt, hogy valami ostobaságért távollétemben halálra ítéltek, 
és ma tíz órára meg kellene jelennem. 

- Igen, és? 

- Mi az, hogy és? Örülök, hogy felébredtem ebből a rémálomból. 

- Szedd szépen össze magad, hogy valóban oda tudjunk érni tíz¬ 
re! Megértettük egymást? 

- Mártám, nem vagyok hajlandó további zöldségeket álmodni! 
Légy oly kedves, akkor kelts fel legközelebb, ha nem áll fenn ilyen 
golyózáporos veszély! Világos? 

Elemér a másik oldalára fordult, és jó alvóhoz méltón, már hor- 
tyogott is. Márta harminc perccel később ismét ébresztette. 

- Mókuskám, most már tényleg felkelhetnél! Ne nézz olyan bá¬ 
gyadtan, bizonytalan szemekkel, ma nem fognak kivégezni. 

- Na végre, ezt a sok sületlen álmot elfelejthetem. Mi a reggeli? 

- Ami szokott. 

- Te is felejtsd el, kérlek, összeálmodott oktalanságaimat. Bár 
nem értem, hogyan tudhatod, ha álmodtam... 

- Nyugodj meg szívem! Tudod, miért nem végeztek ki ma? 

- Nem! Vagy igen? Gondolom azért, mert ilyen zagyva álmokkal 
nem foglalkoznak a kivégzőosztagok. 

- A, dehogy, drágám, már tegnap elvégezték! 

Elemér visszahuppant az ágyra. Ez rosszabb volt, mint saját agy- 
tekervényeinek összeácsolt botorsága. Orron, fülön csípte magát, 
vett egy mély lélegzetet. 

- Nézd, Iciripiciri! Elogy nem a mennyországban vagyok, az biz¬ 
tos, lélegzem, dobog a szívem, kiserkent a szakállam, és fáj, hogy 
megcsípem magam. 

Márti átölelte. 

- Nagy darabokoska. Medveegér, ne haragudj! Azt gondoltam, ha 
neked jár a vicc, akkor én is megviccelhetlek. 

- Kincsibincsi, nagyon bizonytalan vagyok, álmodtam-e, vagy 
sem? Végül is lesz háttérhomokzsákos esemény, avagy mégsem? 

- Nem lesz! Épp most dobtam tűzre a kártékony papírvágó kést. 

- Akkor lesz... 

- Elemér, tudom, hogy ez a szenvedélyed, tehát vásároltam egy 
másikat és rögvest hozattam is hatládányi újságot. 

A szobában kitört az öröm, mert — hogy is mondta Will? Minden 
jó, ha a vége jó! 




Orcátlan népség! 


ÉN önmagámmal vívom harcomat, az ellenséget nem méltatom tu¬ 
sakodásra. Gyalázatosán felemelt mihaszna, el akar gáncsolni, pedig 
mindent nekem köszönhet! Most is én vagyok az önpecsétnök, mint 
akkor. Vegyük tudomásul, nem csak ő körített ostoba szólamokkal, 
cefet lebenyekre hivatkozva. Tudna is ő mást mondani! 

Tény, hogy jobb helyet talált a végzetes játéknak, mint amit ma¬ 
gam jelöltem ki, néhány jeles társam tanácsára. Mit képzelt? Tán 
csak nem azt, hogy rendelkezik életem felett, s a magáéval? Kiút 
csak a személyem megjelölte helyről vezetett egy csendesebb dicső¬ 
ségbe. így, a legfőbb bűne - még magamnak sem mondok mást, 
mint következetes előéletemben - magam, s ez által a nép bitóra 
juttatása. Ugyan mit számít az a néhány tízezer, hátramaradt akasz¬ 
tani való? Parancsot szegve, vesztesek alantas sorsára juttatott! Hiá¬ 
ba ez a sok pecsételt, szép szavú okirat, innen marakodó, s velem 
együtt élni akaró urak közül? Gyalázatos bitang, kinél mocskabbat 
hátán nem hordott a föld! Hóhérjává lón saját hazájának, ágrólsza- 
kadt pórfi, pór. 

Most leginkább asszonyom s gyermekeim aggasztanak. Sorsukon 
változtatnom kell, hogy egy oktalan, az őrültséggel határos gőgségű 
személy, rossz kombinátor, de jó marionett kezébe helyezzem csalá¬ 
dom tagjait. 

Mit változtat engedelmessége? Hivatkozott rá, de engem nem ha¬ 
tott meg! Maradnia kellett volna azon a tanácson, és befolyásolni 
embereit, nem gyáva fejjel hagyni őket parancsnok nélkül dönteni. 

Hát legyen ő a legsötétebb ármány, mert jellemében olyat tett, 
amit én sosem mertem volna, és ezt nem vagyok hajlandó megbo¬ 
csátani! Örök kötelesség mindennemű vezetőt - a legfelsőt - támo¬ 
gatni, és szabadulásra egyengetni útját. Holmi hitvány gyalogok akár 
tengernyi beáldozása árán is. Nem várhatja el tőlem senki, egy ilyen 
vigéc főleg nem, hogy azon pribékek martalékául nyűzassam meg 
magam, a „főkolomposnak” kijáró díjul, ami rájuk vár. 

Kötelességszegésből átmháztam minden ilyen-olyan bőséget rá, 
de ugye nem fogja ezt komolyan venni sem jelen, sem utókor. A 

taktikai útvonalat, mégiscsak jogomban van - az összes legfőbb kol¬ 
légával titokban tartva - magam megszabni. 

Nem folytathatom előző életem, de úgy viselkedem minden léte¬ 
ző irányban! A kis sovány királytalanságra vágyó sem vetemedett 
életét többre tartani enyémnél. Ám az engem elámló, mégsem lehet 
legbelül áruló, mert engedelmeskedett... Ezerszer jobban, mint kik 
most itt hemzsegnek, koncot keresve. Mégsem ők lesznek az árulók, 
nem így akarom! Nem is tehetném. Ad abszurdum, önnön hősiessé¬ 
gemet aknáznám alá. Hírnökök hozzák, hogy a legmagasabb szinte¬ 
kig osztogatják a halált, így nem marad más, mint az utókornak 
számtalanszor bebizonyítani, hogy áruló volt ő, a legmagasabb fo¬ 
kon. Különben engem tesznek azzá... 

Tisztázni kellene egyszer s mindenkorra, hogy soha nincs felelős, 
akármeddig keresik. Ki kell találni egyet! Demagóggal őszintén szem¬ 
benézni nem szabad, legfeljebb a sötét szobák sötét szobáinak sötét 
szobáiban. Ott is csendben, becsukott szemmel, hogy biztos ne lássak. 

Hiú volnék? A, dehogy, csak őszinte és alázatos, nem úgy, mint 
az a nárcisztikus, zavaró, megkövezni való személyiség. Keserű 
drámám ez, őszinte felelősségtudatban cselekszem magam igazának, 
személyemnek, s nem utolsósorban tűrhető minőségű hátralévő éle¬ 
tem megalapozásául. Hiánycikk lett az igazság és a bátor szemtől 
szembe nézés... Soha senki fel ne merje hozni ellenem, hogy saját 
magam tettem azzá! Ha a hatalomátadással kapcsolatban nem te¬ 
szem meg a lépéseket, elbizakodottnak nézhetnének, és a történelem 
tudománya, esetleg hátrányosan ítél meg! 

Adott szavam mindig megtartom! Olyan sok mindenhez nem volt 
jogom... Kioktatni, hogy kinek mihez van joga, mit tehet, mit nem. 

Alávaló! A bitót elkerülendő, összeomlott formában is valamely 
családegyesítési formában, betonbiztossá szeretném tenni szerepe¬ 
met. Legyen bár ő a legfőbb eszközöm! 

- Papi, indulás befelé! Eleget sóderolt a vénségesen korhadt törzsű 
akácnak. Jöjjön, segítünk! Józsikám, fogd meg túlról, lépés indulj! 

- Hé, maguk ketten, kicsivel több hálát radiálhatnának megmen- 
tőjük irányába. Álljon arra az ülődeszkára! Egyenesedjen fel! Elsüly- 
lyedt már a hajó? 

- Persze, főnök, egy hullám sem fodrozódik utána. 

- Kapitány! Megértette? Főnökök a hivatalokban vannak. Nos, 
most, hogy ebbe az egy használható mentőcsónakba befogadtam 
magukat, sokukat, a tényállás a következő: 

Mindenki az evezőkhöz! Húzzák, ahogy csak bírják a part irányá¬ 
ba. Amint fölsejlik a föld, elsüllyesztjük a ladikot, hogy senki, még 
véletlenül se vethessen semmi alaptalant a szemünkre, és mindenki 
kiúszik utánam a partra. Ha netán valaki nem tud úszni, vessen ma¬ 
gára. Öt majd név szerinti hőssé emelem! 

- Mondja öreg, maga tud úszni? - kérdezte kettő közül az egyik. 

- Miért tudnék, soha nem volt rá szükségem. Egyáltalán, hogy 
jön ide ez a kérdés? Orcátlan népség! 



Pehelyinda 


SLAMPIRÓL mindenki tudta, hogy szerteágazó. Azt, hogy pontosan 
mit fed ez a fogalom, csak kevesen ismerték. Különc, magának lát¬ 
ványosan mindent megengedő, esetlen, tohonya, kicsit félszeg fickó 
volt, aki sosem dicsekedett busás vagyonával. Bizonytalansága végett 
kereste az egyszerű, lehetőleg kimondottan szegény emberek társa¬ 
ságát. Valószínűleg felugatott benne a szeretetkeresés vakogása. 
Trombitáéknál járt éppen, és hogy ne érezze senki baráti, vagy in¬ 
kább ismeretségi köréből kellemetlenül magát, szemre a legvacakab¬ 
bat vásárolta mindenből. 

Harmincéves cipőjének orra felkunkorodott, mert szándékosan 
négy számmal nagyobbat vett, az önsajnáltatás, vagy éppen ellenke¬ 
zőleg, a pórnép kellemetlen szájízének semlegesítésére. Már senki 
nem foltozott, de nadrágjának térdein, rondán odafércelt, egészen 
más színű anyagdarabok csúfultak, zoknija pedig stoppolt volt. 

Limuzinjának hátsó szakaszában elrejtett egy Trabantot, sofőrje 
mindig néhány háztömbbel odébb várta meg. 

Ezen az estén Trombitáéknál felejtette telefonját, és a nagyobbik 
fiú túlburjánzott műszaki érdeklődéssel vette górcső alá harmadosz¬ 
tályú, csak telefonálásra alkalmas, ódon darabját. 

Azt hitte erről a hülyéről, hogy hülye, pedig tényleg az volt. Meg¬ 
nézte a kártyát és rájött, hogy egyedi, csak neki gyártott készülék az, 
minden rendszerben kül- és belföldre egyenként, két millió percet 
beszélhet naponta. 

Ellopni éppen nem akarta, de ha a kezébe pottyant egy ilyen tele¬ 
fonálásra nagyon alkalmas darab, lebonyolított nyolc-tíz hívást. Nem 
is fogja észrevenni, gondolta. Nem értette, hogy a számok beütése, 
és a zöld telefon lenyomása után, miért jelentkezik be minden alka¬ 
lommal egy kedves női hang. Ez a pasas ilyen tragacs telefon mellett 
még ezt is megengedheti magának, gondolta. 

A hölgy csevegett, nála közvetlenebbül ritkán beszélt telefonos 
kisasszony. Nem is úgy szólt, inkább, mint egy XIX. századi úri 
hölgy. 

Töprengő először úgy köszöntötte: 

- Szia, kisanyám! Légyszí, légy szíves... 

- Nem lehet, drága barátom, itt a hívások rajtam keresztül tör¬ 
ténnek, mint annak idején a nagy telefonközpontokban. Van itt egy 
ősrégi, csodálatos központ, amelyiket csatlakoztattunk Slampi tele¬ 
fonjára, én a dugókat helyükre dugdosva létrehozom a kapcsolatot, 
és a hívói oldalon, már valóban digitalizáltan röpül fel a jel, a Stupi- 
don egyszemélyes telefontársaság összes műholdjára. A kedves 
Slampi, húsz perccel ezelőtt, éppen egy mélytengeri kutatócsoporttal 
beszélt. Miben segíthetek drága barátom? 

Töprengő nagyon elbizonytalanodott és a kisanyámat előbb kis¬ 
hegyedre, majd drága úrhölgyre javította. 

- Csókolom a kezeit, meg kisztihand és kalapemelés. A nulla, nul¬ 
la, dupla nulla, nyolc nulla, zéró, nulla, nulla, nulla számot kérem 
rendelkezésemre bocsájtani tisztelt kishegyedtől! 

- Kérem szépen, természetesen! 

A kopottas billentyűzet, hirtelen monitorra vetítette ki a hívandó, 
sok nullás számot és Töprengő, a zárt rendszeren át lebonyolított 
egy harminckét perces beszélgetést, aztán megismételte még tizen¬ 
kétszer. A végére egész közvetlen kapcsolat alakult ki a hátát feszes 
egyenességgel tartó, kezeit összefeszítő, állát előre emelő, hosszú 
nyakú hölgy és Töprengő között. Nagyon szeretett volna egy jót 
ugatni neki, mert valahol legbelül, a telefon tulajdonosához hasonló¬ 
an, ő is vadászta a szeretetet, igaz, egészen más módszerekkel. Az 
utolsó beszélgetés előtt, tizenhét percen át csacsogott, majd zsenge 
életkorát meghazudtolóan, majdnem gutaütéses állapotba zuhant, 
amikor rákérdezett: 

- Mondja, drága Pehelyinda, ugye maga egy digitális jelenség? 

- Nem kérem, hús, vér vagyok, ha nem az lennék, akkor nem 
lenne nevem. Én mutatkoztam be, kedves jó uram, tehát nem tud¬ 
hatná, hogy Pehelyindának hívnak. 

- Érdekes, egészen úgy viselkedik, mint a palack szelleme... 

- Ez csupán egy megegyezés a tulajdonossal, hogy ha bárki kezé¬ 
be kerülök, ugyanúgy viselkedjem, vagy hasonlóan, mint vele, mert 
azért ő a legközvetlenebb úriember, ezt kevesen tudják róla. 

- Mit kell ez alatt értenem, maga fizetést is kap? 

- Á dehogy! Olyan csúnya szó ez, tudja, inkább gyenge kis honorá¬ 
riumnak, figyelmességnek nevezném a másodpercenkénti ezer eurót, 
amit drága jó barátunk, puszta szeretetből, hogy éppen ne ingyen dol¬ 
gozzak, és valahogy eltengődjem egyik napról a másikra, rendelkezé¬ 
semre bocsát. 

- A kutyafáját! 

- Igen, kérem, én is szeretem a kutyákat! 

- Nekünk csak vadvirágcsokrot szokott hozni, repkényt az édes¬ 
anyámnak, nekem dobozos sört. Az öcsém, meg a húgom kap tőle 
egy-egy félig elrágott csokoládét. 

- Ugye most nem elégedetlenkedik, hiszen naponta látogatja önö¬ 
ket? Úgy tudom, hogy soha, de soha nem megy teljesen üres kézzel. 

- Egészen jól informált... Ennyi pénz! Azt tudtam, hogy gazdag, 
de nem ennyire! 

- Kérem, ő az igazi megértés megtestesült lovagja. Néma, de ezt 
álcázza. Nem akarja környezetét felfrusztrálni, és kellemetlen helyze¬ 
teket sem szeret okozni, ezért csak önmagával nem beszél. 

- Nem tudom, mit akarsz mondani, drága Pehelyinda. Reggel visz- 
szaadom neki a telefont, lesz mit fizetnie! Bár gondolom, ő sokkal 
többet beszélget veled? 

- No, itt van az igazi úriemberség! Ö nem várja el azt, hogy egy 
egyszerű telefonelkölcsönző, mint maga, kellemetlen helyzetbe ke¬ 
rüljön. Természetesen, minden nem általa kezdeményezett beszélge¬ 
tést a hívó fizet. Eddig magának 687 917 000 euró az egyenlege. Mi¬ 
ért hallgat, uram? Éppen köszönteni akartam teljes szívlágyulását. 
Kemény, zord, már-már tüskés szívű ember benyomását keltette, 
amikor bárdolatlan szavaival először bökdösött, de teljesen felfejlő¬ 
dött. Azt kell mondanom, nagyon tehetséges! Ilyen rövid idő alatt, 
ennyire modorossá kevesen változtak. 

A fiú kinyomta a telefont és várt. Nem tudta, mire, de éppen 
csengettek. Tehát megjött az, akire várt, gondolta, és nagy egyked¬ 
vűséggel ajtót nyitott. 

- Szia, kisöreg! Muri a telefonodat! 

- A tiédet? Itt van, fogd. 

- Ja, kösz, zsebre vágom. Én a te telefonodra vagyok kíváncsi. 
Tud fényképezni? 

- Persze. 

- Hangot felvenni? 

- Már hogyne tudna. 

- Filmet is rögzít? 

-igen. 

- Mekkora a memóriája? 

- A telefonok világában óriási. 

- Cseréljünk telefont! - mondta teljesen magából kifordult vágyó¬ 
dással. 

- Mit fizetsz? 

- Mondjuk, a telefonod újkori árát. Megfelel? 

- És átirányítod a nődet az én telefonomba? 

- Pehelyindát? 

-Igen. 

- Pehelyinda marad ebben a telefonban. Ilyen telefonból még van 
otthon négy tonna, onnan adok egyet. Mondd, miért mászkálsz úgy, 
mint a bevándorló tücsök egy lila csempemintás linóleumon? 

- A csaj nagyon kedves volt, már-már megszégyelltem magam, de 
egészen kikupáit. Helyesebben muszáj volt kupálódni, mert kieről¬ 
tette. Végig zöldségeket beszélt, valami pénzekről. 

-Ja persze, arról a - nem is tudom, hány - tíz- vagy százezerről, 
amit fizetek neki percenként. Ha használod a telómat, akkor az rád 
irányul. 

- Rám hárul, ezt akarod mondani? 

- Hát persze. Barátok vagyunk, vagy mi a franc! Ugye, nem kép¬ 
zeled, hogy szégyenben hagynálak? Na, fogd! Itt egy telefon, mert 
tudtam, hogy meg fogunk egyezni, és itt a tiednek az ára is. 

- Ebben is van beszerelt Pehelyinda? 

- Nincs. 

- Ingyenes Pehelyindát nem tudnál? Megkedveltem. Remélem, 
segítesz, hogy legalább telefonom legyen arra a letöltendő tizenöt¬ 
húsz évre... 

- Milyen tizenöt-húsz évről beszélsz, arany zöld sámlis barátom? 

- Bevándorlók a rózsaszín csempemintás linóleumról a Traban¬ 
tod kereke alá. Na, hívd a zsamkat! 

- Bajba kerültél? Egy jó ügyvéddel esetleg segíthetek? 

- Nincs nekem arra pénzem... 

- Jaj, de sajnálom! Az elvem az, hogy nem pénzelem a barátai¬ 
mat, mert elveszítem őket. Zokon vennék, rosszul esne nekik... 
Másfelől, honnan tudhatnám, hogy tényleg barát-e a barát, ha a 
pénzemért kedvel? 

- Nem segítesz egy jó ügyvédhez? 

- Dehogynem, de vállald a honoráriumot! 

- Nem tehetem... 

- Felvinnyogok! Inkább főzzelek meg? 

-J a - 

Slampi zokogásba kezdett. 

- Legalább tiltakoztál volna... Most megsütlek! 

-J ó - 

- Már ezt sem csinálhatom... Ne mászkálj olyan vehemensen 
azon a linóleumon, teljesen kiszámíthatatlan irányba! 

- Mondd, hány évet kapok ezért? 

- Nem tudom, de megkérdezhetem a jogtanácsosomtól. 

- A magad nevében? 

- Nekem ilyen ügyem nincs. 

- Nem jelentesz fel? 

- Miért jelentenélek? Fizetsz, nem? Megmerevedtél, olyan vagy, 
mint az elvonult tücsök! Barátot fogok veszíteni... 

- Az az összeg, ami neked talán zsebpénz, a legszélesebbre tágított 
családomnak sem jön össze egy egész életen át. Börtönbe kerülök... 

Slampi nekidőlt a falnak, a festéket könnyeivel lemállasztotta. Úgy 
hullt trampli önmagának kupacába, a bejárati ajtó mellett a padló¬ 
csempén, mint egy olvadó hízott hóember. 

- Majd meglátogatlak, jó? - szipogta, aztán felegyenesedett, vé¬ 
gighúzta magán a világ legjobban rejtett cipzárját, kilépett hízott 
magából. Egy kigyúrt, szálkás krapek képében kezet nyújtott, meg¬ 
nyomta primitív telefonjának csillaggombját, amitől abból kipattant 
Pehelyinda és még négy másik személy. 

- Kandi, kendnek! Ihaj, ugye jót mulattál? 

Töprengő katatón állapotba került, mint az „Ébredések” ember¬ 
szobrai, és a körülötte állók azóta is várják, hogy felriadjon, visszalépjen 
a világ kinetikus részébe, köszönje meg a mókát, és hahotázzon egy jót. 

novella. Ennyi írást tartalmaz Boér Péter Pél lég 
elyet ebben az e-könyvben nyújtunk át olva 
mindegyike az életből ellesett, szerkesztéséb 
s hangvételű, tanulságos írás. Hogy milyen 
ssel ól, lebilincselő lendülettel, törtónetfonás 
elbeszélés is jelzi. Ragadjunk ki egy szilánknyit a 
enekültek párbeszédéből: „Márpainó üldögélt vele 
ndterhett arccal. 

szomszédasszony, maga mit kezd ilyenkor az órtóktórgyak- 
egyáltalán a lakást? 

oha, szomszéd úr. Az egész vagyonom itt van a zsebemben. Kifize¬ 
tem a számlákat, megveszem Gyurkám gyógyszereit, ami marad, az a 
kosztpénz. Egyébként öltözködni sem tudnánk, ha az ón drága uram nem 
lenne három úriember cipőkitaposója. Ezért van mindig feltörve szegény¬ 
kémnek a lóba, viszont az összes használt ruhát nekünk adják. El sem 
tudja képzelni, milyen jó holmit vetnek lel Mindenki azt hiszi, hogy üzletből 
öltözködünk. 

- Szerencséje van, szomszédasszony! Maga nem fél ilyenkor? Klári¬ 
kám, bújj hozzám, fektesd fejedet a vállamra!’ (Légó) 

Vagy vegyük a Megkönnyebbülés bekezdését .Errefelé szép az élet, is¬ 
mételgette magában Répa főtörzsőrmester, pedig falak között ólt ő is, de 
tizenöt évvel a szolgálatkezdós utón kivívta a 'legrettegettebb' smasszer 
elmét, örtórsai egyszerre utálták és sajnálták. Ez az ember, vagy ember- 
szerű lény... hízott. A hatalomnak értelmet kell adni, tehát ót reggelit, öt 
ebédet és öt vacsorát fogyasztott, néha repetákkal. Az Citleg mesterének 
érezte magát, és rendkívüli technikákat talált fel, az amúgy is értelmetlen 
fogolyéletek teljes elórtelmetlenftósére. Ha lehet, kerülte az őserdőben 
császkálást, ott, mindenféle fertőző bogarak, pókok, ragadozók és kí¬ 
gyók között dagonyázva mások is elboldogulnak. Hadd vágják a fegyen- 
cek a fát, kell a konyhára, különben éhen maradna.’ 

Aki szereti az ízes beszédet, fordulatosnál fordulatosabb sztorikat, 
jó szívvel ajánlom Boér Péter Pál válogatott írásait (Dudás Sándor) 

